
KAPITOLA I

	Náznak nastávajúcich zmien

	„Žatva sa skončila a leto prešlo,“ poznamenala Anna Shirleyová, snivo hľadiac ponad pokosené polia. S Dianou Barryovou pooberali jablká v sade pri Zelenom dome a teraz odpočívali po práci v slnečnom kútiku, do ktorého na krídlach vetra priletúvali páperovité semená púpavy. Vietor zaváňal ešte sladkou letnou vôňou, v ktorej prerážal korenistý pach papradiny zo Strašidelného lesa.

	Ale v krajine vôkol nich všetko už pripomínalo jeseň.

	V diaľke dunelo more, polia boli pusté a vyschnuté, zarastené zlatistou burinou. Údolie pozdĺž potoka pod Zeleným domom prekypovalo purpurovými astrami a Trblietavé jazierko bolo modré – modré – modré. Nebola to menlivá jarná modrá, ani letná azúrová farba, ale jasná, ustálená, veselá modrá, sťaby voda bola už prežila všetky nálady a obdobia vzrušení a teraz sa usadila a oddala pokojnosti, nerušenej vrtošivými snami.

	„Bolo to pekné leto,“ povedala Diana a s úsmevom krútila novým prsteňom na ľavej ruke. „A sobáš slečny Levandule akoby celé leto korunoval. Irvingovci budú teraz niekde na pobreží Tichého oceánu.“

	„Odišli tak dávno, že by hádam boli mohli obísť už celý svet,“ vzdychla si Anna. „Nechce sa mi veriť, že len pred týždňom mali svadbu. Všetko sa tu zmenilo. Slečna Levanduľa je preč, odišli aj Allanovci a fara so zavretými okenicami vyzerá taká opustená. Včera večer som prešla tadiaľ a celý dom sa mi zdal, akoby všetci v ňom boli vymreli.“

	„Nikdy nedostaneme takého milého duchovného, ako bol pán Allan,“ povedala Diana s pochmúrnou istotou. „Čakám, že v zime nám sem budú posielať všakových pastorov na skúšku a polovicu nedieľ nebudeme mať nikoho. Budeš preč ty aj Gilbert – a bude tu úžasne nudno.

	„Bude tu Fred,“ nadhodila Anna šibalsky.

	„Kedy sa sem prisťahuje pani Lindová?“ spýtala sa Diana, akoby nebola počula Anninu poznámku.

	„Zajtra. Teším sa, že príde – ale aj to znamená ďalšiu zmenu. Včera sme s Marillou vyprázdnili našu hosťovskú izbu. Verila by si, že som sa do toho musela nútiť? Bolo to, pravda, hlúpe, ale predsa som mala pocit, akoby som niečo znesväcovala. Stará hosťovská izba mi vždy pripadala ako svätyňa. Keď som bola dieťa, pokladala som ju za najvznešenejšiu miestnosť na svete. Pamätáš sa, ako veľmi som túžila spať v hosťovskej izbe? – Ale nie v hosťovskej izbe Zeleného domu! Nie, to som nikdy nechcela! Bolo by to bývalo príliš hrozné – od strachu by som nebola oko zažmúrila. Keď ma Marilla po niečo poslala, nikdy som tou izbou neprešla normálnym krokom – nikdy. Chodila som cez ňu po špičkách a so zatajeným dychom ako v kostole a vždy sa mi uľavilo, keď som z nej vyšla. Po obidvoch stranách zrkadla viseli obrazy, jeden predstavoval Georgea Whitefielda a druhý vojvodcu z Wellingtonu. Obaja sa na mňa príšerne mračili, a to najmä vtedy, keď som sa opovážila pozrieť do zrkadla. Bolo to jediné zrkadlo v dome, ktoré mi tvár ani trochu neskresľovalo. Vždy som obdivovala Marillu, že si trúfa tú izbu upratať. A teraz je nielen uprataná, ale úplne prázdna. Georgea Whitefielda a vojvodcu z Wellingtonu sme preniesli do predizby na poschodí. Tak sa pominie svetská sláva,“ skončila Anna so smiechom, ktorý prezrádzal štipku ľútosti. „Ťažko znášame znesvätenie svojich starých svätýň, i keď sme z nich už vyrástli.“

	„Bude mi veľmi clivo, keď odídeš,“ nariekala Diana vari po stý raz. „A odídeš už na budúci týždeň!“

	„Ale veď sme ešte spolu,“ povedala Anna veselo, nesmieme pripustiť, aby nás budúci týždeň okradol o radosti tohto týždňa. Sama nerada myslím na odchod – domov mi veľmi prirástol k srdcu. Ako môžeš vravieť, že ti bude clivo! Ja by som mala nariekať. Ty ostaneš tu a budeš mať priateľov – všetko starých – a Freda! A ja sa zatiaľ ocitnem medzi cudzími, kde nepoznám ani živú dušu!“

	„Okrem Gilberta – a Karola Sloana,“ povedala Diana šibalsky, napodobňujúc Annin dôraz na niektoré slová.

	„Karol Sloane mi bude naozaj veľkou útechou,“ súhlasila Anna ironicky, nad čím sa obidve bezstarostné dievčatá rozosmiali. Diana dobre poznala Anninu mienku o Karolovi Sloanovi. A hoci si všeličo dôverne povedali, predsa nevedela presne, aký má Anna vzťah ku Gilbertovi Blythovi. Pravda, to nevedela ani Anna.

	„Chlapci budú možno bývať na druhom konci Kingsportu,“ pokračovala Anna. „Teším sa na Redmond a som presvedčená, že po čase sa mi tam bude páčiť. Ale viem, že prvé týždne mi bude ťažko. Ani tú útechu nebudem mať, že na konci týždňa budem chodiť domov, ako keď som bola v Kráľovninej akadémii. Vianoce mi budú pripadať, akoby mali byť až o tisíc rokov.“

	„Všetko sa mení – alebo sa zmení,“ povedala Diana smutno. „Cítim, že život už nikdy nebude taký, aký bol, Anna.“

	„Pravdepodobne sme už došli na rázcestie,“ poznamenala Anna zamyslene. „Museli sme ta dôjsť. Čo myslíš, Diana, sú roky dospelosti naozaj také pekné, ako sme si ich predstavovali, keď sme boli deťmi?“

	„Neviem – majú v sebe čosi pekné,“ odvetila Diana a opäť si pohladkala prsteň s úsmevom, ktorý v Anne vždy vyvolával pocit, že je zrazu osamotená a neskúsená. „Ale okrem toho vek dospelosti má veľa nevysvetliteľných záhad. Niekedy sa desím toho, že som dospelá, a vtedy by som dala hocičo, aby som opäť mohla byť malým dievčaťom.“

	„Možno si časom zvykneme aj na dospelosť,“ povedala Anna veselo. „S postupom času nebude sa v ňom vyskytovať toľko neočakávaného, hoci práve tieto neočakávané udalosti dodávajú životu príjemnú príchuť. Máme osemnásť rokov, Diana. O dva roky budeme mať dvadsať. Keď som mala desať rokov, myslela som si, že dvadsiatka je začiatok staroby. Onedlho bude z teba usadená matróna v stredných rokoch a ja ako poriadna stará dievka, teta Anna, budem k tebe chodiť cez prázdniny na návštevu. Všakže pre mňa vždy nájdeš dajaký kútik, Diana moja drahá? Nie hosťovskú spálňu – staré dievky nemôžu si nárokovať hosťovské spálne a ja budem pokorná ako Uriáš Heep – a vďačne sa uspokojím s hocijakou kuticou nad verandou alebo vzadu za jedálňou.“

	„Ako ty vieš fantazírovať, Anna,“ smiala sa Diana. „Vydáš sa za dajakého bohatého a vznešeného krásavca a nijaká hosťovská v Avonlea ti nebude dosť honosná. A nad všetkými priateľmi z detstva budeš ohŕňať nos.“

	„To by bolo škoda. Nos mám síce pekný, ale obávam sa, že by som si ho pošpatila, keby som ho nad niekým ohŕňala,“ povedala Anna a pohladkala si svoj úhľadný dýchací orgán. „Nemám na sebe toľko krásnych čŕt, aby som si mohla dovoliť kaziť si tie, čo mám. A preto, ak sa vydám čo aj za kráľa Ľudožrútskych ostrovov, sľubujem ti, Diana, že nad tebou nos nikdy neohrniem.“

	Dievčatá sa opäť veselo zasmiali a rozišli. Diana sa vrátila do domu Na stráni a Anna šla na poštu. Na pošte čakal na ňu list, a keď ju Gilbert Blythe dohonil na moste cez Trblietavé jazierko, Anna bola celkom vzrušená.

	„Predstav si! Aj Priscilla Grantová ide do Redmondu,“ zvolala. „Však je to skvelé! Vždy som dúfala, že aj ona bude študovať, ale ona sa obávala, že jej otec nedovolí. No dovolil jej a budeme bývať spolu. Mám pocit, že by som mohla čeliť hociktorému vojsku, ktoré napreduje s rozvinutými zástavami – alebo redmondským profesorom, keby proti mne pochodovali v jednom šíku, keď budem mať po boku takú priateľku, ako je Priscilla.“

	„Myslím, že sa nám bude v Kingsporte páčiť,“ povedal Gilbert. „Vraj je to pekné staré mesto a je tam najkrajší prírodný park na svete. Počul som, že je tam nádherné okolie!“

	„Sotva môže byť krajšie ako toto,“ šepkala Anna a obzrela sa vôkol seba zaľúbene a nadšene ako človek, pre ktorého je ,domov* vždy najkrajším miestom na svete bez ohľadu na to, aké rozprávkové krajiny ležia pod cudzími hviezdami.

	Opierali sa o mostové zábradlie a hlbokými dúškami vpíjali čaro súmraku práve na mieste, kde Anna kedysi vyliezla z potápajúceho sa člna na stĺp. Vtedy sa ako povestná Elaine plavila ku camelotským brehom. Jemný purpurový nádych po západe slnka ešte sfarboval západnú oblohu, ale mesiac už vychádzal. Voda sa v jeho svetle odrážala ako veľký strieborný sen. Nad obidvoma mladými ľuďmi sa vznášala spomienka ako sladké a nežné čaro.

	„Si veľmi mĺkva, Anna,“ povedal Gilbert konečne. „Bojím sa prehovoriť, alebo sa pohnúť, aby všetka čarovná krása nevyprchala ako prerušené ticho,“ šepkala Anna.

	Gilbert zrazu položil dlaň na jemnú bielu dievčenskú ruku, ktorá spočívala na zábradlí. Jeho orechovohnedé oči stmaveli, chlapčenské pery sa pootvorili, aby vyzradili tajné sny a nádeje, ktoré vzrušovali jeho dušu. Ale Anna si ruku vytrhla a prudko sa odvrátila. Čaro večerného svetla pre ňu vyprchalo.

	„Musím ísť, domov,“ zvolala prehnane ľahostajne. „Marillu dnes popoludní bolela hlava a som si istá, že dvojčence práve teraz niečo vyparatili. Nemala som byť tak dlho preč z domu.“

	Neprestajne a nesúvisle Švitorila, kým nedošli na cestu k Zelenému domu. Chudák Gilbert sa ledva kde-tu dostal k slovu. Anne sa takmer uľavilo, kde sa rozišli. V jej srdci ostala akási skrytá plachosť voči Gilbertovi od letmej chvíle v záhrade Sídla ozveny, kde Gilbert svojou poznámkou obrátil stránku jej priateľstva – čosi, čo mu hrozilo skazou.

	’Ešte nikdy sa mi tak neuľavilo, keď som videla Gilberta odchádzať,‘ pomyslela si napoly vyčítavo, napoly ľútostivo, keď išla sama hore po ceste. ,Naše priateľstvo sa pokazí, ak bude pokračovať s tými hlúposťami. Ale nesmie sa pokaziť – nepripustím to. Och, prečo len chlapci nemajú rozum!'

	Annu však trápili nepríjemné pochybnosti, či je to podľa zdravého rozumu správne, keď dosial cíti na ruke teplý stisk Gilbertovej pravice, a to tak zreteľne, ako ho cítila, kým jeho ruka tam spočívala. Ešte menej rozumné jej pripadalo, že tento pocit jej ani zďaleka nebol nepríjemný, ba že sa veľmi líšil od pocitov, keď jej Karol Sloane podobným spôsobom prejavil záujem pred troma dňami vo White Sands. Sedeli spolu cez prestávku medzi tancom. Anna sa až triasla pri tejto nepríjemnej spomienke. Ale všetky problémy, spojené so zaľúbenými chlapcami, sa jej rozplynuli keď vošla do prostého, prozaického ovzdušia kuchyne v Zelenom dome, osemročný chlapec sedel na diváne a horko plakal.

	„Čo je ti, Davy?“ spýtala sa Anna a vzala ho na ruky. „Kde je Marilla a Dora?“

	„Marilla dáva Doru spať,“ vzlykal Davy, „a ja plačem, lebo Dora spadla z pivničných schodov hlavou dolu, zodrala si celú kožu z nosa a –“

	„Och, tak už neplač. Chápem, že ju ľutuješ, ale plačom jej nepomôžeš. Zajtra jej nič nebude. Plačom nikdy nikomu nepomôžeme, Davy, chlapček môj, a ...“ „Ja neplačem preto, že Dora spadla do pivnice,“ povedal Davy, ktorý čoraz zatrpklejšie počúval Annino dobre mienené ponaučenie. „Plačem preto, lebo som pritom nebol. Vždy mi nejaká zábava ujde.“

	„Och, Davy!“ Anna potlačila v sebe hriešny popud k smiechu. „Pokladal by si za zábavu, keby si videl chuderu Doru, ako padá dolu schodmi a doráňa sa?“ „Veď sa veľmi nedoráňala,“ odvrkol Davy zanovito. „Keby sa zabila, naozaj by som ju ľutoval. Ale Keitfiovci sa tak ľahko nezabijú. Tuším sú takí odolní ako Blewettovci. Minulú stredu Herb Blewett spadol zo šopy a letel rovno otvorom dolu do konskej ohrady, kde stál hrozný divý kôň a zgúľal sa mu priamo pod nohy. A vyšiel z toho živý, len s tromi zlomenými kosťami. Niektorých ľudí nezabiješ ani mäsiarskou sekerou, vraví pani Lyndová'. Príde k nám zajtra pani Lyndová, Anna?“

	„Áno, Davy, a dúfam, že budeš k nej vždy slušný a milý.“

	„Budem k nej slušný a milý, ale, Anna, bude ma dávať večer spať?“

	„Možno. Prečo?“

	„Pretože,“ odpovedal Davy odhodlane, „ak ma bude dávať spať, nikdy sa pred ňou nebudem modliť, ako som sa modlil pred vami, Anna.“

	„Prečo?“

	„Pretože nepokladám za slušné rozprávať sa s Bohom pred cudzími ľuďmi, Anna. Nech sa Dora pred pani Lyndovou modlí, ak chce, ale ja sa nebudem. Ja počkám, až odíde. Nebude to takto dobré?“

	„Áno, ak si si istý, že na to potom nezabudneš, Davy, chlapček môj.“

	„Och, ja nezabudnem, nerobte si starosti. Modlenie je ohromná zábava. Ale nebude to už taká zábava, keď tu budem sám, a nie s vami. Najradšej by som bol, keby ste ostali doma, Anna. Neviem, prečo by ste mali odísť a nechať nás tu len tak.“

	„Nemôžem povedať, že sa mi chce odísť, Davy, ale cítim, že musím odísť.“

	„Ak nechcete odísť, nemusíte. Veď ste už veľká. Keď ja budem veľký, neurobím vonkoncom nič, čo sa mi nebude chcieť, Anna.“

	„Uvidíš, Davy, že celý život budeš musieť robiť, čo sa ti nebude chcieť.“

	„To veru nie,“ povedal Davy rázne. „Ani za svet. Teraz musím robiť aj, to, čo sa mi nechce, lebo ináč by ste ma s Marillou poslali spať. Ale keď budem veľký, už ma nebudete trestať a nikto mi nebude nič zakazovať. To sa budem mať dobre! Počujte, Anna, mamka Miltyho Boultera vraj povedala, že si idete na vysokú školu lapiť muža. Je to pravda? Chcem to vedieť.“ Anna na chvíľu zahorela hnevom. Avšak uvedomila si, že neprestajné reči pani Boulterovej jej nijako nemôžu uškodiť a zasmiala sa.

	„Nie, Davy, nejdem si ulapiť muža. Budem tam študovať a naučím sa veľa nového.“

	„O čom?“

	„‘O topánkach, lodiach a pečatnom vosku, 
o kapuste a kráľoch!,“ citovala Anna.

	„Keby ste si naozaj chceli lapiť muža, ako by ste to urobili? Chcem to vedieť,“ naliehal Davy. Táto téma mala zrejme preňho osobitný pôvab.

	„Najlepšie urobíš, ak sa spýtaš pani Boulterovej,“ navrhla mu Anna nerozmyslene. „Pravdepodobne sa v tom vyzná lepšie ako ja.“

	„Opýtam sa jej, až ju stretnem,“ povedal Davy vážne.

	„Davy! Neopováž sa!“ zvolala Anna, uvedomujúc si svoju chybu.

	„Ale veď ste mi to práve kázali,“ ohradzoval sa Davy sklamane.

	„Je načase, aby si šiel spať,“ rozhodla Anna, aby vyriešila situáciu.

	Keď si Davy odišiel ľahnúť, Anna zišla dolu k Viktóriinmu ostrovčeku. Sadla si tam sama, zahalená do jemne spradeného mesačného pološera, kým voda okolo nej sa smiala. Bol to dvojspev potoka a vetra. Tento potok mala Anna vždy rada. V minulosti snívala nejeden sen nad jeho zurkotajúcou vodou. Zabudla na zaľúbených mládencov, na zlomyseľné reči susediek a na všetky problémy svojho dievčenského života.

	V predstavách sa odobrala ku vzdialeným moriam, ktoré omývajú ďaleké brehy „osamotených čarovných krajín“, kde ležia bájna Atlantis a Elýzium. Večerná hviezda im svieti na cestu a vedie ich do vytúženej zeme. A v týchto snoch sa cítila bohatšia ako v skutočnosti, lebo veci viditeľné sa pominú, len neviditeľné sú večné.

	
KAPITOLA II 

	Jesenné vence

	Nasledujúci týždeň prešiel veľmi rýchlo. Vyplnili ho nespočetné „posledné povinnosti“, ako ich Anna nazývala. Bolo treba ísť na rozlúčkové návštevy, aj takéto návštevy prijať. Tieto návštevy boli viacej či menej príjemné, podľa toho, či návštevníci a navštevovaní srdečne sympatizovali s Anninými nádejami, alebo si mysleli, že je namyslená, lebo ide na vysokú školu, a pokladali si za povinnosť spíliť jej trochu rožky.

	Raz večer usporiadal. A. V. Z. S. rozlúčkové stretnutie na Anninu a Gilbertovu počesť. Večierok sa konal u Pyeovcov čiastočne preto, že mali priestranný dom a na túto príležitosť veľmi vhodný, ale čiastočne aj preto, lebo ostatní sa oprávnene obávali, že Pyeovie dievčatá sa na podujatí nezúčastnia, ak neprijmú ich ponuku usporiadať večierok v ich dome. Bolo to veľmi príjemné stretnutie, lebo Pyeove dievčatá boli nezvyčajne prívetivé a nepovedali ani neurobili nič, čo by porušilo žiadaný súlad. A to nebolo ich zvykom. Josie bola mimoriadne priateľská a zhovievavo povedala Anne:

	„Tieto nové šaty ti celkom pristanú, Anna. Naozaj, vyzeráš v nich’ takmer pekná.“

	„To je milé od teba,“ odpovedala Anna a v očiach jej len tak ihralo. Jej zmysel pre humor aj tentoraz zvíťazil, slová ktoré by ju v štrnástich rokoch boli urazili, spôsobili jej teraz zábavu. Josie ju trocha podozrievala, že Annine šibalské oči sa jej posmievajú: no uspokojila sa aspoň tým, že cestou dolu schodmi pošepla Gerte, že Anna bude teraz oveľa namyslenejšia ako predtým, pretože ide študovať na vysokú školu – ale vraj uvidí!

	Bola tam celá „stará parta“, všetci veselí, živí a bezstarostní, ako len mladí vedia byť. Diana Barryová, s jamkami v ružových lícach, a všade za ňou jej verný Fred, Jana Andrewsová, upravená, rozumná a všedná, Ruby Gillisová, neobyčajne pekná a veselá v krémovej hodvábnej blúze s červeným kvetom v zlatých vlasoch, Gilbert Blythe a Karol Sloane, jednotní v snahe čo najbližšie sa držať pri .nedosiahnuteľnej Anne, Carrie Sloanová, bledá a smutná, pretože jej otec vraj nedovolí Oliverovi Kimballovi čo len priblížiť sa k ich domu; namrzený Moody Spurgeon MacPherson, s tvárou práve takou okrúhlou a s ušami nevzhľadnými ako vždy a Billy Andrews, ktorý celý večer presedel v jednom kúte, chichotal sa, keď ho oslovili, a s blaženým úsmevom na širokej pehavej tvári celý večer nespustil oči z Anny Shirleyovej.

	Anna vopred vedela o večierku, ale nevedela, že ona a Gilbert ako zakladatelia spolku majú dostať na pamiatku písomné poďakovanie a pamiatkové darčeky. Anna dostala zvážok Shakespearových diel a Gilbert plnivé pero. Milo ju prekvapili slovami, ktorými sa jej prihovorili a ktoré Moody Spurgeon prečítal svojím najslávnejším a najpastorskejším hlasom, až jej slzy úplne zaliali žiaru veľkých očí. Oddane a neúnavne pracovala pre spolok a srdce sa jej rozohrialo, keď zistila, že členovia úprimne ocenili jej prácu. Všetci boli takí veselí, milí a priateľskí – dokonca aj Pyeove dievčatá k tomu prispeli – a tak v ten večer bola by Anna vyobjímala celý svet.

	Celý večer sa výborne zabávala, ale koniec takmer všetko pokazil. Gilbert sa opäť dopustil chyby, keď jej povedal čosi sentimentálne pri večeri, na ktorej si pochutnávali na verande za mesačného svitu. Anna ho potrestala tým, že bola neobyčajne prívetivá ku Karolovi Sloanovi a dovolila mu, aby ju odprevadil domov. No zistila, že pomsta bolí viac toho, kto sa chce pomstiť. Gilbert ľahkým krokom odišiel s Ruby Gillisovou a Anna počula ich veselý smiech a hovor, keď sa vzďaľovali v tichom, chladnom jesennom vzduchu. Zrejme sa srdečne zabávali, kým Anna sa s Karolom hrozne nudila, hoci ustavične rozprával, a ani raz, ani len náhodou nepovedal nič, čo by bolo hodno počúvať. Anna mu zavše odpovedala neprítomne „áno“ alebo „nie“ a myslela na to, aká pekná bola Ruby dnes večer a ako Karol škúlil v mesačnom svetle ešte horšie ako za denného svetla – a že svet predsa nie je taký pekný, ako si to myslela na začiatku tohto večera.

	„Nič mi nie je – som iba unavená,“ povedala si, keď sa konečne s uľahčením ocitla sama vo svojej izbe. Úprimne verila, že naozaj bola unavená. Ale na druhý večer sa jej náhle zmocnila radosť, keď zazrela Gilberta, ako kráča Strašidelným lesom a pevným rýchlym krokom prechádza po starom drevenom moste. Teda Gilbert nemieni stráviť tento posledný večer s Ruby Gillisovou.

	„Vyzeráš unavená, Anna,“ povedal jej.

	„Veď aj som unavená, ba čo horšie, rozčarovaná. Unavená som, pretože som celý deň balila a šila. A rozčarovaná som, pretože dnes sa sem prišlo so mnou rozlúčiť šesť žien a každej z nich sa podarilo povedať niečo, čo ochudobnilo život o svojské zafarbenie, takže ostal sivý a smutný ako novembrové ráno.“

	„Jedovaté staré zlomyseľnice,“ poznamenal Gilbert priliehavo.

	„Ale nie, neboli zlomyseľné,“ namietla Anna vážne. „A to ma práve najväčšmi trápi. Keby to boli jedovaté a zlomyseľné ženy, vôbec by som na ne nedbala. Ale všetky sú milé, prívetivé, materské duše, ktoré ma majú rady, ba aj ja ich mám rada, a preto ma ich rady a narážky nemilo skľúčili. Naznačili mi, že som pochabá, keď chcem v Redmonde získať titul bakalára umení, a odvtedy sama seba sa spytujem, či nemajú pravdu. Pani Sloanová nado mnou vzdychla. Vraj dúfa, že to so svojím zdravím nejako vydržím. Už som sa videla ako beznádejná obeť nervového vyčerpania na konci tretieho ročníka. Pani Wrightová poznamenala, že štvorročné štúdium v Redmonde iste stojí veľa peňazí, a živo si uvedomovala, že je neodpustiteľné míňať Marilline peniaze a moje vlastné na takú pochabosť. Pani Bellová vraj dúfa, že sa na vysokej škole neskazím ako podaktorí. Až v špiku kostí som cítila, že po štyroch rokoch v Redmonde bude zo mňa neznesiteľný tvor, ktorý si namýšľa, že všetko vie, všetkým pohŕda a ohŕňa nos nad celým Avolea. Pani Wrightová povedala, že pokiaľ vie, redmondské dievčatá, najmä tie, čo bývajú v Kingsporte, myslia iba na parádu a sú hrozne namyslené, a pochybuje, že sa medzi nimi budem dobre cítiť. Už som sa videla ako odstrkované, nemotorné, pokorné vidiecke dievča, čo buchoce topánkami, podbitými mosadzným plechom.“

	Na koniec sa Anna zasmiala a odrazu si vzdychla. Každé odsudzovanie vplývalo na jej citlivú povahu. Teraz sa jej život zdal bez chuti a všetky ambície zhasli ako plameň sviečky, keď ho sfúkneme.

	„Vari si ich’ reči neberieš k srdcu?“ namietal Gilbert. „Veď dobre vieš, aké majú úzkoprsé náhľady na život. Ináč sú to celkom dobré stvory, no len čo si trúfneš robiť niečo, čo ony nerobili, hneď ťa odsudzujú. Si prvé avonleaské dievča, ktoré sa rozhodlo študovať, a dobre vieš, že všetkých priekopníkov vždy pokladali za pochabých bláznov.“

	„Och, ja viem. Ale vedieť je niečo celkom iné, ako cítiť. Zdravý rozum mi vraví to isté čo ty. Ale sú chvíle, keď zdravý rozum nemá nado mnou moc. Naozaj, keď odišla pani Wrightová, ledva som mala odvahu dokončiť balenie.“

	„To je iba únava, Anna. Zabudni na to, nechaj všetko tak a poď sa so mnou prejsť – zájdeme si cez les k močarisku. Malo by tam byť niečo, čo by som ti rád ukázal.“

	„Akože by malo byť? Nevieš isto, čo tam bude?“

	„Nie. Viem, že by to tam malo byť. Usudzujem podľa toho, čo som tam videl z jari. Poďme. Budeme predstierať, že sme opäť malé deti a nechávame sa unášať vetrom.“

	Veselo vykročili. Anna si spomenula na nepríjemný koniec predošlého večera, a preto bola ku Gilbertovi veľmi milá. A Gilbert, ktorý sa učil múdrosti, dával si pozor, aby nebol ničím iným, iba kamarátom zo školy. Pani Lyndová a Marilla sa za nimi dívali z kuchynského obloka.

	„Jedného dňa z nich bude pekný párik,“ povedala pochvalne pani Lyndová.

	Marillu to mrzelo. V srdci dúfala, že k tomu raz dôjde, ale nebolo jej po vôli, keď sa o tom vyjadrovala pani Lyndová, akoby šlo o obyčajnú klebetu.

	„Veď sú to ešte deti,“ povedala krátko.

	Pani Lyndová sa zhovievavo usmiala.

	„Anna má osemnásť rokov. V tom veku som bola už vydatá. My starí, Marilla, si príliš namýšľame, že deti nerastú, tak veru. Anna je mladá žena a Gilbert je hotový chlap a priam zbožňuje zem, po ktorej ona chodí, to vidí aj slepý. Je to súci šuhaj a Anna by lepšieho nenašla. Dúfam, že v Redmonde si nevbije do hlavy nejaké romantické hlúposti. Neschvaľujem koedukačné školy, nikdy som ich neschvaľovala, ver mi. Tuším,“ vyhlásila napokon vážne pani Lyndová, „že študenti na takých školách iné nerobia, len flirtujú.“

	„Iste sa sem-tam trochu učia,“ nadhodila Marilla a pousmiala sa.

	„Veľmi málo,“ odvrkla pani Rachel. „Ale Anna sa bude učiť. Nikdy neflirtovala. No Gilberta nevie oceniť, ako si zaslúži. Och, viem, aké sú dievčatá! Aj Karol Sloane sa za ňou šalie, ale nikdy by som jej neradila, aby sa vydala za Sloana. Sloanovci sú síce dobrí, statoční, poctiví ľudia, ale sú to vždy iba Sloanovci.“

	Marilla prikývla. Výrok, že Sloanovci sú iba Sloanovci by pre cudzieho človeka nič neznamenal, ale Marilla ho pochopila. V každej dedine nájdeme takú rodinu: jej členovia sú dobrí, poctiví, statoční, ale sú to iba Sloanovci a takými aj zostanú, hoci by hovorili rečou ľudskou a anjelskou.

	Gilbert a Anna kráčali šerom Strašidelného lesa a našťastie netušili, že pani Rachel takto rozhoduje o ich budúcnosti. Pred nimi ležali vŕšky pod bledým, vzdušným ružovo-belasým nebom po západe slnka. Vzdialené háje sa ligotali, akoby boli z lešteného bronzu, a dlhými tieňmi kreslili tmavé čiary na vysokých lúkach. Ale okolo nich si pospevoval slabý vietor medzi sosnovými šuškami a v svojom speve už prinášal jesennú náladu.

	„Tento les je naozaj začarovaný – mátožia v ňom staré spomienky,“ povedala Anna a zohla sa, aby si natrhala kyticu paprade, úplne vybielenej prvým mrazom. „Zdá sa mi, že sa tu ešte vždy hráme s Dianou ako malé dievčatká, sedíme v pološere pri Bubline lesnej víly a čakáme na stretnutie s duchmi. Vieš, keď idem podvečer týmto chodníkom, ešte vždy sa bojím a trasiem sa ako kedysi. Vytvorili sme si vtedy mimoriadne hrozné strašidlo – ducha zavraždeného dieťaťa, ktorý sa za tebou plíži a položí ti studené prsty na ruku. Priznám sa ti, že ešte dnes si predstavujem jeho kradmé krôčiky za sebou, keď tadiaľto idem za tmy. Nebojím sa bielej panej, ani bezhlavého muža, ani kostier, ale ľutujem, že som vtedy vymyslela ducha tohto dieťaťa. Ako sa Marilla a pani Barryová zato hnevali,“ skončila Anna a pri tejto spomienke sa zasmiala.

	Les sa končil pri močarisku a purpurové priezory medzi poslednými stromami zastierali pavučiny. Keď prešli riedkym porastom zakrpatených sosien a slnkom vyhriatym údolím s čerstvými javormi, našli to „čosi“, čo Gilbert hľadal.

	„Aha, tu je,“ povedal pokojne.

	„Jabloň – a tak hlboko v lese!“ zvolala Anna radostne.

	„Áno, ozajstná rodiaca jabloň medzi samými jedľami a bukmi, míľu od najbližšieho ovocného sadu. Bol som tu raz na jar a našiel som ju bielo rozkvitnutú. Vtedy som sa rozhodol, že sem v jeseni ešte prídem pozrieť, či bude na onej ovocie. A pozri, je obsypaná jablkami! A vyzerajú aj dobré – sú hnedožlté ako renety, ale s tmavočerveným nádychom. Plánky sú obyčajne zelené a nelákavé.“

	„Možno pred mnohými rokmi vyrástla zo semena, ktoré tu niekto náhodou zasadil,“ povedala Anna rojčivo. „A ako vyrástla, ako sa jej darilo a ako sa udržala v cudzom prostredí, vidno, Že je to odolný a mocný strom!“

	„Tuto leží strom s machovým vankúšom. Sadni si, Anna, poslúži ti ako lesný trón. Ja vyleziem na strom po nejaké jabĺčka. Rastú veľmi vysoko, lebo strom sa ťahal za slnečným svetlom.“

	Jablká boli veľmi chutné. Pod hnedastou kožkou bola biela, bielučká dreň s jemnými červenými 'žilkami. Okrem obyčajnej jablčnej chuti mali akúsi podivnú lahodnú arómu, akú nijaké záhradné jablko nemá.

	„Ani nešťastné rajské jablko nemalo vzácnejšiu chuť,“ chválila Anna. „Ale je načase, aby sme šli domov. Pozri, pred troma minútami bol ešte súmrak a teraz už svieti mesiac. Aká škoda, že sme nevystihli chvíľu, kedy nastal prelom. Ale takéto chvíle sa asi nedajú zachytiť.“

	„Obíďme močarisko a vráťme sa domov alejou. Tak čo, si ešte taká rozčarovaná, ako keď sme vyšli z domu?“

	„Veru nie. Tieto jablká ma posilnili ako manna. Mám pocit, že sa mi v Redmonde bude páčiť a že tam strávim nádherné štyri roky.“

	„A po tých štyroch" rokoch – čo bude?“

	„Nuž po nich búde ďalšia zákruta na ceste,“ odvetila Anna bezstarostne. „Nemám potuchy, čo ma za ňou čaká – a ani to nechcem vedieť. Príjemnejšie je nevedieť to.“

	V ten večer bola Aleja milencov v bledom mesačnom svite nezvyčajne milé miestečko, tiché a tajomné. Prešli ňou pomaly v družnom mlčaní, lebo ani jednému sa nechcelo hovoriť.

	,Keby Gilbert bol vždy taký príjemný ako dnes večer, aké by bolo všetko jednoduché," dumala Anna.

	Gilbert sa díval na Annu, keď odchádzala. V ľahkých šatách a so svojou krehkou jemnosťou mu pripomínala biely kosatec.

	,Kto vie, či si niekedy budem vedieť získať jej lásku?“ myslel si Gilbert a ostro pocítil, ako mu chýba sebadôvera.

	
KAPITOLA III 

	Rozlúčka

	Karol Sloane, Gilbert Blythe a Anna Shirleyová odišli z Avonlea v najbližší pondelok ráno. Anna dúfala, že bude pekne. Diana ju mala odviezť na stanicu a obidve si želali, aby táto ich spoločná cesta, na istý čas posledná, bola príjemná. Keď si však Anna v nedeľu večer líhala, okolo Zeleného domu stonal východný vietor a veštil nedobrú predpoveď, ktorá sa na druhý deň ráno splnila. Keď sa Anna ráno zobudila, na oblok jej klopkali kvapky dažďa a na sivej hladine mláky sa tvorili čoraz širšie kruhy. Hory a more zahaľovala hmla a celý svet vyzeral malý a neutešený. Anna sa obliekla za nevšedného ranného pološera, lebo musela vyjsť zavčasu, aby stihla vlak, na ktorý bol prípoj loďou. Hrdinsky bojovala proti slzám, ktoré napriek úsiliu jej vyvierali z očú. Odchádzala z domu, ktorý jej bol nadovšetko milý, a niečo jej šepkalo, že odchádza navždy a že sa sem vráti už len na prázdniny. Nič nebude také, aké bývalo. Keď sa sem vráti na prázdniny, už to nebude to isté, ako bývať tu celý rok. Ach, aké milé a drahé jej všetko bolo – biela podkrovná izbietka, posvätná jej detským snom, Snežná Kráľovná pod oblokom, potôčik v jame, Bublina lesnej víly, Strašidelný les a Aleja milencov – tisícky kútikov a drahých miest, kde sa skrývali spomienky na minulé roky. Či bude ešte niekde šťastná?

	Raňajky v Zelenom dome sa v to ráno odbavili dosť smutne. Davy, pravdepodobne po prvý raz vo svojom živote, nemohol jesť, ale vzlykal celkom bez hanby nad ovsenou kašou. Zdalo sa, že nik nemá chuť na jedlo, okrem Dory, ktorá svoj zvyčajný podiel spratala ako obyčajne. Dora, tak ako kedysi nesmrteľná a premúdra Šarlota, ktorá „krájala chlieb a natierala ho maslom“, keď mŕtvolu jej vášnivého milenca niesli na márach pod jej oknom, patrila medzi šťastné tvory, ktoré nikdy nič nevykoľají. Hoci mala osem rokov, nedala sa ľahko vyviesť z rovnováhy. Pravda, bolo jej ľúto, že Anna odchádza, ale či to mal byť dôvod, aby nemohla oceniť chuť miešaného vajíčka, natretého na hrianku? Veru nie. A keď videla, že Davy nemôže zjesť svoju porciu, Dora ju zjedla zaňho.

	Presne na čas sa zjavila Diana s koňom a bričkou. Ružové líčka jej žiarili spod nepremokavej pláštenky. Bolo treba sa rozlúčiť. Pani Lyndová vyšla zo svojej izby, srdečne Annu objala a varovala ju, aby za každých okolností dobre bedlila na svoje zdravie. Marilla rezko a bez slz bozkala Annu na líčko a povedala, že dúfa, že im napíše, keď sa celkom usadí. Neskúsený pozorovateľ by hádam usúdil, že na Anninom odchode jej vôbec nezáleží, najmä ak jej pozorovateľ nepozrel dobre do očú. Dora zdvorilo Annu pobozkala a vytisla dve slušné slzičky. Ale Davy plakal na zadnej verande, odvtedy čo vstali od stola, a vôbec sa nechcel rozlúčiť. Keď videl, že Anna ide za ním, vybehol hore schodmi a skryl sa do šatníka, z ktorého nie a nie vyjsť. Jeho tlmený nárek bol posledný zvuk, ktorý Anna počula, keď odchádzala zo Zeleného domu.

	Husto pršalo celú cestu do Bright Riveru, kam museli ísť na stanicu, pretože lokálka z Carmody nemala prípoj k lodi. Karol a Gilbert už stáli na nástupišti, keď dievčatá prišli, a v diaľke hvízdal vlak. Anna mala práve dosť času kúpiť si lístok, podať batožinu, rýchlo sa rozlúčiť s Dianou a nastúpiť na vlak. Čo by bola dala za to, keby sa mohla vrátiť s Dianou do Avonlea! Vedela, že sa jej bude na smrť cnieť za domom. Och, a keby aspoň prestal ten neutešený dážď!

	Pršalo, akoby celý svet plakal nad uplynulým letom a nad radosťami, ktoré sa skončili! Ani Gilbertova spoločnosť jej nebola útechou, lebo tu bol aj Karol Sloane a sloanovstina sa dala znášať len za pekného počasia. V daždi bola vonkoncom neznesiteľná.

	Keď však vyplávala loď z charlottetownského prístavu, situácia sa obrátila k lepšiemu. Prestalo pršať a zlaté slnko zavše vykuklo medzi trhlinami mračien, ožiarilo sivé vlny medeným leskom a hmlu, ktorá zastierala červené pobrežie ostrova, osvietilo do zlatova. Bola to záruka, že napokon predsa bude pekne. Okrem toho Karola Sloana čoskoro pochytila morská choroba, takže musel zísť z paluby a Anna s Gilbertom ostali sami.

	,Teší ma, že všetci Sloanovci sú nanič, len čo prídu na vodu,‘ myslela si Anna bezcitne. ,Iste by som sa nemohla lúčiť posledným pohľadom so starou rodnou hrudou, keby tu bol aj Karol a tváril sa, že aj on na ňu sentimentálne hľadí.‘

	„Nuž, pohli sme sa,“ poznamenal Gilbert bez sentimentality.

	„Áno, cítim sa ako Byronov Child Harold – lenže sa nedívam na pobrežie svojej rodnej zeme,“ odvetila Anna a prudko žmurkala sivými očami. „Nové Škótsko je možno moja rodná zem, ale moja vlasť je ostrov Eduarda. Nechce sa mi ani veriť, že som tam nebývala celý život. Tých jedenásť rokov, ktoré uplynuli pred mojím príchodom na ostrov, mi pripadajú ani zlý sen. Je tomu úž sedem rokov, čo som tadiaľto cestovala na lodi – v to popoludnie, keď ma pani Spencerová priviedla z Hopetownu. Ešte dnes sa vidím v starých hrozných šatách z hrubej látky s vyblednutým námorníckym klobúkom, ako s nenásytnou zvedavosťou skúmam kabíny a palubu. Bolo krásne popoludnie a červené pobrežie ostrova sa ligotalo v popoludňajšom slnku. Teraz sa opäť plavím cez úžinu. Och, Gilbert, pevne dúfam, že sa mi v Redmonde a v Kingsporte bude páčiť, ale viem isto, že tomu tak nebude!

	„Kdeže sa podela tvoja filozofia, Anna?“

	„Zaplavila ju obrovská vlna osamelosti a túžby po domove. Tri roky som túžila ísť do Redmondu – a teraz ta odchádzam a prajem si, aby som ta nešla. Ale zato nič. Opäť sa rozveselím a budem filozofovať, len čo sa vyplačem. Musím sa vyplakať, aby sa mi uľavilo, ale musím počkať, až sa dostanem dnes večer v penzióne do postele, nech je to už hocikde. Potom bude Anna vo svojej koži. Kto vie, či Davy už vyšiel zo šatníka?“

	Bolo deväť hodín večer, keď vlak' prišiel na kingsportskú stanicu, a cestujúci sa ocitli v belaso-bielom svetle preplnenej stanice. Anna bola úplne ohúrená, ale o chvíľu ju za ruku chytila Priscilla Grantová, ktorá prišla do Kingsportu už v sobotu.

	„Tu si, moja milá! Iste si taká ukonaná, ako som bola ja, keď som sem v sobotu došla.“

	„Vraj ukonaná, Priscilla! Nehovor o tom. Som unavená, neostrieľaná, dedinská a mám iba dákych desať rokov. Preboha ťa prosím, odveď svoju úbohú, zronenú priateľku niekam, kde sa môže započúvať do seba a odpočinúť si.“

	„Zavediem ťa priamo do nášho bytu. Pred stanicou na nás čaká drožka.“

	„Aké nesmierne šťastie, že si tu, Prissy. Keby si tu nebola, rovno na mieste by som si sadla na kufor a horko by som plakala. Akou útechou je známa tvar vo virvare cudzích ľudí!“

	,To je Gilbert Blythe, Anna? Ako vyrástol za posledný rok! Bol iba školákom, keď som učila v Carmody. A ten druhý, je pravda, Karol Sloane. Nezmenil sa – ani sa nemohol! Práve tak vyzeral, keď sa narodil, a takisto bude vyzerať, keď bude mať osemdesiat. Tadiaľto, drahá. O dvadsať minút sme doma.“

	„Doma!“ vzdychla si Anna. „Chceš povedať, že budeme v nejakom hroznom penzióne a ešte hroznejšej spálni, obrátenej niekde do tmavého zadného dvora.“ „To nie je hrozný penzión, Anna moja. Aha, tu je naša drožka. Nasadni, pohonič ti donesie batožinu. Ach, áno, náš penzión je svojím spôsobom veľmi príjemné miestečko, o čom sa zajtra ráno sama presvedčíš, keď sa dobre vyspíš a zobudíš v ružovej nálade. Je to veľký staromódny sivý dom na Svätojánskej ulici a odtiaľ, po malej zdravotnej prechádzke, dôjdeš do Redmondu. Kedysi tam bývali veľkí páni, ale móda sa zmenila, boháči opustili Svätojánsku ulicu a jej domy už len snívajú o starých, lepších časoch. Domy sú také veľké, že ich obyvatelia musia priberať podnájomníkov, aby ich zaplnili. Aspoň tak nám to dôrazne vysvetľujú naše domáce panie. Sú veľmi príjemné, Anna – myslím, naše domáce panie.“

	„A koľko ich je?“

	„Dve. Slečna Hana Harveyová a slečna Ada Harveyová. Sú to dvojičky, ktoré sa narodili asi pred päťdesiatimi rokmi.“

	„Nikdy sa zrejme nevyhnem dvojičkám,“ usmiala sa Anna. „Prenasledujú ma na každom kroku.“

	„Och, teraz už nie sú dvojičky, moja milá. Keď dosiahli tridsať rokov, prestali byť dvojičkami. Slečna Hannah zostarla, a to nie príliš pôvabne, a slečna Ada ostala tridsaťročná, ale ešte menej pôvabne. Neviem, či sa slečna Hannah vie usmiať alebo nie: dosiaľ som ju pri tom nepristihla, ale slečna Ada sa ustavične usmieva, a to je ešte horšie. No obe sú príjemné, milé duše a každý rok prijímajú na byt dve študentky, pretože hospodárna duša slečny Hannah neznáša, aby sa u nich plytvalo priestorom, teda nie preto, že by to potrebovali alebo že by ich k tomu niečo nútilo, ako mi slečna Ada povedala od soboty večera už sedem ráz. Čo sa izieb týka, sú to veľké spálne s vchodom do haly, ale moja je obrátená do zadného dvora. Ty máš prednú izbu, obrátenú do Svätojánskeho cintorína, ktorý leží rovno na druhej strane ulice.“

	„To znie strašidelne,“ zachvela sa Anna. „Myslím, že by som predsa len mala radšej izbu s výhľadom do zadného dvora.“

	„Ach, nie, never. Len počkaj, uvidíš. Svätojánsky cintorín je krásne miesto, je to taký starý cintorín, že dávno v ňom nepochovávajú, a teraz patrí ku kingsportským pamätihodnostiam. Včera som si ho celý prezrela, len aby som sa príjemne prešla. Je ohradený vysokým múrom, lemujú ho obrovské stromy a rovnako veľké stromy rastú po celom cintoríne. A nájdeš tam čudné staré náhrobné kamene s nezvyčajnými starobylými nápismi. Budeš sa ta chodiť učiť, Anna, uvidíš. Pravda, teraz tam už nikoho nepochovávajú, ale pred niekoľkými rokmi tam postavili krásny pomník na pamiatku novoškótskych vojakov, ktorí padli v krymskej vojne. Stojí presne oproti vchodu a povedala by si, že poskytuje nekonečné možnosti fantázii. Konečne je tu tvoj kufor a chlapci sa prichádzajú rozlúčiť. Musíme ich pozvať, aby nás zavše prišli navštíviť. Slečna Hannah mi vážne oznámila, že nám dovolí prijímať pánske návštevy dva večery v týždni, ak páni odídu v slušnej hodine. A slečna Ada ma s úsmevom požiadala, aby hostia nesadali na jej krásne vankúše. Sľúbila som, že na to budem dbať, ale bohvie kde si budú môcť sadnúť, pretože vankúše sú všade. Slečna Ada má dokonca honosný battenburský vankúš hore na klavíri.“

	Teraz sa už aj Anna zasmiala. Priscillin veselý hovor dosiahol cieľ, ktorý sledovala, a Annu rozveselil.

	Annina divosť po domove sa rozplynula a nevrátila sa jej v plnej sile ani vtedy, keď sa konečne ocitla sama vo svojej izbe. Pristúpila k obloku a vyzrela von. Na ulici pod oblokom bolo ticho a tma. Nad starým Svätojánskym cintorínom svietil mesiac, tesne za tmavou hlavou veľkého leva, ktorý stál na pomníku. Anne sa nechcelo veriť, že len dnes ráno odišla zo Zeleného domu. Dlhá cesta a zmena, ktoré za jeden deň prekonala, vyvolávali v nej pocit, že odvtedy uplynulo veľa času.

	,Ten istý mesiačik sa teraz díva na Zelený dom,1 hĺbala Anna. ,Ale nebudem na to myslieť, lebo sa mi bude cnieť za domovom. Ani sa nejdem teraz vyplakať. Odložím to na vhodnejší čas a teraz si pokojne a rozumne ľahnem do postele a vyspím sa.‘

	
KAPITOLA IV

	Aprílová dáma

	Kingsport je starobylé mestečko, ktoré sa pamätá ne prvé dni kolonistov. Zahaľuje ho starodávne ovzdušie ako starú paniu, ktorá nosí šaty, aké boli v móde za jej mladosti. Tu i tam sa objavujú moderné výhonky, ale v srdci ostalo neskazené. Nachádzame tu veľa zaujímavých pamiatok, ktoré pripomínajú romantické legendy z minulosti. Kedysi to bola hraničná osada na okraji divočiny a v tých časoch sa Indiáni starali o to, aby spestrili život osadníkov. Neskôr sa osada stala predmetom sporov medzi Angličanmi a Francúzmi, raz ju obsadili jedni, raz druhí, ale každá okupácia zanechala čerstvú jazvu.

	V parku čnie okrúhla tvŕdza, na vŕškoch za mestom sú zrúcaniny starej francúzskej pevnosti a námestia ešte dnes zdobí niekoľko starých' kanónov. Mesto má aj svoje historické pamiatky, ktoré vyhľadávajú zvedaví návštevníci, ale ani jedna nie je taká starobylá a rozkošná ako starý Svätojánsky cintorín v samom strede mesta. Vedú k nemu tiché ulice, lemované starodávnymi domami, kým ďalej sa tiahnu živé, moderné tepny. Každý kingsportský občan je hrdý na starý cintorín, lebo ak sa ráta k význačnému rodu, iste tam má pochovaného predka pod čudnou pokrivenou platňou, ktorá buď stojí v záhlaví, alebo leží na hrobe s hlavnými údajmi o živote nebohého. Mnohé náhrobné kamene sa už zvalili alebo sa rozpadávajú. Takmer všetky ohlodal zub času a niektoré nápisy sa celkom zotreli, kým iné možno len ťažko prečítať. Cintorín je celkom zaplnený. Všade rastú ozdobné kríky, chodníky lemujú dlhé rady brestov a smútočných vŕb a v ich tieni mŕtvi nebodaj odpočívajú bezsenným spánkom, večne uspávaní vánkami a vetrom, nijako nerušení vzdialeným hukotom mestskej rušnej prevádzky.

	Na druhý deň popoludní vybrala sa Anna na prvú prechádzku do Svätojánskeho cintorína. S Priscillou boli predpoludním v Redmonde na zápise a potom mali celý deň voľno. Dievčatá sa ochotne vytratili zo školy, lebo ich vonkoncom nepovzbudzovalo motkať sa v dave neznámych ľudí, z ktorých mnohí vyzerali, akoby si neboli na čistom, kam patria.

	Prvoročiačky postávali v skupinkách po dvoch či troch a zvedavo sa navzájom premeriavali. Prvoročiaci, ako vždy múdrejší, zhŕkli sa na veľkom schodišti pri vstupnej hale a vykrikovali z celej sily mladých pľúc, sťaby vyzývali tradičných súperov druhoročiakov, z ktorých niekoľkí si povýšene vykračovali a s dokonalým opovržením hľadeli na „neolízané štence“ na schodoch. Gilbert ani Karol medzi nimi neboli.

	„Nikdy som si nemyslela, že sa dožijem dňa, keď budem s radosťou hľadieť na niektorého Sloana,“ povedala Priscilla, keď prechádzali cez dvor. „Ale dnes by som takmer s vytržením uvítala okatého Karola, len aby som zazrela známu tvár.“

	„Ach,“ vzdychla si Anna. „nemôžem ti opísať, ako som sa cítila, keď som čakala v rade na zápis. Pripadala som si bezvýznamná ako najmenšia kvapôčka v najväčšom vedre vody. Je to nepríjemný pocit byť bezvýznamná, ale je neznesiteľné, keď sa ti ustavične vrýva do duše presvedčenie, že vždy budeš iba bezvýznamná. Cítila som sa, akoby som bola neviditeľná, a bála som sa, že ma druhoročiaci pošliapu, že nikto nebude za mnou plakať, nik si ma neuctí.

	„Počkaj ešte rok,“ potešovala ju Priscilla. „Potom sa budeme môcť tváriť práve tak unudene a múdro ako hociktorý terajší druhoročiak. Isteže je hrozné cítiť sa bezvýznamná, ale je to vždy lepšie, ako cítiť sa ako obor a byť pritom nemotorná ako ja – sťaby ma bol plný Redmond. Tak som sa zasa ja cítila, a to asi preto, že som o niekoľko cólov prevyšovala všetkých ostatných v dave. Nebála som sa, že ma niektorý druhoročiak pristúpi, skôr toho, že si ma pomýlia so slonom alebo s nadmerne vysokým exemplárom ostrovana, ktorého vychovali na samých zemiakoch.“

	„Naše nešťastie je asi v tom, že nemôžeme odpustiť veľkému Redmondu, že nie je ani taký malý, ako bola Kráľovnina akadémia,“ poznamenala Anna. Pozberala zvyšky svojej starej veselej filozofie, aby ňou zakryla nahotu ducha. „Keď sme odchádzali z Kráľovninej akadémie, každého sme poznali a mali sme tam svoje vlastné postavenie. Obávam sa, že sme podvedome očakávali, že život v Redmonde prevezmeme tam, kde sme ho zanechali v Kráľovninej akadémii. A teraz sa cítime, akoby nám pôda povolila pod nohami. Blaží ma aspoň to, že ani pani Lyndová, ani pani Wrightová nevedia a nikdy sa nedozvedia, v akom duševnom rozpoložení sa teraz nachádzame. Iste by oduševnene poznamenali: ,Nevravela som ti?‘ A boli by presvedčené, Že je to začiatok konca, hoci v skutočnosti je to iba koniec začiatku.“

	„Správne. To sa už skôr podobá Anne. Onedlho sa prispôsobíme, oboznámime sa so študentmi a všetko bude dobré. Anna, všimla si si to dievča, čo stálo samo celé ráno predo dvermi dievčenskej šatne – to pekné dievča s hnedými očami a s krivými ústami?“

	„Áno, videla som ju. Vyzerala taká opustená a bez priateľov, ako som sa ja cítila. No ja som mala aspoň teba, ale ona nikoho.“

	„Myslím, že aj ona bola osamelá. Niekoľko raz som si všimla, že už-už vykročila smerom k nám, ale rozmyslela si to– asi je príliš plachá. Bola by som rada, keby bola prišla. Nebyť toho, že som sa cítila ako slon, bola by som podišla k nej. Ale nemohla som prejsť cez veľkú halu, keď chlapci na schodoch tak revali. Je to najkrajšia prvoročiačka, ktorú som dnes zbadala, ale pravdepodobne v prvý deň v Redmonde zlyhá aj obľúbenosť, ba nepomôže ani krása,“ dokončila Priscilla a zasmiala sa.

	„Popoludní si zájdem na Svätojánsky cintorín,“ po-' vedela Anna. Nie som síce presvedčená, že je vhodným miestom na rozveselenie, ale pokiaľ viem, je to jediné miesto, kde rastú stromy, a v tejto chvíli neodolateľne túžim za stromami. Sadnem si na niektorý starý pomník, zavriem oči a pomyslím si, že som v avonleaských lesoch.“ ,

	No oči nezavrela, pretože v starom Svätojánskom cintoríne objavila všeličo, čo upútalo jej pozornosť.

	Vošli hlavným vchodom, prešli popri prostom, no masívnom kamennom oblúku, nad ktorým sa usalašil veľký anglický lev.

	„Inkerman ešte dnes boľavo krváca, 
ale vo výšinách rastie jeho sláva,“ 

	citovala Anna a s úžasom hľadela na pomník. Ocitli sa v tmavom chladnom zelenom kútiku, kde si vetrík rád zašiel priasť. Chodili hore-dolu po dlhých trávnatých alejach, čítali starobylé dlhočizné epitafy, vyryté v dobe, keď bolo viac voľného času ako v našej.

	„Tu odpočíva telo Alberta Crafworda,“ čítala Anna zo zvetranej sivej tabuľky, „ktorý bol dlhé roky strážcom muničného skladišťa Jeho veličenstva v Kingsporte. Slúžil pri vojsku až do mieru roku 1763, keď zo zdravotných dôvodov odišiel z aktívnej služby. Bol to odvážny dôstojník, najlepší manžel, najlepší otec a najlepší priateľ. Zomrel 29. októbra 1792 vo veku 84 rokov. To je náhrobný nápis pre teba, Prissy. Môžeš nad ním veľa rojčiť. Jeho život bol plný dobrodružstiev! A čo sa týka jeho osobných hodnôt, nijaká ľudská chvála by ich tuším neprekonala. Ktovie, či ho oslavovali takto v superlatívoch, kým bol nažive?“

	„A tu je ďalší nápis,“ ozvala sa Priscilla. „Počúvaj. Na pamiatku Alexandra Rossa, ktorý zomrel dňa 22. septembra 1840 vo veku 43 rokov. Tento pomník postavil z lásky ten, komu verne dvadsaťsedem rokov slúžil, že ho pokladal za priateľa, ktorý si zasluhuje plnú dôveru a lásku.“

	„Výborný epitaf,“ poznamenala Anna rojčivo. „Lepší by som si nepriala. Tak či onak, všetci sme sluhovia, a ak nám na náhrobný kameň budú môcť napísať, že sme boli verní, nič viac tam pripísať netreba. Pozri, Prissy, tu je akási smutná malá tabuľka – ,Na pamiatku môjmu najmilšiemu dieťaťu.‘ A tu je ďalšia. ,Postavené na pamiatku toho, ktorý je pochovaný inde.‘ Kto vie, kde je ten neznámy hrob. Naozaj, Prissy, dnešné cintoríny nikdy nebudú také zaujímavé, ako je tento. Mala si pravdu – často sem budem chodievať. Vidím, že tu nie sme samy – na konci aleje je akési dievča.

	„Áno, a je to tuším tá istá deva, čo sme ju dnes ráno videli v Redmonde. Pozorujem ju už päť minút. Presne šesť ráz namierila touto alejou k nám a šesť ráz sa obrátila a vrátila. Alebo je hrozne hanblivá, alebo má niečo na svedomí. Poďme k nej a zoznámme sa s ňou. Hádam je ľahšie zoznámiť sa na cintoríne ako v Redmonde.“

	Kráčali pozdĺž dlhého trávnatého oblúka k cudzej dievčine, ktorá sedela na sivej tabuľke pod obrovskou smútočnou vŕbou. Rozhodne bola veľmi pekná, a jej krása bola živá, nepravidelná, očarujúca. Jej orechovohnedé vlasy sa ligotali saténovým leskom a okrúhle líčka žiarili jemnou zrelou červeňou. Mala veľké hnedé zamatové oči pod oblúkovými čiernymi obrvami a zvlnené ústa mala červené ani ruža. Spopod elegantného hnedého kostýmu jej vykukovali módne topánky. Slamený bledoružový klobúčik zdobený zlatohnedým divým makom, mal neurčiteľnú, neomylnú pečať, svedčiacu o „tvorbe“ módneho salóna. Priscilla si zrazu uvedomila, že jej klobúčik ozdobila vidiecka modistka, a Anna s nepríjemným pocitom hútala, či blúza, ktorú si sama šila, pani Lyndová skúšala, nevyzerá príliš dedinský a domácky popri elegantnom oblečení cudzieho dievčaťa. Na chvíľu by sa obidve dievčatá boli najradšej vrátili späť.

	Ale už sa zastavili a obrátili k sivej tabuľke. Bolo prineskoro, aby sa mohli vzdialiť, lebo hnedooké dievča zrejme usúdilo, že prichádzajú k nej. Okamžite vstalo a šlo k nim s vystretými rukami a s veselým priateľským úsmevom, ktorý neprezrádzal ani tieň hanblivosti alebo zaťaženého svedomia.

	„Och, keby ste vedeli, ako túžim, aby som vás mohla poznať, dievčatá,“ zvolala živo. „Bola som na vás ukrutne zvedavá. Dnes ráno som vás videla v Redmonde. Povedzte, všakže to tam bolo hrozné? Chvíľami som ľutovala, že som neostala doma a nevydala sa.“

	Anna a Priscilla sa úprimne zasmiali pri neočakávanom závere. Zasmialo sa i hnedooké dievča.

	„Naozaj som ľutovala. A mohla som ostať, keby som bola chcela. Poďte, sadnime si tuto na náhrobok a zoznámme sa. Nebude to ťažké. Viem, že sa budeme navzájom zbožňovať – vedela som to, len čo som vás zazrela v Redmonde. Veľmi som túžila pristúpiť k vám a vyobjímať vás.“

	„Prečo si neprišla?“ pýtala sa Priscilla.

	„Lebo som sa nemohla rozhodnúť – trápi ma nerozhodnosť. Len čo sa rozhodnem, že niečo urobím, hneď cítim v kostiach, že by bolo správnejšie niečo iné. Je to hrozné nešťastie, ale ja som sa taká narodila a škoda mi vyčítať, ako mi to niektorí aj vyčítajú. Nemohla som sa teda rozhodnúť, že vás oslovím, hoci som po tom veľmi túžila.“

	„Mysleli sme si, že si príliš hanblivá,“ povedala Anna.

	„Ale nie, nie. Hanblivosť nepatrí medzi mnohé nedostatky alebo cnosti Filipy Gordonovej – krátko Fil. Volajte ma len Fil. A vy sa ako voláte?“

	„Toto je Priscilla Grantová,“ povedala Anna, ukazujúc na priateľku.

	„A toto je Anna Shirleyová,“ povedala Priscilla, ukazujúc na Annu.

	„Sme z ostrova,“ povedali obidve dievčatá súčasne. „A ja pochádzam z Bolingbroku v Novom Škótsku,“ oznámila im Filipa.

	„Z Bolingbroku!“ zvolal Anna. „Veď ja som sa tam narodila.“

	„Naozaj? To znamená, že aj ty patríš k torryovcom.“ „Nie, to neznamená,“ odvetila Anna. „Dan O‘Connell povedal, že ak sa niekto narodil v maštali, neznamená to, že je koňom. Som ostrovanka až do špiku kostí.“ „Nuž aj tak som rada. že si sa narodila v Bolingbroku. Sme takmer susedky, však? A mne sa to páči, pretože keď budem prezrádzať tajomstvá, nebudem mať pocit, že ich hovorím niekomu cudziemu. A niekomu ich musím povedať. Neviem si ich udržať, nech sa akokoľvek pokúšam. To je moja najväčšia slabosť – nerozhodnosť. Veď som ju už spomínala. Verte či neverte, hodiny som sa rozhodovala, ktorý klobúk si vziať, keď som sa chystala sem – sem do cintorína!

	Najprv som si chcela vziať hnedý klobúk s pierkom, ale len čo som si ho našla, pomyslela som si, že ružový so širokou strechou bude vhodnejší. Keď som si ho nasadila, vtedy sa mi hnedý lepšie zapáčil. Napokon som ich položila vedľa seba na posteľ, zavrela som oči a pichla som ihlicou. Ihlica sa zapichla do ružového klobúka, a preto som si ho vzala. Povedzte mi, ako vyzerám?“

	Pri tejto naivnej požiadavke, vyslovenej dokonale vážnym tónom, Priscilla sa opäť zasmiala, ale Anna impulzívne stisla Filipe ruku a povedala:

	„Dnes ráno sme si povedali, že si najkrajšie dievča, ktoré sme v Redmonde videli.“

	Filipine ústa, stočené do oblúka, sa roztiahli do okúzľujúceho úsmevčeka, pri ktorom sa jej zabeleli perleťové zúbky.

	„Veď som si to myslela,“ prekvapila ich nová priateľka, „ale žiadalo sa mi, aby niekto iný moju mienku potvrdil. Som nerozhodná aj v tom, ako vyzerám. Len čo si poviem, že som pekná, pochytí ma biedny pocit, že nie som. A okrem toho mám hroznú starú tetu, ktorá vždy nado mnou vzdychá a vraví mi: ,Bola si veľmi krásne decko. Čudné, ako sa deti menia, keď vyrastú. Zbožňujem tety, ale túto starú tetku nenávidím. Prosím vás, opakujte mi čo najčastejšie, že som pekná, ak vám to nepadne ťažko. Oveľa lepšie sa cítim, keď verím, že som pekná. A ja vám ochotne preukážem tie isté služby a budem ich môcť preukázať s čistým svedomím.“

	„Ďakujem ti pekne,“ zasmiala sa Anna, „ale sme natoľko presvedčené o svojej kráse, že nepotrebujeme, aby nás niekto o nej uisťoval, a preto si môžeš námahu ušetriť.“

	„Och, vy sa mi vysmievate. Viem, že ma pokladáte za odporne márnivú, ale ja nie som márnivá. Nie som ani zamak márnivá a nie som ani trochu skúpa, ak mám pochváliť iné dievčatá, keď si to zaslúžia. Tak ma teší, že som sa s vami, dievčatá, zoznámila! Prišla som v sobotu a div som nezomrela, čo sa mi tak cnelo za domovom. Je to hrozný pocit, všakže? V Bolingbroku som dôležitou osobnosťou, ale v Kingsporte neznamenám nič. Chvíľami som si myslela, že od divosti tu dlhšie nevydržím. A kde ste sa usalašili?“

	„Svätojánska, číslo 33.“

	„Čoraz lepšie a lepšie. Veď ja bývam za rohom na Walaceovej ulici. Ale môj byt sa mi nepáči. Je nevľúdny a osamelý a moja izba má oblok do všedného zadného dvora. Je to najškaredšie miesto na svete. A tie mačky! Všetky mačky z Kingsportu by sa tam vari v noci nezmestili, ale polovica ich ta iste prichádza. Zbožňujem mačky, keď spia na kobercoch pred príjemným priateľským ohňom, ale mačky v dvoroch o polnoci sú celkom iné zvieratá. Prvú noc som celú preplakala a preplakali ju aj tie mačky. Mali ste vidieť, aký som mala na druhý deň ráno nos. Tak som si priala, aby som nikdy nebola odišla z domu!“

	„Neviem pochopiť, ako si sa odhodlala odísť z domu a prísť do Redmondu, keď si naozaj taká nerozhodná,“ nadštrkla Priscilla žartovne.

	„Máš pravdu, moja milá, ale veď ja som sa nerozhodla. Otec si prial, aby som sem išla. Vzal si to do hlavy, ani nepoviem prečo. Smiešne mi je, že mám študovať a stať sa bakalárom umení, vám nie? Nie že by som to nedokázala. Rozumu mám na to dosť.“ 

	„Hej?“ poznamenala Priscilla neurčito.

	„Áno. Bakalári sú učení, dôstojní, múdri ľudia – musia takí byť. Nie, nechcela som ísť do Redmondu. Prišla som iba preto, aby som vyhovela otcovi. Otec je veľký dobrák. A okrem toho som vedela, že sa budem musieť vydať, ak ostanem doma. To zase chcela moja mama a trvala na tom neoblomne. Moja mama je veľmi rázna, ale ja som sa nemohla zmieriť s myšlienkou, že by som sa už mala vydať. Najradšej by som ešte niekoľko rokov počkala. Byť bakalárom umení je pre mňa smiešna predstava, no ešte absurdnejšia je myšlienka, že by zo mňa mala byť vydatá žena, nie? Mám len osemnásť rokov. Nie, rozhodla som sa, že radšej pôjdem do Redmondu, než by som sa mala vydať. A okrem toho, akože sa rozhodnúť, za ktorého muža sa vydať?“

	„Čože, bolo ich toľko?“ smiala sa Anna.

	„Celá hŕba. Chlapci ma majú veľmi radi – naozaj ma majú radi. Ale len dvaja prichádzajú do úvahy. Ostatní boli príliš mladí a príliš chudobní. Ja sa totiž musím vydať za bohatého muža.“

	„A prečo by si musela?“

	„Zlatá moja, vedela by si si ma predstaviť ako ženu chudobného človeka? Nič užitočné neviem robiť a potrebujem spustu peňazí. Tým sa počet uchádzačov o moju ruku scvrkol na dvoch, ale ani z týchto dvoch som si nevedela vybrať, práve tak, akoby ich boli dve stovky. Veľmi dobre som vedela, že nech si vyberiem hociktorého, celý život budem ľutovať, že som sa nevydala za toho druhého.“

	„Vari si neľúbila ani jedného?“ pýtala sa Anna trochu váhavo. Nebolo jej ľahké hovoriť s cudzím dievčaťom o veľkom tajomstve života a jeho premenách.

	„Kdeže by, ja by som nevedela nikoho ľúbiť. Nemám to v sebe. A ani po tom netúžim. Podľa mňa zo zaľúbeného dievčaťa sa stane dokonalý otrok. A manžel nad ním nadobudne úžasnú moc. Naľakala by som sa toho. Nie, Alek a Alonzo sú veľmi milí chlapci a oboch mám tak rada, že naozaj neviem, ktorý je mi milší. A to je práve môj problém. Alek je krajší, a ja by som sa nemohla vydať za nepekného muža. Okrem toho má aj dobrú povahu a krásne brčkavé čierne vlasy. Je takmer príliš dokonalý – a nechcem dokonalého manžela, na ktorom by som nenašla nijakú chybu.“

	„Prečo sa teda nevydáš za Alonza?“ spýtala sa Priscilla vážne.

	„Predstavte si, vydať sa za chlapca s takým menom!“ odvetila Fil smutne! Proste by som to nezniesla. Ale má klasický nos a bolo by mi naozaj útechou mať v rodine nos, na ktorý sa možno spoľahnúť. Na svoj sa spoľahnúť nemôžem. Zatiaľ sa môj nos drží podľa vzoprú Gordonovcov, ale mám obavy, že s postupom rokov sa v ňom vyvinú byrneyovské sklony. Každý deň si ho skúmam, aby som sa presvedčila, či je ešte vždy Gordonovský. Moja mama je rodená Byrneyová a ma byrneyovský nos najbyrneyovskejšieho stupňa. Počkajte, raz ho uvidíte. Zbožňujem pekné nosy. Máš úžasne pekný nos, Anna Shirleyová. Alonzov nos takmer zvíťazil na Alekom. Ale to meno Alonzo! Nie, nemohla som sa rozhodnúť. Keby som si to s nimi mohla vyriešiť ako s klobúkmi – postaviť ich pred seba, zatvoriť oči a pichnúť ihlicou – bolo by to celkom ľahké.“

	„A ako sa tvárili Alek a Alonzo, keď si odchádzala?“ spýtala sa Priscilla.

	„Och, ešte vždy majú nádej. Povedala som im, že musia počkať, až si to rozmyslím. A sú celkom ochotní čakať. Obidvaja ma totiž zbožňujú. A ja sa zatiaľ mienim dobre zabávať. Počítam, že v Redmonde budem mať celý rad ctiteľov. Nie som totiž šťastná, ak ich nemám. Ale nezdá sa vám, že tí prvoročiaci sú veľmi všední? Videla som medzi nimi len jedného naozaj pekného chlapca. Odišiel ešte skôr, než ste vy prišli. Jeho kamarát ho oslovil Gilbert. Ale nejdete ešte, dievčatá? Nechoďte ešte.“

	„Už musím ísť,“ povedala Anna dosť chladno. „Je dosť neskoro a mám doma prácu.“

	„Ale všakže ku mne prídete?“ spýtala sa Filipa, vstala a objala ich okolo drieku. „A dovolíte, aby som vás navštívila? Rada by som sa s vami kamarátila. Obidve ste sa mi zapáčili. Dúfam, že som vás neznechutila svojou frivolnosťou?

	„Nie celkom,“ zasmiala sa Anna a srdečne opätovala Fil stisk ruky.

	„Nie som totiž ani zďaleka taká hlúpa, ako navonok vyzerám. Prijmite Filipu Gordonovú so všetkými chybami, ako ju Pán stvoril, a hádam si ju po čase obľúbite. Všakže je tento cintorín nádherný? Veľmi by som bola rada, keby ma tu pochovali. Tento hrob som ešte nevidela – tento so železným plotom. Ach, pozrite, dievčatá, na náhrobku je nápis, že je to hrob vojaka, ktorý padol v súboji medzi loďami Shannon a Chesapeak. Predstavte si!“

	Anna sa zastavila pri plôtiku a hľadela na zvetraný kameň. Tep sa jej zrýchlil neočakávaným vzrušením. Z očú jej zmizol starý cintorín s klenbami stromov a dlhými tienistými alejami. Namiesto neho videla prístav Kingsport pred sto rokmi. Z hmly sa pomaly vynárala veľká fregata, označená anglickou zástavou. Za ňou sa plavila ďalšia a na nej nehybná hrdinská postava, zahalená zástavou označenou hviezdami: ležala na veliteľskom mostíku – bol to hrdinský Lawrence. Prst času listoval v dejinách a ukázal jej príbeh o lodi Shannon, ktorý víťazoslávne vplával do zátoky a viedol za sebou svoju korisť, loď Chesapeake.

	„Vráť sa, Anna Shirleyová – vráť sa,“ smiala sa Filipa, poťahujúc Annu za ruku. „Si sto rokov ďaleko od nás. Vráť sa.“

	Anna sa s povzdychom vrátila. Oči jej mäkko žiarili. „Vždy som mala rada tento starý príbeh,“ povedala, „a hoci v boji zvíťazili Angličania, príbeh ma, tuším, očarúva práve kvôli tomuto hrdinskému porazenému veliteľovi. Zdá sa, že mi ho ten hrob približuje a robí skutočným. Tento úbohý námorník mal len osemnásť rokov. Zomrel na smrteľné rany, ktoré utŕžil v hrdinskom boji, ako je napísané na náhrobku. Nič iné si dobrý vojak nemôže želať.“

	Prv ako sa Anna odvrátila, odopla si kytičku purpurových sirôtok zo šiat a nežne ich položila na hrob chlapca, ktorý zahynul vo veľkej námornej bitke.

	„Tak čo, Anna, ako sa ti pozdáva naša nová priateľka?“ spýtala sa Priscilla, keď Fil odišla.

	„Páči sa mi. I keď tára nezmysly, je v tom istý pôvab. Tuším – a vraví to aj sama – nebude taká hlúpa, akou sa robí. Je to milučké bábätko, ktoré by si len bozkávala, ale pochybujem, že niekedy naozaj vyspeje.“ 

	„Aj mne sa páči,“ vyhlásila Priscilla rozhodne. „Rozpráva o chlapcoch ako Ruby Gillisová, ale keď počujem Ruby, hnevám sa a zlostím, kým pri Filiných rečiach mi bolo iba do smiechu. Povedz, prečo je to tak?“ 

	„Je v tom rozdiel,“ povedala Anna zamyslene, „možno v tom, že Ruby sa naozaj plaší za chlapcami, hrá sa na lásku a na milovanie. A keď sa vystatuje svojimi ctiteľmi, máš dojem, Že hovorí o nich preto, aby ti dokázala, že ty toľko nemáš. Ale keď Fil hovorí o svojich ctiteľoch, rozpráva, akoby šlo o kamarátov. Chlapcov pokladá za dobrých kamarátov a je rada, keď ich má tucet vôkol seba, pretože chce byť populárna a chce, aby ju za takú pokladali. Aj Alek aj Alonzo – tieto dve mená si nikdy nebudem vedieť predstaviť každé osve – sú pre ňu iba dvaja chlapci, ktorí sa s ňou chcú celý život hrať. Som rada, že sme sa s ňou stretli, a som rada, že sme prišli na Svätojánsky cintorín. Mám dojem, že som dnes popoludní zapustila jeden korienok do Kingsportu. Dúfam, že je to tak. Nenávidím, že ma presadili.“

	
KAPITOLA V 

	Listy z domova

	V nasledujúcich troch týždňoch Anna a Priscilla sa naďalej cítili ako cudzinky v cudzej zemi. A potom zrazu všetko akoby nadobudlo jasnú podobu – Redmond, profesori, prednášky, študenti, štúdium, spoločenské styky. Život bol opäť ucelený, neskladal sa už z oddelených jedincov, utvorili triedu, ktorá dostala vlastný charakter a vlastný šum, vlastné záujmy, vlastné triedne antipatie a triedne ambície. V každoročnej súťaži zvíťazili tentoraz oni proti druhoročiakom, a tým si získali úctu všetkých ročníkov, ako aj úctyhodnú mienku o sebe, ktorá im dodávala sebadôveru. Tri roky boli druhoročiaci víťazmi v súťaži. Skutočnosť, že tohto roku víťazstvo pripadlo zástave nováčikov, pripisovali strategickému veleniu Gilberta Blytha. Gilbert viedol celú akciu a vymyslel nové takty, ktoré druhoročiakov demoralizovali a priniesli nováčikom víťazstvo. Ako uznanie za jeho zásluhy zvolili ho za predsedu prvého ročníka. Bola to čestná a zodpovedná funkcia – aspoň z hľadiska nováčikov – a nejeden si na ňu robil nároky. Vyzvali ho tiež, aby vstúpil do Študentského spolku „Jahňatá“ – redmondský názov pre literátov. Takáto pocta sa prvoročiakom málokedy prihodila. No musel sa podrobiť aj obradom, ktorými ho do tejto funkcie uviedli. Celý deň musel chodiť po hlavných kingsportských uliciach so slameným klobúkom na hlave, opásaný obrovskou kuchynskou zásterou z krikľavého kvietkavého kalika. Celkom veselo sa tomu podrobil a úctivo snímal slamený klobúk, keď stretával na ulici známe dámy.

	Karol Sloane, ktorého neprijali do študentského spolku, sa pred Annou vyjadril, že nevie pochopiť, ako to Blythe mohol urobiť, lebo vraj on, Karol, by sa nikdy takto neponížil.

	„Len si predstav Karola Sloana v kalikovej zástere a slamenom klobúku,“ chichotala sa Priscilla. „Vyzeral by presne tak, ako stará mater Sloanova. No Gilbert aj v tomto oblečení vyzeral práve tak chlapsky ako v normálnom.“

	Anna s Priscillou sa plne zapojili do redmondského spoločenského života. Pravda, Filipa mala predovšetkým zásluhu na tom, že sa tak rýchlo udomácnili. Filipa bola dcéra bohatého a známeho občana, ktorého rodina patrila medzi „vyšších desaťtisíc“. Táto okolnosť, spolu s krásou a pôvabom, ktorú uznali všetci jej známi, ľahko jej otvárali dvere do všetkých redmondských krúžkov, klubov a ročníkov. A kde išla Fil, išla aj Anna a Priscilla. Fil zbožňovala Annu a Priscillu, najmä Annu. Bola to verná dušička, nezaťažená snobizmom. Miluj ma a miluj moje priateľky, také bolo zrejme jej heslo. Bez námahy ich voviedla do ustavične sa rozširujúceho kruhu svojich známych, a tak naše dve avonleaské dievčatá si našli ľahkú a príjemnú cestu do redmondskej spoločnosti. Ostatné dievčatá z prvého ročníka ich obdivovali a trochu im aj závideli, pretože im chýbalo Filipino vedenie. Museli teda ostať skôr na okraji spoločenských kruhov, aspoň počas prvého roku svojho pobytu na vysokej škole.

	Anna a Priscilla sa dívali na svet ako Fil, a preto v ich očiach ostávala zábavným, milučkým bábätkom, akým sa im ukázala pri prvom stretnutí. Pritom, ako sama o sebe poznamenala, rozumu mala dosť. Kedy a kde nachádzala čas na učenie, bolo naozaj tajomstvom, lebo ustavične ju niekto pozýval na nejakú „zábavu“, a keď bola po večeroch doma, zriedkakedy bola bez hostí. Mala toľko ctiteľov, koľko si jej srdce želalo, lebo deväť desatín prvoročiakov a veľká väčšina ostatných študentov súperila o jej úsmev. Napĺňalo ju to naivným nadšením a o každom svojom novom úlovku veselo rozprávala Anne a Priscille s takými podrobnosťami, že by nový ctiteľ bol zhorel od hanby.

	„Zdá sa mi, že Alek a Alonzo tu zatiaľ nemajú vážnych sokov,“ poznamenala Anna dobiedzavo.

	„Ani jedného,“ súhlasila Filipa. „Každý týždeň im píšem a rozprávam im o svojich tunajších mládencoch. Iste ich to pobaví. No toho, čo sa mi najväčšmi páči, neviem si predsa získať. Gilbert Blythe si ma vôbec nevšíma, ledaže sa na mňa díva ako na malé mačiatko, ktoré by rád pohladkal. Dobre viem, kde je príčina. Mala by som sa na teba hnevať, kráľovná Anna. Mala by som ťa nenávidieť, a nie šialene ťa ľúbiť a byť nešťastná, ak ťa denne nevidím. Si celkom inakšia než dievčatá, ktoré som dosiaľ poznala. keď na mňa pozrieš tým svojím zvláštnym pohľadom, cítim, aký som bezvýznamný frivolný tvor a túžim byť lepšia, múdrejšia a mocnejšia. Hneď robím dobré predsavzatia, ale príde pekný mládenec a okamžite mi ich vyženie z hlavy. Všakže je vysokoškolský život nádherný? Je mi až do smiechu, keď si pomyslím, ako som ho prvý deň nenávidela. Keby to však bolo bývalo inakšie, možno by som sa nikdy s tebou nebola zoznámila. Anna, prosím ťa pekne, zopakuj mi ešte, že ma máš trochu rada. Veľmi túžim počuť to.“

	„Veľmi ťa mám rada – si milučká, sladučká, zbožňovaná, zamatová, nedriapajúca mačička,“ smiala sa Anna, „ale neviem, kde nachádzaš čas na učenie.“

	Fil si iste našla čas na učenie, lebo vo svojom ročníku si udržala miesto medzi najlepšími študentmi. Dokonca ani starý hundravý profesor matematiky, ktorý nenávidel študentky a zanovité bojoval proti ich prijímaniu do Redmondu, ju nemohol posadiť. Všade bola na čele študentiek prvého ročníka okrem angličtiny, kde ďaleko zaostávala za Annou Shirleyovou. Anna ľahko zvládla štúdium prvého ročníka a za to mohla vo veľkej miere ďakovať tomu, že sa s Gilbertom usilovne pripravovali celé dva roky, čo učila v Avonlea. Ostávalo jej preto viac času na spoločenský život, ktorý sa jej veľmi páčil. Ale nikdy ani na chvíľu nezabudla na Avonlea a na priateľov, ktorých tam zanechala. Najšťastnejšie chvíle týždňa boli, keď dostávala listy z domova. Len po prvých listoch z domu sa zmierila s Kingsportom a nadobudla pocit, že aj tu jej bude ako doma. No prv než dostala listy, Avonlea jej pripadalo vzdialené na tisíce míľ, ale listy jej ho priblížili a tak úzko spojili jej nový život sa starým, že ho akoby scelili, a jej život v Avonlea a Kingsporte už pre ňu nepredstavoval dve beznádejne oddelené obdobia. Prvá pošta jej priniesla šesť listov: od Jany Andrewsovej, Ruby Gillisovej, Diany Barryovej, od Marilly, pani Lyndovej a od Davyho. Janin bol krasopisne napísaný list, každé t v ňom bolo úhľadne prekrížené a každé i presne obodkované. Ale nebola v ňom ani jedna zaujímavá veta. O škole sa nezmienila ani slovom, hoci Anna tak veľmi túžila niečo o nej počuť. Neodpovedala ani na jednu otázku, ktorú jej Anna vo svojom liste položila. Ale písala o tom, koľko metrov čipiek v poslednom čase uháčkovala, aké majú v Avonlea počasie, ako si mieni dať ušiť nové šaty a ako ju bolieva hlava. Ruby Gillisová jej napísala list, v ktorom nariekala nad Anninou neprítomnosťou, uisťovala ju, že jej hrozne vo všetkom chýba, vypytovala sa na redmondských chlapcov a ostatok vyplnila opisom svojich mučivých zážitkov s počestnými ctiteľmi. Bol to hlúpy, neškodný list a Anna by sa nad ním bola zasmiala, keby Ruby Gillisová nebola pripojila dva riadky.

	„Pokiaľ sa dá súdiť z Gilbertových listov, v Redmonde sa mu páči,“ písala. „Ale myslím, Že Karol nie je ním veľmi nadšený.“

	Teda Gilbert písal Ruby. Výborne. Pravda, mal na to úplné právo. Lenže – !! Anna totiž nevedela, že Ruby napísala prvá list a že Gilbert naň odpovedal iba zo slušnosti. S opovrhnutím odhodila Rubin list. No kým prečítala celý Dianin list, veselý a milý, plný správ, prebolel ju štipľavý záver Rubinho listu. V Dianinom liste bolo trochu priveľa o Fredovi, ale ináč obsahoval mnoho zaujímavých podrobností a Anna sa takmer cítila v Avonlea, keď ho čítala. Marillin list bol dosť formálny, bez klebiet a bez citových prejavov. Predsa však priniesol Anne akýsi závan zdravého, prostého života v Zelenom dome a príchuť starého pokoja a pevnej, trvalej lásky, ktorá sa v ňom skrývala. Pani Lyndová vo svojom liste uvádzala samé správy z farnosti. Keďže pani Lyndová prestala samostatne gazdovať, ostávalo jej teraz viac času na záležitosti farnosti, a preto sa im oddala telom i dušou. Tentoraz sa veľmi sťažovala na úbohých uchádzačov, ktorí sa striedali na Avonleaskej kazateľnici.

	„Ako vidím, dnes idú za pastorov iba hlupáci,“ písala zatrpklo. „Mala by si vidieť kandidátov, ktorých sem posielajú, a počuť ich kázne. Z polovice nehovoria pravdu a horšie je, že nemajú nijaké zásady. Ten, čo sem chodí teraz, je najhorší zo všetkých. Zväčša prečíta nejaký text a potom rozpráva, o čom sa mu zachce. A vraj neverí, že by pohania mali byt večne zatratení. Len si pomysli! Ak nebudú zatratení, všetky peniaze, čo sme venovali na misie, vyjdú navnivoč, tak je to! Minulú nedeľu nám oznámil, že nabudúce bude kázať o sekere, ktorá plávala. Myslím, že by lepšie urobil, keby sa držal biblie a nechal senzácie na pokoji. Kam sme dospeli, keď pastor už nemôže v Písme nájsť dosť látky na svoju kázeň! Mnohí zanedbávajú kostol, keď odídu z domu, a počujem, že študenti sú v tomto ohľade veľkí hriešnici. Dozvedám sa, že niektorí sa dokonca v nedeľu aj učia. Dúfam, Anna, že tak hlboko nikdy neklesneš. Pamätaj, ako sme ťa vychovávali a daj si pozor na nové priateľstvá. Nikdy nevieš, s akými kreatúrami sa stretneš na vysokej škole. Navonok sú to biele ovečky, ale vnútri striehnuci vlci, tak veru. Radšej nestrácaj ani slovo s mládencom, ktorý nie je z nášho ostrova.

	Zabudla som Ti povedať, čo sa prihodilo v deň, keď nás navštívil pastor. Nič smiešnejšie som nezažila. Povedala som Marille: Ako by sa Anna zasmiala, keby tu bola s nami! Ba aj Marilla sa tomu smiala. Vieš, je to veľmi malý, tučný človiečik, s nohami do O. Nuž stará ošípaná pána Harrisona – tá veľká, vysoká – sa v ten deň opäť zatúlala k nám, vošla nám do dvora a bez nášho vedomia sa dostala na zadnú verandu práve vo chvíli, keď sa pastor zjavil vo dverách. Divým skokom chcela ujsť, ale nebolo inej voľnej cesty, len medzi pastorovými krivými nohami. Zvolila si teda túto cestu, a keďže je vysoká a pastor zasa malý, zodvihla ho a odniesla. Klobúk mu odletel na jeden bok a palica na druhý, práve vo chvíli, keď sme s Marillou pribehli ku dverám. Nikdy nezabudnem na jeho výzor. A úbohá sviňa sa na smrť naľakala. Odteraz, keď budem v biblii čítať príbeh o sviniach, ktoré sa rútili dolu kopcom do mora, vždy si spomeniem, ako Harrisonova sviňa bežala s pastorom na chrbte. Iste si myslela, že má diabla na chrbte, a nie v sebe. Ešte dobre, že dvojčence neboli nablízku. Nebolo by sa patrilo, aby deti videli pastora v takom nedôstojnom položení. A keď sa sviňa niesla k potoku, pastor zoskočil a padol. Sviňa prebehla cez potok ani divá a stratila sa v lese. My s Marillou sme pribehli a pomohli sme pastorovi postaviť sa na nohy a očistiť mu kabát. Neublížil si, ale bol strašne nazlostený. Zdá sa, že zodpovednosť za túto nehodu zvalil na Marillu a na mňa, hoci sme mu vysvetľovali, že sviňa nám nepatrí a že nás celé leto takto obťažovala. A konečne, kto mu kázal ísť zadným vchodom? Pána Allana by si nebola pri niečom takom pristihla. Ale jedného nešťastie, druhého šťastie. Odvtedy sme z tej svine nevideli ani štetinu a som presvedčená, že ju nikdy viac neuvidíme.

	V Avonlea je pomerne ticho. V Zelenom dome sa necítim taká osamelá, ako som sa obávala. Teraz v zime začnem asi robiť ďalšiu zošívanú prikrývku. Pani Sloanová má pekný nový vzor v podobe jabloňových listov.

	Keď sa mi žiada nejaké vzrušenie, čítam súdne pojednávania v bostonských novinách, ktoré mi neter posiela. Nikdy som ich nečítala, ale teraz badám, že sú veľmi zaujímavé. Situácia v Spojených štátoch je hrozná. Dúfam, že sa ta nikdy nedostaneš. Ale je hrozne, ako sa teraz dievčatá túlajú po svete. Vždy mi to pripomína satana v knihe Jóbovej, ako chodí sem i ta po svete. No nemyslím, že by to Pán takto chcel, veru nie.

	Odkedy si odišla, Davy bol pomerne slušný. Raz bol zlý a Marilla ho potrestala tak, že mu kázala nosiť celý deň Dorinu zásteru. Nato postrihal všetky Dorine zástery. Ja som ho za to vybila, ale on začal naháňať môjho kohúta a uštval ho na smrť.

	Mac Phersonovci sa nasťahovali do môjho domu. Ona je dobrá gazdiná. Veľmi akurátna. Vyhádzala všetky moje ľalie, lebo vraj záhrada vyzerá neporiadne. Tomáš ich vysadil, keď sme sa vzali. Jej muž sa mi vidí celkom milý, ale ona sa akosi nemôže spamätať z toho, že bola starou dievkou, tak veru.

	Nenamáhaj sa príliš s učením a nezabudni si obliecť teplú bielizeň, len čo príde chladnejšie počasie. Marilla si robí o Teba veľké starosti, ale ja jej vravím, že máš viac rozumu, než som kedysi od Teba očakávala, a že sa Ti nič nestane.

	Davy sa vo svojom liste žaloval od samého začiatku.

	Milá Anna prosím vás napíšte Marille aby ma nepriväzovala na moste k zábradliu keď idem na ryby. Chlapci sa mi vysmievajú. Bez vás je tu hrozne otupno ale v škole máme veľkú psynu. Jana Andrewsová je prísnejšia ako vy. Fčera večer som nastrašil pani Lyndovú lampašom. Hrozne sa nahnevala a nahnevala sa aj vtedy keď som naháňal starého kohúta po dvore, kým nepadol mŕtvi. Ale ja som nechcel, aby padol mŕtvi. Neviem Anna prečo zahinul ale chcel by som to vedieť. Pani lyndová ho zahodila do veľkej ohrady. Mohla ho predať pánovi blairovi. Pán blair platí pedesiat centov za každého mŕtveho Kohúta. Počul som Že pani lyndová žiadala pastora aby sa za ňu modlil. Čo zlého urobyla anna. Chcem to vedieť? Mám šarkana s dlhočizným chvostom anna. Milty boulter my včera v škole rozprával ohromnú príhodu. Ale je pravdivá. Starý joe mosei a leon hrali minulý týždeň v lese karty. Karty ležali na pni a prišiel veličizný čierny muž váčší ako stromy a schmatol karty aj s pňom a zmizol s hrozným rachotom ani hrom. Isteže sa naľakali. Milty vravý že ten černý muž bol sám čert. Chcem to vediet. Pán kimball v spencervale je veľmi chorý a bude musiet ísť do špitálu. Teraz sa idem opýtať Marilli či som to správne napísal. Marilla vraví, že má ísť do blázninca, a nie ako som napísal. Myslí, že má v sebe hada. Ako je to keď má niekto v sebe hada anna? Chcem to vedieť. Aj pani bellová je chorá. Pani lyndová o nej vraví, že jej nič nie je, že len priveľa myslí na svoje vnútornosti.

	„Kto vie,“ povedala si Anna, keď poskladala listy, „čo by si pani Lyndová pomyslela o Filipe?“

	
KAPITOLA VI

	V parku

	„Kam sa dnes chystáte, dievčatá?“ spýtala sa Filipa, keď raz v sobotu popoludní neočakávane vbehla do Anninej izby.

	„Ideme sa prejsť do parku,“ odvetila Anna. „Mala by som síce ostať doma a dokončiť si blúzku, ale v takýto deň nemôžem sedieť doma. Dnes mi vzduch preniká rovno do žíl a dodáva slávnostnú náladu. Mykalo by mi prsty a švíky by mi šli nakrivo. A preto, hore sa do parku, medzi stromy!“

	„Keď vravíš ,ideme“, myslíš tým aj niekoho iného okrem seba a Priscilly?“

	„Áno, myslím tým ešte Gilberta a Karola a budeme radi, ak sa k našej skupine pripojíš aj ty.“

	„Ale,“ namietala Filipa žalostne, „ak pôjdem s vami, budem vám robiť iba garde. Pre Filipu Gordonovú to bude nový zážitok.“

	„Nuž nové zážitky rozširujú naše obzory. Poď s nami a neskôr budeš mať porozumenie pre všetky úbohé dušičky, ktoré musia často robiť garde. Ale kde sú tvoje obete?“

	„Och, zunovali sa mi a dnes by som ani jedného pri sebe nezniesla. A okrem toho som trochu skľúčená – nepatrne sa nudím. Nič vážnejšieho sa nestalo, takže nemám byť vlastne prečo zúfalá. Minulý týždeň som napísala Alekovi a Alonzovi. Vložila som listy do obálok, napísala adresy, ale nezalepila som ich. Ešte v ten večer sa prihodilo čosi smiešne. Totiž Alek by to pokladal za smiešne, ale Alonzo nie. V náhlosti som vzala Alekov list – aspoň som to myslela – vybrala som ho z obálky a pripísala ešte zopár riadkov. Potom som obidva listy odoslala. Alonzovu odpoveď som dostala dnes ráno. Dievčatá, dodatok som pripísala k jeho listu. Zúril. Pravda, prejde ho to – a ak nie, nedbám – ale pokazilo mi to celý deň. A tak som si myslela, že sa prídem k vám trochu rozveseliť. Keď sa začne futbalová sezóna, nebudem mať ani jedno sobotňajšie popoludnie voľné. Zbožňujem futbal. Kúpila som si nádhernú čiapku a sveter v redmondských farbách a budem v nich chodiť na futbal. Pravda, zďaleka budem vyzerať ako chodiaca žrď pred holičským krámom. A vieš, že toho Gilberta zvolili za kapitána futbalového mužstva prvoročiakov?“

	„Áno, povedal nám to včera večer,“ odvetila Priscilla, keď videla, že urazenej Anne sa nechce odpovedať. „Bol tu včera aj s Karolom. Vedeli sme, že príde, a preto sme starostlivo odstránili všetky vankúše slečny Ady, aby ich nebolo vidno, ba ani nebolo možno dočiahnuť. Ten najvycifrovanejší s plastickou výšivkou som položila na zem do kúta za stoličku, na ktorej je vždy položený. Myslela som si, že tam bude v bezpečí. Ale verila by si, že Karol Sloan zamieril rovno k tejto stoličke, a keď zbadal, že za ňou leží vankúš, s vážnou tvárou ho zodvihol a celý večer na ňom sedel? Keď odišiel, vankúš vyzeral ako placka. Chudera slečna Ada sa ma dnes spýtala, síce s úsmevom, ale veľmi vyčítavo, prečo som dovolila, aby sa na ňom sedelo. Povedala som jej, že som to nedovolila – že je to otázka predurčenia, spojená s nenapraviteľnou sloanovštinou, a že s týmito dvomi nepriateľmi neviem si rady, keď mám zápasiť s obidvoma naraz.

	„Tie vankúše slečny Ady mi už ozaj idú na nervy,“ rozhorčila sa Anna. „Minulý týždeň dokončila ďalšie dva nové a povyšívala ich, kde sa len dalo. A keďže už nebolo miesta bez vankúša, postavila ich ku stene na odpočívadlo na schodišti. Tam sa ustavične prevracajú, a ak na ne narazíme potme, keď pôjdeme hore alebo dolu schodmi, iste sa o ne potkneme. Minulú nedeľu, keď sa doktor Davis modlil za všetkých, čo sú vystavení nebezpečenstvu na mori, v duchu som dodala ,a za tých, čo v žijú v domoch', kde sa vankúšom venuje viac lásky a múdrosti! Tak, sme hotové a vidím, že už aj chlapci idú tamto po Svätojánskej ulici. Tak čo, Pil, spojíš svoj osud s našimi?“

	„Pôjdem, ak budem môcť ísť s Priscillou a Karolom. To bude znesiteľný stupeň garde. Ten tvoj Gilbert je veľmi chutný, ale prečo Karol vždy vypliešťa tie okále?“

	Anna bola zrazu odmeraná. Korala Sloana nemala nijako osobitne v láske, ale bol z Avonlea, a nikto cudzí nemal právo sa mu vysmievať.

	„Karol a Gilbert boli vždy dobrí kamaráti,“ povedala chladne. „A Karol je slušný chlapec. Nemôže za to, aké má oči.“

	„To mi nehovor! Ba veru môže! Vo svojom predošlom živote sa iste dopustil niečoho hrozného, keď ho potrestali takými očami. Priss a ja sa dnes popoludní na ňom aspoň pobavíme. Budeme si ho doberať, a on to ani nezbadá.“

	A dievčatá nepochybne aj uskutočnili svoj „šľachetný“ úmysel. Ale Sloane na šťastie o tom nevedel. Bol mimoriadne šťastný, že sa môže prechádzať s dvoma driečnymi študentkami, najmä s Filipou Gordonovou, krásavicou ročníka. To iste zapôsobí na Annu. Aspoň uvidí, že niektoré dievčatá si ho vážia tak, ako si zasluhuje.

	Gilbert s Annou zaostávali za ostatnými a kochali sa v tichej kráse jesenného popoludnia. Išli pod smrekmi po cestičke parku, ktorá stúpala a vinula sa pozdĺž pobrežia nad prístavom.

	„Ticho je ako modlitba, však?“ povedala Anna s tvárou obrátenou k jasnému nebu. „Veľmi mám rada smreky! Hlboko zapúšťajú korene do romantiky všetkých vekov. Preto sa zavše vytratím zo spoločnosti a zájdem si pohovoriť s nimi. Vždy sa tu cítim veľmi šťastná.“

	„A tak pristihnutí v horskej samote 
sťa nejakým božským čarom 
starosti z nich padajú 
sta natriasané ihličie z bohatej smrečiny,“ 

	recitoval Gilbert. „Popri nich sa naše ambície zdajú dosť malicherné, Anna.“

	„Keby ma niekedy postihol veľký smútok, prišla by som k smrekom po útechu,“ povedala Anna zasnene.

	„Dúfam, že ťa nikdy nepostihne veľký smútok, Anna,“ povedal Gilbert, v mysli ktorého smútok sa nedal spojiť so živým, veselým stvorením po jeho boku. Zabudol, že tí, čo sa vedia povzniesť k najvyšším výšinám, vedia sa ponoriť do najväčších hlbín, a povahy, ktoré sa najlepšie vedia kochať v rozkoši, sú aj najcitlivejšie voči bolesti.

	„Ale iste príde – raz,“ dumala Anna. „V tejto chvíli je život ako čaša, ktorú mi niekto pridržiava pri perách. Aj ja okúsim raz jeho trpkosť. Dúfam, že budem silná a odvážna. A dúfam aj to, že si ju sama neprivolám. Pamätáš na to, čo doktor Davis povedal minulú nedeľu – že útrapy, ktoré si sami spôsobujeme svojou pochabosťou alebo zlosťou, znášajú sa najhoršie. Ale nehovorme o súžení, keď je takéto krásne popoludnie. Dnes je príroda taká krásna, že sa človek musí radovať zo života.“

	„Keby to záviselo odo mňa, odstránil by som z tvojho života všetko nepríjemné okrem šťastia, Anna,“ povedal Gilbert tónom, ktorý hlásil: ,Pozor, nebezpečenstvo!‘

	„Neurobil by si múdro,“ odvetila Anna prudko. „Som presvedčená, že ani jeden život by sa riadne nevyvíjal a neformoval bez skúšok a utrpení. Pravda, pripúšťame to len vtedy, keď je nám pomerne dobre. Poď, ostatní sú už pri pavilóne a kývajú nám, aby sme prišli.“

	Všetci si posadali v malom pavilóne a obdivovali jesenný západ slnka na tmavočervenej a bledozelenej oblohe. Naľavo ležal Kingsport so strechami a vežami zahalenými do fialového dymu. Napravo bol prístav, ktorý pri západe slnka nadobúdal odtiene ruží a medi. Pred nimi sa trblietala striebrosivá vodná hladina, ako satén, a za ňou vyčnieval holý Viliamov ostrov, ktorý strážil mesto ako mocný buldog. Svetlo jeho majáka pretínalo hmlu sťa lietajúca hviezda a ďaleko za obzorom mu odpovedalo susedné svetlo.

	„Videli ste už takú mocnú pevnosť?“ pýtala sa Filipa. „Po Viliamovom ostrove síce netúžim, ale keby som po ňom predsa len dakedy zatúžila, som presvedčená, že by som ho nedobyla. Pozrite tamto na stráž! Stojí na vrchole pevnosti, tesne vedľa zástavy. Všakže vyzerá, akoby vykročila rovno z románu?“

	„Keď už hovoríš o románe,“ povedala Priscilla, „hľadali sme šedivník – ale nijaký sme nenašli. Už je asi prineskoro.“

	„Šedivník!“ zvolala Anna. „Veď šedivník nerastie v Amerike, či hej?“

	„Na celej pevnine rastie len na dvoch miestach,“ povedala Fil, „jedno z nich je tento park a druhý kdesi v Novom Škótsku, už sa nepamätám kde. Slávny horalský pluk Čierna garda jedného roku tu táboril, a keď vojaci na jar vytriasli slamu zo slamníkov, niektoré šedivníkové semienka sa ujali.“

	„Jedinečné!“ poznamenala nadšená Anna.

	„Poďme domov po Spoffordovej avenue,“ navrhol Gilbert. „Uvidíme všetky krásne domy boháčov. Spoffordova avenue je najkrajšia obytná ulica v Kingsporte. Len milionári si tam môžu postaviť domy.“

	„Áno, poďme,“ povedala Fil. „Je tam nádherný dom, ktorý by som ti rada ukázala, Anna. A nepostavil ho milionár. Je to prvý dom hneď za parkom. Iste ho postavili ešte za čias, keď Spoffordova avenue bola poľnou cestou. A ten dom vyrástol – nepostavili ho. Domy na avenue sa mi nepáčia. Sú príliš nové a parádne. Ale tento dom je rozprávka – a jeho meno – ale dočkajte, veď sami uvidíte.“

	Uvideli ho, keď vyšli hore zalesneným svahom z parku. Presne na temeni, tam, kde Spoffordova avenue prechádza na obyčajnú poľnú cestu, stál malý drevený dom so smrekovým hájikom po oboch stranách. Stromy akoby na ochranu rozťahovali konáre nad jeho strechou. Pokrývala ho červenozlatá divá réva, spomedzi ktorej vykukovali obloky so zelenými okenicami.

	Pred domom bola malá záhradka, ohradená nízkym múrom. Hoci bol október, v záhrade ešte kvitli staromódne kvety a kríky – barborka, petúnie, mesiačiky a chryzantémy. Od bránky k domovým dverám viedol nízky tehlový múr. Akoby sem boli presadili malý dom aj so záhradou z nejakej vzdialenej dediny, no mal v sebe čosi, čo dodávalo susednému domu, veľkému palácu uprostred pestovaných trávnikov, sídlu akéhosi tabakového kráľa, mimoriadne hrubý a vystatovačný výzor. Podľa Fil rozdiel medzi nimi bol asi ten, ako medzi vrodeným a umele vytvoreným krásnom.

	„Niečo také chutné som nikdy nevidela,“ povedala Anna radostne. „Je ešte chutnejší a starobylejší než kamenný dom slečny Levandule.“

	„Ale predovšetkým vás chcem upozorniť na jeho meno,“ povedala Fil. „Pozrite – nad klenbou brány je napísané bielymi písmenami: Pattin dom. Nie je to zabijak? A to je, prosím, na avenue, kde sú samé Borové hájiky, Brestové šíravy, Cédrové ostredky. A tu zrazu Pattin dom. Nič viac. To ja priam zbožňujem!“

	„A vieš, kto je tá Patty?“ spýtala sa Priscilla. „Zistila som, že Patty Spoffordová je meno starej dámy, ktorá vlastní tento domček. Býva v dome so svojou neterou už aspoň sto rokov – možno viac, možno menej. Radšej o niečo menej, Anna. Nadsadzovanie je proste vzlet básnickej fantázie. Pokiaľ viem, boháči sa už niekoľko ráz pokúsili kúpiť od nej tento pozemok. Viete, teraz predstavuje celé imanie, ale Patty ho za nijakú cenu nechce predať. A vzadu namiesto bežného zadného dvora je ovocná záhrada – uvidíte ju, keď prídeme trochu bližšie – skutočná ovocná záhrada na Spoffordovej avenue.“

	„Dnes v noci sa mi bude iste snívať o Pattinom dome,“ povedala Anna. „Ktovie, či sa nám raz podarí nazrieť aj do domu?“

	„To sa asi nepodarí,“ povedala triezvo Priscilla.

	Anna sa tajnostkársky usmiala.

	„Nie je to pravdepodobné, ale ja verím, že sa to raz stane. Mám čudný pocit, až ma pritom mrazí – môžete to nazvať predtuchou, ak chcete – že sa s Pattiným domom ešte hlbšie zoznámim.“

	
KAPITOLA VII 

	Opäť doma

	Prvé tri týždne v Redmonde im pripadali veľmi dlhé. Ale zvyšok semestra preletel ani na krídlach vetra. A kým si to redmondskí študenti uvedomili, ocitli sa vo víre vianočných skúšok, z ktorých vyšli niektorí viac, niektorí menej víťazne. V prvom ročníku sa o prvé miesta delili Anna, Gilbert a Filipa. Priscilla obstála veľmi dobre, Karol sa čestne prešmykol, ale správal sa tak samoľúbo, akoby bol vo všetkom prvý.

	„Ani sa mi nechce veriť, že zajtra o takomto čase budem v Zelenom dome,“ povedala Anna večer pred odchodom. „A ty, Fil, stretneš sa v Bolingbroku s Alekom a Alonzom.“

	„Už sa nemôžem dočkať,“ priznala sa Fil, pochutnávajúc si na čokoláde. „Sú to naozaj veľmi milí chlapci. Och, cez prázdniny sa budem mať skvele! Samý tanec, výlet a radovánky. Nikdy ti neodpustím, kráľovná Anna, že nejdeš so mnou na prázdniny.“

	„Bolo to od teba veľmi milé, že si ma pozvala, a veľmi rada by som raz zašla do Bolingbroku, ale tento rok nemôžem. Musím ísť domov. Nevieš si predstaviť, ako túžim po domove.“

	„Veľa zábavy neužiješ,“ povedala Fil opovržlivo.

	„Pôjdeš jeden či dva razy na akési posedenie, kde budete vyšívať prikrývky. A staneš sa predmetom starých klebetníc, ktoré ťa budú ohovárať do očí alebo za chrbtom. Zahynieš od nudy, dieťa moje.“

	„V Avonlea?“ spýtala sa Anna, ktorej sa to zdalo úžasne smiešne.

	„Vieš, že by si sa mala skvele, keby si šla so mnou. Celý Bolingbroke by ťa zbožňoval – pre tvoje vlasy, tvoje vystupovanie, pre všetko, čo na tebe vidí. Ty si inakšia ako ostatné dievčatá. Mala by si úžasný úspech a ja by som sa slnila v odblesku tvojej slávy. ‚Nebola by som ružou, ale veľmi blízko nej.‘ Poď, Anna, poď sa mnou.“

	„Vieš veľmi vábne vykresliť moje spoločenské úspechy, Fil, ale ja ti vykreslím iný obraz, ktorý ho prekoná. Čaká ma starý sedliacky dom, kedysi zelený, dnes už trochu vyblednutý, stojaci teraz uprostred bezlistého ovocného sadu. Pod ním tečie potôčik a za ním sa tiahne jedľový lesík, v ktorom som načúvala, ako dážď s vetrom prstami preberajú na strunách harfy. Nablízku je rybník, ktorý v tomto čase bude sivý a smutný. V dome žijú dve staršie ženy, jedna vysoká a štíhla, druhá malá a tučná. A budú tam aj dvojčence: jedno z nich dokonale vzorné dieťa a druhé, podľa slov pani Lyndovej, svätý postrach. Nad verandou na poschodí je malá izbietka, preplnená všakovými starými snami, s obrovskou tučnou perinou, ktorá v porovnaní s týmito posteľami mi bude pripadať ako vrchol prepychu. Ako sa ti páči môj obraz, Fil?“

	„Vidí sa mi veľmi nudný,“ povedala Fil a zamračila sa.

	„Och, ale vynechala som to podstatné,“ povedala Anna tíško.

	„Bude tam láska, Fil – verná, nežná láska, akú nikde inde na svete nenájdem – láska, ktorá na mňa čaká. Tým sa môj obraz stáva majstrovským dielom, hoci farby nie sú veľmi pestré.“

	Fil mlčky vstala, odhodila škatuľku od čokolády, pristúpila k Anne a objala ju oboma rukami.

	„Kiež by som bola ako ty, Anna,“ povedala vážne. 

	Na druhý deň večer Diana čakala na stanici v Carmody a spolu sa viezli domov pod tichým hviezdnatým nebom. Zelený dom vyzeral sviatočne, keď sa štverali cestou hore. V každom obloku sa svietilo a žiara svetiel prerážala tmu ako ohnivočervené kvety, keď sa kolíšu pred Strašidelným lesom. Na dvore horel ohník a okolo neho tancovali dve malé postavičky. Jedna z nich divo zvreskla, keď brička zabočila pod topole.

	„Pre Davyho to znamená indiánsky vojnový pokrik,“ vysvetľovala Diana. „Naučil sa ho od Harrisonovho paholka a dlho sa cvičil, aby ťa ním privítal. Pani Lyndová vraví, že má od toho celkom zničené nervy. Vždy sa za ňu prikradne a potom zvreskne. A trval na tom, že aj ohník ti pripraví na dvore. Už dva týždne zberá suché raždie a obťažuje Marillu, aby mu dovolila poliať ho petrolejom, prv než ho zapáli. Podľa zápachu tuším, že mu to Marilla predsa len dovolila, hoci pani Lyndová do samého počiatku tvrdila, že Davy istotne vyletí do povetria aj s celým okolím, keď mu to dovolí.“ Anna vystúpila z bričky a Davy vo vytržení ju držal za kolená. Ba aj Dora ju držala za ruku.

	„Čo poviete na ten ohromný oheň, Anna? Ukážem vám, ako sa doňho štuchá. Pozrite na tie iskry. Pripravil som ho pre vás, Anna, lebo som sa veľmi tešil, že prídete domov.“

	Otvorili sa kuchynské dvere a Marillina štíhla postava zatienila svetlo, ktoré dvermi prechádzalo. Radšej sa chcela s Annou stretnúť v tieni, lebo sa veľmi bála, že sa od radosti rozplače – ona, prísna, zdržanlivá Marilla, ktorá pokladala každý prejav citov za neprístojnosť. Za ňou stála pani Lyndová, živá, dobrosrdečná, materská ako za starých čias. Láska, o ktorej Anna bola rozprávala Filipe, čakala na ňu, obklopovala ju a objímala svojím požehnaním a rozkošou. Nič sa nevyrovná starým zväzkom, starým priateľom, starému Zelenému domu! 

	Keď si všetci posadali okolo naloženého stola, Anne žiarili oči, ružoveli sa jej líca, jasne zaznieval jej smiech! Aj Diana sa chystala stráviť noc u nich. Bolo to celkom tak ako za starých čias. A stôl zdobila čajová súprava s ružovými púčikmi. Marilla pri svojej povahe naozaj nemohla viac pre Annu urobiť.

	„Isteže, to poznám! Vy dve pôjdete teraz hore a pretárate celú noc,“ povedala Marilla ironicky, keď sa dievčatá zberali spať. Marilla bývala vždy ironická, keď sa prezradila nežným citom.

	„Asi,“ súhlasila Anna veselo, „ale najprv dám spať Davyho. Stále o to modliká!“

	„To si myslím,“ povedal Davy, keď šli cez predizbu. „Chcem sa pred niekým zase výborne pomodliť. Sám, to nie je nijaká psina!“

	„Nikdy sa nemodlíš sám, Davy?“

	„Nie, lebo chcem niekoho vidieť. Ale pred pani Lyndovou a Marillou nikdy nebudem, aby ste vedeli,“ trval Davy na svojom.

	Keď mal Davy oblečenú sivú flanelovú košeľu, nijako sa neponáhľal začať. Stál pred Annou, prešľapoval bosky z nohy na nohu. Bol nerozhodný.

	„No poď, Davy, kľakni si,“ povedala Anna.

	Davy ponoril hlavu Anne do lona, ale nekľakol si. „Anna,“ povedal zastretým hlasom, „nechce sa mi modliť. Už celý týždeň sa mi nechce. Ani včera večer, ani predvčerom.“

	„A prečo, Davy?“ spýtala sa Anna nežne.

	„Ne – nenahneváte sa, ak vám poviem?“ prosil Davy.

	Anna zdvihla chlapča zahalené do sivého flanelu, usadila si ho na kolená a vsunula mu ruku pod rameno.

	„Vari sa niekedy nahnevám, keď mi niečo povieš?“ 

	„Nie, nikdy sa nenahneváte, ale mrzí vás to, a to je ešte horšie. Hrozne vás bude mrzieť, keď vám to poviem, Anna –a iste sa budete za mňa hanbiť.“

	„Urobil si niečo zlé, Davy?“

	„Nie, nič zlého som nevyparatil – aspoň dosiaľ nie, ale chcem čosi urobiť.“

	„A čo je to, Davy?“

	„Ja – ja vám chcem povedať neslušné slovo, Anna,“ vyjachtal Davy po zúfalej námahe. „Počul som ho minulý týždeň od paholka pána Harrisona a odvtedy sa mi ustavične chce opakovať ho – aj vtedy, keď na to nemyslím.“

	„Povedz ho teda, Davy.“

	Davy zdvihol k Anne zapýrenú tvár.

	„Ale, Anna, je to strašné neslušné slovo.“

	„No len ho povedz!“

	Davy opäť na ňu nechápavo pozrel a potom ticho vyslovil to hrozné slovo. A hneď si opäť vnoril tvár Anne do lona.

	„Och, Anna, nikdy viac ho nevypoviem – nikdy. Vedel som, že je to neslušné slovo, ale nevedel som, že je také – také – nevedel som, že je také hrozné.“ 

	„Viem, že už nikdy ho nebudeš chcieť vysloviť, Davy – ani naň nikdy nepomyslíš. A na tvojom mieste by som sa veľmi nekamarátila s paholkom pána Harrisona.“

	„Keď on vie také bojové pokriky,“ namietal Davy trochu ľútostivo.

	„A chceš, Davy, aby ti potom po rozume chodili neslušné slová, ktoré ti otrávia dušu a vyženú z nej všetko dobré a mužné?“

	„Nie,“ odpovedal Davy a doširoka roztvoril oči, akoby chcel vidieť do vlastného vnútra.

	Anna a Diana si v ten večer navzájom vyliali dušu, ale nijaká správa o ich dôvernostiach sa nezachovala. Obidve boli pri raňajkách svieže, bystré. Sneh ešte nenapadal, ale keď Diana cestou domov prechádzala po starom drevenom moste, nad ryšavými poľami a sivými lesmi, odpočívajúcimi bezsenným spánkom, začal poletúvať biely páper. Čoskoro sa vzdialené stráne a vrchy zahalili závojom, akoby si bledá jeseň bola prehodila cez vlasy mladuchin závoj a takto očakávala príchod svojho zimného ženícha. Teda predsa majú biele Vianoce! Deň bol naozaj príjemný. Predpoludním došli listy a dary od slečny Levandule a Paľka. Anna ich otvorila v kuchyni Zeleného domu, preplnenej vôňou, ktorú Davy vo vytržení vdychoval, a volal ju krásnou.

	„Slečna Levanduľa a pán Irving sa už usadili vo svojom novom dome,“ oznámila Anna. „Som presvedčená, že slečna Levanduľa je dokonale šťastná – poznám to z celkového tónu jej listu – ale okrem toho píše nám zopár riadkov aj Šarlota Štvrtá. Boston sa jej nepáči a nesmieme sa jej cnie za domovom. Slečna Levanduľa ma žiada, aby som počas vianočných prázdnin zašla do Sídla ozveny, urobila tam oheň a pozrela, či vankúše neplesnivejú. Hádam bude najlepšie, ak na budúci týždeň požiadam Dianu, aby šla so mnou, a potom môžeme stráviť večer s Teodorou Dixovou. Chcem sa s Teodorou stretnúť. Mimochodom, chodí k nej ešte Ľudovít Speed?“

	„Vraví sa, že hej,“ povedala Marilla, „a pravdepodobne tam bude chodiť aj naďalej. Svet už prestáva veriť, že by z tejto známosti niečo bolo.

	„Ja by som ho trochu posúrila, keby som bola na Teodorinom mieste, veru hej,“ povedala pani Lyndová. A nikto ani najmenej nepochyboval, že to myslela vážne.

	Prišiel aj list, napísaný charakteristickým Filipiným písmom. V liste ustavične spomínala to Aleka, to Alonza, čo urobili a ako vyzerali, keď sa s ňou opäť stretli.

	„Ale ešte vždy som sa nerozhodla, za ktorého sa vydám,“ písala Fil. „Naozaj si prajem, aby si tu bola so mnou a poradila mi, ako sa rozhodnúť. Niekto mi bude musieť pomôcť. Keď som zazrela Aleka, srdce mi poskočilo a myslela som si: „To. je ten pravý“. A keď potom prišiel Alonzo, zasa mi srdce poskočilo. Podľa toho sa asi nikdy nerozhodnem, hoci by to mala byť správna rada, ak mám veriť románom, ktoré som čítala. Povedz, Anna, tebe srdce poskočí pred pravým čarovným princom? K mojom srdci je iste nejaká chyba. Ale ináč sa mám ohromne. Dnes sneží a ja som nadšená. Bála som sa, že budeme mať zelene Vianoce, a také nenávidím. Keď je na Vianoce vonku všetko špinavé, sivé, akoby ich tu pred sto rokmi niekto nechal a odvtedy boli skonzervované v octe. A to sú vraj zelené Vianoce, Nepýtaj sa ma prečo. Lord Dundreary vraví, že sú veci, ktorým nikto nerozumie.

	Anna, stalo sa Ti niekedy, že si nastúpila na električku a potom si zistila, že nemáš peniaze na lístok? Mne sa to stalo nedávno. Je to hrozný pocit. Keď som nastúpila do električky, domnievala som sa, že mám päť centov v ľavom kabátovom vrecku. Pohodlne som sa usadila, čiahla som do vrecka za mincou, no vrecko bolo prázdne. Zimomriavky ma preskočili. Čiahla som do druhého vrecka. Ani tam nič nebolo. Druhý raz ma prešli zimomriavky. Potom som čiahla do malého vnútorného vrecka. Všetko márne. Tentoraz ma prešli zimomriavky dvakrát za sebou.

	Stiahla som si rukavice, položila som ich na sedadlo a opäť som preskúmala všetky vrecká. Peniaze som nenašla. Vstala som, striasla som sa a potom pozrela na dlážku. Električka bola plná ľudí. Vracali sa z divadla. Všetci sa na mňa dívali, ale ja som bola taká rozrušená, že som si takéto maličkosti ani nevšímala.

	No peniaze na lístok som nenašla. Došla som k uzáveru, že som si mincu asi vložila do úst a nevedomky prehltla.

	Predstavovala som si, ako sprievodca zastaví električku a potupne ma z nej vysadí. A či sa mi podarí presvedčiť ho, že som iba obetou svojej roztržitosti, a nie bezočivá cestujúca, ktorá sa podvodne chce zadarmo zviezť? Ako som si priala mat pri sebe Aleka alebo Alonza! No neboli poruke, pretože som ich potrebovala. Keby som ich nebola potrebovala, hoci boli by tu im podobných celé tucty. Nevedela som sa rozhodnúť, čo poviem sprievodcovi, keď príde s lístkami. Len čo som si vymyslela výhovorku, cítila som, že mi nikto neverí a že musím vymyslieť inú. Napokon sa mi zdalo, že sa už na nikoho nemôžem spoliehať, iba na Prozreteľnosť. Ale z toho som mala práve takú útechu ako tá stará pani, ktorú zastihla na lodi búrka, a keď kapitán povedal, že musí zložiť svoju dôveru do rúk Všemohúceho, zvolala: ,O, pán kapitán, je to naozaj také zlé?‘ 

	Ako to už býva, práve vo chvíli, keď ma opustila posledná nádej a sprievodca podával lístok cestujúcej vedľa mňa, odrazu som si spomenula, kde som mincu dala. Predsa som ju neprehltla. Pokojne som vybrala mincu z ukazováka svojej rukavice a podala ju sprievodcovi. Usmiala som sa na všetkých okolo seba s príjemným pocitom, že svet je krásny.“

	Návšteva v Sídle ozveny nebola menej príjemná ako iné vychádzky cez zimné prázdniny. Anna s Dianou sa ta vybrali starou cestou cez bukový les. Obed si niesli v košíčku. Na chvíľu otvorila okná, aby dnu vnikol vzduch a slnko, lebo dom nebol obývaný od sobáša slečny Levandule. Čoskoro hučal v krbe veselý oheň a žiaril aj v malých izbičkách. Z ružovej vázy slečny Levandule ešte vždy sa šírila vôňa a napĺňala vzduch. Takmer uverili, že zrazu pricupká slečna Levanduľa a privíta ich s príjemným prekvapením v hnedých očiach a že Šarlota Štvrtá s belasou mašľou a širokým úsmevom nakukne cez dvere. Aj Paľko akoby sa potuloval po dome so svojimi snami z rozprávkovej ríše.

	„Cítim sa ako duch, ktorý znovu navštevuje známe miesta,“ smiala sa Anna. „Poďme von zistiť, či sú ozveny doma. Prines starú trúbku. Ešte vždy visí za kuchynskými dverami.“

	Ozveny boli naozaj doma, dolu za bielou riekou, práve tak striebristo čisté a mnohoraké ako vždy. A keď im ozveny prestali odpovedať, dievčatá opäť pozamykali Sídlo ozveny a odchádzali domov. Bola to čarovná polhodinka po prekrásnom zimnom západe slnka.

	
KAPITOLA VIII 

	Annine prvé pytačky

	Starý rok nezanikol v zelenom súmraku s ružovo-žltým západom slnka. Nie, zhasol v divej bielej snehovej fujavici. Odišiel za noci, keď sa búrlivé vetry naháňali na zamrznutých lúkach a nad čiernymi roklinami stonali ako stratené duše a ostro šibali snehom trasúce sa obločné tabule.

	„V takúto noc najlepšie je stúliť sa pod perinu a byť spokojný,“ povedala Anna Jane Andrewsovej, ktorá prišla popoludní k nej a mala ostať u nej na noc. Keď však ležali stúlené pod perinou v Anninej podkrovnej izbietke, Jana nemyslela natoľko na spokojnosť, ktorú práve prežívala.

	„Anna,“ povedala veľmi vážnym tónom, „niečo ti chcem povedať. Môžem?“

	Anna bola ešte nevyspatá po večierku, ktorý včera usporiadala Ruby Gillisová. Oveľa radšej by bola hneď zaspala, ako počúvala Janine dôvernosti, o ktorých vedela, že ju budú len nudiť. Nijaké prorocké vnuknutie jej neveštilo, čo ju čaká. Možno sa Jana zasnúbila. Povrávalo sa, že Ruby Gillisová sa zasnúbila s učiteľom v Spencervale, za ktorým sa všetky dievčatá plašili.

	‚Z našej starej štvorice čoskoro ostane len jedna stará dievka,‘ hútala Anna ospanlivo. Nahlas povedala: „Pravdaže môžeš!“

	„Anna,“ povedala Jana ešte vážnejšie, „akú máš mienku o mojom bratovi Billym?“

	Anna takmer zhíkla; neočakávaná otázka ju primala prehŕňať sa v pamäti. Preboha, akú vraj má mienku o Billym Andrewsovi? Veď nikdy nemala nijakú mienku o Billym Andrewsovi, chlapcovi okrúhlej tváre, hlúpom, ustavične sa usmievajúcom dobrákovi. Má vôbec niekto mienku o Billym Andrewsovi?

	„Ja – ja ťa nerozumiem, Jana,“ povedala Anna neisto. „Čo mi chceš vlastne povedať?“

	„Páči sa ti Billy?“ spýtala sa Jana proste.

	„Nuž – nuž – áno, páči sa mi, pravdaže,“ vyjachtala Anna, hoci si nebola na čistom, či hovorí celkom pravdu. Nemôže povedať, že Billyho nemá rada. Lenže či možno povedať, že sa jej páči, keď ho pri náhodnom stretnutí ľahostajne trpí pri sebe? Kam vlastne Jana mieri?

	„Páčil by sa ti ako manžel?“ spýtala sa Jana po= koj ne.

	„Ako manžel?“ Anna doteraz sedela na posteli, aby ľahšie mohla vyriešiť otázku, aká je jej presná mienka o Billym Andrewsovi. Teraz sa vyvrátila na vankúš a úplne stratila dych. „Ako čí manžel?“

	„Nuž, tvoj predsa,“ odvetila Jana. „Billy si ťa chce vziať za ženu. Už dávno je do teba zaľúbený – a teraz, keď otec prepísal na jeho meno horné gazdovstvo, nič mu nebráni konečne sa oženiť. Ale je taký Hanblivý, že sa sám neopovážil opýtať sa ťa, či by si ho chcela, a preto ma požiadal, aby som sa ťa spýtala namiesto neho. Nerada som sa na to podujala, ale nedal mi pokoja, kým som mu nesľúbila, že sa ťa spýtam, ak sa mi naskytne vhodná príležitosť. Čo na to povieš, Anna?“ 

	Je to vari sen? Prežíva jeden z tých zlých snov, v ktorých sa deve prisnije, že sa s niekým zasnúbila, alebo vydala za niekoho, koho nenávidí alebo nepozná a nemá ani tušenie, ako k tomu došlo? Nie, nesní sa jej to, ibaže ona, Anna Shirleyová, leží vo vlastnej posteli a bdie a Jana Andrewsová leží vedľa nej a v mene svojho brata Billyho ju pokorne žiada o ruku. Anna nevedela, či sa zvíjať od hrôzy alebo od smiechu. No nemohla si dovoliť ani jedno ani druhé, lebo nechcela uraziť Janine city.

	„Ja – ja by som sa nemohla vydať za Billyho, to dobre vieš, Jana,“ jachtala s námahou. „Také voľačo mi nikdy na myseľ neprišlo – nikdy!“

	„To som ani nepredpokladala,“ súhlasila Jana, „Billy je taký Hanblivý, že sa nikdy nepokúsil niekomu dvoriť. Ale mohla by si nad tým uvažovať, Anna. Billy je dobrý chlapec. Musím to povedať, hoci je mi bratom. Nijaké zlozvyky nemá, pracovať vie a možno sa naň spoľahnúť. Lepší vrabec v hrsti ako holub na streche. Odkazuje ti po mne, Že je ochotný počkať, až skončíš vysokú školu, ak na tom budeš trvať. Ale najradšej by sa oženil už teraz na jar, prv než začne sejba. Som presvedčená, že by bol voči tebe vždy dobrý a ja, Anna, by som ťa veľmi rada mala za sestru.“

	„Nemôžem sa vydať za Billyho,“ povedala Anna rozhodne. Už si pozbierala myšlienky, ba trochu sa aj hnevala. Pripadalo jej to smiešne. „Škoda na to myslieť, Jana. V tomto smere je mi ľahostajný a musíš mu to povedať.“

	„Nuž, nečakala som, že ho budeš chcieť,“ povedala Jana a odovzdane si vzdychla. Mala pocit, že urobila, čo bolo v jej silách. „Povedala som Billymu, že sa ťa nehodno na to spýtať, ale nedal sa odhovoriť. Nuž, rozhodla si sa, Anna, a dúfam, že to nikdy neoľutuješ.“

	Jana hovorila dosť chladno. Vedela celkom isto, že zaľúbený Billy nemá najmenšiu nádej, aby sa Anna zaňho vydala. No predsa ju trochu mrzelo, že Anna Shirleyová, ktorá koniec koncov nebola nič viac než adoptovaná sirota bez akýchkoľvek príbuzných, by mala odmietnuť jej brata – jedného z avonleaských Andrewsov.

	Ale pýcha predchádza niekedy pád, uvažovala Jana zlomyseľne.

	V tme si Anna dovolila usmiať sa myšlienke, že niekedy bude ľutovať, ak sa nevydá za Billyho Andrewsa.

	„Dúfam, že sa Billy nebude príliš trápiť,“ poznamenala milo.

	Jana sa pohla, akoby pohodila hlavou na vankúši.

	„Och, srdce mu to nezlomí. Billy je príliš rozumný. Má rád aj Nettie Blewettovú a mamka si želá, aby sa oženil radšej s ňou ako s hociktorou inou. Je dobrá a šporovlivá. Keď si bude Billy istý, že ho nechceš, ožení sa s Nettie. Ale prosím ťa, Anna, nikomu o tomto nehovor, áno?“

	„Pravdaže nepoviem,“ povedala Anna, ktorá nijako netúžila rozchýriť po svete novinku, že Billy Andrews si ju chcel vziať za ženu a že ju dokonca uprednostnil pred Nettie Blewettovou. Predstavte si, pred Nettie Blewettovou!

	„A teraz myslím, že by sme mohli spať,“ navrhla Jana.

	Jana zaspala ľahko a rýchlo. No Annin spánok sa jej podarilo dokonale zmariť. Ležala a ani oka nezažmúrila do včasných ranných hodín, lenže jej úvahy neboli ani zďaleka romantické. Ale až na druhý deň ráno mala príležitosť poriadne sa zasmiať nočnému zážitku. Keď Jana odišla domov – v hlase a v správaní mala ešte vždy mrazivý nádych, pretože Anna tak nevďačne a rozhodne odmietla česť spojiť sa s rodom Andrewsovcov – Anna sa utiahla do svojej podkrovnej izbietky, zavrela za sebou dvere a konečne sa z chuti zasmiala.

	,Kiež by som sa mohla s nikým podeliť o tento žart,‘ myslela, si ,ale nemôžem. Jediná, ktorej by som to mohla povedať, je Diana, lenže sa už Diane s ničím nemôžem zdôveriť, aj keby som to nebola Jane sľúbila. Diana všetko povie Fredovi – to viem isto. Nuž po prvý raz boli u mňa na pytačkách. Predpokladala som, že sa toho raz dožijem, ale naozaj som netušila, že to bude prostredníctvom zástupcu. Je to hrozne smiešne – a predsa ma to aj škrie.‘

	Anna dobre vedela, prečo ju to škrie, hoci to nechcela vysloviť. Vždy tajne snívala, ako ju niekto prvý raz požiada o ruku. V predstavách si túto udalosť vysnila veľmi krásne a romanticky; ten „niekto“ mal byť veľmi krásny, tmavooký, vznešený, výrečný, či už jej čarovný princ, ktorý by mal byť uchvátený jej súhlasom, či niekto, koho by musela s ľútosťou a peknými slovami, ale beznádejne odmietnuť. V tomto druhom prípade odmietnutie mala vyjadriť tak jemne, žeby bolo takmer práve také znesiteľné ako súhlas. Nápadník mal odísť, ale najprv jej pobozkať ruku a uistiť ju o svojej večnej oddanosti. A pre ňu mala byť navždy spomienka, na ktorú by spomínala s Hrdosťou, ale aj so smútkom.

	A zatiaľ tento vzrušujúci zážitok vyznel ako obyčajná groteska. Billy Andrews nahovoril sestru, aby ju zaňho požiadala o ruku, pretože mu otec prepísal horné gazdovstvo. A ak Bo nechce Anna, vezme si ho Nettie Blewettová. Bola že to romantika! Anna sa smiala – a potom si vzdychla. Takto opadol kvet z jedného z jej dievčenských snov. Bude to takto pokračovať aj naďalej, až všetko zostane prozaické a všedné?

	
KAPITOLA IX 

	Nevítaný ctiteľ a vítaný priateľ

	Druhý semester v Redmonde prešiel tak rýchlo ako prvý – „len tak preletel“, ako sa vyjadrila Fil. Anna ho s pôžitkom prežívala vo všetkých' fázach – povzbudzujúce súťaženie v učení, uzatváranie a prehlbovanie nových priateľstiev, veselé spoločenské udalosti, činnosť v rôznych spolkoch, ktorých bola členkou, rozšírenie obzorov a záujmov. Usilovne študovala, lebo si zaumienila, že získa Tbornburnovo štipendium za angličtinu. Ak ho získa, bude sa môcť na budúci rok vrátiť do Redmondu a nebude musieť čerpať z Marilliných skromných úspor. Anna bola odhodlaná, že nikdy neprivolí oberať Marillu o jej peniaze.

	Aj Gilbert sa usiloval získať štipendium, ale pritom našiel dosť času, aby bol častým hosťom na Svätojánskej ulici, číslo 38. Sprevádzal Annu takmer na všetky podujatia a Anna dobre vedela, že v redmondských klebetách sa ich mená často spájajú. Annu to veľmi mrzelo, ale bola proti tomu bezmocná. Nemohla bez-dôvodne odvrhnúť starého priateľa, akým bol Gilbert, najmä teraz, keď zmúdrel a stal sa opatrným. Veď nejeden redmondský mladík bol by vďačne zaujal jeho miesto po boku Štíhlej ryšavovlasej študentky s očami pôvabnými ako večerné hviezdy. Nikdy ju nesprevádzal dav ochotných obetí, ktoré ustavične poletúvali okolo Filipy pri jej víťaznom pochode prvým ročníkom. Ale traja mládenci, vždy tí istí: štíhly nadaný prvoročiak, veselý pomenší zaoblený druhoročiak a vysoký sčítaný mládenec radi prichádzali na návštevu na Svätojánsku 38 a debatovali s Annou o všakových ológiách, izmoch, ako aj o ľahších témach v hosťovskej izbe, preplnenej vankúšmi. Gilbert nemal ani jedného v láske a dával si veľký pozor, aby ani jedného z nich nepostavil do výhodného postavenia a tým by svoje city Anne otvorene vyjadril. V jej očiach sa opäť stal kamarátom z avonleaských čias, a ako taký si vedel udržať svoje miesto na úkor hociktorého, láskou uchváteného mladíka, ktorý spolu s ním chcel zápoliť o Anninu priazeň. Anna úprimne uznávala, že ako spoločník jej nijaký študent nevyhovoval tak ako Gilbert. Bola rada, ako si sama nahovárala, že sa vzdal svojich pochabých úmyslov – hoci si v skrytosti dlho lámala hlavu nad tým, prečo sa tak stalo.

	Len jedna nepríjemná príhoda sa odohrala za zimu. Karol Sloane, sediac práve na najobľúbenejšom vankúši slečny Ady, spýtal sa raz večer Anny, či by mu sľúbila, „že sa jedného dňa stane pani Sloanovou“. Keďže táto otázka prišla po odkaze Billyho Andrewsa, Annine romantické city neutrpeli taký otras, aký by ich bol postihol za iných okolností. No predsa 'to bolo pre ňu ďalšie rozčarovanie. Aj ju to nahnevalo, lebo vedela, že Karolovi nikdy ani v najmenšom nenaznačila, že by niečo také bolo medzi nimi možné. ,No čo môžete očakávať od Sloanovca?‘ opovržlivo by sa spýtala pani Rachel Lyndová. Karolov postoj, hlas, výzor, ba aj slová doslova páchli sloanovštinou. Preukazoval jej tým veľkú česť – o tom sa nedalo pochybovať. A keď Anna túto česť neocenila a odmietla ho nežne a ohľaduplne, ako len vedela, lebo veď konečne aj Sloane má svoje city, ktoré neslobodno uraziť – sloanovština prerazila ešte viac. Jedno je isté: Karol neprijal odmietnutie tak, ako ho prijali Annini vysnení pytači. Nahneval sa a dal jej to najavo. Vyhodil jej na oči dve či tri nepríjemnosti. Annu to pobúrilo a krátko, no ostro mu vyložila svoju mienku, ktorej štipľavosť prenikala aj cez Karolovu ochrannú sloanovštinu a zasiahla ho do živého. Schmatol klobúk a s červenou tvárou sa vypratal z domu. Anna bežala na poschodie, pričom sa dva razy potkla o vankúše slečny Ady, hore sa hodila na posteľ a rozplakala sa od pokorenia a hnevu. Skutočne tak nízko klesla, že sa povadila so Sloanom? Vari ju naozaj nasrdilo niečo, čo povedal Karol Sloane? Och, to bolo ozajstné pokorenie, ba horšie ako byť sokyňou Nettie Blewettovej!

	„Dúfam, že toho odporného tvora nikdy viac neuvidím,“ vzlykala pomstychtivo do vankúša.

	Nemohla sa vyhnúť tomu, aby ho nevidela, ale urazený Karol sa postaral, aby sa nevideli zblízka. Odteraz mali vankúše slečny Ady pokoj od jeho pustošivej prítomnosti, a keď stretol Annu, či už na ulici alebo v redmondských učebniach, uklonil sa jej priam ľadovo. Vzťahy medzi starším spolužiakom ostali napäté takmer po celý rok! Potom Karol preniesol svoju sklamanú lásku na bucľatú, ružovú, belasookú malú druhoročiačku s vyhrnutým noštekom, ktorá si jeho pozornosť vedela oceniť, ako si zasluhoval. Nato Karol Anne odpustil a bol ochotný správať sa voči nej opäť slušne. No aj túto slušnosť jej prejavoval vždy povýšene, aby si uvedomila, o čo sa pripravila.

	Jedného dňa Anna celá vzrušená vbehla do Priscillinej izby.

	„Prečítaj si toto,“ zvolala a podala Priscille list.

	„To je od Stelly – na budúci rok príde do Redmondu, a čo povieš na jej návrh? Myslím, že je znamenitý, ak sa nám podarí uskutočniť ho. Čo myslíš, podarí sa nám to, Pris?“

	„Budem to lepšie vedieť povedať, keď sa dozviem, o čo ide,“ povedala Priscilla. Odkladala grécky slovník a brala do ruky Stellin list. Stella Maynardová bola ich priateľkou z Kráľovninej akadémie. Odvtedy učila.

	Ale teraz to už nechám, drahá Anna, písala, a na budúci rok pôjdem na vysokú školu. Keďže som v Kráľovninej akadémii študovala tri roky, môžem sa dať zapísať do druhého ročníka vysokej školy. Už ma zunovalo učiť v zapadnutej dedinskej škole.

	Raz napíšem pojednávanie o ,Útrapách dedinskej učiteľky‘. Bude to vzrušujúce realistické dielo. Prevláda všeobecný dojem, že si tu pekne žijeme ako prasiatka v žite, a nemáme iné starosti, ako vybrať si každý štvrťrok plat. Vo svojom pojednaní chcem povedať svetu pravdu. Ak sa minie týždeň, a nik mi nevyhodí na oči, že robím ľahkú prácu za vysoký plat, hneď si objednám parádne šaty s dodávkou do domu.

	,Nuž čože vy, vy si ľahko zarobíte,' hovorí mi nejeden poplatník zhovievavo. ,Nemáte inú prácu, iba sedíte a počúvate, ako vám deti odriekajú úlohy.‘

	Sprvoti som sa s takými ľuďmi púšťala do debaty, ale teraz som už múdrejšia. Skutočnosť nemožno poprieť, ale, ako ktosi múdro poznamenal, nie je ani zďaleka taká nepopierateľná ako nepravdy. A preto sa teraz už len povýšenecky usmievam a výrečne mlčím.

	Veď vo svojej škole mám deväť ročníkov a musím učiť takmer o všetkom, počínajúc vnútornosťami červíkov a končiac slnečnou sústavou. Môj najmladší žiak má štyri roky – matka ho posiela do školy, ,aby jej doma nezavadzal‘ – a môj najstarší má dvadsať rokov, pretože ,mu zrazu svitlo‘, že je ľahšie chodiť do školy a získať vzdelanie, ako ďalej sa vláčiť za pluhom. V preukrutnej snahe zhustiť vyučovanie každého druhu do šiestich hodín denne nečudujem sa, že majú deti ten istý pocit ako chlapček, ktorý bol raz v kine. ,Musím čakať na to, čo budú ukazovať, prv než sa dozviem, čo bolo predtým‘ sťažoval sa. Ja sa cítim tak isto.

	A aké listy mi píšu, Anna! Tommyho matka mi píše, že Tommy nenapreduje v aritmetike tak rýchlo, ako by si priala. Cvičí vraj ešte len násobenie, kým Johny je už pri zlomkoch a Johny nie je ani spolovice taký múdry ako Tommy. Vraj nechápe, ako je to možné. Zuzkin otec zase chce vedieť, prečo Zuzka, keď píše list, urobí v každom druhom slove pravopisnú chybu. Dickova teta žiada, aby som chlapca presadila, pretože ten zlý Brownov chlapčisko, s ktorým sedí, ho učí neslušné slová.

	Tak a teraz, keď som sa Ti vyžalovala, je mi lepšie. Posledné dva roky ma práca ako-tak tešila. Ale koniec všetkému – pôjdem do Redmondu.

	Anna, mám plán. Vieš, ako nenávidím podnájom. Bývam v podnájme už štyri roky a zunovalo ma to. Nemám chuť znášať to ďalšie tri roky. Prečo by sme si my, Ty, Priscilla a ja, nemohli prenajať v Kingsporte domček a bývať v ňom spoločne? Vyšlo by to lacnejšie. Pravda, museli by sme mať gazdinú. Aj tú som už našla. Počula si ma, že som spomínala tetu Jamesinu? Je to najmilšia teta, aká kedy žila na svete, hoci jej meno na to nepoukazuje. Nemôže zaň. Pomenovali ju Jamesina, lebo jej otec, ktorý sa volal James, sa utopil v mori mesiac pred jej narodením. Ja ju vždy volám teta Jimsie. Jej jediná dcéra sa nedávno vydala a odišla do ďalekých krajín. Teta Jamesina ostala doma v peknom veľkom dome a veľmi sa jej cnie. Vďačne príde do Kingsportu a bude nám viesť domácnosť, ak budeme chcieť, a som presvedčená, že obidve si ju obľúbite.

	Čim viac rozmýšľam nad týmto plánom, tým väčšmi sa mi pozdáva. Mohli by sme sa mať výborne a žiť celkom samostatne.

	Nuž ak s Priscillou súhlasíte, bolo by dobré, keby ste vyhľadali na jar vhodný dom, ktorý by sa dal prenajať. Bolo by to lepšie teraz, ako čakať až na jeseň. Ak by to bol zariadený dom, tým lepšie. Ak nie, zoženieme si nejaký nábytok, či už doma, či medzi známymi, ktorí majú povaly. V každom prípade rozhodnite sa čo najskôr a napíšte mi, aby si teta Jamesina urobila plán na budúci rok.

	„Myslím, že je to dobrá myšlienka,“ povedala Priscilla.

	 „Aj mne sa pozdáva,“ súhlasila Anna radostne. „Pravda, tu máme celkom príjemné bývanie, ale keď sa to tak vezme, podnájom je vždy len podnájom. Začnime teda hneď hľadať nejaký dom ešte prv, než začnú skúšky.“

	„Obávam sa, že dosť ťažko nájdeme vhodný dom,“ varovala ju Priscilla. „Priveľa neočakávaj. Slušné domy v slušných štvrtiach budú pre nás pravdepodobne pridrahé. Budeme sa musieť uspokojiť s chatrným domčekom v bočnej ulici, kde bývajú ľudia, s ktorými sa nehodno zoznámiť, a tak budeme musieť žiť izolovane.“

	Vybrali sa teda hľadať dom, ale nájsť presne to, čo chceli, bolo ešte ťažšie, než sa Priscilla obávala. Domov bolo nadostač, zariadených i nezariadených, ale jeden bol priveľký, druhý primalý, tento príliš drahý a tamten príliš ďaleko od Redmondu. Skúšky nadišli aj prešli. Nadišiel aj posledný týždeň v semestri a ich „vysnený dom“, ako ho Anna nazývala, ešte vždy ostával iba vzdušným zámkom.

	„Tuším, že sa toho budeme musieť vzdať a počkať až do jesene,“ povedala Priscilla unavene, keď prechádzali jedného príjemného aprílového dňa cez park. Povieval čerstvý vánok, obloha bola čisto belasá, pod nimi sa v prístave trblietalo more pod ľahkou perlovou hmlou, ktorá sa nad ním vznášala. „Potom azda nájdeme nejakú chatrč, do ktorej sa uchýlime, a ak nie, ešte vždy nám ostane podnájom.“

	„Teraz sa pre to nebudem zhrýzať a neskazím si toto rozkošné popoludnie,“ povedala Anna a radostne sa dívala okolo seba. Čerstvý chladný vzduch slabo voňal borovicovou živicou a nebo nad nimi bolo modré a jasné ako krištáľ. „Jar mi už dnes spieva v krvi a v povetrí cítim aprílové čaro. Vidím vidiny a snívam sny, Pris. To preto, že vietor duje od západu. Ukrutne mám rada západný vietor. Vždy spieva pieseň nádeje a radosti, či nie? Keď duje východný vietor, vždy mi prináša smutné myšlienky na dážď, ktorý steká z odkvapov, a na smutné vlny, ktoré narážajú na chmúrny breh. Keď zostarnem, budem mávať pri východnom vetre reumu.“

	„A nie je to príjemné, že odložíme konečne kožuchy a zimné šaty a prvý raz vyjdeme takto v jarnom?“ smiala sa Priscilla. „Necítiš sa, ako keby si sa znovu narodila?“

	„Na jar je všetko nové,“ odvetila Anna. „A každá jar je nová. Ani jedna sa nepodobá predchádzajúcej. Vždy má v sebe čosi, čo jej dodáva neobyčajný pôvab. Pozri, ako sa tráva zelená okolo rybníčka a ako sú naliate púčiky na vŕbach.“

	„A skúšky už mame za sebou – na budúcu stredu vyhlásia výsledky. Odo dneška za týždeň budeme doma.“

	„Som rada,“ povedala Anna zasnene. „Mám veľa plánov. Túžim už sedieť na schodoch zadnej verandy a cítiť, ako veje vánok ponad polia pána Harrisona. Chcem zbierať papradie v Strašidelnom lese a trhať fialky vo Fialkovom údolí. Pamätáš sa ešte na náš nádherný výlet, Priscilla? Opäť sa mi žiada počuť, ako žaby kŕkajú a topole si šepcú. Ale aj Kingsport som si obľúbila a teším sa, že sa sem na jeseň opäť vrátim. Keby som nebola získala Thornburnovo štipendium, nebola by som asi mohla pokračovať v štúdiu. Nedokázala by som obrať Marillu o jej skromné úspory.“ 

	„Keby sme si len našli nejaký dom!“ vzdychla si Priscilla. „Rozhliadni sa po Kingsporte, Anna, – domy, všade domy, a ani jeden nie je pre nás.“

	„Prestaň už, Pris. To najlepšie ešte len príde. Aj my nájdeme dom alebo si nejaký postavíme. V takýto deň nepripúšťam vo svojom slovníku slovo neúspech.“ Zdržali sa v parku až do západu slnka. Očami vpíjali a celými pľúcami vdychovali zázračnú nádheru nastávajúcej jari. Ako obyčajne, vracali sa domov po Spoffordovej avenue, aby si dožičili radosť z pohľadu na Pattin dom.

	„Tuším, že sa stane niečo tajomné – poznám to podľa toho, ako ma svrbia palce,“ povedala Anna, keď sa poberali hore svahom.

	„Pozri – aha – pozri! Priscilla Grantová, pozri tamto a povedz mi, či je to pravda, alebo či mám iba halucinácie!“

	Priscilla pozrela nahor, Annu nesklamali ani palce, ani oči. Nad oblúkovitou bránou Pattinho domu sa hompáľal skromný nápis. Na ňom bolo napísané: „Do prenájmu aj so zariadením. Informácie v dome.“

	„Priscilla,“ povedala Anna šeptom, „myslíš, Že by sme si mohli najať Pattin dom?“

	„Znie to príliš pekne, než by to mohlo byť skutočné. Dnes sa už nestáva, čo sa píše v rozprávkach. Neopovážim sa ani dúfať, Anna. Sklamanie by bolo príliš strašné, nezniesla by som ho. Isto zaň budú žiadať viac, ako si môžeme dovoliť. Nezabúdaj, že je to na Spoffordovej avenue.“

	„Musíme sa na to najprv spýtať,“ povedala Anna rozhodne. „Dnes večer je už prineskoro, aby sme vošli dnu, ale prídeme zajtra. Och, Pris, keby sme mohli dostať tento krásny domček! Vždy som cítila, že moje osudy sa spájajú s Pattiným domom. Cítila som to od prvej chvíle, čo som ho uvidela.“

	
KAPITOLA X

	Pattin dom

	Na druhý deň popoludní naše dievčatá odhodlane kráčali po kľukatom chodníku. Aprílový vietor si veselo pospevoval v konároch jedlí a čulé drozdy oživovali krovie – pekné, tučné, bezočivé vtáky si poskakovali po chodníku. Dievčatá zazvonili dosť bojazlivo. Prišla im otvoriť prísna stará gazdiná. Prednými dvermi sa vchádzalo rovno do veľkej obývacej izby, kde pred veselým ohníkom sedeli dve ďalšie ženy, tiež prísne a staré. Jediný rozdiel medzi nimi bol ten, že jedna vyzerala sedemdesiatročná a druhá asi päťdesiatročná. Ináč sa na seba dosť ponášali. Obidve mali úžasne veľké belasé oči, ktoré jasne žiarili za okuliarmi s oceľovými rámami. Obidve mali na hlave čepce a na pleciach sivé šály. Obidve usilovne plietli, bez zhonu, ale aj bez oddychu. Obidve sa pokojne hojdali na stoličke a bez slova pozreli na dievčatá. Za obidvoma, presne každej za chrbtom, sedeli ozrutné porcelánové psy so zelenými škvrnami, so zelenými nosmi a zelenými ušami. Tieto psy sa Anne okamžite zapáčili; vyzerali ako dvojčence – bôžiky, ktoré ochraňujú Pattin dom.

	Prešla chvíľka, a nikto neprehovoril. Dievčatá v rozčúlení nenachádzali slová a zrejme ani staré dámy, ani porcelánové psy neboli veľmi zhovorčivé. Anna sa poobzerala po izbe. Aká útulná miestnosť! Ďalšie dvere viedli priamo do borového hájika a drozdy prichádzali smelo až ku schodíku. Dlážku pokrývali malé okrúhle tkané rohožky, aké Marilla tkala v Zelenom dome a ktoré všade inde, ba aj v Avonlea, ľudia pokladali už za staromódne. A predsa ich na Spoffordovej avenue mali! v rohu stáli vysoké staromódne hodiny a hlasne, slávnostne tikali. Na rímse nad kozubom bola rozkošná skrinka a za jej sklom sa ligotali rôzne starobylé porcelánové drobnosti. Na stenách viseli staré obrazy. Z jedného rohu izby viedli schody na poschodie a pri prvom odpočívadle bol dlhý oblok a pod ním pohodlná lavička. Všetko bolo presne tak, ako si Anna predstavovala.

	Mlčanie už začínalo byť strašidelné a Priscilla lakťom drgla Annu, aby konečne prehovorila.

	„My – my – sme videli oznam, že tento dom dáte do prenájmu,“ povedala Anna nesmelo, obracajúc sa na staršiu pani, ktorá bola zrejme slečna Patty Spoffordová.

	„Aha, áno,“ odpovedala slečna Patty, „dnes som už chcela dať oznam dolu.“

	„Teda – teda sme prišli prineskoro,“ povedala Anna smutno. „Už ste dom niekomu prenajali?“

	„Nie, ale rozhodli sme sa, že ho predsa len neprenajmeme.“

	„Och, aká škoda!“ zvolala Anna. „Mám váš dom veľmi rada. Veľmi som dúfala, že sa nám podarí dostať ho do prenájmu.“

	Len teraz slečna Patty odložila pletenie, sňala si okuliare, poutierala si ich, opäť si ich nasadila a po prvý raz pozrela na Annu ako na ľudského tvora. Druhá dáma nasledovala príklad prvej, a to tak dokonale, akoby bola jej odrazom v zrkadle.

	„Máte ho rada,“ povedala slečna Patty dôrazne, „znamená to, že ho máte naozaj rada? To znamená, že sa vám páči jeho zovňajšok? Dnešné dievčatá rady v reči nadsadzujú, že z toho nevyrozumiete, čo vlastne chcú povedať. Ja som nebola taká za mojej mladosti. Vtedy dievka nepovedala, že má rada kvaku tým istým tónom, ako keď tvrdila, že má rada svoju matku alebo dokonca Boha.“

	Annino presvedčenie neochablo.

	„Naozaj ho mám rada,“ povedala nežno. „Mám ho rada od tej chvíle, keď som ho minulú jeseň uvidela.

	V budúcom školskom roku chceme s dvoma priateľkami z vysokej školy gazdovať samy, namiesto bývania v podnájme. Hľadáme teda domček, ktorý by nám majiteľ prenajal. Bola som veľmi šťastná, keď som uvidela, že tento dom prenajmete.“

	„Ak ho máte rada, dostanete ho,“ povedala slečna Patty. „S Máriou sme dnes rozhodli, že ho napokon predsa len neprenajmeme, lebo sa nám nepáčili ľudia, ktorí oň mali záujem. Nič nás nenúti prenajať ho. Môžeme si dovoliť cestu do Európy aj v tom prípade, ak dom neprenajmeme. Bolo by nám síce po vôli, keby si ho niekto vzal, ale ani za zlato by som nedovolila, aby môj dom používali ľudia, akých sme tu dnes mali. Vy nie ste ako oni. Verím vám, že máte rada dom a že ho budete opatrovať. Dám vám ho veľmi rada do prenájmu.

	„Ak – ak si môžeme dovoliť zaplatiť vám toľko, koľko budete zaň žiadať,“ zaváhala Anna.

	Slečna Patty povedala sumu, ktorú za dom žiada. Anna s Priscillou na seba pozreli. Priscilla záporne pokrútila hlavou.

	„Obávam sa, že by sme nemohli toľko platiť,“ povedala Anna, hrdinsky premáhajúc sklamanie. „My sme totiž iba študentky a sme chudobné.“

	„A koľko by ste mohli platiť?“ spýtala sa slečna Patty a prestala pliesť.

	Anna jej povedala sumu a slečna Patty vážne prikývla.

	„To stačí. Ako som vám vravela, nie je to absolútne nevyhnutné, aby sme odcestovali do Európy. Nikdy v živote som nebola v Európe, nepočítala som s tým, ba ani som ta nechcela ísť. Ale tuto moja neter Mária Spoffordová si vzala do hlavy, že by rada išla. No samy dobre viete, že taká mladá žena ako Mária nemôže sama cestovať po svete.“

	„Nie – ja – ja si tiež myslím, že nemôže,“ šepkala Anna, keď videla, že slečna Patty hovorí naozaj vážne.

	„Pravdaže nemôže. Musím teda ísť s ňou a dávať na ňu pozor. Azda budem mať z cesty pôžitok. Mám sedemdesiat rokov, ale nie som ešte ustatá životom. Možno by som bola už dávnejšie cestovala, keby mi to bolo zišlo na um. Budeme preč dva roky, možno aj tri. V júni odcestujeme loďou. Kľúč vám pošleme. Zanecháme vám všetko v poriadku, aby ste sa mohli nasťahovať, kedy sa vám bude páčiť. Niektoré veci, ktoré si mimoriadne ceníme, zabalíme, a všetko ostatné tu necháme.“

	„A necháte nám porcelánové psy?“ spýtala sa Anna bojazlivo.

	„A chceli by ste, aby som vám ich nechala?“

	„Áno, sú naozaj rozkošné.“

	Na tvári slečny sa objavil výraz uspokojenia.

	„Veľmi si cením tieto psy,“ povedala hrdo. „Sú vyše sto rokov staré a sedia po oboch stranách tohto kozuba odvtedy, čo ich môj brat Áron priniesol z Londýna pred päťdesiatimi rokmi. Spoffordovu avenue pomenovali po mojom bratovi Áronovi.“

	„Bol to skvelý človek,“ povedala slečna Mária. Prvý raz prehovorila. „Ach, dnes už takých ľudí nestretnete.“ „Bol ti dobrým strýkom, Mária,“ povedala slečna Patty, zrejme dojatá. „Ako dobre mi padne, že sa naňho pamätáš.“

	„Nikdy naňho nezabudnem,“ povedala slečna Mária vážne. „Ešte teraz ho vidím, ako stojí tamto pred kozubom s rukami zloženými vzadu pod šosmi fraku a usmieva sa na nás.“

	Slečna Mária vybrala vreckovku a utrela si oči. No slečna Patty sa odhodlane vrátila z ríše citov do oblasti obchodu.

	„Nechám psy tam, kde sú, ak mi sľúbite, že dáte na ne pozor,“ povedala. „Volajú sa Gog a Magog. Gog hľadí doprava a Magog doľava. A ešte jedno som vám chcela povedať. Dúfam, že nič nenamietate proti tomu, aby sa zachovalo meno tohto domu: Pattin dom.“ 

	„Veru nie. Podľa nás toto meno dáva domu najväčšie čaro!“

	„Vidím, že ste rozumné,“ povedala slečna Patty tónom, ktorý prezrádzal veľké uspokojenie. „Viete, všetci, čo pred vami prišli a chceli si dom prenajať, pýtali sa ma, či by počas svojej držby nemohli odstrániť meno nad bránou. Povedala som im priamo, Že meno patrí k domu. Toto je Pattin dom odvtedy, čo mi ho môj brat odkázal v závete a Pattiným domom zostane, kým nezomriem ja a kým nezomrie Mária. Keď k tomu dôjde, ďalší vlastník môže mu dať hocijaké pochabé meno, aké sa mu zapáči,“ skončila slečna Patty presne tak, akoby povedala: ,A po mne nech príde potopa.‘ „Nechceli by ste sa prejsť po dome a všetko si pozrieť, prv než uzavrieme dohodu?“

	Nadšenie dievčat ešte vzrástlo, keď si prezreli ďalšie časti domu. Okrem veľkej obývacej izby bola na prízemí ešte kuchyňa a malá spálňa. Na poschodí boli tri izby, jedna veľká a dve malé. Jedna z malých sa obzvlášť zapáčila Anne: bola obrátená do borového hájika a Anna dúfala, že to bude jej izba. Boli v nej belasé tapety, malý staromódny toaletný stolík s dvoma svietnikmi na sviečky. Okenné tabule boli malé, kockové a pod belasými mušelínovými záclonami stála lavička, ktorá bude vhodným miestom na učenie alebo rojčenie.

	„Všetko je tu také rozkošné, že keď sa zajtra ráno prebudíme, budeme to pokladať iba za príjemný sen,“ povedala Priscilla, keď odchádzali.

	„Ťažko povedať, že by slečna Patty a slečna Mária boli postavy z ríše snov,“ smiala sa Anna. „Vieš si ich predstaviť, ako behajú po svete – najmä v týchto šáloch a čepcoch?“

	„Hádam si ich dajú dolu, prv než začnú behať,“ povedala Priscilla, „ale viem, že pletenie budú všade nosiť so sebou. Nemohli by sa od neho odtrhnúť. Iste budú chodiť s pletením v ruke aj po Westminsterskom opátstve. Zatiaľ my, Anna, budeme bývať v Pattinom dome a k tomu ešte na Spoffordovej avenue. Už teraz sa cítim ako milionárka.“

	„Ja sa zase cítim svieža ako ranná Hviezda a od radosti by som najradšej spievala,“ vyhlásila Anna.

	Večer zavítala na Svätojánsku ulicu číslo 38 Fil Gordonová a hodila sa na Anninu posteľ.

	„Dievčatá moje drahé, som na smrť unavená. Cítim sa ako človek bez vlasti – či ako to vlastne bolo? Bez tieňa. Už sa nepamätám. Nech je to už akokoľvek, ale zbalila som sa.“

	„A iste si unavená najmä preto, že si nevedela, ktoré veci máš zabaliť najprv a kde ich dať,“ smiala sa Priscilla.

	„Práve preto. A keď som konečne všetko popchala do kufra a moja domáca aj sa slúžkou sedeli na ňom, kým som ho zamykala, zistila som, že som zbalila kopu vecí, ktoré potrebujem na slávnostné zakončenie školského roku a že som ich dala na samý spodok. Musela som kufor odomknúť, prehŕňať sa v ňom celú hodinu, kým som vylovila, čo som potrebovala. Pochytila som čosi do ruky a podľa hmatu som usúdila, že je to presne to, čo hľadám. Vytiahla som to a bolo to niečo celkom iné. Ale nie, Anna, nekliala som.“

	„Veď ja som to ani netvrdila.“

	„Ale videla som ti to na očiach. No priznám sa ti, že v myšlienkach som sa nebezpečne blížila k medziam slušnosti. Mám takú úžasnú nádchu – nerobím nič iné, iba smrkám, vzdychám a kýcham. Všakže to znie takmer ako aliterácia? Kráľovná Anna, prosím ťa, povedz niečo, čo by ma rozveselilo.“

	„Spomeň si, že na budúci štvrtok večer budeš opäť v krajine Aleka a Alonza,“ navrhla Anna,

	Fil bezútešne pokrútila hlavou.

	„To je ďalšia aliterácia. Nie, keď mám nádchu, netúžim ani po Alekovi, ani po Alonzovi. Ale čože sa vám dvom stalo? Keď sa teraz na vás dívam zblízka, zdá sa mi, že vás osvetľuje akási vnútorná žiara. Naozaj?! Aj svietite! Čo sa vám stalo?“

	„Budúcu zimu budeme bývať v Pattinom dome,“ oznámila jej Anna víťazoslávne. „Budeme tam bývať, aby si vedela, a nebudeme v podnájme! Najali sme si ho a príde aj Stella Maynardová a jej teta nám bude viesť domácnosť.“

	Fil vyskočila, utrela si nos a padla na kolená pred Annou.

	„Dievčatá – dievčatá – dovoľte, aby som aj ja bývala s vami. Och, budem náramne dobrá. Ak neostane pre mňa izba, budem spávať v tej malej psej búde v ovocnej záhrade – už som ju videla. Len dovoľte, aby som mohla bývať s vami.“

	„Vstaň, ty hus.“

	„Nepohnem sa odtiaľto, kým mi nepoviete, že môžem na budúci rok bývať s vami.“

	Anna a Priscilla pozreli na seba. Potom Anna povedala pomaly:

	„Fil moja drahá, veľmi rady by sme ťa vzali, ale najlepšie bude, ak ti to povieme otvorene. Ja som chudobná, Pris je chudobná, Stella Maynardová je chudobná, a preto budeme viesť veľmi skromnú domácnosť a naša strava bude prostá. Musela by si žiť tak ako my. Ale ty si bohatá, o čom svedčia aj maškrty, ktoré máš doma vo svojom byte.“

	„Och, čo ma po nich?“ odvrkla Fil zronene. „Milší je mi obed zo zeleniny vo vašej spoločnosti, ako celý pečený vôl v osamelom dome, kde bývam v podnájme. Nemyslite si, dievčatá, že myslím iba na žalúdok. Som ochotná žiť na chlebe a vode – so štipkou lekváru – ak mi dovolíte nasťahovať sa k vám.“

	„A okrem toho,“ pokračovala Anna, „okolo domácnosti bude veľa práce. Stellina teta nebude na všetko stačiť. Budeme si musieť podeliť práce v domácnosti. Kým ty – “

	„Nepracujem, ani nepradiem,“ dokončila Filipa, „ale naučím sa pracovať. Len raz mi ukážete, ako sa to robí. Pre začiatok si už viem postlať posteľ. A pamätajte si, že hoci neviem variť, viem sa ovládať. A to niečo zaváži. Nikdy sa neponosujem na počasie. A to je ešte viac. Och, prosím vás! Nikdy v živote som po ničom väčšmi netúžila ako po tomto – nože už privoľte, lebo táto dlážka je hrozne tvrdá.“

	„A ešte niečo,“ povedala Priscilla odhodlane. „Ty, Fil, ako každý v Redmonde vie, hostíš návštevníkov takmer každý večer. Ale v Pattinom dome si to nemôžeme dovoliť. Dohodli sme sa, že návštevy priateľov budeme prijímať len v piatok večer. Ak chceš bývať s nami, musíš sa podrobiť tomuto poriadku.“

	„Vari si myslíte, že by mi to prekážalo? Naopak, som tomu veľmi rada. Vedela som, že by som si mala uložiť takéto pravidlo, ale chýbalo mi odhodlanie predsavziať si to a držať sa svojho predsavzatia. Veľmi sa mi uľaví, ak môžem zodpovednosť preniesť na vás. Ak mi nedovolíte spojiť svoj osud s vaším, umriem od sklamania a potom vás budem chodiť strašiť. Usadím sa priam na samom prahu Pattinho domu, a keď budete vychádzať alebo vchádzať, zakaždým sa o mňa potknete.“

	Anna a Priscilla si vymenili výrečné pohľady.

	„Nuž,“ povedala Anna, „nič ti nemôžem sľúbiť, kým sa neporadíme so Stellou. Ale pochybujem, že by niečo namietala, a pokiaľ to závisí od nás, môžeš sa ubytovať s nami, ba si nám veľmi vítaná.“

	„Ak ťa náš prostý život zunuje, môžeš hocikedy odísť, nik sa ťa na nič nebude spytovať,“ dodala Priscilla.

	Fil vyskočila, radostne vyobjímala obidve priateľky a celá šťastná odišla domov.

	„Dúfam, že sa všetko dobre skončí,“ povedala Priscilla triezvo.

	„Musíme sa postarať o to, aby sa všetko dobre skončilo,“ prisvedčila Anna. „A myslím, že Fil veľmi pekne zapadne do nášho šťastného domova.“

	„Nuž čo, Fil je milá priateľka. S ňou sa každý dobre cíti. No a čím viac nás bude, tým ľahšie vyriešime naše biedne financie. Lenže neviem, ako sa s ňou býva.“

	„Nuž čo sa toho týka, všetky sa budeme musieť po-: drobiť skúške. Budeme žiť ako rozumné dievčaťa podľa zásady ,dobre si ži, ale nechaj žiť aj druhých“. Fil nie je sebecká, i keď je trochu nerozvážna, ale som presvedčená, že sa v Pattinom dome krásne zhodneme.“

	
KAPITOLA XI 

	Životný okruh

	Anna sa vrátila do Avonlea ožiarená slávou Thornburnovho štipendia, ktoré toho roku získala. Známi jej tvrdili, že sa veľmi nezmenila. Povedali jej to tónom, ktorý prezrádzal, že ich to prekvapilo, ba aj trochu sklamalo. Ani Avonlea sa nezmenilo, aspoň tak sa na prvý pohľad zdalo. Keď však v prvú nedeľu po svojom návrate sedela Anna v kostolnej lavici a prezerala si zhromaždených, zbadala niekoľko malých zmien. Keď si napokon všetky všimla, uvedomila si, že čas sa nezastavil ani v Avonlea. Na kazateľnici bol nový pastor.

	V laviciach chýbala nejedna známa tvár a nemala sa ta nikdy vrátiť. Starý ujo Abe doprorokoval, pani Sloanová, ktorá toľko vzdychala, už vzdychla naposledy, Timoty Cotton, ktorý, ako vravela pani Rachel Lyndová, „konečne po dvadsaťročnom cvičení naozaj zomrel“. Nebol tam ani starý Joziáš Sloane, ktorého v truhle nik nespoznal, lebo mu čerstvo ostrihali fúzy. Všetci spali večným spánkom na malom cintoríne za kostolom. A Billy Andrews sa oženil s Nettie Blewettovou! V tú nedeľu sa spolu prvýkrát ukázali v kostole. Anna sklopila viečka, aby zakryla šibalský pohľad, keď zazrela Billyho, ktorý žiaril blaženosťou a hrdo si viedol do lavice Harmona Andrewsa svoju mladú ženu, ovenčenú perami a odiatu hodvábom. Spomenula si na búrlivú noc počas vianočných prázdnin, keď ju Jana v zastúpení Billyho požiadala o ruku. Jej odmietnutie mu zrejme nezlomilo srdce. Anna by bola rada vedela, či mu Jana sprostredkovala aj tieto pytačky, alebo či nazbieral dosť odvahy a položil neveste sám osudnú otázku. Zdalo sa, že celá rodina Andrewsovcov sa podieľa na jeho blaženosti a hrdosti, počínajúc pani Andrewsovou v lavici a končiac Janou, ktorá spievala na chóre. Jana sa vzdala avonleaskej školy a chystala sa odísť na jeseň na západ.

	„Pretože v Avonlea nemôže nájsť pytača, tak veru,“ povedala pani Rachel Lyndová pohŕdavo. „Vraví síce, že západ bude lepšie slúžiť jej zdraviu, ale predtým som nikdy nepočula, že by sa sťažovala na svoje zdravie.“

	„Jana je slušné dievča,“ bránila ju verne Anna. „Nikdy sa nesnažila strhnúť na seba pozornosť ako iné dievčatá.“

	„Och, chceš povedať, že nikdy nebehala za chlapcami,“ povedala pani Rachel. „Ale vydať by sa chcela, práve tak ako každá druhá, tak veru. Čo iné by ju vábilo na západ na akési pusté miesto, o ktorom sa vie iba toľko, že je tam veľa chlapov a málo žien? Nič mi nevrav!“

	Ale v ten deň sa Anna nedívala prekvapená na Janu Andrewsovú. Dívala sa zdesená na Ruby Gillisovú, ktorá pri nej sedela medzi spevákmi. Čo sa stalo s Ruby? Bola krajšia ako predtým, ale belasé oči mala príliš lesklé a rozžiarené a líca až príliš červené. Okrem toho bola veľmi chudá. Ruky, v ktorých držala spevník, boli útle, takmer priezračné.

	„Je Ruby Gillisová chorá?“ spýtala sa Anna pani Lyndovej na ceste domov z kostola.

	„Ruby Gillisová umiera na rýchle suchoty,“ odpovedala pani Lyndová priamo. „Každý o tom vie okrem nej a jej rodiny. Nechcú si to priznať. Ak sa ich opýtaš, ako sa má, povedia ti, že je úplne zdravá. Od zimy, keď mala zápal pľúc, neučí, ale tvrdí, že na jeseň zase začne vyučovať, a snaží sa dostať školu vo White Sands. Chudera, bude v hrobe, keď sa v jeseni začne vyučovanie na škole vo White Sands.“

	Anna ohromená počúvala, a nepovedala ani slova. Ruby Gillisová, jej stará kamarátka zomiera? Je to možné? V posledných rokoch sa trochu odcudzili, ale ešte vždy ich spájalo staré priateľské puto, aké býva medzi spolužiačkami, ktoré sa dôverne poznajú. Anna ho živo pocítila. Pri tejto správe ju ostro bodlo pri srdci. Ruby! Veselá, skvelá, koketná Ruby! Ona a smrť, to akosi nešlo dokopy. Srdečne a veselo sa po bohoslužbách privítala s Annou a naliehala, aby ju na druhý deň popoludní prišla navštíviť.

	„V utorok a v stredu večer nebudem doma,“ šepkala jej rozjarená. „Musím ísť na koncert do Carmody a potom zas na zábavu do White Sands. Pôjdem s Herbom Spencerom. Je to môj najnovší pytač. Príď teda naisto zajtra. Nesmierne túžim dôkladne si s tebou poklebetiť. Chcem počuť o všetkom, čo si zažila v Redmonde.“ Anna dobre vedela, že sa jej Ruby chce pochváliť s najnovšími zážitkami s chlapcami, ale sľúbila jej, že príde, a Diana sa jej ponúkla, že pôjde s ňou.

	„Už dávno som chcela navštíviť Ruby,“ odpovedala Anne, keď na druhý deň popoludní odchádzali zo Zeleného domu, „ale naozaj som ta nemohla ísť sama. Je hrozné počúvať Ruby, ako ustavične rapoce a predstiera, že jej nič nie je, zatiaľ čo ledva vládze rozprávať, lebo ju dusí kašeľ. Tak urputne bojuje o svoj život, a pritom sa hovorí, že jej nijaká nádej nezostáva.“ Dievčatá mlčky kráčali po červenej ceste, osvetlenej zapadajúcim slnkom. Na vysokých vrcholcoch stromov červienky vyspevovali večerné piesne a napĺňali zlaté povetrie radostnými hlasmi. Z močarísk a rybníkov doliehalo k nim ponad polia strieborné kŕkanie žiab. Na rovných tabuliach začali ožívať semená pod dotykom slnka a dažďa. Vzduch voňal sladkou vôňou mladých ríbezľových kríkov. Hmly ešte ležali v jamách a v blízkosti potoka sa pestrili biele, fialové a žlté kvety.

	„Aký krásny západ slnka,“ povedala Diana. „Pozri, Anna, akoby to bola ozajstná zem, všakže? Tá dlhá nízka piesočina fialového mraku je ako pobrežie a jasné nebo za ňou vyzerá ako zlaté more.“

	„Keby sme sa na ňu mohli doplaviť na lodi z mesačného svitu, o ktorej Paľko písal vo svojom slohu – pamätáš sa? – bolo by to krásne,“ povedala Anna. „Našli by sme tam všetky dni, ktoré sme už prežili, Diana – naše staré jari šťastného detstva?“

	„Nehovor tak!“ zahriakla ju Diana. „Cítim sa, ako keby sme už boli staré ženy, ktoré majú celý život za sebou.“

	„Tuším aj ja som mala ten pocit, keď som sa dopočula o úbohej Ruby,“ povedala Anna. „Ak je pravda, že zomiera, môže sa stať pravdou aj každá iná smutná udalosť.“

	„Nebudeš mať nič proti tomu, ak sa na chvíľu zastavím u Wrightovcov?“ spýtala sa Diana. „Mamka ma požiadala, aby som tam nechala misku rôsolu pre tetu Atossu.“

	„Kto je teta Atossa?“

	„Ach, čože, vari si o nej ešte nepočula? Je to žena Samsona Coatesa zo Spencervalu, teta pani Wrightovej. Je to otcova teta. Minulú zimu jej zomrel muž. Ostala opustená, bez prostriedkov, a tak ju Wrightovci vzali k sebe. Mamka si myslela, že by sme si ju mali my vziať, ale otec na to nepristal. Nechcel žiť pod jednou strechou s tetou Atossou.“

	„Vari je taká hrozná?“ spýtala sa Anna neprítomne. „To iste sama uvidíš, prv než stadiaľ odídeme,“ odpovedala Diana významne. „Otec tvrdí, že má tvár ostrú ako sekierka – priam reže vzduch. Ale jazyk má ešte ostrejší.“

	Hoci bolo neskoro, teta Atossa krájala zemiaky v kuchyni u Wrightovcov. Mala na sebe ošumelý starý župan a o jej sivých vlasoch by sa bolo dalo povedať, Že sú strapaté.

	Teta Atossa nemala rada, keď ju pristihli neupravenú, a preto sa snažila byť za každú cenu nepríjemná.

	„Aha, ty si teda Anna Shirleyová,“ povedala, keď jej Diana predstavila Annu. „Počula som o tebe.“ Jej tón prezrádzal, že nič dobrého o nej nepočula. „Pani Andrewsová mi povedala, že si doma. Vraví, že si sa veľmi polepšila.“

	Nedalo sa pochybovať o tom, že podľa tety Atossy mala sa ešte vo všeličom polepšiť. Aj keď sa s nimi zhovárala, energicky krájala zemiaky ďalej.

	„Oplatí sa mi ponúknuť vám stoličky?“ spýtala sa nemóresne. „Ani by som sa vám nečudovala. Nie je tu pre vás nič zaujímavého. Všetci sú preč.“

	„Mamka vám posiela misku rebarborového rôsolu,“ povedala Diana prívetivo. „Robila ho dnes a dúfa, že vám bude chutiť.“

	„Och, ďakujem,“ povedala teta Atossa kyslo. „Nikdy som neľúbila rôsoly tvojej mamky – robí ich prisladké. No pokúsim sa ho dajako zužitkovať. Túto jar nemám chuť do jedenia. Nie je mi dobre,“ pokračovala teta Atossa vážne, „ale robím ďalej. Ľudia, čo nevládzu robiť, nie sú v tomto dome vítaní. Ak ťa to nebude príliš namáhať, buď taká dobrá a polož mi rôsol do komory. Ponáhľam sa skončiť s týmito zemiakmi. Vy dve, také dámy, iste nikdy zemiaky nekrájate. Bojíte sa, že by ste si ruky zašpinili.“

	„Aj ja som krajavala zemiaky, prv než sme dali gazdovstvo do nájmu,“ usmiala sa Anna.

	„A ja ich krájam ešte aj teraz,“ zasmiala sa Diana. „Minulý týždeň som ich krájala celé tri dni. Pravda,“ dodala dobiedzavo, „každý večer som si potom vyčistila ruky citrónovou šťavou a jelenicovou kožou.“

	Teta Atossa odfrkla.

	„To si iste čítala v niektorom hlúpom časopise, ktoré toľko čítaš. Čudujem sa, že ti to mama dovolí. Ale vždy ťa rozmaznávala. Keď si ju Juro vzal za ženu, všetci sme tvrdili, že sa preňho nehodí.“

	Teta Atossa zhlboka vzdychla, akoby všetky predtuchy, ktoré mala pred sobášom Juraja Barryho, sa v plnej miere splnili.

	„Už idete, čo?“ spýtala sa ich, keď dievčatá vstali. „Nuž, iste vás nebaví rozprávať sa so starou ženou. Škoda, že nie sú doma chlapci.“

	„Chceme ešte na chvíľku navštíviť Ruby Gillisovú,“ vysvetľovala Diana.

	„No, pravda, každá výhovorka je dobrá,“ povedala teta Atossa láskavo. „Pribehne to a odbehne, ani nemá čas povedať dobrý deň. To sú tie vaše vysokoškolské maniery. Múdrejšie by ste urobili, keby ste sa vyhýbali Ruby Gillisovej. Lekári tvrdia, že suchoty sú nákazlivé. Vedela som, že Ruby niečo chytí, keď sa minulej jesene chystala do Bostonu na návštevu. Tí, čo nechcú sedieť doma, vždy niečo chytia.“

	„Aj tí, čo nechodia na návštevy, nachytajú choroby, – ba niekedy aj umrú,“ povedala Diana vážne.

	„Ale aspoň si nemajú čo vyčítať,“ odvrkla teta Atossa víťazne. „Počúvam, že sa budeš v júni vydávať, Diana.“

	„To sú len chýry, na ktorých nie je ani štipka pravdy,“ odvetila Diana, ale začervenala sa.

	„Nuž dlho to neodkladaj,“ radila jej teta Atossa významne. „Čoskoro zvädneš. Wrightovci sú hrozne nestáli. A ty, slečna Shirleyová, mala by si nosiť klobúk. Na nose ti vyskakujú pehy až hrôza. Panebože, ale máš ryšavé vlasy! No čo sa dá robiť? Sme takí, akých nás Pán stvoril. Pozdrav odo mňa Marillu Cuthbertovú. Nenavštívila ma odvtedy, čo som prišla do Avonlea, ale nemám sa čo ponosovať. Cuthbertovci sa vždy cítili o triedu vyššie než ostatní v okolí.“

	„Och, aká je odporná,“ vzdychla Diana, keď bežali chodníkom odtiaľ.

	„Je oveľa horšia ako Eliza Andrewsová,“ poznamenala Anna, „No len pomysli si, že musela celý život žiť s takým menom ako Atossa! Od toho by hocikto zatrpkol! Mala si radšej myslieť, že sa volá Kordélia. To by jej bolo istotne pomohlo. Mne sa tým aspoň uľavilo, keď sa mi meno Anna nepáčilo.“

	„Josie Pyeová bude taká ako ona, keď zostarne,“ vy“ hlásila Diana. „Vieš, že Josiena matka a teta Atossa sú sesternice? Och, rada som, že je už po tom. Je taká zlomyseľná – a všetkému vie dať zlú príchuť. Otecko o nej rozpráva smiešny príbeh. Kedysi vraj mali v Spencervale pastora. Bol to skvelý duchovný, ale veľmi hluchý. Normálny rozhovor vôbec nepočul. Nuž mávali v nedeľu večer nábožné schôdzky, na ktorých každý z prítomných vstal a predmodlieval sa, alebo povedal niekoľko slov na nejaký biblický text. Raz večer vstala teta Atossa. Nemodlila sa, nekázala. Namiesto toho sa do každého v kostole zadrapila, každému vyčistila žalúdok, všetkých oslovila po mene, vyčítala im, že sa zle správajú, a vyhodila im na oči všetky zvady a škandály, čo sa odohrali v posledných desiatich rokoch. Napokon vyhlásila, že sa jej hnusí spencervalský kostol, že nikdy viac nemieni zatieniť jeho prah svojím tieňom, a dúfa, že ho stihne najhroznejší boží trest. Potom si zadychčaná sadla a pastor, ktorý nepočul z jej reči ani slovo, jej zbožne prisvedčil ‘amen! Nech Pán vyslyší modlitbu našej sestry!‘ Mala by si počuť otca, keď to rozpráva.“

	„Keď hovoríš o príbehoch, Diana,“ poznamenala Anna dôverným hlasom, „vieš, že som v poslednom čase premýšľala, či by som i ja nemohla napísať krátky príbeh – taký, čo by sa dal uverejniť?“

	„Pravdaže by si mohla,“ povedala jej Diana, keď pochopila tento úžasný návrh. „Kedysi pred rokmi si písala ohromne napínavé príbehy pre náš Klub rozprávkarov.“

	„Nuž nemala som na mysli rozprávky,“ usmiala sa Anna. „V poslednom čase som o tom trochu rozmýšľala, ale takmer sa bojím skúsiť to. Keby som nemala úspech, cítila by som sa pokorená.“

	„Počula som od Priscilly, že prvé rozprávky pani Morganovej spočiatku odmietali. Ale som si istá, že tvoje by neodmietli, Anna, lebo redaktori majú dnes predsa len viac rozumu ako kedysi.“

	„Margita Burtonová, naša kolegyňa z Redmondu, napísala vlani poviedku a Kanadská žena ju uverejnila. Myslím, že aj ja by som vedela napísať aspoň taký dobrý príspevok.“

	„A pošleš ho do Kanadskej ženy?“

	„Najprv by som to skúsila s niektorým väčším časopisom. Všetko bude závisieť od toho, aký to bude príbeh.“

	„O čom budeš písať?“

	„Ešte neviem. Chcem vymyslieť nejaký dobrý dej. Myslím, že z hľadiska redakcie je to veľmi dôležité. Jediné, na čom som sa doteraz rozhodla, je meno hrdinky. Bude sa volať Averil Lesterová. Pekné meno, páči sa ti? Ale nespomínaj to pred nikým, Diana. Neprezradila som to nikomu okrem teba a pána Harrisona. Veľmi ma nepovzbudil. Vraj sa dnes aj tak píše priveľa braku a odo mňa vraj čakal niečo lepšie po roku na vysokej škole.“

	„A čože ťa po ňom. Pán Harrison tomu nerozumie!“ povedala Diana pohŕdavo.

	U Gillisovcov bolo veselo, všade plno svetiel a hostí. Leonard Kimball zo Spencervalu a Morgan Bell z Carmody v hosťovskej izbe nevrlo na seba zazerali. Zišlo sa aj niekoľko veselých dievčat. Ruby bola v bielom a oči i líca jej nezvyčajne horeli.

	Neprestajne sa smiala a štebotala, a keď ostatné dievčatá odišli, zaviedla Annu hore, aby jej ukázala nové letné šaty.

	„Ešte si musím dokončiť belasé hodvábne šaty, ale sú priťažké na leto. Hádam s nimi počkám do jesene. Vieš, že budem učiť vo White Sands? Ako sa ti páči môj klobúk? Ten, čo si mala v nedeľu v kostole, bol pekný, ale ja mám radšej niečo pestrejšieho. Všimla si si tých dvoch smiešnych chlapcov dolu v hosťovskej izbe? Prišli sem odhodlaní, že ani jeden neodíde prv než druhý. A pritom ani zamak nestojím ani o jedného, aby si vedela. Mám rada Herba Spencera. Niekedy si naozaj myslím, že je to ten pravý. Na Vianoce som si to myslela o spencervalskom učiteľovi. Ale dozvedela som sa o ňom niečo, čo mi ho sprotivilo. Div nezošalel, keď som ho nechala. Škoda, že dnes večer tí dvaja chlapci prišli. Chcela som sa s tebou osamote porozprávať a všeličo ti povedať. Veď my dve sme boli vždy dobré kamarátky, nie?“

	Ruby objala Annu okolo drieku a usmiala sa. Ale na chvíľočku sa im stretli oči a tu Anna za leskom Rubiných očú zazrela čosi, od čoho ju ukrutne zabolelo srdce.

	„Príď za mnou častejšie, Anna. Všakže prídeš?“ šepkala Ruby. „A príď sama – potrebujem ťa.“

	„Cítiš sa celkom zdravá, Ruby?“

	„Ja? Pravdaže, zdravá ani repa. Nikdy v živote som sa lepšie necítila. Je síce pravda, že ten zápal pľúc ma v zime trochu zmoril. Ale pozri, aké mám červené líca. Nevyzerám chorá.“

	Ruby hovorila náramne hlasito. Odtiahla si ruku od Anny, akoby sa jej otázka bola dotkla, a zbehla dolu po schodoch. Tu bola ešte veselšia než predtým. Ba tak ju zaujalo žartovanie s dvoma ctiteľmi, že Diana a Anna nezapadli do tejto spoločnosti, a preto čoskoro odišli.

	
KAPITOLA XII 

	„Averilino víťazstvo“

	„O čom snívaš, Anna?“

	Obidve dievčatá sa raz podvečer potulovali čarovnou priehlbinou pozdĺž potoka. Kyvkali sa tu papradiny, zelenala sa tráva a všade dookola divé hrušky tvorili akési voňavé biele záclony, ktoré zahaľovali celý ten-to nádherný kútik.

	Anna šťastlivo vzdychla a prebrala sa z dúm. „Myslela som na svoju poviedku, Diana.“

	„Vari si ju už začala?“ zvolala Diana, ktorá okamžite zahorela dychtivým záujmom.

	„Áno. Napísala som len niekoľko strán, no všetko som si už dôkladne premyslela. Kým vymyslím vhodný dej, veľa sa natrápim. Ani jeden, čo mi prišiel na myseľ, nehodil sa pre dievča s menom Averil.“ 

	„Nemohla si jej zmeniť meno?“

	„Nie, to nebolo možné. Pokúsila som sa o to, ale zbytočne, veď práve tak by som nemohla pozmeniť tvoje meno. Averil bola pre mňa takou živou, že nech som ju volala akokoľvek, vždy som na ňu myslela len ako na Averil. No napokon som vymyslela dej, ktorý sa pre ňu hodil. Potom nasledovalo úporné vymýšľanie mien pre ďalšie postavy. Nevieš si predstaviť, ako ťa to zaujme. Celé hodiny som preležala bez spánku a vymýšľala mena. Hrdina sa volá Percival Darlymple.“'

	„Pomenovala si už všetky postavy?“ spýtala sa Diana neisto. „Ak nie, chcela som ťa poprosiť, aby si mi dovolila pomenovať aspoň jednu – nejakú druhoradú postavu. Potom by som mala pocit, že mám aký-taký podiel na tvojej poviedke.“

	„Mohla by si pomenovať malého paholka, ktorý býva u Lesterovcov,“ pripustila Anna. „Nemá veľkú úlohu, ale je jediný, ktorého som ešte nepomenovala.“ „Volaj ho Rajmund Fitzsborne,“ navrhla Diana, ktorá mala v pamäti celú zásobu takýchto mien ako pozostatok starého Klubu rozprávkarov, ktorý si Anna, Jana Andrewsová a Ruby Gillisová založili ako školáčky. Anna pochybovačné pokrútila hlavou.

	„Nazdávam sa, že pre chudobného paholka je to príliš aristokratické meno, Diana. Ťažko by som si vedela predstaviť, že by nejaký Fitzsborne kŕmil svine a zbieral triesky, nemyslíš?“

	Diana si pomyslela, že ak má Anna dobrú obrazotvornosť, mohla by ju v tomto prípade použiť. No Anna to vari predsa len najlepšie vie sama, a preto malého paholka konečne nazvali Róbert Roy, aby ho domáci mohli príležitostne volať Bobby.

	„Aký honorár dostaneš za poviedku?“ spýtala sa Diana.

	Ale na to Anna vôbec nemyslela. Dychtila po sláve, nie po zisku a jej literárne sny ešte nepoškvrnili prospechárske výpočty.

	„Dáš mi ju potom prečítať, áno?“ prosila Diana. „Prečítam ju tebe aj pánu Harrisonovi, ale prosím vás, aby ste ma nemilosrdne skritizovali. Nikto iný ju neuvidí, kým sa neobjaví v tlači.“

	„Aký jej dáš záver? Šťastný, alebo nešťastný?“ „Ešte neviem. Najradšej by som mala nešťastný koniec, vyznelo by to oveľa romantickejšie. Ale redaktori tuším sú zaujatí proti smutným koncom. Počula som raz od profesora Hamiltona, že iba génius sa môže pokúsiť o príbeh’ s nešťastným koncom. A ja som ešte ďaleko od génia,“ skončila Anna skromne.

	„Ocli, ja mám najradšej šťastlivé ukončenie. Zariaď to tak, aby sa s ňou oženil,“ navrhla Diana, ktorá najmä od svojho zasnúbenia s Fredom sa nazdávala, že sa takto musí skončiť každý príbeh.

	„Ale veď ty rada plačeš pri čítaní, nie?“

	„Hej, ale len v prostriedku. Ale najradšej som, keď sa na koniec všetko napraví.“

	„Musím tam mať aspoň jednu dojemnú scénu,“ povedala Anna zamyslene. „Mohla by som pre Roya vymyslieť nejakú nehodu a nechať ho zomrieť.“

	„Nie, nesmieš zabiť Bobbyho,“ namietala Diana so smiechom, „je môj a chcem, aby žil a dobre sa mu vodilo. Zabi niekoho iného, ak to musí byť.“

	V nasledujúcich dvoch týždňoch Anna sa duševne trápila alebo rozkošou rozplývala, podľa toho, akú náladu si vynucovala jej literárna práca. Raz jasala nad skvelou myšlienkou, raz si zúfala, že sa jej niektorá nezdolná povaha nespráva, ako si želá. Diana to nevedela pochopiť.

	„Nechaj ich správať tak, ako si praješ,“ radila. „Nemôžem,“ nariekala Anna. „Averil je veľmi neskrotná Hrdinka. Ustavične vraví a robí to, čo som od nej nikdy nečakala. Tým sa pokazí celý predošlý dej a neostáva mi nič, ako všetko znovu prepísať.“

	Konečne Anna dokončila novelu a prečítala ju Diane v samote podkrovnej izby.

	Dojemná scéna sa jej podarila, hoci sa to zaobišlo bez obetovania Róberta Roya, a keď ju čítala, kútikom oka pozorovala Dianu. Diana sa dala strhnúť a patrične sa vyplakala; ale bola trochu sklamaná, keď vypočula koniec.

	„Prečo si zavraždila Mauricea Lennoxa?“ spýtala sa vyčítavo.

	„Bol záporným hrdinom,“ namietala Anna. „Musela som ho potrestať.“

	„Mne sa najväčšmi páčil,“ trvala na svojom nerozumná Diana.

	„Nuž, je mŕtvy a musí ním ostať,“ povedala Anna trochu nevrlo. „Keby som ho bola nechala nažive, bol by ďalej prenasledoval Averil a Percivala.“

	„Áno – keby sa nebol polepšil.“

	„To by nebol romantický záver a okrem toho poviedka by bola príliš dlhá.“

	„Nuž, keď sa to tak vezme, je to skvelý príbeh, Anna, a preslávi ťa, o tom som presvedčená. Vymyslela si už názov?“

	„Na tom som si už dávno na čistom. Volám ho Averilino víťazstvo. Však to znie pekne? A teraz Diana, povedz mi úprimne, zbadala si nejaké chyby v mojom príbehu?“

	„Nuž,“ zaváhala Diana, „tá časť, v ktorej Averil pečie koláč, sa mi nezdá dosť romantická v porovnaní s ostatným. To by mohol robiť hocikto. Podľa mňa hrdinky by nemali variť a piecť!“

	„Ale v tom je práve humor, a to je jedna z najlepších častí príbehu,“ namietala Anna. A možno povedať, že v tomto ohľade mala pravdu.

	Diana sa zdržala ďalšej kritiky, ale pána Harrisona bolo oveľa ťažšie uspokojiť. Najprv jej povedal, že v poviedke je priveľa líčenia.

	„Vypusťte všetky tie kvetnaté state,“ radil jej bezcitne.

	Annu škrelo presvedčenie, že pán Harrison má vlastne pravdu, a prinútila sa odstrániť opisy, v ktorých sa dosiaľ kochala. No trikrát musela novelu prepísať, kým náročný pán Harrison bol konečne spokojný.

	„Vynechala som všetky líčenia okrem západu slnka,“ povedala mu konečne. „To som proste nemohla vypustiť. Bol zo všetkých obrazov najkrajší.“

	„Ale nemá nič spoločné s príbehom,“ trval pán Harrison na svojom, „a nemali ste umiestiť dej medzi bohatých mestských ľudí. Čože vy o nich viete? Prečo ste si nezvolili naše, avonleaské prostredie – mená ste mohli pozmeniť, lebo ináč by si pani Rachel Lyndová podistým namýšľala, že je hrdinkou poviedky.“ 

	„Och, to by nebolo vhodné,“ bránila sa Anna. „Avonlea je chutné miesto, ale naozaj nie je dosť romantickým prostredím pre poviedku.“

	„Povedal by som, že sa v Avonlea odohral nejeden ľúbostný príbeh, ba aj nejedna tragédia. Ale vaše postavy sa nepodobajú skutočným postavám zo života. Priveľa hovoria a dlho, kvetnato rečnia. Na istom mieste váš Darlymple hovorí na celých štyroch stranách a nepripustí dievča k slovu. Keby také dačo urobil v skutočnom živote, dávno by mu dala košom.“

	„To neverím,“ odvetila Anna rázne. V hĺbke duše verila, že krásne, poetické slová, určené Averil, by bezvýhradne získali srdce hociktorého dievčaťa. A okrem toho bolo neznesiteľné počuť o Averil, „vznešenej, kráľovskej Averil“, že niekomu dala košom. Averil svojich nápadníkov odmietala.

	„A ďalej,“ pokračoval nemilosrdne pán Harrison, „nechápem, prečo si ju Maurice Lennox nezískal. Veď bol dva razy chlapskejší ako ten druhý. Páchal síce zlo, ale aspoň niečo robil. Percival sa dal iba ohurovať ‚vznešenými dámami'.“

	„Ohurovať“, to bolo ešte horšie, ako keď povedal pán Harrison „dať košom“.

	„Maurice Lennox je záporný hrdina,“ povedala Anna rozhorčene. „Nechápem, prečo ho každý má radšej ako Percivala.“

	„Percival je pridobrý. Ide mi na nervy. Nabudúce, keď budete písať o nejakom hrdinovi, pridajte mu za štipku ľudskej prirodzenosti.“

	„Averil sa nemohla vydať za Mauricea. Maurice bol zlý.“

	„Bola by ho napravila. Chlapa možno napraviť, ale kvargľu nie, to je samozrejmé. Váš príbeh nie je zlý – je dosť zaujímavý, to uznám. Ale ste príliš mladá, aby ste napísali príbeh, ktorý by za niečo stál. Počkajte ešte desať rokov.“

	Anna sa rozhodla, že keď nabudúce napíše poviedku, nebude nikoho prosiť, aby jej ju skritizoval. Odobralo jej to všetku chuť. Ani Gilbertovi poviedku neprečíta, hoci mu ju spomenula.

	„Ak bude mať úspech, uvidíš ju vytlačenú, Gilbert, ak nie, nik ju neuvidí.“

	Marilla nevedela nič o tomto dobrodružstve. Anna si v duchu predstavovala, že Marille poviedku prečíta z časopisu, vyláka z nej pochvalu, a potom jej víťazne oznámi, kto je autorom poviedky.

	Jedného dňa zaniesla Anna na poštu s čarovnou dôverčivosťou mladosti a neskúsenosti, dlhú, hrubú obálku, adresovanú redakcii najväčšieho z „veľkých“ časopisov. Diana bola vzrušená práve tak ako Anna sama.

	„Čo myslíš, ako dlho trvá, kým ti odpíšu?“ spýtala sa jej.

	„Hádam to nebude dlhšie ako týždeň. Och, aká budem šťastná a hrdá, ak mi moju prácu prijmú!“

	„Pravdaže prijmú a pravdepodobne ťa požiadajú, aby si pre nich napísala ďalšie, jedného dňa budeš taká slávna ako pani Morganová, Anna, a potom budem hrdá, že ťa poznám,“ povedala Diana, ktorá mala aspoň vzácny dar, že nezištne obdivovala vlohy a prednosti svojich priateľov.

	Nasledoval týždeň čarokrásnych snov a po ňom trpké prebudenie. Raz večer Diana našla Annu v podkrovnej izbe s podozrivým výrazom v očiach. Na stole ležala dlhá obálka a pokrkvaný rukopis.

	„Anna, vari ti vrátili tvoju poviedku?“ zvolala Dia-na nedôverčivo.

	„Ba vrátili,“ odvetila Anna stručne.

	„V tom vydavateľstve sa iste zbláznili. Aký dôvod uvádzajú?“

	„Nijaký. Pripojili iba vytlačený lístok s poznámkou, že im práca nevyhovuje.“

	„O tomto časopise som nikdy nemala chýrnu mienku,“ vyhlásila Diana rozhorčene. „Poviedky, ktoré prináša, nie sú ani zďaleka také zaujímavé ako v Kanadskej žene, hoci je oveľa drahší. Redakcia je tuším zaujatá proti každému, kto nie je Yankee. Nedaj sa tým znechutiť, Anna. Spomeň si, ako vracali rozprávky pani Morganovej. Pošli ju do redakcie Kanadskej ženy!“

	„Myslím, že ju ta pošlem,“ povedala Anna, dodávajúc si odvahy. „A ak mi ju uverejnia, pošlem americkej redakcii jeden výtlačok, v ktorom poviedku vyznačím. Ale ten západ slnka vynechám alebo skrátim. Pán Harrison mal, tuším, predsa pravdu.“

	Západ slnka vypadol; ale aj napriek tomuto jej hrdinskému zmrzačeniu, redakcia Kanadskej ženy tak rýchle vrátila „Averilino víťazstvo“, že rozhorčená Diana vyhlásila, že ho iste ani neprečítali, a hneď sa zadúšala, že okamžite prestane časopis predplácať. Anna toto druhé odmietnutie prijala so zúfalou odovzdanosťou.

	Zamkla rozprávku do kufra na povale, kde odpočívali staré rozprávky z čias Klubu rozprávkarov, ale najprv vyhovela Dianinej prosbe a jeden odpis jej darovala.

	„To je koniec mojich literárnych ambícií,“ povedala trpko.

	Pred pánom Harrisonom sa o svojom neúspechu nezmienila, ale raz večer sa jej bez rozpakov spýtal, či jej poviedku prijali.

	„Nie, redakcia ju odmietla,“ odpovedala stručne.

	Pán Harrison pozrel kútikom oka na zapýrený nežný profil.

	„Dúfam, že budete aj naďalej písať,“ povedal povzbudivo.

	„Nie, nikdy viac sa nepokúsim o nijakú poviedku,“ vyhlásila Anna s rozhodnou platnosťou devätnástich: rokov, keď im pred nosom zavrú dvere.

	„Ja by som sa celkom nevzdával,“ nadhodil pán Harrison rozvážne. „Raz za čas by som nejakú poviedku napísal, ale redakcie by som nimi neobťažoval. Písal by som o miestach a o ľuďoch, ktorých poznám, a dbal by som na to, aby moje postavy hovorili každodennou rečou. Nechal by som slnko pekne ďalej vychádzať a zapadať ako obyčajne a nerobil by som o tom veľa kriku. A keby som mal v poviedke mrchavých ľudí, dal by som im možnosť polepšiť sa. Sú na svete aj hrozne zlí ľudia, to je pravda, ale tých by ste museli dlho hľadať – i keď nás pani Lyndová všetkých pokladá za zlých. Ale takmer každý z nás má v sebe za omrvinku dobrých vlastností. Len píšte ďalej, Anna.“ 

	„Nie. Urobila som hlúposť, že som sa o to pokúsila. Keď doštudujem v Redmonde, venujem sa učiteľskému povolaniu. Vyučovať viem. Ale romány písať – to nie.“ 

	„Keď skončíte v Redmonde, bude najvyšší čas, aby ste ulovili nejakého muža,“ povedal pán Harrison. „Nikomu by som neradil, aby ženbu alebo vydaj príliš dlho odkladal – tak ako ja.“

	Anna vstala a odišla domov. Boli chvíle, keď pán Harrison bol priam neznesiteľný: „dať košom“, „ohúriť“ a „uloviť muža“. Fuj!

	
KAPITOLA XIII

	Cesta neprávostí

	Davy a Dora sa chystali do nedeľnej školy. Išli sami čo sa často nestávalo, lebo pani Lyndová bola prítomná na vyučovaní v nedeľnej škole. Ale pani Lyndová si vytkla členok a krivkala, preto dnes ráno ostala doma. Dvojčence mali taktiež zastupovať rodinu v kostole, lebo predošlého večera Anna odišla do Carmody, kde mala stráviť nedeľu s priateľmi, a Marillu zasa bolela hlava.

	Davy pomaly zostupoval po schodoch. V predizbe naňho čakala Dora, ktorú pani Lyndová už vystrojila. Davy sa poobliekal sám. Vo vrecku mal cent do zvončeka a päť centov na kostolnú zbierku, v jednej ruke držal bibliu a v druhej knižku do nedeľnej školy. Úlohu, text a katechizmus vedel od slova do slova. Vari sa neučil – nasilu – v kuchyni pani Lyndovej minulú nedeľu celé dopoludnie? Davy mohol mať pokojnú myseľ. V skutočnosti, napriek textu a katechizmu, bol zúrivý ako tiger.

	Pani Lyndová vy krivkala zo svojej kuchyne, keď Davy došiel k Dore.

	„Si čistý?“ pýtala sa prísne.

	„Áno – tam, kde to vidieť,“ odpovedal Davy a vzdorné sa zamračil.

	Pani Lyndová si vzdychla. Mala v podozrení Davyho krk a uši. No dobre vedela, že keby sa pokúsila urobiť osobnú prehliadku, Davy by sa pravdepodobne pustil v nohy a dnes by za ním nevládala utekať.

	„No dobre. Hlaďte, aby ste sa slušne správali,“ napomínala ich. „Nechoďte po prachu. Nezastavujte sa pri kostolnej bráne a nezhovárajte sa s ostatnými deťmi. Neobzerajte sa a nemrvte v lavici. Nezabudnite na text. A nie aby ste stratili peniaze do zvončeka a na zbierku a nie aby ste ich’ zabudli odovzdať. Počas modlitieb nesepkajte a pri kázni pozorne počúvajte.“

	Davy neráčil odpovedať. Vykročil dolu chodníkom a za ním tichá Dora. Ale vrelo v ňom. Davy si vytrpel alebo aspoň si myslel, že už si vytrpel všeličo z rúk i z úst pani Rachel Lyndovej odvtedy, čo prišla bývať do Zeleného domu. Ak totiž pani Lyndová s niekým bývala, či bol deväťročný či deväťdesiatročný, neodolala, aby ho patrične nevychovávala. Ale včera popoludní zasiahla do Marillinej kompetencie, keď ju nahovorila, aby Davymu nedovolila chodiť na ryby s deťmi Timothyho Cottona. Davyho to ešte teraz škrelo.

	Len čo Davy došiel na cestu, zastavil sa a vystrúhal takú hroznú a neľudskú grimasu, že Dora sa skutočne naľakala, že sa mu tvár nikdy viac nevyrovná, i keď poznala jeho vlohy v tomto smere.

	„Sto hromov do nej!“ vybuchol Davy.

	„Nepreklínaj, Davy,“ zhíkla Dora pohoršene.

	„Hromy nie sú nijaké preklínanie – aspoň nie ozajstné. A nedbám, aj keď je,“ odsekol Davy nerozvážne.

	„Ak už musíš používať také hrozné slová, nehovor ich v nedeľu,“ prosila ho Dora.

	Davy neľutoval, čo povedal, ale v skrytosti uznal, že zašiel azda priďaleko.

	„Vymyslím si vlastné preklínadlo,“ vyhlásil.

	„Boh ťa za to potresce,“ varovala ho Dora vážne.

	„Potom je Boh nežičlivý,“ odpovedal Davy. „Či nevie, že chlapec musí voľajako vyjadriť, čo cíti?“

	„Davy!!! “ zvolala Dora. Očakávala, že Davyho na mieste zasiahne blesk. No nesťalo sa nič.

	„Tak či onak, dlhšie už nebudem znášať sekírovanie pani Lyndovej,“ vyhŕklo z Davyho. „Anna s Marillou majú právo mi rozkazovať, ale ona nie. Just budem robiť všetko, čo mi zakázala. Aha, pozri!“

	Mlčky a odhodlane zišiel zo zelenej trávy pozdĺž cesty a pred Doriným zdeseným zrakom rázne vkročil až po členky do hlbokého jemného prachu, ktorý sa za mesiac sucha na ceste nakopil, vláčil v ňom nohy a dupal, až ho napokon zahalilo mračno hustého prachu.

	„To je iba začiatok,“ oznámil jej víťazne. „Ostanem stáť pri Kostolnej bráne tak dlho, kým sa budeme mať s kým rozprávať. Budem sa obzerať, budem sa mrviť a šepkať a poviem v škole, že text neviem, a hneď teraz zahodím peniaze, čo mám do zvončeka aj na oferu.“

	A na to Davy s divokou rozkošou hodil mince do živého plota pána Barryho, vychutnávajúc pritom rozkoš z ukojeného hnevu.

	„Satan ťa na to naviedol,“ vyčítala mu Dora.

	„Nenaviedol ma,“ zvolal Davy rozhorčene. „Sám som si to vymyslel. A vymyslel som si aj niečo iné. Do nedeľnej školy ani do kostola dnes nepôjdem. Idem sa hrať s Cottonovcami. Včera mi povedali, že dnes nepôjdu do nedeľnej školy, lebo vraj ich matka je preč a doma niet nikoho, kto by ich k tomu nútil. Poď, Dora, budeme mať psinu.“

	„Ja nepôjdem,“ protestovala Dora.

	„Musíš!“ trval Davy na svojom. „Ak nepôjdeš, poviem Marille, že ťa Frank Bell minulý pondelok v škole pobozkal.“

	„Ja za to nemôžem. Nevedela som, že ma ide bozkať,“ bránila sa Dora a zapýrila sa ani pivónia.

	„Zaucho si mu nedala, ani si sa zrejme nehnevala,“ trval na svojom Davy. „Aj to jej poviem, ak nepôjdeš so mnou. Pôjdeme krátkou cestou tadiaľto cez pole.“

	„Ja sa bojím kráv,“ vyhovárala sa Dora, vidiac možnosť úniku.

	„Ešte čo, ty že sa bojíš kráv?“ posmieval sa jej Davy. „Veď sú mladšie ako ty.“

	„Ale sú väčšie,“ odvetila Dora.

	„Nič ti neurobia. Poď už! A do neba sa dostanem aj bez kostola.“

	Davy sa ničoho nebál, aspoň zatiaľ nie. Peklo bolo ďaleko a zábavná rybačka s Cottonovcami na dosah ruky. Želal si len, aby Dora bola odvážnejšia. Ustavične sa obzerala, akoby sa každú minútu mala rozplakať, a to chlapcovi kazilo pôžitok zo zábavy. Bodaj ho aj s dievkami! Davy tentoraz nepovedal „sto hromov“ – ani v myšlienkach. Neľutoval zatiaľ – že to raz vyslovil, ale predsa bude lepšie, ak nebude pokúšať neznámu moc toľko ráz za jeden deň.

	Malí Cottonovci sa hrali na zadnom dvore a Davyho príchod privítali radostným krikom. Pet, Adolf a Mirabel Cottonovci boli sami doma. Matka a staršie sestry boli preč. Dora bola rada, že tu bola aspoň Mirabel. Obávala sa, že bude sama s celým kŕdľom chlapcov. Mirabel bola skoro taká divá ako chlapec, taká hlučná, ohorená a roztopašná, ale aspoň mala na sebe dievčenské šaty.

	„Prišli sme na rybačku,“ ohlásil sa Davy.

	„Hurá!“ zrevali Cottonovci. Hneď odbehli do záhrady kopať a hľadať červíky. Mirabel ich viedla s plechovkou v ruke. Dora by si bola najradšej sadla a rozplakala sa. Och, prečo ju ten protivný Frank pobozkal! Nebyť toho, mohla sa Davymu vzoprieť a ísť do milovanej nedeľnej školy.

	Deti sa, pravda, neopovážili ísť chytať ryby na rybník, kde by ich boli videli ľudia, ktorí šli do kostola. Museli sa utiahnuť k potoku do hája za Cottonovie domom. Ale bolo tam veľa pstruhov a deti sa znamenite zabávali celé predpoludnie, aspoň o Cottonovcoch sa to dá iste povedať a Davy zrejme tiež bol veselý. Keďže ho opatrnosť celkom neopustila, vyzul si topánky a pančuchy a vypožičal si od Tommyho Cottona plátenné nohavice. Takto oblečený sa nebál močiara, blata, ani podrastu. Dora bola načisto a netajene nešťastná. Chodila za nimi od zákruty k zákrute, pričom držala v ruke bibliu a knižku a trpko spomínala na svoju drahú triedu, kde by práve teraz sedela zoči-voči učiteľke, ktorú zbožňovala. Namiesto toho, hľa, túla sa po lese s napoly divými Cottonovie deťmi a snaží sa nezašpiniť si topánky a chrániť si pekné biele šaty, aby si ich neroztrhla a nepoškvrnila. Mirabel jej síce ponúkla zásteru, ale Dora ju pohŕdavo odmietla.

	Pstruhy brali aj v nedeľu. Za hodinu naši huncúti mali rýb, koľko chceli, a preto sa vrátili domov, čím sa Dore nesmierne uľavilo. Slušne sa posadila na dvore na okraj kurína, kým ostatní sa hlučne hrali na skrývačku. Potom všetci vyliezli na strechu prasacieho chlieva a vyrezávali si mená do dosák. Kurín s plochou strechou a kopa slamy pod ním inšpirovali Davyho k ďalšej hre. Pol hodiny sa skvele bavili tým, že vyliezali na strechu a s krikom a výskotom z nej zoskakovali do slamy.

	Ale aj nezákonné rozkoše majú svoj koniec. Keď sa na moste cez rybník ozval hrkot kolies, chlapci vedeli, že sa ľudia vracajú z kostola, a Davy si uvedomil, že sa musí poberať domov. Vyzliekol si Tommyho nohavice, obliekol sa, ako sa patrí, a so vzdychom sa rozlúčil so zväzkom pstruhov, ktoré nachytal. Ani pomyslieť, že by si ich mohol vziať domov.

	„Tak čo povieš, skvele sme sa zabávali, však?“ spýtal sa zdvorilé Dory, keď schádzali dolu poľami.

	„Ja som sa veru nezabávala,“ odvetila Dora bez váhania. „A neverím, Že aj ty si sa naozaj zabavil,“ do-dala s náhlym vnuknutím, ktoré by sotva kto od nej čakal.

	„A ja som sa zabavil,“ tvrdil Davy nápadne nástojčivo, aby mu uverili. „Nečudujem sa, že si z toho nič nemala, veď si iba sedela ako – ako mulica.“

	„Ja sa nemienim kamarátiť s Cottonovcami,“ povedala Dora povýšene.

	„Cottonovci sú správni chlapci,“ namietal Davy. „A majú sa oveľa lepšie než my. Robia si, čo chcú, a to pred hocikým. Aj ja budem odo dneška hovoriť a robiť, čo chcem.“

	„Je veľa slov, ktoré by si sa neopovážil vysloviť pred kdekým,“ nadhodila Dora.

	„Ba veru nie.“

	„A veru áno. Povedal by si ,“ spýtala sa Dora vážne, „povedal by si slovo kocúr pred pastorom?“

	To bol zabijak. Davy nebol pripravený na taký konkrétny príklad slobody prejavu. Ale pred Dorou nebolo treba byť dôsledný.

	„Pravdaže nie,“ pripustil nevrlo. „Kocúr nie je posvätné slovo. A preto by som také zviera pred pastorom vôbec nespomenul.“

	„A keby si musel?“ naliehala Dora.

	„Volal by som ho mačiak.“

	„Tuším by to bolo zdvorilejšie,“ uvažovala Dora.

	„Ty tušíš!“ opakoval Davy povýšenecky a pohŕdavo.

	Davyho hrýzlo svedomie, hoci by bol radšej umrel, než by to bol pred Dorou priznal. Teraz, keď bolo po opojení, ktoré prežívajú tí, čo chodia poza školu, svedomie ho začínalo nemilosrdne svrbieť. Hádam by boli predsa lepšie urobili, keby šli do nedeľnej školy a potom do kostola. Pani Lyndová je azda panovačná, ale v kuchyni má vždy škatuľu zákuskov, a nie je skúpa. Práve v tejto nevhodnej chvíli si Davy spomenul, že si pred týždňom roztrhol nové nohavice, ktoré nosil do školy, pani Lyndová mu ich krásne zašila a Marille nepovedala ani slova.

	Ale Davy ešte nenaplnil čašu neprávostí. Čoskoro mal prísť na to, že jeden hriech plodí druhý. V ten deň obedovali s pani Lyndovou, ktorá sa Davyho rovno spýtala.

	„Boli dnes všetci z tvojej triedy na vyučovaní v nedeľnej škole?“

	„Áno,“ odvetil Davy a rýchle prehltol. „Všetci až na jedného.“

	„Odpovedal si z textu a z katechizmu?“

	„Áno.“

	„Dal si na oferu?“

	„Áno.“

	„Bola pani MacPhersonová v kostole?“

	„Neviem.“ ,Aspoň teraz vravím pravdu,‘ myslel si nešťastný Davy.

	„Ohlásili schôdzku Spolku vzájomnej pomoci na budúci týždeň?“

	„Áno,“ povedal trasúcim sa hlasom.

	„Ohlásili večernú pobožnosť?“

	„Ja – ja neviem.“

	„Mal by si to vedieť. Mal by si pozornejšie vypočuť oznamy. Na aký text hovoril pán Harvey?“

	Davy sa chytro napil vody a s dúškom vody prehltol aj posledné výčitky svedomia. Bez rozpakov citoval starý text, ktorý sa naučil pred niekoľkými týždňami. Našťastie sa ho pani Lyndová prestala ďalej vypytovať, ale Davy si nezajedol s chuťou. Zmohol sa len na jednu porciu pudingu.

	„Čože je ti?“ spýtala sa oprávnene prekvapená‘ pani Lyndová. „Necítiš sa dobre?“

	„Nie,“ zamrmlal Davy.

	„Si akýsi bledý. Radšej nechoď dnes popoludní na slnko,“ radila mu pani Lyndiová.

	„Vieš, koľko ráz si luhal pani Lyndovej?“ spýtala sa ho vyčítavo Dora, len čo sa ocitli poobede sami.

	Davyho to dohnalo do zúfalstva. Odsekol jej zúrivo.

	„Neviem a nedbám,“ povedal. „Ty radšej čuš, Dora Keithová.“

	Na to sa Davy pobral do osamelého kútika za hromadou dreva, aby tam porozmýšľal o nešťastných' cestách, po ktorých nezbedníci kráčajú.

	Zelený dom už bol ponorený do temnoty a ticha, keď sa Anna vrátila domov. Nemámila čas a šla si ľahnúť, lebo bola veľmi unavená a ospanlivá. V uplynulom týždni bolo v Avonlea niekoľko osláv, z ktorých sa vracala neskoro večer domov. Len čo Anna položila hlavu na vankúš, zadriemala, ale práve v tej chvíli sa tíško otvorili dvere a prosebný hlas zašepkal:

	„Anna.“

	Anna sa rozospatá posadila.

	„To si ty, Davy? Čo je ti?“

	Postava v bielom prebehla po dlážke a vyskočila na posteľ.

	„Anna,“ vzlykal Davy a objímal ju okolo krku. „Som hrozne rád, že ste prišli. Nemôžem zaspať, kým to niekomu nepoviem.“

	„Nepovieš? A čo,?“

	„Aký som nešťastný.“

	„Prečo si nešťastný?“

	„Lebo som bol dnes zlý, Anna. Och, bol som hrozne zlý – horší než kedy predtým.“

	„Čože si vykonal?“

	„Och, bojím sa vám to povedať. Už ma nikdy nebudete mať rada, Anna. Dnes som sa preto nemohol ani modliť. Hanbím sa, že by sa to Pán Boh dozvedel.“ 

	„Veď on to aj tak vie, Davy.“

	„Aj Dora tak vraví, ale možno si práve vtedy nevšimol, čo som robil. No najradšej by som všetko najprv vám povedal.“

	Mohutným prúdom sa vyvalila celá pravda.

	„Ulial som sa z nedeľnej školy – a išiel som na ryby s Cottonovcami – a pani Lyndovej som nahovoril toľko lží – aspoň pol tucta – a – a – klial som, Anna, – skoro som klial – a nadával som aj na pána Boha.“

	Chvíľku bolo ticho. Davy nevedel, čo si má o tom myslieť. Či sa Anna natoľko zhrozila, že sa už nikdy s ním nebude zhovárať?

	„Anna, čo mi urobíte?“ spýtal sa.

	„Nič, môj malý. Myslím, že si už aj tak dosť potrestaný.“

	„Nie som. Ešte mi nikto nič neurobil.“

	„Bol si veľmi nešťastný odvtedy, čo si sa dopustil tých darebáctiev, nie?“

	„To áno!“ odpovedal Davy dôrazne.

	„To ťa vlastné svedomie trestalo, Davy.“

	„Čo je to moje svedomie? Chcem to vedieť.“

	„Je to čosi, čo máš v sebe, Davy, čo ťa vždy varuje, keď robíš niečo zlé, a robí ťa nešťastným, keď v tom vytrváš. Necítil si to?“

	„Cítil, ale nevedel som, čo to je. Najradšej by som také niečo nemal v sebe. Potom by som mohol robiť, čo by som chcel. A kde je to moje svedomie, Anna? Chcem to vedieť. Mám ho v žalúdku?“

	„Nie, v srdci,“ odpovedala Anna. Bola rada, že je tma, lebo v takom položení treba sa vážne tváriť.

	„Tak potom sa ho nemôžem nijako zbaviť, však?“ spýtal sa Davy a hlboko si vzdychol. „Nepoviete to na mňa Marille a pani Lyndovej, Anna?“

	„Nie, môj malý, nepoviem nikomu. Ľutuješ, že si bol zlý, však?“

	„To áno.“

	„A už nikdy nebudeš taký zlý?“

	„Nie, ale – “ a Davy opatrne dodal, „možno budem zlý nejako ináč.“

	„Nebudeš hovoriť nepekné slová a neutečieš z nedeľnej školy a nebudeš potom klamať?“

	„Nie, to sa neoplatí,“ povedal úprimne Davy.

	„A vy ste mi už odpustili, Anna?“

	„Áno, môj maličký.“

	„Tak potom mi už nezáleží na tom,“ povedal Davy zrazu veselo, „či mi Pán Boh odpustí alebo nie.“ 

	„Davy!“

	„Ale áno – prosím bo – odprosím ho,“ zahovoril Davy rýchle a zoskočil z postele, presvedčený Anniným tónom, že iste povedal niečo hrozné. „Rád ho poprosím o odpustenie, Anna.“

	„A teraz chod pekne do postele, ako sa patrí na dobrého chlapca.“

	„Dobre. Dobrú noc.“

	Anna si s uľahčením opäť ľahla na vankúš. Och, aká je ospanlivá! Ešte sekundu a už..-.

	„Anna!“

	Davy bol opäť pri jej posteli. Anna s námahou otvorila oči.

	„Čo by si ešte chcel, Davy?“ spýtala sa Anna a snažila sa neprezradiť v hlase netrpezlivosť.

	„Anna, všimli ste si niekedy, ako pán Harrison pľuje? Čo myslíte, naučil by som sa to aj ja, keby som sa každý deň cvičil?“

	Anna si sadla.

	„Davy Keith,“ povedala. „Choď rovno do postele a nech ťa dnes mimo nej nezastihnem. Choď už!“

	Davy odišiel a už neváhal splniť rozkaz.

	
KAPITOLA XIV 

	Predvolanie

	Anna sedela s Ruby Gillisovou v Gillisovie záhrade, ktorou pomaly prechádzal deň, až zanikol. Bolo teplé a sparné letné popoludnie. Svet kvitol v celej sláve. Pokojné údolia sa napĺňali podvečernou hmlou. Lesné cesty vyplňoval tieň a polia sa červeneli kvetmi.

	Anna sa zriekla cesty vozom za mesačného svitu do Sands a namiesto toho strávila večer s Ruby. V to leto jej venovala nejedno popoludnie, hoci pochybovala, či to má nejaký význam a neraz sa vrátila domov rozhodnutá, že tam bola naposledy.

	Ako sa leto míňalo, Ruby bledla čoraz väčšmi. Vzdala sa školy vo White Sands – „jej otec rozhodol, že bude lepšie, ak začne učiť až po Novom roku“ – a ručné práce, ktoré tak rada robievala, jej čoraz častejšie padali z rúk, príliš zoslabnutých aj na takú námahu. No bola vždy veselá, vždy plná nádeje, ustavične štebotala a šepkala o svojich ctiteľoch, o ich súperstve a zúfalstve. Práve to Anna ťažko znášala pri svojich návštevách. Čo kedysi bolo hlúpe alebo zábavné, teraz sa jej javilo odporné. Akoby smrť nazerala cez neskrotnú masku života. No zdalo sa jej, že Ruby k nej lipne, a nikdy ju nenechala odísť, kým Anna nesľúbila, že opäť skoro príde. Pani Lyndová šomrala na Annine časté návštevy a tvrdila, že chytí suchoty. Ani Marille sa veľmi nepozdávali.

	„Je to veľmi smutné a hrozné,“ povedala Anna tíško. „Ruby si ani v najmenšom neuvedomuje svoj stav. A predsa cítim, že potrebuje pomoc – túži po nej – a ja jej chcem pomôcť. Kým som pri nej, celý čas sa mi zdá, že ju vidím zápasiť s neviditeľným nepriateľom, ktorému kladie odpor posledným zvyškom svojich chabých síl. Preto chodím domov taká unavená.“

	Ale dnes večer to Anna necítila tak silne. Ruby bola čudne a neobyčajne tichá. Nezmienila sa ani o zábavách, o výletoch na koči, o šatách, ani o chlapcoch. Ležala vo visutej sieti, vedľa nej nedotknutá ručná práca, cez vychudnuté plecia mala prehodený biely šál. Po obidvoch stranách ležali jej dlhé vrkoče, ktoré jej Anna ako školáčka toľko závidela. Sponky z nich vybrala – vraj ju od nich bolí hlava. Teraz zmizla z jej líc neprirodzená červeň, takže ostali bledé a detské.

	Na postriebrenom nebi vyšiel mesiac a premenil mračná okolo seba na jemné perlové ozdoby. Pod nimi sa trblietal rybník tmavým leskom. Hneď za Gillisovie domom stál kostol a pri ňom starý cintorín. Mesiac osvetľoval biele kamene a jasne ohraničoval ich obrysy pred pozadím tmavých stromov.

	„Ako čudne vyzerá cintorín v mesačnom svite,“ poznamenala zrazu Ruby. „Aký je príšerný!“ zhrozila sa. „Anna, nebudem dlho čakať a čoskoro budem tam ležať aj ja. Ty s Dianou a všetci ostatní pôjdete ďalej, živé a zdravé – a ja budem tam – v cintoríne – mŕtva! “

	Neočakávané slová Annu zdesili. Chvíľku nemohla prehovoriť.

	„Však je to tak, povedz,“ naliehala Ruby.

	„Áno, je,“ odpovedala Anna tíško. „Viem to, milá Ruby.“

	„Každý to vie,“ odpovedala Ruby trpko. „Viem to aj ja – celé leto som tom vedela, hoci som si to nechcela priznať. Och, Anna!“ – Vystrela ruky a prosebne, impulzívne chytila Annu za rameno. „Nechcem zomrieť. Bojím sa zomrieť.“

	„Prečo by si sa mala báť, Ruby?“ spýtala sa Anna tíško.

	„Lebo – lebo – nie že by som sa bála, že nepôjdem do neba. Veď nie som veriaca, Anna. Ale bude to inakšie, celkom iné. Myslím na to – myslím – a desím sa – a – a – cnie sa mi domovom. V nebi je iste pekne, stojí to v biblii – ale, Anna, nebude to také, na aké som bola zvyknutá.“

	Do Anniných myšlienok sa vtieral žartovný príbeh, ktorý počula od Filipy Gordonovej. Vtedy sa jej zdalo naozaj smiešne. Spomenula si, ako sa s Priscillou tomu smiali. Ale teraz sa jej tie slová nezdali smiešne, keď ich počula z Rubiných rozochvených bledých pier. Boli smutné, tragické – a pritom pravdivé! V jej veselom živote, plnom zábav, v jej plytkých názoroch a túžbach nebolo miesta na to, čo by ju bolo pripravilo na veľkú zmenu. Bola pre ňu cudzia, neskutočná a nežiaduca. Anna bezradne rozmýšľala, čo jej povedať, aby jej pomohla. Môže jej ešte niečo povedať?

	„Myslím, Ruby,“ začala váhavo, lebo Anne padlo ťažko vyjaviť pred niekým najhlbšie myšlienky svojho srdca alebo nové názory, ktoré začali nadobúdať určitú formu v jej mysli a ktoré sa týkali veľkých tajomstiev pozemského života a života na druhom svete, myšlienky, ktoré začali nahradzovať jej staré detské predstavy. Najťažšie jej bolo hovoriť o nich s takým dievčaťom, akým bola Ruby Gillisová. „Možno máme mylné názory o druhom svete – o tom, čo nás v ňom čaká. Nemyslím, že by sa tamojší život veľmi líšil od tunajšieho, ako si to ľudia zdanlivo predstavujú. Som presvedčená, že budeme žiť ďalej životom, ktorý sa bude podobať tunajšiemu a pritom si zachováme svoju osobnosť – lenže tam nám bude ľahšie byť dobrými a sledovať tie najvyššie ciele. Zmiznú prekážky a starosti a bude nám všetko jasné. Nič sa neboj, Ruby.“

	„Nemôžem za to, že sa bojím,“ povedala Ruby žalostne. „Aj keď je to azda pravda, čo hovoríš o druhom svete – a človek nikdy nemá istotu – možno je to iba tvoja obrazotvornosť – život tam jednako len nebude taký istý. Som taká mladá, Anna. Ešte som neužila života. Tak tuho som zápasila, aby som si zachránila život, ale všetko márne. Musím zomrieť a zanechať všetko, čo mám rada.“

	Anna sedela a prežívala takmer neznesiteľné muky Nemohla vysloviť nepravdu, aby ju potešila. A všetko, čo Ruby povedala, bolo hrozne pravdivé. Ukladala si poklady len tu na zemi; žila len maličkostiam, pominuteľným chvíľkovým radostiam a zabúdala pritom na trvalé hodnoty, ktoré preklenujú priepasť medzi týmito dvoma životmi a ktoré zo smrti robia iba prechod z jedného príbytku do druhého, zo svitania do bezmračného jasného dňa. Veď Boh sa o ňu postará, bola presvedčená Anna. Nie div, že sa v slepej bezradnosti pridržiavala toho jediného, čo poznala a čo mala rada.

	Ruby si oprela hlavu o rameno a zdvihla jasné krásne oči k mesačnému nebu.

	„Chcem žiť,“ povedala chvejúcim sa hlasom, „chcem – chcem sa vydať, Anna – a – a – chcem mať deti. Anna, ako som vždy mala rada deti. Nikomu inému by som to nemohla povedať len tebe. Viem, že ma chápeš. A chudák Herb – on – on ma má rád a ja jeho, Anna. Na ostatných mi nezáležalo, ale na ňom áno – a keby som mohla žiť, stala by som sa jeho ženou a bola by som šťastná. Och, Anna, je to hrozne ťažké.“

	[image: Image]

	 

	Ruby klesla na podušku a kŕčovite vzlykala. Anna jej súcitne stískala ruku a jej nemý súcit azda viac Ruby posilnil než nesúvislé slová, lebo po chvíľke sa upokojila a prestala vzlykať.

	„Som rada, Anna, že som ti to povedala,“ šepkala. „Uľavilo sa mi, keď som ti prezradila všetko, čo mám na srdci. Celé leto som sa chcela s tebou o tom zhovárať, pri každej tvojej návšteve, ale nemala som silu. Zdalo sa mi, že smrť by bola neodvratná, keby som povedala, že zomriem, alebo keby to povedal alebo naznačil niekto iný. Nechcela som to vysloviť, nechcela som na to ani pomyslieť. Vo dne, keď som mala ľudí okolo seba a všetko bolo veselé, nebolo mi ťažko nemyslieť na to. Ale v noci, keď som nemohla spať, bolo to hrozné, Anna. Vtedy som sa nemohla zbaviť týchto myšlienok. Smrť prichádzala ku mne a hľadela mi rovno do tváre, až som sa tak naľakala, že som div nekričala.“

	„Ale teraz sa už nebudeš báť, Ruby, však? Budeš statočná a presvedčená, že sa nemáš čoho báť.“ 

	„Pokúsim sa. Porozmýšľam nad tým, čo si mi povedala, a budem sa snažiť tomu veriť. Ale prídeš ma navštíviť čo najčastejšie, všakže, Anna?“

	„Áno, moja.“

	„Teraz – teraz, Anna, už to nebude dlho trvať. Som si tým celkom istá. A teba zo všetkých ostatných najradšej vidím u seba. Vždy som ťa mala najradšej zo všetkých dievčat, s ktorými som chodila do školy.

	Nebola si závistlivá ani malicherná. Včera ma bola navštíviť chudera Ema Whiteová. Pamätáš sa, ako sme chodili do školy? A potom sme sa povadili kvôli školskému koncertu. Odvtedy sme sa nezhovárali. Nebolo to hlúpe? Hocičo také sa mi teraz zdá hlúpe. Ale včera sme sa s Emou po dlhom čase udobrili. Vraj by sa mi už pred rokmi bola prihovorila, ale bála sa, že by som nebola ochotná zhovárať sa s ňou. A ja zas som ju nikdy neoslovila, lebo som sa bála, že mi neodpovie. Čudné, aké nedorozumenia vznikajú medzi ľuďmi, však, Anna?“

	„Najviac životných trápení pramení v nedorozumeniach,“ odpovedala Anna. „Teraz musím ísť, Ruby. Je neskoro – a nemala by si byť vonku, keď je vlhko.“ „Prídeš zasa skoro.“

	„Áno, veľmi skoro. A ak ti nejako môžem pomôcť, rada to robím.“

	„Viem. Veď si mi už aj pomohla. Nič sa mi teraz už nezdá byť strašným. Dobrú noc, Anna.“

	„Dobrú noc, moja milá Ruby.“

	Anna pomaly kráčala domov v mesačnom svite.

	V ten večer nastala v nej akási zmena. Život začínal mať pre ňu iný význam, akýsi hlbší cieľ. Navonok pôjde ďalej tak ako predtým, ale v jeho hĺbke sa čosi pohlo. Nesmie sa ocitnúť v takom rozpoložení ako chudera Ruby. Keď zastane na konci jedného života, nesmie hľadieť na nasledujúci v úzkosti a hrôze, pretože uzrie pred sebou niečo celkom iné – niečo, na čo ju jej myšlienky a ideály dosial nepripravili. Tie drobné životné radosti, samy o sebe príjemné a milé, nesmú byť jediným cieľom jej života. Treba hľadať vyššie ciele a snažiť sa ich dosiahnuť.

	Večerná rozlúčka s Ruby v záhrade bola posledná. Anna ju už viac nevidela živú. Na druhý deň AVZS usporiadal rozlúčkový večierok na počesť Jany Andrewsovej, ktorá odchádzala na západ. A kým ľahké nohy tancovali, veselé oči sa smiali a žartovné jazyky švitorili, istá duša v Avonlea dostala predvolanie pred sudcu, ktoré nemohla zanedbať, ani odložiť. Na druhý deň ráno sa z dom do domu rozšírila správa, že Ruby Gillisová zomrela. Zomrela v spánku, bez bolesti a pokojne, s úsmevom na tvári – akoby smrť napokon predsa prišla ako priateľ, ktorý ju má previesť cez prah, a nie príšerná mátoha, ktorej sa tak bála.

	Po pohrebe pani Lyndová dôrazne vyhlásila, že Ruby Gillisová bola najkrajšia nebohá, ktorú kedy videla. Ešte dlhé roky potom obyvatelia Avonlea spomínali a hovorili o tom, aká bola krásna, keď ležala v bielom medzi jemnými kvetmi, ktorými ju Anna obložila. Ruby bola vždy krásavica, ale jej krása bola príliš pozemská. Mala v sebe čosi dráždivé, akoby sa vnucovala pozorovateľovmu oku. Nikdy jej krásu neosvetľovala duchaplnosť, nezošľachťovala ju inteligencia. Ale smrť sa jej dotkla a posvätila ju, čím vyzdvihla jej črty a čistotu, ktorá sa nikdy predtým neprejavila, a tak pretvorila Ruby, ako by ju boli neskôr pretvorili život, láska, veľký žiaľ a mnohé ženské radosti. Keď sa Anna cez závoj slz dívala na svoju družku v detských hrách, mala dojem, že vidí takú tvár, akú jej Boh určil, a takú si ju vždy zapamätala.

	Prv než smútočný sprievod odišiel z domu, pani Gillisová zaviedla Annu do prázdnej susednej miestnosti a dala jej malý balíček.

	„Toto chcem len tebe odovzdať,“ vzlykala. „Ruby by si iste bola priala, aby si to opatrovala ty. Je to prikrývka, ktorú v chorobe vyšívala. Nie je celkom dokončená – ihla je ešte zapichnutá na mieste, kde ju jej chabé prsty zanechali, než prácu odložila v to popoludnie pred smrťou.“

	„Každý tu zanechá kus nedokončenej práce,“ poznamenala pani Lyndová so slzami v očiach. „Ale verím, že sa vždy niekto nájde, čo ju dokončí.“

	„Ako ťažko zmieriť sa s tým, že niekto, koho sme poznali a mali radi, je mŕtvy,“ povedala Anna Diane, keď sa spolu vracali domov. „Ruby je prvá z našich spolužiačok, ktorá nás takto opustila. Jedna za druhou, skôr či neskôr, všetky ostatné ju budeme nasledovať.“ 

	„Áno, myslím, že to tak musí byť,“ povedala Diana s nepríjemným pocitom. Nechcelo sa jej o tom hovoriť. Radšej by sa bola rozhovorila o podrobnostiach pohrebu – o krásnej, bielym zamatom obtiahnutej truhle, ktorú pán Gillis za každú cenu chcel mať pre Ruby. „Gillisovci sa všade musia blysnúť, ešte aj na pohreboch,“ vyhlásila pani Lyndová. O smutnej tvári Herba Spencera, o nepotlačiteľnom hysterickom žiali jednej z Rubiných sestier, ale Anna o tom nechcela hovoriť. Zdalo sa, že je zahalená v sne, na ktorom, ako si to Diana s pocitom osamelosti musela uvedomiť, nemá podiel ani účasť.

	„Ruby Gillisová sa vedela ohromne smiať,“ ozval sa zrazu Davy. „Bude sa aj v nebi toľko smiať, koľko sa smiala v Avonlea, Anna? Chcem to vedieť.“

	„Myslím, že sa bude,“ odvetila Anna.

	„Ale choď, Anna,“ namietala Diana s pohoršeným úsmevom.

	„A prečo nie, Diana?“ pýtala sa Anna vážne. „Myslíš, že sa už nikdy nebudeme na druhom svete smiať?“ 

	„Och – nuž – nuž – ja neviem,“ koktala Diana. „Akosi sa mi to nezdá správne. Viete, že je dosť nemiestne smiať sa v kostole.“

	„Ale tam nebude tak vyzerať,“ povedala Anna. 

	„Dúfam, že nie,“ potvrdil Davy dôrazne. „Ak by to tak malo byť, nechcem ísť do neba. V kostole sa veľmi nudím. No do neba aj tak ešte dlho nemienim ísť. Chcem sa dožiť sto rokov, ako pán Thomas Blewett z White Sands. Vraví, že preto tak dlho žije, lebo vždy fajčil tabak a ten vraj zabíja všetky bacily. Budem môcť čoskoro fajčiť tabak, Anna?“

	„Nie, Davy, dúfam, že nikdy nebudeš fajčiť,“ odpovedala mu Anna neprítomne.

	„A ako vám bude, ak ma bacily zabijú?“ spýtal sa Davy.

	
KAPITOLA XV 

	Sen postavený na hlavu

	„Ešte týždeň a pôjdeme späť do Redmondu,“ povedala Anna. Tešila ju myšlienka, že sa opäť vráti k práci, k prednáškam a k redmondským priateľom. Príjemné predstavy snovala aj v súvislosti s Pattiným domom, v týchto myšlienkach dominovala teplá, príjemná predstava domu, hoci v ňom ešte nikdy nebývala.

	Ale aj leto bolo veľmi radostné – bolo to obdobie šťastného spolunažívania s letným slnkom, obdobie obnovenia a prehĺbenia starých priateľstiev; obdobie, v ktorom sa naučila ušľachtilejšie žiť, trpezlivejšie pracovať.

	,Všetky skúsenosti sa nezískajú v škole,‘ myslela si. ,Život nás poučuje na každom kroku.‘

	Žiaľ, posledný týždeň príjemných prázdnin pokazila jedna zo škriatkovských príhod, ktoré sa podobajú prevrátenému snu.

	„Písali ste v ostatnom čase nejaké rozprávky?“ pýtal sa jej dobrosrdečne pán Harrison raz večer, keď Anna bola u Harrisonovcov na čaji.

	„Nie,“ odpovedala Anna trochu odmerane.

	„Nechcel som sa vás dotknúť. Nedávno mi však povedala manželka pána Hirama Sloana, že pred mesiacom ktosi hodil do poštovej schránky veľkú obálku, adresovanú Spoločnosti na výrobu práškov do pečiva v Montreale. Mala podozrenie, že niekto sa uchádza o cenu, ktorú firma vypísala autorovi najlepšej rozprávky, ktorá by propagovala ich' prášok. Povedala, že adresa nebola napísaná vaším písmom, ale ja som sa napriek tomu nazdával, že ste to možno vy poslali.“ 

	„Rozhodne nie! Čítala som o tej cene, ale ani vo sne by mi ani na um neprišlo, aby som sa na súťaži zúčastnila. Pokladala by som za nesmiernu hanbu napísať poviedku pre reklamu prášku do pečiva. Bolo by to takmer také zlé, ako keby si Judson Parker bol dal pomaľovať plot reklamou na patentovaný liek.“

	Takto povýšenecky sa vyjadrovala Anna, hoci sa nenazdala, do akého údolia poníženia onedlho upadne.

	V ten istý večer prikvitla Diana do podkrovnej izby, oči rozžiarené, líca červené a v rukách list.

	„Och, Anna, nesiem ti list. Bola som na pošte a, reku, vezmem ti ho, aby si ho skôr dostala. Nože ho otvor, chytro. Ak je v ňom to, čo si myslím, zdiviem od radosti.“

	Anna nechápavo otvorila list a očami prebehla po texte napísanom strojom.

	Slečna Anna Shirleyová,

	Zelený dom,

	Avonlea, ostrov princa Eduarda.

	Vážená madam, s radosťou Vám oznamujeme, že Vaša rozprávka „Averilino víťazstvo“ získala cenu dvadsaťpäť dolárov, ktorú sme vypísali v našej nedávnej súťaži. Šek pripojujeme. O uverejnení rozprávky vyjednávame s niekoľkými poprednými kanadskými denníkmi. Okrem toho ju chceme vydať v zošite, ktorý budeme zadarmo rozdávať zákazníkom. Ďakujeme Vám za záujem, ktorý ste prejavili nášmu podniku a ostávame

	s prejavom dokonalej úcty ROLLINGS – Výroba spoľahlivého prášku do pečiva.

	„Nechápem to,“ povedala Anna ohúrená.

	Diana zatlieskala.

	„Och, vedela som, že získa cenu – vedela som to. Poslala som tvoju rozprávku do súťaže, Anna.“

	„Diana Barryová!“

	„Áno, ja som ju tam poslala,“ opakovala Diana veselo a sadla si na Anninu posteľ. „Keď som sa o súťaži dočítala, hneď som si spomenula na tvoju rozprávku a najprv som si myslela, že ťa prehovorím, aby si ju poslala. Ale bála som sa, že nebudeš chcieť – stratila si sebadôveru. Rozhodla som sa teda, že im pošlem odpis, ktorý si mi dala. Reku, ak nezíska cenu, ty sa o tom nikdy nedozvieš a nebude ťa mrzieť, lebo odmietnuté príspevky nemali vracať. Ale ak cenu získa, bude to pre teba príjemné prekvapenie.“

	Diana nemala mimoriadne vyvinutý dar prezieravosti, ale napriek tomu zbadala, že Anna nie je obzvlášť nadšená. Iste ju to prekvapilo. Kdeže sa podela radosť z úspechu?

	„Čo ti je, Anna? Zdá sa mi, že sa ani trochu netešíš!“ zvolala.

	Anna okamžite vykúzlila úsmev na tvár.

	„Je síce pravda, že by som mala mať radosť z tvojho nezištného pokusu príjemne ma prekvapiť,“ povedala pomaly. „Ale vieš – tak ma to prekvapilo – neviem si to ani uvedomiť – nechápem to. Veď v mojej rozprávke nebolo ani slova o – o,“ Annu dodatok ,o prášku do pečiva priam dusil, takže ho nemohla vypovedať.

	„Och, ja som ho ta dala,“ povedala jej Diana, ubezpečená, že je všetko v poriadku. „Nebolo to nič ťažké – a pomohli mi v tom skúsenosti z Klubu rozprávkarov. Pamätáš sa na scénu, keď Averil pečie koláč? Nuž jednoducho som tam pripísala, že použila spoľahlivý prášok Rollings, a preto sa jej vydaril. A v poslednom odseku, keď Percival objíma Averil a vraví jej: ,Drahá moja, krásne roky budúcnosti nám prinesú uskutočnenie všetkých našich snov,‘ dodala som, ,pričom nikdy nepoužijeme iný prášok do pečiva, iba spoľahlivý prášok značky Rollings.‘“

	„Och,“ zhíkla úbohá Anna, sťaby jej frkol ľadovú vodu do tváre.

	„A vyhrala si dvadsaťpäť dolárov,“ pokračovala Diana uveličene. „Počula som od Priscilly, že Kanadská žena platí len päť dolárov za poviedku!“

	Anna držala v trasúcich sa prstoch ružový šek. „Nemôžem ho prijať – právom patrí tebe, Diana. Ty si poslala poviedku a urobila v nej potrebné zmeny. ja – ja by som ju iste nikdy nebola poslala. Musíš si teda vziať šek.“

	„To by som si naozaj neodpustila,“ povedala Diana pohŕdavo. „Veď moje zásahy nevyžadovali nijakú námahu. Mne stačí česť byť priateľkou tej, čo získala cenu. Ale už musím ísť. Z pošty som mala ísť rovno domov, lebo máme návštevu. Ale nemohla som odolať. Musela som prísť a na vlastné uši sa presvedčiť. Tak sa teším, Anna, že sa ti dostalo uznania.“

	Anna sa zrazu naklonila, objala Dianu a pobozkala ju na líčko.

	„Si najmilšia a najvernejšia priateľka na svete, Diana,“ povedala jej trochu rozochveným hlasom. „Uisťujem ťa, že si veľmi vážim pohnútky, ktoré ťa viedli k tomuto dobrému činu.“

	Diana uspokojená sa vytratila. Chudera Anna, najprv hodila nevinný šek do zásuvky stola, akoby to bola odmena za krv, a potom sa vrhla na posteľ a ronila slzy od hanby a urazenej pýchy. Och, toto neprežije – nikdy!

	Podvečer prišiel Gilbert Anne blahoželať, lebo cestou sa zastavil v dome Na stráni a dozvedel sa radostnú novinku.

	Ale blahoželanie mu zamrzlo na perách, keď uvidel Anninu tvár.

	„Čo sa ti stalo, Anna? Nazdával som sa, že budeš jasať. Veď si získala cenu Rollingsovej firmy. Skvelý úspech.“

	„Och, Gilbert, aspoň ty tak nehovor,“ prosila ho Anna tónom ,Aj ty, Brutus?‘. „Dúfala som, že aspoň ty ma pochopíš. Nevidíš, aké je to hrozné?“

	„Musím sa ti priznať, že nie. Čo sa stalo, preboha?“

	„Pohroma,“ nariekala Anna. „Som naveky potupená. Čo myslíš, ako by sa cítila matka, keby jej dieťa niekto potetoval reklamou na prášok do pečiva? Ja mám tie isté pocity. Mala som tú rozprávku rada, a keď som ju písala, vložila som do nej to najlepšie, čo som v sebe mala. A je priam rúhanie ponížiť moju prácu na úroveň obyčajnej reklamy na pečivový prášok. Pamätaj, čo nám kedysi v Kráľovninej akadémii hovorieval profesor Hamilton vo svojich prednáškach o literatúre? Povedal, že nikdy nemáme napísať ani slovo s nízkym a nehodným cieľom, ale vždy sa máme držať najvyšších ideálov. Čo si o mne pomyslí, keď sa dozvie, že som napísala rozprávku na reklamu Rollingsových práškov. A čo keď sa o tom dozvedia v Redmonde! Ako budú dobiedzať a ako sa mi budú posmievať!“

	„Toho sa nemusíš báť,“ tešil ju Gilbert a rozmýšľal, či Annu neznepokojuje mienka toho prekliateho vysokoškoláka. „Redmondskí študenti si pomyslia o tebe to, čo si myslím ja – že ako veľká väčšina študentov, čo nie sú preťažení pozemskými statkami, volila si tento spôsob, ako si zarobiť poctivý groš, aby si sa finančne zaistila na nový školský rok. Nevidím v tom niečo nízke alebo nehodné, ani niečo smiešne. Nepochybujem, že by sme radšej písali majstrovské literárne diela, ale zatiaľ musíme platiť za byt, stravu a školné.“

	Toto rozumné, reálne nazeranie na jej prípad Annu trochu rozveselilo. Aspoň ju zbavilo obavy, že sa jej budú posmievať, no tá hlbšia rana, spôsobená znevážením jej ideálov, ostala.

	
KAPITOLA XVI

	Prispôsobené vzťahy

	„Je to najútulnejšie miesto, aké poznám – útulnejšie než vlastný domov,“ uznala Filipa Gordonová, obzerajúc sa nadšene okolo seba. Všetky dievčence sa podvečer zišli vo veľkej obývacej izbe v Pattinom dome – Anna, Priscilla, Fil a Stella, teta Jamesina, Hrdzavka, Jozef a Sára a Gog s Magogom. Len oheň ožaroval miestnosť a vrhal tancujúce tiene na stenu. Mačky spokojne priadli. V obrovskej váze sťa krémové mesiačiky svietili v zlatom šere chryzantémy, ktoré Filipe poslal jeden z jej obetí.

	Tri týždne prešli odvtedy, čo sa tu usadili, a už si boli všetky isté, že pokus bude úspešný. Prvé dva týždne po návrate do školy priniesli samé vzrušenia. Veľa práce venovali rozmiestneniu domácich bôžikov a zariadeniu nového bytu a vzájomnému prispôsobovaniu sa rozdielnych názorov.

	Anne ani nebolo ľúto, keď nadišiel čas rozlúčiť sa s Avonlea a vrátiť sa opäť na vysokú školu. Posledné dni prázdnin neboli príjemné. Poviedku odmenenú cenou uverejnili aj miestne noviny na ostrove. Na pulte pána Williama Blaira ležala obrovská hŕba ružových, zelených a žltých brožúr s vytlačenou poviedkou, z ktorých po jednej rozdával každému zákazníkovi. Anne poslal celý balík, ktorý pohotové hodila do kuchynskej pece. Jej pokorenie však vyplývalo len z jej vlastných názorov, lebo avonleaskí obyvatelia pokladali jej víťazstvo za pozoruhodný a chvályhodný úspech. Mnohí priatelia hľadeli na ňu s obdivom a ojedinelí nežičlivci s pohŕdavou závisťou. Josie Pyeová sa vyjadrila, že Anna rozprávku z niekadiaľ odpísala. Vraj sa s istotou pamätá, že ju pred rokmi čítala v akýchsi novinách. Sloanovci, ktorí sa dozvedeli alebo dovtípili, že Karol „dostal od nej košom“, tvrdili, že sa nemá čím pýšiť. To by vraj napísal hocikto, keby sa o to pokúsil. Teta Atossa vyjadrila Anne svoje poľutovanie, že sa dala na písanie románov. Žiaden rodák z Avonlea by sa vraj na to nepodujal. Tak sa to vraj skončí, keď sa ktovie odkiaľ prijímajú siroty, ktoré pochádzajú od bohvieakých rodičov. Ba aj pani Lyndová chmúrne pochybovala, či sa patrí písať romány, hoci šek na dvadsaťpäť dolárov ju s tou myšlienkou takmer zmieril.

	„Je to priam úžasné, aké ceny vyplácajú za také nepravdy, na môj veru,“ povedala napoly hrdo, napoly prísne.

	Jedno s druhým spôsobilo, že sa Anne takmer uľavilo, keď nadišiel čas odchodu. Veselo sa vracala do Redmondu, kde ako múdra, skúsená druhoročiačka zúčastnila sa s celým radom priateľov na slávnostnom začiatku nového roku. Bola tam Pris, Stella, Gilbert, Karol Sloane, ktorý sa tváril dôležitejšie než všetci druhoročiaci, Fil, ktorá ešte vždy nevyriešila otázku Aleka a Alonza. Moody Spurgeon MacPherson vyučoval, keď vyšiel z Kráľovninej akadémie, no jeho matka došla k uzáveru, že je najvyšší čas, aby sa toho vzdal a sústredil sa iba na štúdium pastora. Úbohému Moodymu Spurgeonovi sa lepila smola na päty od samého začiatku vysokoškolskej kariéry. Asi šiesti bezohľadní druhoročiaci, ktorí s ním bývali v penzióne, ho raz v noci napadli a oholili mu pol hlavy. Takto musel chudák chodiť do školy a po meste, kým mu vlasy opäť nenarástli. Trpko sa sťažoval Anne a priznal sa jej, že niekedy pochybuje, či je skutočne povolaný byť pastorom.

	Teta Jamesina prišla do Redmondu, až keď jej dievčatá pripravili bývanie V Pattinom dome. Slečna Patty poslala Anne kľúč s listom, v ktorom jej oznámila, že Gog a Magog sú zabalení v škatuli pod posteľou v hosťovskej spálni, ale môže ich vybaliť, ak ich chce postaviť. V dodatku k listu poznamenala, že dúfa, že si dievčatá dajú na tom záležať, kde a aké obrazy vyvesia. Obývaciu izbu dala pred piatimi rokmi znova vytapetovať a vraj ani ona, ani slečna Mária si neprajú, aby sa do nich narobilo viac dier, než je potrebné. Čo sa ostatných maličkostí týka, spoliehala sa na Annu.

	S akým pôžitkom si dievčatá usporiadali svoje nové Hniezdo! Fil sa vyjadrila, že je to takmer také isté, ako keby sa boli vydali a zariaďovali si vlastnú domácnosť, bez oštary, ktorú predstavuje manžel. Každé dievča prinieslo so sebou niečo na výzdobu domu a na zvýšenie jeho útulnosti. Pris, Fil a Stella mali všelijaké čačky a obrazy. Obrazy povešali podľa svojho vkusu bez ohľadu na nové tapety slečny Patty.

	„Nič sa neboj, drahá, všetky diery pozapchávame, keď budeme odchádzať, a slečna Patty sa o tom nikdy nedozvie,“ utišovali Annine námietky.

	Diana darovala Anne vankúšik na špendlíky, vypchatý smrekovým ihličím, a slečna Ada darovala obom, Anne a Priscille, ďalšie prečudesne vyšívané. Marilla jej poslala debnu zaváranín. Pani Lyndová darovala Anne zošívanú pokrývku a ďalších päť jej požičala.

	„Len si ich vezmi,“ povedala jej dôrazne. „Lepšie im bude, ak budú slúžiť, než by mali ležať na povale v kufri, vydané moľom napospas.“

	Nijaký moľ by si však nikdy netrúfal priblížiť sa k jej prikrývkam, lebo tak páchli naftalínom, že ich museli na dva týždne vyvesiť do záhrady slečny Patty, než ich pach sa dal zniesť. No len čo je pravda, aristokratická Spoffordova avenue málokedy videla takú ,výstavu‘. Mrzutý starý milionár, ktorý býval v susedstve, prišiel s prosbou, že by rád kúpil prikrývku s nádhernou červeno-žltou tulipánovou vzorkou, ktorú pani Lyndová darovala Anne. Milionár im vysvetlil, že jeho matka takéto prikrývky robievala a že chce mať jednu za každú cenu, ako pamiatku na svoju matku. Aké však bolo jeho sklamanie, keď ju Anna nechcela predať, ale napísala o tom pani Lyndovej. Uveličená pani jej odpovedala, že doma má práve takú, bez ktorej by sa zaobišla, a tak sa tabakovému kráľovi ušla prikrývka. Trval na tom, aby mu ňou prikrývali posteľ, hoci jeho vyparádená žena s tým nijako nechcela súhlasiť.

	Tej zimy sa prikrývky pani Lyndovej veľmi osvedčili. Pattin dom, i keď mal veľa predností, mal aj svoje nedostatky. Bol to v skutočnosti dosť studený dom, a keď prišli mrazivé noci, dievčatá sa ochotne stúlili pod prikrývky pani Lyndovej a dúfali, že ich požičanie sa dobrej panej niekde pripíše k dobru. Anna dostala belasú izbu, po ktorej túžila hneď odvtedy, čo ju uvidela, Priscilla a Stella bývali vo veľkej izbe. Fil bola konečne šťastná, že jej pridelili malú izbietku nad kuchyňou, teta Jamesina mala bývať na prízemí v izbe, do ktorej sa vchádzalo z obývacej izby. Hrdzavka spočiatku spávala na chodbe pri dverách. S Hrdzavkou to bolo takto:

	Keď sa Anna niekoľko dní po začiatku školského roku vracala domov, zbadala, že chodci na ulici hľadia na ňu so zatajeným, zhovievavým úsmevom. Anna sa nepokojne obzerala, čo je na nej nezvyčajné. Vari si nakrivo nasadila klobúk? Vari sa jej uvoľnil pás? Keď v zvedavosti stočila hlavu dozadu, po prvý raz zočila Hrdzavku.

	Priam za pätami jej hopkala najopustenejšia ukážka mačacieho rodu, akú kedy videla. Šťúple, chudé a zúbožené zviera už dávno nebolo mačaťom. Ani jedno ucho nemalo celé, jedno oko malo dočasne vyradené a čeľusť smiešne opuchnutú. A farba? Keby sa čierna mačka dôkladne popálila, ostala by jej srsť taká riedka, strapatá a nevzhľadná, akú malo toto zviera bez pána.

	Anna sa po nej zahnala, ale mačka sa nedala. Kým Anna stála na mieste, mačka sedela na zadných nohách a vyčítavo hľadela na Annu jediným zdravým okom. Keď sa Anna pohla, pohla sa aj mačka. Dievča sa zmierilo s mačkinou spoločnosťou, kým nedošlo k bránke Pattinho domu. Bránku jej chladne zabuchla pred nosom s pevnou nádejou, že ju videla ostatný raz. Ale keď o pátnásť minút Fil otvorila dvere, hrdzavá mačka sedela na schodíku. Ba čo viac, len čo sa dokorán otvorili, mačka rýchle vbehla dnu a s napoly víťazným „mňau“ skočila Anne rovno do lona.

	„Anna,“ spýtala sa Stella prísne, „čie je to zviera? Je tvoje?“

	„Nie, nie je,“ protestovala Anna znechutene. „Sledovalo ma skadiaľsi až domov. Nemohla som sa ho zbaviť. Fuj, choď dolu! Slušné mačky znášam, ale nemám rada zvieratá, čo takto vyzerajú.“

	No mačka odmietala ísť dolu. Pokojne sa stočila do klbka na Anninom lone a začala priasť.

	„Zrejme si ťa adoptovala,“ smiala sa Priscilla.

	„Nechcem, aby ma niekto adoptoval,“ odvetila Anna rázne.

	„Úbohé stvorenie iste hynie hladom,“ povedala Fil ľútostivo. „Veď jej takmer všetky kosti prerážajú cez kožu.“

	„Nuž dám sa jej poriadne nažrať a potom sa musí vrátiť, skadiaľ prišla,“ vyhlásila Anna odhodlane.

	Nakŕmili mačku a vyhostili ju predo dvere. Ráno ešte vždy sedela na schodíku predo dvermi. A na schodíku sedela aj naďalej a zakaždým, čo sa otvorili dvere, vbehla dnu. Chladné privítanie na ňu ani v najmenšom neúčinkovalo. A nikoho v dome si nevšimla okrem Anny. Dievčatá jej zo súcitu dávali žrať. Keď však prešiel týždeň, rozhodli sa, že je najvyšší čas dačo podniknúť. Mačkin vzhľad sa zlepšil. Oko a líce zasa vyzerali normálne. Už nebola taká chudá, ba aj tvár si poumývala.

	„Napriek tomu si ju nemôžeme nechať,“ vyhlásila Stella. „Na budúci týždeň príde teta Jimsie a prinesie mačku Sáru. Nemôžeme tu chovať dve mačky. A keby sme aj chovali, táto hrdzavá mačka sa bude so Sárou ustavične biť. Je to bitkár od prírody. Včera večer sa pobila s mačkou tabakového kráľa a porazila ju na celom fronte – jazdectvo, pechotu i delostrelectvo.

	„Musíme sa jej zbaviť,“ súhlasila Anna a pochmúrne hľadela na predmet ich rozhovoru, ktorý si pokojne priadol na rohožke pred kozubom a tváril sa ticho a nevinne ako baránok. „Ale otázka je – ako? Ako sa štyri osamelé ženské môžu zbaviť mačky, ktorá sa nechce dať odstrániť?“

	„Musíme ju usmrtiť chloroformom,“ povedala Fil pohotové. „To je najľudskejší spôsob.“

	„Áno, ale ktorá z nás vie dačo o tom, ako sa chlóroformujú mačky?“ spýtala sa Anna pochmúrne.

	„Ja viem, dušička. To je jedna z mojich zriedkavých, smutne zriedkavých schopností. Doma som ich skántrila niekoľko. Ráno dáš mačke dobré raňajky. Potom vezmeš staré vrece – jedno som videla na zadnej verande – položíš naň mačku a vrece s mačkou priklopíš drevenou debnou. Potom vezmeš dvojuncovú fľašu chloroformu, otvoríš ju a vsunieš ju pod debnu. Debnu poriadne zaťažíš a všetko necháš tak až do večera. Večer nájdeš mačku mŕtvu, zvinutú do klbka, akoby spala. Nijaké bolesti – nijaký zápas.“

	„To vyzerá jednoducho,“ poznamenala Anna pochybovačne.

	„Veď je to aj jednoduché. Spoľahni sa na mňa. Ja sa o to postarám,“ ubezpečovala ju Fil.

	Zadovážili si teda chloroform a na druhý deň zlákali Hrdzavku ku vlastnej skaze. Zhltla raňajky, oblízala si papuľku a vyliezla Anne do lona. Annu zabolelo srdce. Tento úbohý tvor ju má rád – dôveruje jej. Ako sa môže zúčastniť na jeho skántrení?

	„Tu máš, vezmi si ju,“ povedala rýchle Fil. „Cítim sa ako vrah.“

	„Nemysli si, že bude trpieť,“ tešila ju Fil, ale Anna už bola preč. Osudný čin vykonali na zadnej verande. Nikto sa ta cez deň ani nepriblížil. Ale podvečer Fil vyhlásila, že Hrdzavku treba zakopať.

	„Pris so Stellou musia pre ňu vykopať hrob v sade,“ nariadila Fil, „a Anna musí ísť so mnou na verandu a zdvihnúť debnu. Toto hrozne nerada robím.“

	Dve sprisahankyne sa neochotne pobrali na špičkách na zadnú verandu. Fil opatrne zdvihla kameň, ktorý bola položila na debnu.

	Zrazu sa spod debny ozvalo slabé, ale zreteľné a neklamné mňaukanie.

	„Veď nie je mŕtva!“ zhíkla Anna a bezmocne si sadla na kuchynský schod.

	„Musí byť mŕtva,“ tvrdila Fil, neveriac vlastným ušiam.

	Ďalšie slabé mňaukanie dokázalo, že sa mýli. Obidve dievčatá hľadeli jedna na druhú.

	„Čo urobíme?“ spýtala sa Anna.

	„Prečo už nejdete?“ spýtala sa Stella, ktorá sa zjavila vo dverách. „Jamu sme už vykopali. Prečo mlčíte? Zamĺkli ste, nevravíte?“ zacitovala žartovne.

	„Ach, nie, hlasy mŕtvych hrmia v diaľke sťa vodopád,“ pohotové odpovedala Anna a vážne ukázala na debnu. Výbuch smiechu prerušil napätie.

	„Musíme ju tu nechať až do rána,“ povedala Fil a opäť zaťažila debnu kameňom. „Už celých päť minút nezamňaukala. Možno sme počuli posledné stony pred skonom. Alebo sme si to navraveli len pod ťarchou nepokojného svedomia.“

	Keď však na druhý deň ráno debnu odokryli, Hrdzavka veselo vyskočila Anne na plece a radostne jej začala lízať tvár. Nebolo na svete životaschopnejšej mačky ako ona.

	„Na debne je diera. Predtým tam bola hrča,“ nariekala Fil. „Nevšimla som si ju. Preto mačka nezahynula. Musíme začať celú procedúru odznova.“

	„Nie, nemusíme,“ vyhlásila zrazu Anna. „Nebudeme Hrdzavku druhý raz zabíjať. Je to moja mačka – a vy sa s tým musíte zmieriť.“

	„Nuž ak si to vybavíš s tetou Jimsie a s jej mačkou Sárou,“ povedala Stella, akoby si nad touto záležitosťou umývala ruky.

	Odvtedy Hrdzavka patrila do rodiny. V noci spávala na poduške na zadnej verande a žila z dobrôt domácnosti. Keď prišla teta Jamesina, mačka bola tučná, narástla jej hladká srsť a vyzerala dosť slušne. Ale ako Kiplingova mačka „chodievala sama“. Pazúrmi pohotové napádala každú mačku a každá mačka bola jej nepriateľom. Aristokratické dravce Spoffordovej avenue jej padli za obeť jeden za druhým. A pokiaľ išlo o ľudské bytosti, ľúbila Annu, jedine Annu. Nikto iný sa ju neopovážil ani pohladkať. Keď sa o to niekto pokúsil, zlostne fŕkala a vydávala zo seba zvuky, veľmi podobné neslušnej reči.

	„Tá mačka je neznesiteľne namyslená!“ vyhlásila Stella.

	„Moja mačička, moja pekná mačička,“ odpovedala Anna a vzdorovite hladkala svojho maznáčika.

	„Nuž neviem, ako sa tvoja mačka zhodne so Sárou a ako s ňou bude žiť v spoločnej domácnosti,“ nadhodila Stella pesimisticky. „Už je dosť zlé, že sa nám mačky bijú v ovocnom sade v noci, ale je nemysliteľné, aby sme takéto bitky trpeli tu v dennej izbe.“

	Po čase prišla teta Jamesina. Anna, Priscilla a Fil očakávali jej príchod s istými obavami. Keď však teta Jamesina konečne sedela pred kozubom na hojdacej stoličke, všetky boli ňou priam unesené.

	Teta Jamesina bola drobná žienka s milou trojuholníkovou tvárou a s veľkými nežnými belasými očami, ktoré žiarili večne mladistvo a s toľkou nádejou ako u mladého dievčaťa. Mala ružové líca a snehobiele vlasy s lokňami nad ušami.

	„Je to staromódny účes,“ priznala sa a usilovne plietla čosi jemné, ružové ako obláčik pri západe slnka. „Ale aj ja som staromódna. Šaty mám staromódne a je celkom logické, že mám aj staromódne náhľady. Aby ste ma zle nerozumeli, nechcem tým tvrdiť, že moje náhľady sú lepšie. Ba skôr by som povedala, že sú horšie. Dlho mi však vydržali, a nemám sa prečo na ne ponosovať. Nové topánky sú parádnejšie ako staré, ale staré sú pohodlnejšie. Som dosť stará na to, aby som si mohla dovoliť istú voľnosť, pokiaľ ide o topánky a názory. Chcem sa tu pohodlne zariadiť. Iste odo mňa očakávate, že sa budem o vás starať a udržiavať vás v medziach slušnosti, ale mýlite sa. Ste dosť staré na to, aby ste vedeli, ako sa máte správať, a ak ste doteraz k tomuto poznaniu nedospeli, odteraz už nedospejete. Čo sa mňa týka,“ dokončila teta Jamesina a zažmurkala mladými očami, „môžete prepadnúť skaze. Ja nedbám.“

	Teta Jamesina nepriviezla so sebou len mačku Sáru, ale aj kocúra Jozefa. Jozef patril jej drahej priateľke, ktorá sa odsťahovala do Vancouveru.

	„Nemohla vziať Jozefa sa sebou, a preto ma požiadala, aby som ho prichýlila. Nemohla som odmietnuť. Je to krásny kocúr a má nezvyčajne dobrú povahu. Volá sa Jozef a má mnohofarebnú srsť.“

	A naozaj – bol to strakatý Jozef, ako poznamenala znechutená Stella. Veľmi sa ponášal na chodiace vrece so záplatami. Nedalo sa uhádnuť, aká bola jeho základné farba. Nohy mal biele, fŕkané čiernymi bodkami. Chrbát mal sivý a z neho sa tiahla na jednu stranu veľká žltá škvrna a na druhú zase čierna. Chvost mal žltý so sivým koncom. Jedno ucho mal čierne a druhé žlté. Čierna škvrna nad pravým okom mu dodávala divý zbojnícky výzor. V skutočnosti bol tichý, neškodný, ale veľmi spoločenský. Vo viacerých ohľadoch sa podobal poľným kvetom. Ani nepracoval, ani myši nechytal. Ale ani Šalamún vo svojej nádhere nespával na mäkších vankúšoch, ani bohatšie nebodoval ako on.,

	Jozef a Sára došli rýchlikom v osobitných debnách. Keď ich vypustili z debien a nakŕmili, Jozef si vybral vankúš a kútik, ktorý sa mu najlepšie pozdával, a Sára si vážne sadla pred kozub a dala sa umývať. Bola to veľká sivobiela mačka s nesmierne dôstojnou chôdzou, na ktorú nijako nevplývala spomienka na jej plebejský pôvod. Teta Jamesina ju dostala od svojej práčky.

	„Volala sa Sára, a tak môj manžel nazval po nej aj mačiatko,“ vysvetľovala teta Jamesina. „Má už osem rokov a znamenite chytá myši. Nerob si starosti, Stella, Sára sa nikdy nebije a Jozef veľmi zriedkavo.“

	„Ale u nás sa budú musieť biť v sebaobrane,“ namietala Stella.

	Vtom sa zjavila Hrdzavka. Veselo skočila do prostriedku izby a len potom zazrela votrelcov. Zháčila sa. Chvost sa jej vystrel, akoby sa predĺžil na tri chvosty Srsť na chrbte sa jej zježila a chrbát sa zhrbil. Hrdzavka spustila hlavu, nenávistne a vzdorovité zaškrečala a vrhla sa na Sáru.

	Pokojné zviera sa prestalo umývať a zvedavo pozrelo na Hrdzavku. Jej nápor prijalo pohrdlivým mávnutím mocnej labky. Hrdzavka sa bezmocne prekoprcla na rohožku a prebrala sa celá omráčená. Akáže je to mačka, čo jej dala také zaucho? Neisto hľadí na Sáru. Má či nemá? Sára sa k nej rozvážne obrátila chrbtom a poznove sa začala umývať. Hrdzavka sa rozhodla, že si s ňou radšej nič nezačne, a nikdy si ani nezačala. Od tej chvíle mačka Sára bola pánom na smetisku. Nikdy viac sa do nej Hrdzavka nezadrapila.

	Zato Jozef sa nerozvážne posadil a zívol. Aby Hrdzavka zakryla svoje pokorenie, vrhla sa naňho. Jozef bol od prírody pacifista, no vedel sa príležitostne aj biť. A vedel sa dobre biť. Výsledok toho všetkého bol, že došlo k viacerým nerozhodným zápasom. Každý deň sa Hrdzavka a Jozef bili, len čo sa stretli. Anna nadržiavala Hrdzavke a nenávidela Jozefa. Stelie bolo do zúfania. Ale teta Jamesina sa iba smiala.

	„Nech sa bijú,“ povedala zhovievavo. „Po čase sa spriatelia. Jozef potrebuje trochu pohybu – aj tak bol pritučný. A Hrdzavka si musí uvedomiť, že nie je jediná mačka na svete.“

	Po čase sa Jozef a Hrdzavka zmierili so situáciou a zo sprisahaných nepriateľov sa stali priatelia na život a na smrť. Spávali na jednom vankúši v dôvernom objatí a vážne sa navzájom oblizovali a umývali.

	„Všetky sme si na seba navykli,“ povedala raz Fil. „Dokonca aj ja som sa naučila umývať riad a zametať.“ „Ale nepokúšaj sa nám nahovoriť, že vieš chlóroformovať mačky,“ smiala sa Anna.

	„A to všetko len preto, že v debne bola diera,“ namietala Fil.

	„Ešte dobre, že tá diera tam bola,“ poznamenala teta Jamesina prísne. „Pripúšťam, že mačence treba topiť, lebo ináč by zaplavili celý svet, ale slušnú, dospelú mačku neslobodno skántriť – ledaže by chodila na vajíčka.“

	„Hrdzavku by si nebola pokladala za veľmi slušnú mačku, keby si ju bola videla, keď sem prišla,“ povedala Stella. „Vyzerala ako staré čertisko.“

	„Neverím, že by staré čertisko bolo také škaredé,“ poznamenala teta Jamesina zamyslene. „Keby bol škaredý, nenarobil by toľko zla. Ja si ho vždy predstavujem skôr ako, ako veľmi driečneho pána.“

	
KAPITOLA XVII

	List od Davyho

	„Začína snežiť, dievčatá,“ hlásila Fil, keď sa raz v novembri večer vrátila domov. „A chodník v záhrade sa trbliece krížikmi a prekrásnymi hviezdičkami. Dosiaľ som si nikdy nevšimla, aká nádhera sa skrýva v snehových vločkách. V našom prostom živote mám čas všimnúť si aj také maličkosti. A za to všetko vďačím iba vám, lebo ste mi umožnili viesť taký život. Napokon je aj to príjemné, že maslo zdraželo o päť centov na funte.“

	„Je to pravda?“ spýtala sa Stella, ktorá viedla domáce účtovníctvo.

	„Áno – a tu máš maslo. Pomaly si zvykám na nákupy. Je to zaujímavejšie ako flirtovanie,“ odpovedala Fil vážne.

	„Je priam škandalózne, ako ceny stúpajú,“ vzdychla si Stella.

	„Nič si z toho nerob. Chvalabohu, vzduch a spása duše je ešte zadarmo,“ povedala teta Jamesina.

	„Ani za smiech sa neplatí,“ doložila Anna. „Zatiaľ ho nezdanili, a to je šťastie, pretože teraz sa iste všetky zasmejete. Prečítam vám Davyho list. V pravopise sa v poslednom roku nesmierne zlepšil, hoci čiarky mu ešte robia ťažkosti, a je isté, že vie písať zaujímavé listy. Počúvajte a zasmejte sa. Potom sa dáme ako zvyčajne do večerného učenia.

	„Drahá Anna, začína sa Davyho list, beriem do ruky pero, aby som Vám napísal, že sme všetci zdraví, a dúfam, že Vás tento list nájde tiež zdravú. Dnes trošku sneží a Marilla vraví, že to stará babka na oblohe vytriasa periny. Je tá stará babka na oblohe pánbožkova žena, Anna? Chcem to vedieť.

	Pani Lyndová bola chorá, ale už sa lepšie cíti. Minulý týždeň spadla z pivničných schodov. Keď padala, zachytila sa o poličku, na ktorej stoja hrnce s mliekom, všetko sa prevrátilo a zrútilo s ňou s obrovským hrmotom. Marilla si sprvu myslela, že je zemetrasenie. Jeden hrniec sa rozbil a pani Lyndová si udrela rebrá.

	Prišiel lekár a predpísal jej liek, ktorým si mala natierať rebrá, ale ona ho zle rozumela a liek vypila. Lekár vravel, vraj div divúci, že sa neotrávila. Ale nezabilo ju to, no rebrá jej vyliečilo a pani Lyndová hovorí, že lekári aj tak ničomu nerozumejú. Ale hrniec sa už nedal spraviť. Marilla ho musela vyhodiť. Minulý týždeň bol sviatok Vďaky vzdávania. Do školy sme nešli a doma sme mali parádny obed. Ja som zjedol sekané mäso, pečeného moriaka, ovocný koláč, búrske oriešky, syr, lekvár a čokoládové zákusky. Marilla tvrdila, že z toho zomriem, ale nezomrel som. Doru začalo bolieť ucho. Lenže to nebolo v uchu, lež v žalúdku. Mňa nikdy nebolelo ucho.

	Náš nový učiteľ je chlap. Veľa žartuje. Minulý týždeň nám chlapcom dal písať slohovú prácu o tom, aké dievča by sme chceli mať za ženu, a dievčatám, akého by chceli mať muža. Dobre, že sa nepopučil od smiechu, keď naše slohy čítal. Ja som písal toto. Možno si to rada prečítate.

	Akú by som chcel mať ženu.

	Musí sa slušne správať a musí variť načas a musí robiť všetko, čo jej prikážem, a voči mne byť zdvorilá. Musí mať pätnásť rokov. Musí byť dobrá voči chudobným, v dome musí mať čisto, musí mať dobrú povahu a musí pravidelne chodiť do kostola. Chcem, aby bola pekná a mála brčkavé vlasy. Ak dostanem ženu, ktorá bude taká, akú chcem, budem dobrým manželom. Myslím, že žena má byť veľmi dobrá voči manželovi. Niektoré úbohé ženy nemajú mužov.

	Koniec.

	Minulý týždeň som bol vo White Sands na pohrebe ženy pána Izáka Wrighta. Jej muž bol veľmi smutný. Pani Lyndová vraví, že starý otec pani Wrightovej ukradol ovcu, ale Marilla hovorí, že sa nepatrí hovoriť zle o mŕtvych. Prečo sa to nepatrí, Anna? Chcem to vedieť. Veď sa nám nič nemôže stať, či hej?

	Nedávno sa pani Lyndová na mňa veľmi nahnevala, lebo som sa jej spýtal, či žila ešte za Noemových čias. Nechcel som ju uraziť. Chcel som to len vedieť. Čo myslíte, Anna, žila vtedy?

	Pán Harrison sa chcel zbaviť psa. A tak ho raz obesil, ale pes ožil a utiekol mu do stodoly, kým pán Harrison kopal hrob. Potom ho obesil ešte raz a tentoraz už bol mŕtvy nadobro. Pán Harrison má nového paholka. Je hrozne ťarbavý. Pán Harrison vraví, že má obidve ľavé ruky a obidve ľavé nohy. Paholok pána Barryho je lenivý. Pani Barryová to o ňom hovorí. Ale pán Barry tvrdí, že nie je ani lenivý, len sa vraj radšej modlí, aby niečo dosiahol, ako by sa toho mal dopracovať.

	Výstavná sviňa pani Andrewsovej, o ktorej toľko hovorila, dostala záchvat a zdochla. Pani Lyndová vraví, že to bol trest za jej pýchu. Ale podľa mňa najviac na to doplatila sviňa.

	Milty Boulter ochorel. Lekár mu predpísal veľmi horký liek. Ponúkol som sa mu, že ho vypijem namiesto neho, ak mi dá štvrť dolára. Ale Boulterovci sú na také čosi príliš skúpi. Milty mi povedal, že ho radšej vypije sám a peniaze ušetrí. Pýtal som sa pani Boulterovej, ako sa to robí, keď si niekto chce lapiť chlapa, a ona sa na to hrozne nahnevala a povedala mi, že nevie, lebo sama nikdy nijakého chlapa nelapala.

	AVZS dá znovu natrieť sálu. Tá modrá sa im už zunovala. Včera večer bol u nás na čaji nový pastor. Zjedol tri kusy koláča. Keby som si to ja dovolil, pani Lyndová by povedala, že som prasa. Jedol veľmi rýchlo, do úst dával si veľké kusy. A Marilla mi vždy dohovára, aby som to nerobil. Prečo si pastori môžu doj voliť i to, čo chlapci nemôžu? Chcem to vedieť.

	Už nemám nič nového. Tu dávam šesť pyštekov. Dora Vám posiela jeden. Tu je jej pyštek.

	Váš milujúci priateľ

	Davy Keith

	P. S. Anna, kto bol čertov otec? Chcem to vedieť.

	
KAPITOLA XVIII 

	Slečna Jozefína si spomenie na dievku Annu

	Keď prišli vianočné prázdniny, dievčatá z Pattinho domu sa rozbehli do svojich domovov, ale teta Jamesina sa rozhodla radšej ostať.

	„Všelikde ma popozývali, ale nikde by som sa nemohla vybrať s troma mačkami,“ povedala. „Nemôžem tie úbohé tvory nechať tu samé takmer celé tri týždne. Keby sme mali slušných susedov, ktorí by im dávali žrať, azda by som ich tu mohla nechať. Ale na tejto ulici bývajú iba milionári. Ostanem teda tu a budem udržiavať oheň v Pattinom krbe.“

	Anna šla domov, ako obyčajne, plná radostného očakávania – ale všetky očakávania sa jej nesplnili. Avonlea postihla skorá mrazivá a búrlivá zima, na akú sa ani najstarší obyvatelia nepamätali. Zelený dom sa doslovne strácal v obrovských závejoch. Takmer každý deň týchto neutešených prázdnin bola snehová fujavica. Aj keď nebola fujavica, ustavične sa tvorili záveje. Len čo sneh z ciest odhádzali, opäť ich zaviali záveje. Takmer sa nedalo vyjsť. AVZS sa trikrát pokúsil usporiadať večierok na počesť vysokoškolákov, ale každý večer bola taká snehová povíchrica, že nikto nemohol ta ísť, a tak zo zúfalstva sa vzdali tohto pokusu. Anna, napriek svojej láske a vernosti voči Zelenému domu, nemohla sa ubrániť, aby sa jej clivé myšlienky nevracali do Pattinho domu, k jeho útulnému krbu, k veselým očiam tety Jamesiny, k trom mačkám, k veselým rozhovorom s dievčatami, k príjemným piatočným večerom, keď prichádzali spolužiaci a keď sa hovorilo o všeličom, vážnom i veselom.

	Anne sa cnelo. Počas celých prázdnin Diana musela ostať doma pre prudký zápal priedušiek. Do Zeleného domu nemohla dochádzať, ale Anna sa zriedkakedy dostala do domu Na stráni, pretože stará cesta cez Strašidelný les bola zaviata snehom a dlhá cesta okľukou cez zamrznuté Trblietavé jazierko nebola o nič schodnejšia. Ruby Gillisová spala večným spánkom na za“ sneženom cintoríne, Jana Andrewsová bola učiteľkou kdesi na západných prériách. Gilbert, pravda, jej ostával verný, a takmer každý večer sa brodil snehom do Zeleného domu. Ale Gilbertove návštevy už neboli tým, čím kedysi bývali. Anna sa ich takmer obávala. Znepokojovalo ju, keď uprostred ticha, ktoré sa medzi nimi rozhostilo, dvihla zrak a stretla sa s upretým pohľadom Gilbertových orechovohnedých očú s výrazom, o význame ktorého sa nedalo pochybovať. Ešte väčšmi ju znepokojovalo, že pri týchto pohľadoch sa sama ohnivo a rozpačité červenala, celkom tak akoby – celkom tak akoby – nuž, privádzalo ju to do hrozných rozpakov. Anna si želala, aby už bola späť v Pattinom dome, kde vždy mala niekoho naporúdzi, kto by jej pomohol z úzkych v ošemetnej situácii. V Zelenom dome, len čo sa Gilbert zjavil, Marilla sa utiahla do izby pani Lyndovej a vždy nástojila na tom, že vezme so sebou aj dvojčence. Bolo jasné, čo toto počítanie znamená, a Anna nad ním bezradne zúrila.

	No Davy bol dokonale šťastný. Priam s rozkošou ráno vstával a odhadzoval sneh z chodníka, ktorý viedol k studni a do kurínov. Nesmierne rád si pochutnával na vianočných zákuskoch, ktoré Marilla a pani Lyndová v ohnivom zápolení pre Annu napiekli. Okrem toho čítal nesmierne vzrušujúcu a zaujímavú rozprávku zo školskej knižnice o čudesnom hrdinovi, ktorý bol obdarený zázračnými vlohami prekonávať všakové nehody; zo všetkých nepríjemností ho zvyčajne vyslobodilo zemetrasenie alebo výbuch sopky, čo mu prinieslo šťastie, čím sa celý príbeh dobre skončil.

	„Vravím vám, že je to skvelá rozprávka, Anna,“ vyhlásil nadšene.

	„Čítam ju oveľa radšej ako bibliu.“

	„Naozaj?“ usmiala sa Anna.

	Davy sa na ňu zvedavo díval.

	„Ani byľku vás to nepohoršuje, Anna? Pani Lyndová sa zdesila, keď som jej to povedal.“

	„Nie, nepohoršujem sa, Davy. Pokladám za celkom prirodzené, že deväťročný chlapec číta bibliu ako dobrodružnú rozprávku. Keď však budeš starší, dúfam, ba som presvedčená, že si uvedomíš ten rozdiel.“ 

	„Niektoré príbehy z biblie sa mi páčia,“ pripustil Davy. „Napríklad príbeh o Jozefovi – ten je ohromný. Keby som bol Jozefom, nikdy by som bratom neodpustil. Určite nie, Anna. Bol by som všetkým odrezal hlavy. Pani Lyndová sa hrozne nazlostila, keď som jej to oznámil, a riekla, že mi z nej už nikdy nebude čítať, ak budem takto hovoriť. A preto teraz už nevravím nič, keď nám v nedeľu popoludní z nej číta. Myslím si svoje a na druhý deň v škole poviem Miltymu Boulterovi, čo si o tom myslím. Rozprával som Miltymu príbeh o Eliášovi a o medveďoch a tak som ho nastrašil, že odvtedy si už nikdy nerobí posmech z plešivej hlavy pána Harrisona. Žijú medvede aj na ostrove princa Eduarda, Anna? Chcem to vedieť.“

	„Teraz už nie,“ odpovedala Anna neprítomne a vtom vietor šľahol sneh do obloka. „Och, tá fujavica vari nikdy neprestane?“

	„Bohviekedy,“ odpovedal Davy ľahostajne a chystal sa vrátiť sa k svojmu čítaniu.

	Anna sa tentoraz pohoršila.

	„Davy!“ zvolal vyčítavo.

	„Pani Lyndová to tak vraví,“ bránil sa Davy. „Raz večer minulý týždeň Marilla poznamenala: ,Vezmú sa už tí dvaja, Will Ludovic Speed a Theodora Dixová?‘ a pani Lyndová odpovedala: ,Bohviekedy.‘ “

	„Nuž nemala to takto povedať,“ povedala rozvážne Anna.

	„Anna, Will Ludovic Speed a Theodora Dixová bývajú v Strednom Graftone a pani Rachel hovorí, že on jej dvorí už sto rokov. Nebudú čoskoro pristarí, aby sa vzali? Dúfam, že vám Gilbert nebude dvoriť tak dlho. Kedy sa budete vydávať, Anna? Pani Lyndová hovorí, že je to celkom isté.“

	„Pani Lyndová je“ začala Anna rozhorčene, ale zamĺkla.

	„Stará klebetnica,“ dokončil Davy pokojne vetu. „Každý to o nej hovorí. Ale je to celkom isté, Anna? Chcem to vedieť.“

	„Si malý hlupáčik, Davy,“ riekla Anna a dôstojne vyšla z izby. Kuchyňa bola prázdna, a preto si sadla k obloku. Padal skorý zimný súmrak. Slnko zapadalo a vietor stíchol. Spoza purpurových mračien na západe vychádzal bledý, studený mesiac. Obloha sa pomaly zahalila do tmy, ale žltý pásik pozdĺž západného obzoru bol čoraz svetlejší a ostrejší, sťaby sa všetky lúče strateného svetla sústredili na jedno miesto. Vzdialené vrchy, lemované dôstojnými smrečinami, sa jasne odrážali na ožiarenom pozadí. Anna hľadela ponad tiché polia, studené a mŕtve v tomto prítmí, a zhlboka si vzdychla. Bolo jej veľmi clivo a smutno; rozmýšľala totiž nad tým, či sa na budúci rok bude môcť vrátiť do Redmondu. Bolo to nepravdepodobné. Jediné štipendium, o ktoré sa v druhom ročníku mohla uchádzať, bolo nepatrné. Marilline peniaze nechcela míňať a výhľady na nejaký zárobok počas prázdnin boli veľmi slabé.

	,Zdá sa mi, že na budúci rok vypadnem,‘ dumala neutešene, ,budem sa musieť zasa dať niekde na vidiecku školu, kým si zarobím, a o Pattinom dome budem môcť len snívať. Ale pozor! Nesmiem byť zbabelá. Som rada, že si môžem na seba zarobiť, ak to bude treba.‘

	„Tamto po chodníku sa brodí k nám pán Harrison,“ zvestoval Davy a vybehol susedovi v ústrety. „Dúfam, že nám nesie poštu. Tri dni sme už žiadnu nedostali. Chcem vedieť, čo robia Gritovci. Som konzervatívec, Anna. A poviem vám, že na Gritovcov treba dať pozor.“

	Pán Harrison naozaj priniesol poštu a veselé listy od Stelly, Priscilly a Fil čoskoro rozohnali Annine chmúrne myšlienky. Písala aj teta Jamesina. Oheň v krbe vraj veselo horí, mačky sú zdravé a rastlinám v črepoch sa dobre vodí.

	„Bolo naozaj zima, a preto som nechala mačky spať v dome,“ písala. „Hrdzavku a Jozefa na diváne v dennej izbe a Sáru na pokrovci pri mojej posteli. Je mi veselšie, keď ju v noci počujem priasť a pomyslím si na svoju úbohú dcéru v ďalekej cudzine. Nerobila by som si starosti, keby bola niekde inde, a nie práve v Indii. Ľudia vravia, že sú tam hrozné hady. Musím sa započúvať do Sárinho pradenia, aby som odohnala nepríjemné myšlienky na hady. Neviem pochopiť, prečo ich Prozreteľnosť stvorila. Niekedy sa mi zdá, že ich ani nestvorila. Skôr sa mi pozdáva, že v tom mal prsty ten starý rohatec.“

	Anna si nechala na koniec malý, strojom písaný lístok, lebo ho pokladala za bezvýznamný. Keď ho prečítala ostala nehybne sedieť a z očí sa jej ronili slzy.

	„Čo sa stalo, Anna?“ spýtala sa jej Marilla.

	„Zomrela slečna Jozefína Barryová,“ povedala Anna tíško.

	„Teda už skonala,“ poznamenala Marilla. „Vyše roka bola chorá a Barryovci každú chvíľu čakali správu o jej smrti. Dobre, že má konečne pokoj, Anna, lebo úžasne trpela. Bola voči tebe vždy dobrá.“

	„Bola ku mne dobrá až do konca, Marilla. Tento list je od jej právneho zástupcu. V záveti mi odkázala tisíc dolárov.“

	„Nebesá, toľko peňazí!“ zvolal Davy. „To je tá žena, na ktorú ste s Dianou skočili, keď spala v hosťovskej izbe, však? Diana mi o tom rozprávala. Preto vám zanechala toľko peňazí?“

	„Buď ticho, Davy,“ povedala Anna nežne.

	Utiahla sa do manzardky s preplneným srdcom a nechala Marillu s pani Lyndovou, nech si od srdca pohovoria o poslednej správe.

	„Čo myslíte, vydá sa Anna teraz?“ špekuloval Davy ustarostene. „Keď sa minulého leta vydala Dora Sloanová, povedala, že keby bola mala dosť peňazí na živobytie, nikdy by si nebola zavesila na krk muža, ale vraj i vdovec s ôsmimi deťmi je lepší než život so švagrinou.“

	„Davy Keith, drž jazyk za zubami,“ napomenula ho pani Lyndová prísne. „Strašné, ako hovoríš. To sa na malého chlapca nepatrí.“

	
KAPITOLA XIX

	Medzihra

	„Predstavte si, že dnes mám dvadsiate narodeniny. Teraz je už navždy koniec dospievaniu,“ povedala Anna. Sedela stúlená na rohožke pred krbom s Hrdzavkou v lone a zhovárala sa s tetou Jamesinou, ktorá čítala vo svojej hojdacej stoličke. Boli samy v obývacej izbe. Stella s Priscillou odišli na výborovú schôdzu a Fil sa hore vo svojej izbe strojila na zábavu.

	„Iste je vám byľku ľúto,“ odpovedala teta Jamesina. „Roky od dvanástich do dvadsiatich sú veľmi krásne. Som rada, že som z nich nikdy nevyrástla.“

	Anna sa zasmiala.

	„Ani z nich nikdy nevyrastiete, teta. Budete sa cítiť ako osemnásťročná, keď budete mať sto rokov. Áno, je mi trochu ľúto a trochu som aj nespokojná. Už dávno mi slečna Stacyová povedala, že keď dovŕšim dvadsiaty rok, budem mať ustálenú povahu, v dobrom či zlom. Ale nezdá sa mi, že ju mám takú, akú by som chcela mať. Mám veľa chýb.“

	„Každý má svoje chyby,“ povedala teta Jamesina veselo. „Aj v mojej povahe sú samé trhliny. Vaša slečna Stacyová mala na mysli to, že v dvadsiatich rokoch bude povaha naklonená k dobrému alebo k zlému a že v tom smere sa bude naďalej vyvíjať. Netrápte sa tým, Anna. Konajte svoje povinnosti voči bohu, voči ľuďom a voči sebe samej – a nebudete si, verte mi, sťažovať. To je moja filozofia a dosial sa mi dobre osvedčila. Kam sa dnes večer zberá Fil?“

	„Ide tancovať. Má chutné šaty – krémovo žltý hodváb s čipkami ako pavučina. Veľmi pristanú jej tmavej pleti.“

	„V slovách hodváb a čipka je čosi čarovné,“ poznamenala teta Jamesina. „Len čo tie slová počujem, chce sa mi tancovať. A čo ešte, keď počujem o žltom hodvábe! Vždy som túžila po žltých hodvábnych šatách, ale vždy mi v tom bránili: najprv matka, potom muž, ktorému sa nepáčili. Len čo sa dostanem na druhý svet, zaobstarám si žlté hodvábne šaty.“

	Anna sa ešte veselo smiala, keď vtom zišla dolu Fil ako na oblakoch slávy a prezerala sa v dlhom oválnom zrkadle, ktoré viselo na stene.

	„Lichotivé zrkadlo napomáha ľuďom k pôvabu,“ povedala. „V tom, čo mám v izbe, vyzerám zelená. Som aspoň trochu pekná, Anna?“

	„Vieš ty vlastne, aká si pekná, Fil?“ odpovedala jej Anna s úprimným obdivom.

	„Pravdaže to viem. Na čo by boli zrkadlá a muži? Ale to som nemala na mysli. Nevisí mi niečo spopod šiat? Mám sukňu hladkú? A nevyzerala by táto ruža krajšie, keby som si ju pripäla nižšie? Obávam sa, že ju mám privysoko – vyzerám nesúmerne.“

	„Všetko je na tebe akurátne a jamka v ľavom líčku ťa ešte viac krášli.“

	„Anna, jedno sa mi na tebe osobitne páči,“ povedala úprimne Fil. „Vieš nezištne chváliť. Nemáš v sebe ani zamak závisti.“

	„Prečo by mala byť závistlivá?“ spýtala sa teta Jamesina. „Nie je možno taká krásavica ako vy, Fil, ale má oveľa krajší noštek.“

	„To dobre viem,“ pripustila Fil.

	„Môj nos bol vždy mojou veľkou útechou,“ priznala sa Anna.

	„A mne sa zasa páčia tvoje vlasy, ako ti padajú do čela, Anna. A tá jedna kučierka, čo vždy vyzerá, akoby už-už mala spadnúť, ale nikdy nespadne, je priam rozkošná. Ale keď hovoríme o nosoch, priznám sa, že môj ma strašne trápi. Viem, že v štyridsiatich rokoch budem mať byrneyovský nos. Čo myslíš, Anna, ako budem vyzerať v štyridsiatich rokoch?“

	„Ako stará matróna,“ dobiedzala Anna.

	„A to veru nie,“ vyhlásila Fil, pohodlne si sadla a čakala na svojho gavaliera. „Jozef, ty pľuha, neopováž sa mi dnes skočiť do lona! Nechcem ísť na tanec s mačacími chlpmi na šatách. Nie, Anna, nebudem vyzerať ako matróna. Ale nepochybujem, že budem vydatá.“

	„Za Aleka alebo Alonza?“ spýtala sa Anna.

	„Asi za jedného z nich,“ vzdychla si Fil, „ak sa už raz rozhodnem, ktorý to bude.“

	„Nemalo by to byť také ťažké rozhodnúť sa,“ karhala ju teta Jamesina.

	„Ale ja som sa narodila na vážkach, teta, a večne budem váhať.“

	„Mali by ste byť vyrovnanejšia, Filipa.“

	„Pravda, lepšie je byť vyrovnaná,“ súhlasila Filipa, „ale pripravíte sa o nejednu veľkú zábavu. A keď už hovoríte o Alekovi a Alonzovi, keby ste ich poznali, ťažko by ste si medzi nimi vybrali. Obaja sú rovnako milí.“

	„Vydajte sa teda za niekoho ešte milšieho,“ radila jej teta Jamesina. „Napríklad za toho študenta zo štvrtého ročníka, čo vás tak veľmi zbožňuje – za Vila Leslieho. Má veľmi pekné, veľké, dobrácke oči.“

	„Má ich trochu priveľké a pridobrácke – ako krava,“ povedala Fil kruto.

	„A čo poviete na Georgea Parkera?“

	„O ňom možno povedať iba toľko, že vždy vyzerá, akoby vyšiel rovno zo škrobárne a hladiarne.“

	„A čo Marr Holworthy? Na ňom iste nenájdete chybu?“

	„Nie. Vyhovoval by, keby nebol chudobný. Ja sa musím vydať za bohatého muža, teta Jamesina. Bohatstvo a slušný výzor – je nevyhnutná kvalifikácia. Vydala by som sa za Gilberta Blytha, keby bol bohatý.“ 

	„Pozrimeže!“ povedala Anna trochu jedovato.

	„Nie, toto sa nám ani trochu nepozdáva, veru nie. hoci sami Gilberta nechceme,“ posmievala sa Fil. „Ale nehovorme o nepríjemných témach. Predpokladám, že raz sa budem musieť vydať, ale ten deň budem odkladať čo najdlhšie.“

	„Jedno však nesmiete urobiť. Nesmiete sa vydať za chlapca, ktorého neľúbite, Fil,“ radila jej teta Jamesina.

	„Och, srdcia, ktoré tak starosvetsky verne ľúbili, dávno sa z módy vytratili,“ zatrilkovala Fil posmešne. „Voz je tu. Už letím – pápá, vy dve staromódne srdiečka.“

	Keď Fil odišla, teta Jamesina vážne pozrela na Annu. „Je to pekné, milé a dobrosrdečné dievča, ale neprichodí vám zavše, Anna, že nie je celkom normálna?“

	„Ale nie. Nemyslím, že by to nemala v hlave v poriadku,“ povedala Anna, utajujúc úsmev. „Ona len tak tára do sveta.“

	Teta Jamesina pokrútila hlavou.

	„Nuž, dúfam, že je to tak, Anna. Úprimne dúfam, lebo ju mám rada. Ale neviem ju pochopiť – na to so svojím rozumom nestačím. Nepodobá sa ani jednému dievčaťu, ktoré som kedy poznala, ba ani tým, akým som ja kedysi bola.“

	„A koľko dievčat vo vás bolo, teta?“

	„Aspoň pol tucta, moja milá.“

	
KAPITOLA XX

	Gilbert sa vyjadrí

	„Joj, či je dnes nudný, prozaický deň,“ zívala Fil a lenivo sa vystrela na diván, z ktorého najprv odohnala dve nesmierne rozhorčené mačky.

	Anna zdvihla oči od Klubu Pickwickovcov, ktorý čítala. Teraz, keď bolo po jarných skúškach, vychutnávala Dickensa.

	„Áno, pre nás to bol prozaický deň,“ prisvedčila zadumane, „ale pre niektorých ľudí to bol iste krásny deň. Možno dnes niekto vykonal veľký skutok – možno napísal veľkú báseň – alebo sa narodil veľký človek. A možno sa zlomilo nejaké srdce, Fil.“

	„Takú krásnu myšlienku si vyslovila a poslednou vetou si ju narušila,“ šomrala Fil. „Nerada myslím na zlomené srdcia – ani na nič nepríjemné.“

	„Myslíš, že sa celý život budeš môcť vyhýbať nepríjemnostiam, Fil?“

	„Božechráň, to nie. Ale či ich nemám dosť aj teraz? Vari pokladáte tú záležitosť s Alekom a Alonzom za niečo príjemné? Veď mi otravujú život.“

	„Ty nič neberieš vážne, Fil.“

	„Prečo by som mala byť vážna? Na svete je dosť vážnych ľudí. Svet potrebuje takých, ako som ja, Anna, aby ho mal kto rozveseliť. Bolo by hrozné, keby každý v ňom bol inteligentný, vážny, hĺbavý, keby všetko bral vážne. Mojím poslaním je, ako vraví Josiah Alien, .očarúvať a zvádzať. Uznaj sama, nebol náš život v Pattinom dome oveľa veselší a pestrejší poslednej zimy len preto, že som vás zavše trochu povzniesla?“

	„Áno, bol,“ uznala Anna.

	„A napriek tomu máte ma všetky rady – aj teta Jamesina, hoci si myslí, že som bláznivá. Prečo by som sa nesnažila byť inakšia než ostatní? Ach, Bože, aká som ospanlivá! Včera som bola hore až do jednej. Čítala som v posteli strašidelnú knihu o mátohách, a keď som ju dočítala, vieš že som nemala dosť odvahy vstať a zhasnúť svetlo? Veru nie! A keby Stella nebola prišla neskoro, svetlo by bolo veselo svietilo až do samého rána. Zavolala som ju a vysvetlila som jej prečo nemôžem vstať. Požiadala som ju, aby mi zhasila. Keby som to bola sama urobila, iste by ma bolo niečo chmatlo za nohu cestou do postele. Mimochodom, Anna, rozhodla sa už teta Jamesina, čo bude robiť cez leto?“

	„Zostane tu. Viem, že to robí kvôli tým nešťastným mačkám, hoci tvrdí, že sa jej nechce do vlastného domu, ktorý je zavretý, a na návštevu nerada chodí.“

	„Čo to čítaš?“

	„Klub Pickwickovcov.“

	„To je kniha, od ktorej som vždy hladná,“ povedala Fil. „Veľa sa v nej hovorí o dobrom jedle. Hrdinovia sa ustavične napchávajú šunkou s vajíčkami a chlipkajú vaječný koňak. Keď čítam Pickwickovcov, končí sa to obyčajne tým, že zájdem do komory na výzvedy. Aj teraz, len čo si na nich pomyslím, uvedomujem si, že som hladná ako vlk. Je v komore niečo na jedenie, kráľovná Anna?“

	„Dnes ráno som urobila citrónový nákyp. Môžeš si kúsok vziať.“

	Fil sa rozbehla do komory a Anna sa pobrala s Hrdzavkou do ovocného sadu. Bol vlhký, vonný večer včasnej jari. Z parku ešte nezmizol všetok sneh, pod smrekmi na prístavnej ceste ležali špinavé zvyšky záveji, chránené pred teplom aprílového slnka. Ale na miestach chránených pred vetrom a zimou rástla tráva a v odľahlom kúte našiel Gilbert zopár bledých, voňavých krókusov. Prišiel z parku s celou kyticou kvetov.

	Anna sedela na veľkom sivom balvane v ovocnom sade a dívala sa na holý brezový konár, skláňajúc sa proti červenému zapadajúcemu slnku v celej svojej kráse. Stavala si vzdušné zámky – prekrásny kaštieľ, kde slnkom zaliate dvorce a nádherné maštale sa rozplývali v arabských voňavkách a kde ona panovala ako kráľovná, majiteľka kaštieľa. Zamračila sa, keď zazrela Gilberta, ako vchádza do sadu. V poslednom čase sa jej darilo nebyť sama v Gilbertovej spoločnosti. Ale tentoraz ju dobre pristihol, a dokonca ju opustila aj Hrdzavka.

	Gilbert si k nej prisadol na balvan a podal jej kyticu kvetov.

	„Nepripomínajú ti tieto kvety naše prechádzky a domov, keď sme ešte boli školákmi, Anna?“

	Anna vzala kvety a ponorila si do nich tvár.

	„V tejto chvíli som práve v stodole pána Silasa Sloana.“

	„Veď o niekoľko dní tam naozaj budeš.“

	„Nie tak skoro, až o dva týždne. Prv pôjdem s Fil do Bolingbroku. Budeš v Avonlea skôr ako ja.“ 

	„Nebudem tam skôr. Cez leto vôbec nebudem v Avonlea, Anna. Ponúkli mi miesto v redakcii denníka Daily News a chcem ho prijať.“

	„Áno?“ zahabkala Anna neisto. Dumala nad tým, aké bude leto v Avonlea bez Gilberta. Takéto výhľady sa jej veľmi nepozdávali. „Nuž,“ povedala mdlo, „tebe sa to iste hodí.“

	„Áno, dúfal som, že také miesto nájdem. Pomôžem si tým finančne na budúci rok.“

	„Nesmieš sa prepracovať,“ povedala Anna, a ani si jasne neuvedomovala, čo hovorí. Zúfalo si želala, aby Fil vyšla do záhrady. „Celú zimu si sa usilovne učil.

	Však je dnes nádherný večer?“ povedala po chvíli. „Predstav si, dnes som našla pod stromom celú záplavu bielych fialiek. Tak ma to potešilo, ako keby som bola objavila zlatú baňu.“

	„Ty ustavične objavuješ zlaté bane,“ povedal Gilbert – tiež neprítomne.

	„Poďme pozrieť, či nenájdeme ešte nejaké,“ navrhla Anna živo. „Zavolám Fil a ... “

	„Nechaj teraz Fil a fialky, Anna,“ zahriakol ju Gilbert tíško a tak pevne ju chytil za ruku, že si ju nemohla vyslobodiť. „Niečo som ti chcel povedať.“

	„Och, nevrav to!“ zvolala Anna rozhodne. „Nevrav – prosím ťa, Gilbert!“

	„Musím. Ďalej to nemôže takto ísť. Anna, mám ťa rád. Vieš dobre, že ťa mám rád. Ani – ani ti neviem povedať ako. Sľúbiš mi, že jedného dňa budeš mojou ženou?“

	„Ja – ja nemôžem,“ odvetila Anna nešťastne. „Och, Gilbert – všetko si pokazil.“

	„Nemáš ma rada?“ spýtal sa Gilbert po trápnej prestávke, počas ktorej si Anna netrúfala zdvihnúť oči.

	„Nie – nie v tom zmysle. Veľmi ťa mám rada ako priateľa, ale neľúbim ťa, Gilbert.“

	„A nemôžeš mi dať nádej, že ma raz budeš ľúbiť?“ „Nie, nemôžem!“ zvolala Anna zúfalo. „Nikdy, nikdy ťa nemôžem ľúbiť – nie v tom zmysle, ako ty myslíš, Gilbert. Nikdy viac mi to nespomínaj!“

	Zase sa odmlčali. Toto mlčanie bolo také dlhé, také strašné, že napokon Anna zdvihla oči. Gilbert bol bledý až po pery. A jeho oči – Anna sa striasla a odvrátila zrak. Nebolo v tom nič romantického. Či to musí vyzerať tak groteskne alebo tak tragicky, keď nás niekto požiada o ruku? Zabudne niekedy na výraz Gilbertovej tváre?

	„Máš niekoho iného?“ spýtal sa jej tíško.

	„Nie – nie,“ odvetila Anna pohotové. „Nikoho, nikoho neľúbim v tom zmysle – a mám ta radšej ako hocikoho na svete. Ale musíme – musíme aj naďalej ostať iba priateľmi, Gilbert.“

	Gilbert sa trpko zasmial.

	„Priateľmi! Tvoje priateľstvo ma nemôže uspokojiť, Anna. Túžim po tvojej láske – a vravíš mi, že tej sa nikdy nedožijem.“

	„Ľutujem. Prepáč mi, Gilbert,“ bolo jediné, na čo sa Anna zmohla. Kde, kde boli tie milé a krásne reči, ktorými vo svojich predstavách odmietala nežiadúcich pytačov?

	Gilbert jej jemne pustil ruku.

	„Nemám ti čo odpúšťať. Boli chvíle, keď som sa nazdával, že ti na mne záleží. Klamal som sám seba, nič viac. Zbohom, Anna.“

	Anna sa vrátila do svojej izby, sadla si k obloku za borovicami a trpko sa rozplakala. Cítila, akoby z jej života vymizlo niečo nesmierne vzácne. Išlo, pravda, o Gilbertovo priateľstvo. Ach, prečo ho musí takto stratiť?

	„Čo je ti, moja milá?“ pýtala sa Fil, vchádzajúc do izby v prísvite mesačného svetla.

	Anna neodpovedala. V tej chvíli si želala, aby Fil bola na tisíce míľ od nej.

	„Iste si odmietla Gilberta Blytha. Si praobyčajný idiot, Anna Shirleyová!“

	„Nazývať idiotstvom, keď sa nechcem vydať za muža, ktorého neľúbim?“ odvetila Anna chladno, prinútená odpovedať.

	„Ale veď ty nevieš, čo je láska, aj keby si ju videla. Vo svojej predstavivosti si si čosi vyrojčila, čo nazývaš láskou, a namýšľaš si, že taká má byť skutočná láska. Hľa, to je jediná múdrosť, ktorú som kedy v živote povedala. Ani neviem, ako som sa na to zmohla.“

	„Fil,“ prosila Anna, „prosím ťa, choď preč a nechaj ma na chvíľu samotnú. Celý môj svet sa mi zrútil. Musím si ho opäť vystavať.“

	„A Gilbert v ňom nebude?“ spýtala sa Fil, keď odchádzala.

	Svet, v ktorom nebude Gilbert? Anna si trpko opakovala tieto slová. Nebude to veľmi osamelý, sivý svet? Nuž, všetkému je Gilbert na vine. Pokazil ich krásne priateľstvo. Musí si zvyknúť žiť bez neho.

	
KAPITOLA XXI 

	Ruže včerajška

	Anna strávila v Bolingbroku dva príjemné týždne. Zavše pocítila akúsi neistú bolesť a nespokojnosť, keď si spomenula na Gilberta. No nemala veľa času myslieť naňho. Slezový vrch, tak sa volal pekný dom Gordonovcov, bol veselý a plný Filipiných priateľov obidvoch pohlaví. Zájazdy, tance, pikniky, člnkovanie, to všetko šlo jedno za druhým a všetko usporiadala Fil pod názvom ,radovánky“. Alek i Alonzo boli pritom ustavične, až sa Anna čudovala, či títo dvaja mládenci robia niečo iné okrem obskakovania osôbky ,kade vietor, tade plášť‘ menom Fil. Obidvaja boli milí chlapci, mužní, ale Anna sa nedala vyprovokovať a nevyjadrila sa, ktorý sa jej väčšmi páči.

	„A tak som na teba spoliehala, že mi pomôžeš rozhodnúť sa, ktorému sa mám sľúbiť za ženu,“ sťažovala sa Fil.

	„Rozhodnúť sa musíš sama. Veď si taká pohotová, keď máš radiť iným, za koho sa vydať,“ odvetila jej Anna trochu štipľavo.

	„Ach, to je niečo iné,“ namietala Fil úprimne.

	Ale najdokonalejšou udalosťou počas Anninho pobytu v Bolingbroku bola návšteva jej rodiska – zašlého domčeka v zastrčenej uličke, o ktorom toľko snívala. Nadšene sa dívala na domček, keď sa ocitla pred jeho bránkou.

	„Je takmer taký, ako som si ho predstavovala,“ povedala si. „Pod oblokmi sa síce nevinie medonica, ale pri bránke skutočne rastie orgován a – áno, na oblokoch sú mušelínové záclony. Ako som rada, že je aj žlto omietnutý.“

	Veľmi vysoká, veľmi chudá žena prišla otvoriť.

	„Áno, Shirleyovci tu bývali pred dvadsiatimi rokmi,“ odpovedala na Anninu otázku. „Mali dom prenajatý. Pamätám sa na nich. Obaja zomreli na horúčku takmer súčasne. Bol to smutný prípad. Ostalo po nich dieťatko. Je už iste dávno mŕtve. Bolo veľmi chudorľavé. Vzali si ho starí Thomasovci – ako keby nemali dosť starostí s vlastnými deťmi.“

	„Nezomrelo,“ povedala Anna s úsmevom. „Ja som to ich dieťa.“

	„Nehovorte! Aleže ste narástli,“ zvolala žena, akoby ju prekvapilo, že Anna už nie je dieťatko. „A keď sa na vás dívam, vidím, že sa na rodičov ponášate. Pleť máte po oteckovi. Aj on mal ryšavé vlasy. Ale oči a ústa máte skôr po mamke. Bola to milučká žienka. Moja dcéra chodila k nej do školy a bola do nej zbláznená. Pochovali ich do spoločného hrobu a školská správa im dala postaviť náhrobok ako uznanie za verné služby. Nechcete vojsť dnu?“

	„Dovolíte mi, aby som si prezrela dom?“ spýtala sa Anna dychtivo.

	„Božemôj, pravdaže, môžete si pozrieť všetko, čo chcete. Veľa času vám to nezaberie, lebo veľa toho niet. Stále nalieham na starého, aby mi pristaval kuchyňu, ale on sa za robotou neženie. Tamto je jedáleň a na poschodí sú ešte dve izby. Nech sa páči, pozrite si dom sama. Ja musím ísť k malému. Vy ste sa narodili vo východnej izbe. Pamätám sa, ako vaša mamička vravievala, že sa rada díva na východ slnka. Pamätám sa aj na to, že ste sa narodili vo chvíli, keď vychádzalo slnko, a prvá vec, čo ste na svete zazreli, bolo svetlo vychádzajúceho slnka.“

	[image: Image]

	 

	Anna šla s prekypujúcim srdcom hore malými schodmi do východnej izby. Pre ňu to bola svätyňa. Tu jej matka snívala prekrásne, šťastné sny budúcej matky, tu dopadlo červené svetlo vychádzajúceho slnka na jednu i na druhú v posvätnú hodinu narodenia; tu jej matka zomrela. Očami vlhkými od slz dívala sa Anna rozochvene okolo seba. Bola to jedna z tých vzácnych chvíľ života, ktoré jasným svetlom večne žiaria v pamäti.

	„Zaujímavé! Keď som sa narodila, moja mamička bola mladšia, než som ja teraz,“ zašepkala si.

	Keď Anna opäť zišla dolu, domáca pani na ňu čakala v predizbe. Podala jej zaprášený balíček, zviazaný vyblednutou belasou stužkou.

	„Tu je zväzok starých listov, ktoré som našla v skrini hore na poschodí, keď som sa sem nasťahovala,“ povedala jej. „Neviem, aké sú to listy – nikdy som balíček neotvorila, ale horný list je adresovaný slečne Willisovej. Tak sa vaša mamička volala za slobodná. Môžete si listy vziať, ak chcete.“

	„Och, ďakujem vám, ďakujem vám,“ zvolala Anna a s nadšením prijala od nej balíček.

	„Nič iné v dome nebolo,“ povedala domáca pani. „Všetok nábytok predali, aby zaplatili lekárovi účet, a pani Thomasovej sa ušli šaty a nejaké drobnosti po vašej mamičke. Medzi tou háveďou mladých Thomasovcov iste dlho nevydržali. Všetko nivočili, ani zvieratká – dobre sa na ne pamätám.“

	„Nemám po mamičke nič, ani maličkosť,“ vzdychla si Anna a hrdlo sa jej zvieralo. „Nikdy, nikdy sa vám nebudem vedieť dosť poďakovať za tieto listy.“

	„Nemáte za čo. Ale božemôj! Oči máte celkom ako vaša mama. Aj ona sa vedela očami takto prihovárať. Váš otec bol trochu prostejší, čo do vzhľadu, ale veľmi milý. Pamätám sa, ako ľudia vraveli, keď sa vaši rodičia vzali, že nikdy predtým nevideli taký zaľúbený párik. Chudáci, dlho spolu nežili! Ale boli veľmi šťastní, pokiaľ boli spolu a nažive, a myslím, že aj to má veľkú cenu.“

	Anna veľmi túžila vrátiť sa domov, aby si mohla prečítať vzácne listy. Ale najprv vykonala maličkú púť. Sama zašla do zeleného kútika „starého“ bolingbrokského cintorína, kde pochovali otca i matku a nechala na ich hrobe biele kvety, ktoré priniesla. Potom sa rýchlo vrátila na Slezový vrch, zavrela sa do svojej izby a prečítala si listy. Niektoré písal jej otec, niektoré matka. Nebolo ich veľa – celkom len asi tucet – ale Walter a Berta Shirleyovci neboli často ďaleko od seba v čase ich známosti. Listy boli žlté, vyblednuté a tmavé, poznačené škvrnami prešlých rokov. Na poškvrnených a pokrvavených stránkach nenašla nijaké slová hlbokej múdrosti, len riadky hovoriace o láske a dôvere. Tkvela v nich sladkosť zabudnutých čias minulosti, milé predstavy dvoch už dávno mŕtvych milencov. Berta Shirleyová vedela výborne Štylizovať a vnášať do listov pôvab osobnosti pisateľky. Slová i myšlienky uchovali si svoju krásu a vôňu aj po toľkých rokoch. Listy boli nežné, dôverné, pre Annu posvätné. Anne sa zdal najmilší list písaný po jej narodení otcovi, ktorý bol nakrátko preč z domu. Prekypoval matkinými podrobnosťami, ktoré písala s hrdosťou o „maličkej“ – o tom, aká je šikovná, aká je múdra, aká je milučká.

	„Najradšej ju mám, keď spí. Ale milšia mi je, keď nespí,“ napísala Berta Shirleyová v dodatku listu. Bola to pravdepodobne posledná veta, ktorú jej ruka kedy napísala. Jej koniec bol vtedy veľmi blízko.

	„Toto bol najkrajší deň môjho života,“ povedala večer Anna Filipe. „Našla som otca a matku. Vďaka listom rodičia sa mi stali skutočnosťou. Už nie som sirota. Mám pocit, akoby som bola otvorila knihu a našla medzi listami vonné a milé ruže včerajška.“

	
KAPITOLA XXII 

	Jar i Anna sa vracajú do Zeleného domu

	Svetlá z kuchynského sporáka sa odrážali na stenách Zeleného domu, pretože jarný večer bol chladný. Otvoreným východným oblokom vnikal dnu neistý, no milý šepot noci. Marilla sedela pri ohni, ale v duchu sa poberala starými cestami na omladnutých nohách. V poslednom čase strávila Marilla takto nejednu hodinu, keď sa nazdávala, že by mala niečo pliesť pre dvojčence.

	„Možno preto, že starnem.“

	A pritom sa za posledných deväť rokov Marilla veľmi málo zmenila. Iba trochu pochudla a zhranatela. Vo vlasoch mala o niečo viac šedín, ale ešte vždy si ich česala do tvrdého uzla a upevňovala dvoma ihlicami – boli to tie isté ihlice. Ale výraz jej tváre sa veľmi zmenil: to, čo sa jej kedysi črtalo okolo úst a naznačovalo zmysel pre humor, sa teraz u nej zázračne vyvinulo; oči mala nežnejšie a milšie, častejšie a srdečnejšie sa smiala.

	Marilla myslela na celý svoj predchádzajúci život, na stiesnené, ale nie nešťastné detstvo, na úzkostlivo tajené sny a sklamané nádeje dievčenských rokov, na dlhé, sivé, jednotvárne roky zrelého veku. Myslela na Annin príchod – na živé, obrazotvorné, náruživé dievča so srdcom plným lásky a so svetom fantázie, ktoré so sebou prinieslo pestrosť, teplo a vrúcnosť, až napokon púšť Marillinho života rozkvitla ani ruža. Marilla cítila, že zo šesťdesiatich rokov svojho života skutočne prežila len tých deväť, ktoré nasledovali po Anninom príchode.

	A zajtra večer sa Anna vráti domov.

	Otvorili sa kuchynské dvere. Marilla dvihla oči v domnení, že vchádza pani Lyndová. Pred ňou stála Anna, vysoká, s očami ako hviezdy, s náručím plným konvaliniek a fialiek.

	„Anna Shirleyová!“ zvolala Marilla. Raz v živote aj ona sa dala vytrhnúť zo svojej zvyčajnej zdržanlivosti. Objala dievčinu a pritisla si ju aj s kvetmi na srdce, horúcimi bozkami pokryla ohnivé vlasy a sladkú tvár. „Veď som ťa čakala až zajtra večer, ako si sa sem dostala z Carmody?“

	„Pešo, drahá Marilla. Vari som tú cestu zriedkavo prešla, keď som chodila do Kráľovninej akadémie? Poštár mi zajtra privezie kufor. Zrazu som zatúžila po domove a prišla som o deň skôr. A krásne som sa prešla v májovom súmraku. Zastavila som sa v háji a natrhala som si konvalinky.

	Šla som Fialkovým údolím. Vyzerám teraz ako veľká váza s fialkami, tými milými, nebom sfarbenými nežnými kráskami. Ovoňajte ich, Marilla – nadýchajte sa ich vône!“

	Marilla ochotne privoňala, ale zaujímala sa viac o Annu ako o fialky.

	„Sadni si, dieťa moje, iste si veľmi unavená. Idem ti pripraviť niečo na večeru.“

	„Za horami teraz práve vychodí mesiac. Bol to rozkošný pohľad. A žaby mi spievali cestou domov z Carmody! Rada, počúvam žabie kŕkanie. Akosi sa spája s mojimi najšťastnejšími spomienkami na staré jarné večery. Vždy mi pripomínajú ten večer, keď som k vám prvý raz prišla. Pamätáte sa naň, Marilla?“

	„Že či?“ odpovedala Marilla dôrazne. „Na to tak skoro nezabudnem.“

	„V tom roku žaby opreteky vyspevovali v močarisku a v potoku. Večerami som stála pri obloku, počúvala som ich a čudovala sa, ako môžu byť také veselé a súčasne také smutné. Ale som rada opäť doma. V Redmonde bolo krásne a v Bolingbroku som sa mala skvele – ale Zelený dom je mojím domovom.“

	„Počula som, že Gilbert nepríde tohto leta domov,“ povedala Marilla.

	„Nie.“ Niečo v Anninom hlase Marillu zarazilo, a preto strmo pozrela na Annu, ktorá však predstierala, že usporadúva fialky vo váze. „Pozrite, aké sú pekné,“ pokračovala Anna rýchle. „Rok je ako kniha, však, Marilla? Jarné strany sú popísané konvalinkami a fialkami, letné ružami, jesenné červenými javorovými listami a zimné slezom a večne zelenými kríkmi.“

	„Obstál Gilbert dobre na skúškach?“ naliehala Marilla.

	„Výborne. Je prvý v triede. Ale kde sú dvojčence a pani Lyndová?

	„Rachel s Dorou šli k Harrisonovcom. Davy je u Boulterovcov. Ak sa nemýlim, už ho počujem prichádzať.“

	Davy vbehol dnu, a keď zočil Annu, zastal a s radostným výkrikom sa vrhol k nej.

	„O, Anna, ako som rád, že vás vidím! Počujte, Anna, narástol som o dva cóly od minulej jesene. Dnes ma pani Lyndová merala svojím metrom a pozrite, Anna, na môj predný zub. je preč. Pani Lyndová mi priviazala jeden koniec nite na zub a druhý na dvere a potom zavrela dvere. Predal som ho Miltymu za dva centy. Milty zbiera zuby.“

	„Na čo sú mu zuby?“ spýtala sa Marilla.

	„Bude z nich mať náhrdelník, keď sa bude hrať na indiánskeho náčelníka,“ vysvetľoval Davy a vyštveral sa Anne do lona. „Už ich má pätnásť. Už mu všetci chlapci sľúbili svoje zuby, preto sa nikomu neoplatí zbierať ich. Vravím vám, Boulterovci majú obchodného ducha.“

	„Správal si sa slušne u Boulterovcov?“ pýtala sa Marilla prísne.

	„Áno, ale počujte, Marilla, už ma unavuje to slušné správanie.“

	„Oveľa skôr by si sa unavil, keby si bol zlý,“ povedala Anna.

	„Nuž, bola by to aspoň zábava. Ľutovať by som mal dosť času potom, však?“

	„Ľútosť neodstráni dôsledky zlého chovania, Davy. Nepamätáš sa na tú nedeľu minulého leta, keď si utiekol z nedeľnej školy? Vtedy si mi povedal, že sa nevypláca byť zlý. Čo ste robili dnes s Miltym?“ 

	„Chytali sme ryby, naháňali mačku, hľadali sme vajíčka a kričali sme na ozvenu. Za Boulterovie stodolou v kroví je krásna ozvena. Počujte, Anna, čo je to ozvena? Chcem to vedieť.“

	„Ozvena je krásna víla, Davy, ktorá žije ďaleko v lese a smeje sa na svet spomedzi vŕškov.“

	„Ako vyzerá?“

	„Vlasy a oči má tmavé, ale šijú a plecia biele ako sneh. Nijaký smrteľník nikdy neuzrie, aká je krásna. Je rýchlejšia ako jeleň a my poznáme len jej posmešný hlas, nič viac. Počuješ ju, ako v noci volá, počuješ, ako sa smeje pod hviezdnatým nebom. Ale nikdy ju neuvidíš. Beží pred tebou, keď ju chceš dohoniť, a posmieva sa ti za najbližším vŕškom.“

	„Je to všetko pravda, Anna? Alebo sú to táraniny?“ pýtal sa Davy s vytreštenými očami.

	„Davy,“ povedala Anna zúfalo. „Nemáš dosť rozumu, aby si vedel rozoznať medzi rozprávkou a nepravdou?“ 

	„Čo je to teda, čo nám odpovedá za Boulterovie kríkmi? Chcem to vedieť,“ naliehal Davy.

	„Keď budeš trochu väčší, Davy, vysvetlím ti to.“

	Pri narážke na vek Davyho myšlienky zrejme nadobudli nový smer, lebo po chvíľke rozmýšľania pošepol: „Anna, budem sa ženiť.“

	„Kedy?“ pýtala sa Anna rovnako vážne.

	„Pravdaže, najprv musím narásť.“

	„No to sa mi uľavilo, Davy. Á kto je tá šťastná dáma?“

	„Stella Fletcherová. Chodíme spolu do jednej triedy. Počujte, Anna, je to najkrajšie dievča, aké ste kedy videli. Ak zomriem prv, než vyrastiem, budete mi na ňu dávať pozor, áno?“

	„Davy Keith, prestaň tárať,“ napomenula ho Marilla prísne.

	„To nie sú táraniny,“ namietal Davy urazene. „Sľúbila sa mi za ženu, a keď zomriem, bude mojou zasľúbenou vdovou, nie? A nemá nikoho na svete, čo by sa o ňu staral, okrem starej mamy.“

	„Poď večerať, Anna,“ prerušila ich Marilla, „a nepodnecuj chlapca k takým hlúpym rečiam.“

	
KAPITOLA XXIII

	Paľko nemôže nájsť skalných

	Toho leta život v Avonlea plynul veľmi šťastne, hoci Annu počas prázdnin znepokojoval pocit, že tu nie je čosi, čo by malo byť. Nepripúšťala si ani vo vlastnom vnútri, že to zapríčinila Gilbertova neprítomnosť. Keď však musela ísť sama domov, či už z kostola, či zo schôdzok AVZS, kým Diana s Fredom a mnohé ďalšie páriky sa prechádzali za šera pod hviezdnatým nebom, srdce jej mučila čudná osamelá bolesť, ktorú si nijako nevedela vysvetliť. Gilbert jej ani nenapísal, hoci sa nazdávala, že toľko pozornosti jej predsa mohol venovať. Vedela, že zavše písal Diane, ale nevypytovala sa naňho. A keďže Diana predpokladala, že Anna dostáva od neho správy, nehovorila jej o Gilbertovi nič. Gilbertova mama, veselá, úprimná, srdečná žena, ale nie príliš taktná, mala nepríjemný zvyk často sa vypytovať Anny trápne jasným hlasom v prítomnosti svedkov, či v poslednom čase dostala list od Gilberta. Chudera Anna sa iba začervenala a tíško šepla, že „v poslednom čase nie“. Jej odpoveď všetci prítomní, ako aj pani Blythová, pokladali za dievčenskú vyhýbavosť.

	Odhliadnuc od tohto, Anna prežívala krásne leto. V júni prišla na návštevu veselá Priscilla.

	Po jej odchode prišli Irvingovci s Paľkom a Šarlotou Štvrtou stráviť júl a august „doma“, v Sídle ozveny.

	Sídlo ozveny sa opäť stalo dejiskom veselých udalostí a ozveny na druhom brehu rieky ustavične opakovali a napodobňovali smiech, ktorý sa ozýval v starej záhrade za sosnami.

	„Slečna Levanduľa“ sa nezmenila, ledaže opeknela a bola milšia. Paľko ju zbožňoval a krásne bolo dívať sa na priateľstvo, ktoré ich spájalo.

	„Ale nevolám ju mamička,“ vysvetľoval Anne. „To meno patrí len mojej jedinej mamičke, a nikomu druhému ho nemôžem dať. Veď viete, pani učiteľka. Ale volám ju mamka Levanduľa a po oteckovi ju mám najradšej. Ba ľúbim ju o byľôčku viac ako vás, pani učiteľka.“

	„Tak je to aj správne,“ odpovedala Anna.

	Paľko mal už trinásť rokov a na svoj vek bol nadmerne vysoký. Mal krásnu tvár i oči a jeho obraznosť bola ako hranol, ktorý menil na dúhové farby svetlo, ktoré cezeň prechádzalo. Paľko s Annou prežili rozkošné prechádzky po lesoch, po poliach a po pobreží. Nikdy sa nenašli dve väčšmi „príbuzné duše“, ako boli ich.

	Šarlota Štvrtá rozkvitla v mladú dámu. Vlasy si teraz česala do vysokého pompadúrskeho účesu. Vzdala sa už starých belasých stužiek, ktoré kedysi tak rada nosievala, ale tvar mala i teraz pehavú, nos vyhrnutý a ústa a úsmev široké ako predtým.

	„Dúfam, že nebadáte u mňa yankeesky prízvuk, slečna Shirleyová, všakže nie?“ spytovala sa úzkostlivo.

	„Nič som nezbadala, Šarlota.“

	„To ma naozaj teší. Doma mi síce vraveli, že sa im čosi marí, ale azda chceli do mňa iba dobiedzať. Nechcem hovoriť yankeeskym prízvukom. Nie že by som povedala čo len slovo proti Yankeeom, slečna Shirleyová, sú naozaj veľmi civilizovaní. Ale najmilší je mi jednako len náš ostrov princa Eduarda.“

	Paľko trávil prvé dva týždne u starej mamy Irvingovej v Avonlea. Anna naňho čakala, ale on túžil čo najskôr dostať sa k morskému brehu, aby sa stretol s Norou, Zlatou paňou a Námorníkmi – dvojčencami. Ledva vyčkal, kým sa navečeral. Ale keď sa vrátil za večerného šera z morského brehu, bol celkom vytriezvený.

	„Nenašiel si svojich skalných?“ spýtala sa ho Anna.

	Paľko smutne pokrútil hlavou s gaštanovými vlasmi.

	„Dvojčence-námorníci a Zlatá pani vôbec neprišli,“ povedal. „Nora tam bola, ale ani Nora nebola taká ako predtým, pani učiteľka. Zmenila sa.“

	„To si sa ty, Paľko, zmenil,“ povedala Anna. „Príliš si vyrástol pre svojich ľudí. Tí sa hrávajú len s malými deťmi. Obávam sa, že dvaja námorníci už nikdy neprídu v čarovnom člne, vykladanom perleťou, s plachtou z mesačného svitu. A Zlatá pani ti už nikdy nebude vyhrávať na harfe. Ani Nora sa už dlho nebude s tebou stretávať. Musíš zaplatiť za to, že si vyrástol, Paľko. Rozprávkovú krajinu musíš nechať za sebou.“

	„Ale hlúpostí natárate práve toľko ako predtým,“ povedala im stará pani Irvingová, napoly zhovievavo, napoly karhavo.

	„My netárame,“ bránila sa Anna a vážne pokrútila hlavou. „Zmúdreli sme, veľmi sme zmúdreli, a to je veľká škoda. Prestaneme byť zaujímaví, keď zistíme, že je nám reč daná na to, aby sme tajili svoje myšlienky.“

	„Ale veď reč nemáme na to – máme ju na to, aby sme si myšlienky vymieňali,“ namietala pani Irvingová vážne. Nikdy nepočula o Talleyrandovi a nerozumela epigramom.

	Anna strávila dva nádherné týždne v Sídle ozveny za prekrásneho augustového počasia. Za ten čas sa jej podarilo posúriť Ludovica Speeda v jeho pomalom dvorení Theodore Dixovej, ako sme uviedli na patričnom mieste v inom diele o jej živote. Na návštevu prišiel aj Arnold Sherman, starší známy Irvingovcov, ktorý značne prispel k spoločne stráveným dňom.

	„Cítim sa ako omladnutý obor,“ povedala Anna.

	„Ešte dva týždne a musím sa opäť vrátiť do Kingsportu, do Redmondu a do Pattinho domu. Pattin dom je veľmi príjemný kútik, slečna Levanduľa. Mám pocit, že mám dva domovy – jeden v Zelenom dome a druhý v Pattinom. Ale kde sa podelo leto? Veď sa mi zdá, akoby som len včera bola prišla domov s kyticou konvaliniek. Keď som bola malá, nedovidela som z jedného konca leta na druhý. Tiahlo sa predo mnou ako nekonečné ročné obdobie. A teraz nie je širšie ako dlaň a ani dlhšie ako rozprávka.“

	„Anna, a čo Gilbert Blythe? Ešte ste takí dobrí priatelia, ako ste bývali?“ spýtala sa slečna Levanduľa jemne.

	„Priatelím sa s Gilbertom práve tak ako predtým, slečna Levanduľa.“

	Slečna Levanduľa pokrútila hlavou.

	„Čosi sa mi nepozdáva, Anna. Budem bezočivá a spýtam sa vás, čo sa stalo. Povadili ste sa?“

	„Nie, lenže Gilbert žiadal odo mňa niečo viac ako priateľstvo a ja mu viac dať nemôžem.“

	„Ste si tým celkom istá, Anna?“

	„Absolútne istá.“

	„Veľmi, veľmi ma to mrzí.“

	„Neviem, prečo si každý myslí, že sa mám vydať za Gilberta Blytha,“ povedala Anna nevrlo.

	„Pretože ste priam stvorení a určení jeden pre druhého, Anna, preto si to každý myslí. A nemusíte tak krútiť svojou hlávkou, je to fakt.“

	 

	
Kapitola XXIV 

	Jonáš na scéne

	Prospect Point, 20. augusta

	Drahá Anna, písala Fil,

	musím si podoprieť viečka, aby mi ostali otvorené, kým dopíšem tento list. Hanebne som ťa toto leto zanedbávala, moja drahá, ale zanedbávala som aj ostatných svojich dopisovateľov. Čaká na mňa celá kôpka listov, na ktoré mi treba odpovedať, a preto si musím opásať bedrá a dať sa do práce. Prepáč mi moje miešané metafory, som nesmierne ospanlivá. Včera večer sme boli so sesternicou Emíliou na návšteve u susedov. Boli tam aj iní hostia, a len čo títo nešťastníci odišli, naša hostiteľka a jej tri dcéry ich rozniesli na kúsky. Vedela som, že sesternica Emília a ja prídeme na rad, len čo sa za nami zatvoria dvere. Keď sme prišli domov, pani Lillyová mi oznámila, že paholok týchto susedov má šarlach. Môžeš sa spoľahnúť na pani Lillyovú, že ťa počastuje takouto správou. Príšerne sa bojím šarlachu. Ani zaspať som nemohla. Keď som si ľahla, jednostaj som na to myslela. Prehadzovala som sa na posteli z boka na bok. Keď som na chvíľku zadriemala, snívali sa mi hrozné sny. O tretej som sa zobudila s vysokou horúčkou, bolením hrdla a mučivými bolesťami hlavy. vedela som, že mám šarlach. Nastrašená som vstala a vyhľadala lekársku knihu sesternice Emílie, aby som si precitala príznaky choroby. Anna, mala som všetky. Vrátila som sa do postele, a keďže som sa to najhoršie dozvedela, spala som celú noc ako zabitá, hoci ti neviem povedať, prečo sa vraví, že niekto spí ako zabitý. Ale ráno som sa cítila celkom zdravá, nemohol to teda byt šarlach. Možno by tak skoro u mňa neprepukol, keď som ho včera len chytila. Vo dne si takéto okolnosti neuvedomujem, ale o tretej hodine ráno nie a nie logicky uvažovať.

	Iste sa čuduješ, čo robím v Prospect Pointe. Nuž, rada trávim aspoň mesiac v lete pri mori a otecko naliehal, aby som toho roku šla k sesternici Emílii, ktorá má exkluzívny penzión v Prospect Pointe. A tak som sem pred dvoma týždňami prišla. A ako obyčajne, ujo Marek Miller ma priviezol zo stanice na starej drožke, do ktorej mal zapriahnutého koňa ,na všeobecné ciele“, ako o ňom vraví. Je to príjemný starý ujo a dal mi za hrsť mentolových cukríkov. Mentolky mi vždy pripadali ako nábožné cukríky. Asi preto, lebo keď som bola malá, stará mama Gordonová mi ich dávala v kostole. Mentolky uja Marka som nezjedla, lebo ich vytiahol len tak z vrecka, kde ich mal voľne nasypané, a musel z nich najprv povyberať hrdzavé klince a iné drobnosti. Ale ani za svet som ho nechcela uraziť, a tak som jeho milé mentolky ukradomky trúsila po ceste. keď posledná zmizla, ujo Marek mi povedal trochu karhavo: Nemali ste tie cukríky zjesť všetky naraz, slečna Fil. Môže vás rozbolieť brucho.

	Sesternica Emília má okrem mňa len piatich hostí, štyri staré panie a jedného mladíka. Moja suseda sprava je pani Lillyová. Patrí medzi tie, čo sa rady kochajú v podrobnom rozprávaní o všelijakých bolestiach, trápeniach a chorobách. Len čo pred ňou spomenieš nejakú chorobu, hneď pokrúti hlavou a povie: Ach, veľmi dobre viem, čo to je, a potom si vypočuješ všetky podrobnosti. Jonáš vraví, že raz pred ňou spomenul locomotor ataxia, a aj vtedy sa vyjadrila, že pridobre vie, čo je to za chorobu. Trpela na ňu vraj celých desať rokov a napokon ju vyliečil akýsi pojazdný lekár.

	Kto je Jonáš? Len počkaj, Anna Shirleyová. Na patričnom mieste a v patričnom čase sa o ňom dozvieš. Jeho neslobodno klásť dovedna s ctihodnými starými dámami.

	Po mojej ľavej strane sedí v jedálni pani Phinneyová. Vždy hovorí nariekavým bolestným hlasom a celkom ťa znervóznie, lebo každú chvíľu očakávaš, že sa rozplače. Natíska ti dojem, že život je naozaj slzavým údolím a že úsmev – o smiechu ani nehovorím – je frivolnosť hodná pokarhania. Má o mne horšiu mienku ako teta Jamesina a bohužiaľ nemá ma tak rada, aby sa jej city ku mne vyvážili.

	Slečna Mária Grimsbyová sedí krížom oproti mne. Hneď v prvý deň povedala som slečne Márii, že sa zberá na dážď, na čo sa slečna Mária zasmiala. Potom som jej povedala, že cesta zo stanice sem je veľmi pekná – a slečna Mária sa opäť zasmiala. Poznamenala som, že zrejme tu ešte ostalo zopár komárov – a slečna Mária sa zasmiala. Povedala som jej, že Prospect Point sa mi nikdy nezdal taký pekný – a slečna Mária sa zasa len usmieva. Keby som slečne Márii povedala: Obesil sa mi otec, opila sa mi mater, brata mi zavreli do väznice a ja prekonávam posledné štádium tuberkulózy, slečna Mária by sa len smiala. Nemôže za to – má to vrodené. Ale je to veľmi smutne a hrozné.

	Piata stará pani je pani Grantová. Je to milučká stará dáma, ale vždy hovorí o iných len v dobrom, a preto rozhovory s ňou sú veľmi nudné.

	A teraz niečo o Jonášovi, Anna.

	Keď som prišla k sesternici Emílii, zazrela som oproti sebe pri stole mládenca, ktorý sa na mňa usmieval, ako keby ma poznal od kolísky. vedela som – že sa volá Jonáš Blake, že študuje teológiu v St. Colombe a že cez leto zastupuje správcu kostola v Prospect Pointe.

	Je to škaredý mládenec. Naozaj, najškaredší mladík, akého som kedy videla. Má obrovskú ťarbavú postavu a nesmierne dlhé nohy. Má hladké konopné vlasy a veľké ústa. A tie jeho uši – ale na tie radšej nemyslím, keď nemusím.

	Má nádherný hlas – ak zatvoríš oči, je úchvatný –rozhodne má krásnu dušu a povahu.

	Od samého začiatku sme sa spriatelili. Aj on študoval v Redmonde, a to nás hneď zblížilo. Chodili sme spolu ryby chytať a člnkovať sa a večer pri mesačnom svite sme sa prechádzali na pláži. V mesačnom svetle nevyzeral taký všedný, bol dokonca príjemný. Príjemnosť z neho len tak sálala. Staré panie, okrem pani Grantovej, nemajú ho veľmi v láske, pretože sa veľa smeje a žartuje. Zrejme, spoločnosť ľahkomyseľného dievčaťa, ako som ja, mu je milšia ako spoločnosť starých dám. Akosi mi záleží na tom, aby ma nepokladal za ľahkomyseľnú.

	Je to priam smiešne. Prečo by mi malo záležať na tom, čo si o mne myslí nejaký plavovlasý Jonáš, ktorého som nikdy predtým nevidela?

	Minulú nedeľu mal Jonáš kázeň v dedinskom kostole. Šla som aj ja, ale nevedela som, že bude kázať. Dovtedy mi pripadalo ako žart, že je – alebo že bude – pastorom.

	Nuž, Jonáš mal kázeň. Ale keď kázal desať minút, cítila som sa taká maličká a bezvýznamná, že som sa nazdávala, že holým okom ma ani nevidno. Jonáš sa ani nezmienil o ženách a na mňa ani nepozrel. Ale na mieste som si uvedomila, aký som biedny, frivolný, maloduchý motýľ a ako ďaleko som od ideálu, ktorý má Jonáš o ženách. V jeho očiach žena má byt vznešená, silná a šľachetná. Hovoril presvedčivo, jemno a pravdivo. Proste je taký, aký má byť pastor. Nechápala som, ako som ho mohla pokladať za nepekného – ale on nepekný naozaj je! – keď má taký duchaplný pohľad a múdre čelo, ktoré mu vo všedné dni zakrývajú strapaté vlasy.

	Bola to nádherná kázeň a bola by som ho vecne počúvala, i keď som sa pritom cítila úbohá. Ach, kiež by som bola taká, ako si ty, Anna.

	Cestou domov ma dohonil a veselo sa usmieval ako obyčajne. Ale jeho úsmev ma už neoklamal. Videla som ozajstného Jonáša. Nevedela som, či aj on vidí Fil takú, aká v skutočnosti je, takú, akú dosiaľ nikto, ani ty, Anna, ešte nevidel.

	„Jonáš,“ vravela som mu, zabudla som ho osloviť pán Blake.

	Však to bolo hrozné? – Ale sú chvíle, kedy na týchto veciach nezáleží.

	„Jonáš, ste rodený pastor. Ničím iným by ste nemohli byť.“

	„Nie, nemohol by som byť ničím iným,“ odvetil vážne. „Dlho som sa pokúšal pripraviť sa na niečo iné – nechcel som byť pastorom. Ale dospel som k presvedčeniu, že to je práca, ktorá na mňa čaká a s božou pomocou sa ju pokúsim vykonať.“

	Hovoril tichým, vážnym hlasom. Teraz som presvedčená, že svoju prácu vykoná a že ju vykoná dobre a statočne. A šťastná žena, ktorú príroda a výchova uspôsobili na to, aby mu v tom pomáhala. To nebude kus páperia, s ktorým si každý vánok svojvoľne pohráva. Vždy bude vedieť, aký klobúk má nosiť. Pravdepodobne bude mať len jeden. Pastori mávajú málo peňazí. Ale nebude jej záležať na tom, že má len jeden klobúk alebo že nemá nijaký, pretože bude mať Jonáša.

	Anna Shirleyová, neopováž sa mi povedať alebo naznačiť, že som sa zaľúbila do pána Blaka. Vari by som mohla mat rada chudobného, úbohého, škaredého teológa, menom Jonáš? Ako vraví ujo Marek, je to nemožné, a nehovorím o tom, že je to nepravdepodobné.

	Dobrú noc. Fil

	P.S. Je to nemožné – ale mám hrozné obavy, že je to pravda. Som šťastná, úbohá a veľmi sa bojím. On ma nikdy nemôže mať rád, to viem. Čo myslíš, Anna, mohla by zo mňa časom byť obstojná pastorova žena? A dalo by sa odo mňa očakávať, že sa niekedy budem predmodlievať v kostole? F. G.

	
KAPITOLA XXV 

	Prichádza čarovný princ

	„Rozmýšľam, kde je krajšie, vonku či dnu,“ povedala Anna. Vyzerala z obloka na vzdialené smreky v parku.

	„Môžem si dovoliť stráviť popoludnie v príjemnej nečinnosti, teta Jimsie. Mám ho stráviť tu, kde horí príjemný ohník, kde mám za misu chutných kožienok, tri svorné pradúce mačky a dva skvelé porcelánové psy so zelenými papuľkami? Alebo mám ísť do parku, kde ma vábi sivý les a zelenkastá voda, ktorá oblizuje skaly v prístave?“

	„Keby som bola mladá ako vy, rozhodla by som sa pre park,“ povedala teta Jamesina a pletacou ihlicou pošteklila Jozefa na žltom uchu.

	„Pokiaľ sa pamätám, tvrdili ste, že ste taká mladá ako hociktorá z nás, teta,“ dobiedzala Anna.

	„Áno, duševne. Ale pripúšťam, že nohy nemám také mocné ako vy. Choďte sa trošku prevetrať, Anna.

	V poslednom čase ste akási bledá.“

	„Pôjdem, tuším, do parku,“ povedala Anna nepokojne. „Pokojné domáce radosti ma dnes nevábia. Chcem byť sama, chcem sa cítiť slobodná a neviazaná. V parku nik nebude, lebo všetci pôjdu na futbalový zápas.“ 

	„Prečo ste nešli aj vy?“

	„Nikto ma nepozval, pane,“ citovala, nik okrem toho malého protivného Dana Rangera. S ním by som aj tak nikde nešla. Nechcela som uraziť jeho úbohé nežnučké city, a preto som mu radšej povedala, že na futbal vôbec nechodím. Zato nič. Dnes nemám vôľu na futbal.“

	„Choďte sa trochu prevetrať,“ opakovala teta Jamesina, „ale vezmite si aj dáždnik, lebo sa mi zdá, že bude pršať. Láme ma v nohe.“

	„Len starí majú právo na reumu, teta.“

	„Do nohy ju môže dostať každý, Anna. Ale reuma v duši by sa mala prejavovať len u starých. Chvalabohu, tam ju nemám. Keď dostane človek reumu do duše, neostáva mu nič iné, len ísť si vybrať truhlu.“

	Bol november – mesiac červených západov slnka, odletujúcich vtákov, obdobie hlbokých, smutných piesní mora a vášnivých vetrov, ktoré vyspievali v sosnách. Anna sa túlala po cestičkách medzi ihličnatými stromami v parku, až tento mohutný vietor rozohnal hmlu, ktorá jej doliehala na dušu. Anna nemávala zahmlenú myseľ, ale odvtedy, čo sa v treťom ročníku vrátila do Redmondu, neodzrkadľoval sa jej duch, vtip v živote tak dokonale jasne a sviežo ako kedysi.

	Navonok život v Pattinom dome tvoril ten istý príjemný kolotoč práce, štúdia a zábavy, ako doteraz poznala. V piatok večer veľká, ohňom kozuba osvetlená denná izba sa zaplnila návštevníkmi a ozývala sa nekonečnými žartmi a smiechom pod zhovievavým úsmevom tety Jamesiny. Jonáš, s ktorým sme sa zoznámili vo Filipinom liste, často sem prichádzal. Nasadal na včasný vlak v St. Columbe a posledným vlakom odchádzal.

	V Pattinom dome bol všeobecne obľúbený, hoci teta Jamesina krútila hlavou a poznamenávala, že študenti teológie nie sú dnes takí, akí kedysi bývali.

	„Je veľmi milý, duša moja,“ povedala Filipe, „ale pastori by mali byť vážnejší a dôstojnejší.“

	„A či sa nemožno smiať?“ spýtala sa Fil.

	„Ale áno, keď ide o obyčajných ľudí. No ja som hovorila o pastoroch, duša moja,“ povedala teta Jamesina karhavo. „A nemali by ste flirtovať s pánom Blakom – naozaj by ste nemali.“

	„Veď ja s ním neflirtujem,“ bránila sa Fil.

	Nikto jej neveril, okrem Anny. Všetci sa nazdávali, že sa zabáva ako obyčajne, a otvorene jej vyčítali, že sa správa veľmi mrzko.

	„Pán Blake nie je taký typ ako Alek alebo Alonzo, Fil,“ napomínala ju Stella prísne. „Život berie vážne. Môže sa stať, že mu zlomíš srdce.“

	„Naozaj si myslíš, že by som to dokázala?“ pýtala sa Fil. „Samotná myšlienka, že by to bolo možné, bola by mi potešením.“

	„Filipa Gordonová! Nikdy som si o tebe nemyslela, že si absolútne bezcitná! Ako môžeš povedať, že by si nedbala zlomiť mužovi srdce!“

	„Ale veď ja som to nepovedala, moja milá. Keď ma už cituješ, cituj ma správne. Povedala som, že by ma veľmi potešilo, keby som vedela, že mu môžem zlomiť srdce. Rada by som vedieť, či mám v sebe moc niečo také urobiť.“

	„Nechápem ťa, Fil. Úmyselne vodíš toho človeka za nos a vieš pritom, že nemáš s ním poctivé úmysly.“ „Mienim ho primať, aby ma požiadal o ruku, ak to dokážem,“ povedala Fil pokojne.

	„Nevyznám sa v tebe,“ povedala Stella beznádejne.

	V piatok večer dochádzal zavše aj Gilbert. Mal vždy dobrú vôľu a aktívne sa zúčastnil na žartoch a veselých rozhovoroch, ktoré sa tu viedli. Annu nevyhľadával, ani sa jej nevyhýbal. Keď ich okolnosti niekedy zblížili, rozprával sa s ňou prívetivo a zdvorilo ako s novozískanou známou. Po starom priateľstve nebolo ani stopy. Annu to ťalo do živého, no vravela si, že je rada a že je mu povďačná za to, ako sa vyrovnal so sklamaním. V ten aprílový večer v ovocnom sade sa naozaj obávala, že ho nesmierne urazila a že sa rana bude dlho hojiť. Teraz videla, že si nemusela robiť starosti. Mnohí chlapi pomreli, červy ich požrali, ale nikdy to nebolo kvôli láske. Gilbertovi zrejme nehrozilo takéto nebezpečenstvo. Tešil sa zo života a mal veľa ambícií a chuti do práce. Nebol z tých, čo si zúfajú a sužujú sa kvôli krásnej žene, lebo je chladná. Keď Anna načúvala bezstarostným žartovným rozhovorom medzi Gilbertom a Fil, pýtala sa niekedy sama seba, či si len sama nahovorila výraz v jeho očiach vo chvíli, keď mu povedala, že ho nikdy nebude môcť ľúbiť.

	Bolo dosť takých, čo by boli radi obsadili Gilbertovo uprázdnené miesto, ale Anna ich odmietala bez výčitiek svedomia. Ak sa ozajstný čarovný princ nedostaví, s náhradou sa nikdy neuspokojí. Takto si to prísne zaumienila v ten veterný deň v parku.

	Zrazu zašušťal dážď, ktorý teta Jamesina predpovedala. Anna otvorila dáždnik a ponáhľala sa dolu kopcom. Keď rezko zabočila na chodník, ktorý viedol k prístavnej ceste, zachytil ju prudký závan vetra. v okamihu sa jej dáždnik prevrátil. Anna si ho zúfale pridŕžala. A nato začula za sebou hlas:

	„Prepáčte, smiem vám ponúknuť úkryt pod svojím dáždnikom?“

	Anna zdvihla zrak. Vysoká, driečna, úhľadná postava, tmavé, melancholické, nevyspytateľné oči, mäkký, melodický, príjemný hlas – áno, hrdina jej snov stál pred ňou v telesnej podobe. Aj keby si ho bola objednala, nebol by sa väčšmi podobal jej vysnenému ideálu.

	„Ďakujem pekne,“ povedala v rozpakoch.

	„Najlepšie bude, ak sa skryjeme tamto do besiedky,“ navrhoval neznámy. „Môžeme tam počkať, kým neprestane pršať. Takýto hustý dážď dlho nepotrvá.“

	Boli to celkom všedné slová, ale, ach, jeho hlas! A úsmev, ktorý ich sprevádzal! Anna cítila, že jej srdce čudne búši. Spolu utekali k besiedke a zadychčaní si sadli pod jej prívetivú strechu. Anna so smiechom vytrčila svoj prevrátený dáždnik.

	„Keď sa mi dáždnik takto prevráti, uvedomujem si, ako vedia byť zvrhlé bezduché predmety,“ povedala veselo.

	Kvapky dažďa jej žiarili na lesklých vlasoch. Uvoľnené kučery jej padali na šiju a na čelo. Líca mala rozpálené, veľké oči žiarili ako hviezdy. Jej spoločník hľadel na ňu s obdivom. Cítila, ako sa červená pod jeho pohľadom. Kto by to mohol byť? Veď má bielo-šarlátovú stužku, pripätú na chlopni kabáta. A vždy si myslela, že aspoň z videnia pozná všetkých redmondských študentov, okrem prvoročiakov. A tento zdvorilý mládenec iste nie je nováčik.

	„Sme kolegovia, ako vidím,“ povedal a usmial sa na Anninu stužku. „To by malo stačiť namiesto predstavovania. Volám sa Roy Gardner. A vy ste slečna Shirleyová, ktorá nedávno v literárnom krúžku čítala referát o Tennysonovi, však?“

	„Áno, ale vás neviem nijako umiestniť,“ povedala Anna úprimne. „Prosím vás, povedzte mi, kam vlastne patríte?“

	„Cítim sa, akoby som zatiaľ nikde nepatril. Prvý a druhý ročník som pred dvoma rokmi skončil v Redmonde. Odvtedy som bol v Európe. A teraz som sa vrátil dokončiť štúdium na filozofii.“

	„Aj ja som v treťom ročníku,“ povedala Anna.

	„Sme teda kolegovia. Zmieril som sa už so stratou tých rokov, ktoré mi zožrali kobylky,“ povedal jej spoločník a výraz v krásnych očiach ju nenechal na pochybnostiach o význame jeho slov.

	Takmer celú hodinu husto pršalo. Ale čas prešiel veľmi rýchlo. Keď sa mrákavy rozplynuli a bledé novembrové slnko nesmelo zasvietilo nad prístavom a nad sosnami, Anna sa vracala domov spolu so svojím spoločníkom. Keď došli k bránke Pattinho domu, mladík ju požiadal o dovolenie niekedy ju navštíviť a dovolenie dostal. Anna vošla do domu s rozpálenými lícami a so srdcom búšiacim až v koncoch prstov. Hrdzavka, ktorá jej vyliezla do lona a pokúsila sa Annu na seba upozorniť, stretla sa s veľmi roztržitým privítaním. Anna s dušou preplnenou romantickým vzrušením nemala teraz chuti venovať sa mačke s pristrihnutými ušami.

	V ten večer ktosi nechal v Pattinom dome balík pre slečnu Shirleyovú. Bola to škatuľa s tuctom nádherných ruží. Fil sa drzo vrhla na vizitku, ktorá zo škatule vypadla, prečítala meno a poetický citát na druhej strane.

	„Roy Gardner!“ zvolala. „Anna, nevedela som, že sa poznáš s Royom Gardnerom!“

	„Stretla som sa s ním v parku, keď pršalo,“ vysvetľovala Anna náhlivo. „Prevrátil sa mi dáždnik a on ma skryl pod svoj.“

	„Ó!“ Fil pozrela zvedavo na Annu. „A toto krajne všedné stretnutie má byť dôvodom k tomu, aby ti poslal celý tucet ruží s veľmi sentimentálnym veršom? Alebo prečo by si sa mala tak božsky červenať, keď sa dívaš na vizitku? Anna, tvár ťa prezrádza.“

	„Nevrav hlúposti, Fil. Poznáš pána Gardnera?“

	„Poznám jeho dve sestry a počula som o ňom. Každý, kto v Kingsporte niečo znamená, o ňom tiež počul. Gardenovci patria medzi najbohatšiu, najmodrejšiu z modrých krvi. Roy je božsky driečny a nadaný. Pred dvoma rokmi mu ochorela matka, a preto musel prerušiť štúdium na vysokej škole a odísť s ňou do cudziny. Otec mu už dávno zomrel. Iste bol veľmi sklamaný, keď musel vystúpiť z ročníka, ale vraj to znášal celkom milo. Hm, Anna, tu voniam ľúbosť. Takmer ti závidím. Koniec koncov, čo je Roy Gardner popri Jonášovi?“

	„Ty hus!“ utrúsila Anna povýšene.

	Ale večer dlho ležala, kým zaspala, a po spánku ani netúžila. Myšlienky, ktoré sa jej rojili v hlave, boli príjemnejšie ako obrazy z ríše snov. Objavil sa napokon skutočný princ? Keď si spomenula na nádherné tmavé oči, ktoré jej tak uprene hľadeli do očú, Anna bola veľmi silne naklonená veriť, že naozaj prišiel.

	
KAPITOLA XXVI

	Vstupuje Kristína

	Dievčatá v Pattinom dome sa obliekali na recepciu, ktorú študenti tretieho ročníka usporiadali vo februári na počesť budúcich absolventov. Anna sa dívala na seba v zrkadle svojej belasej izby a bola so sebou spokojná. Mala oblečené nezvyčajne pekné šaty. Pôvodne to boli veľmi jednoduché šaty z krémového hodvábu so šifónovou štólou, ale Fil naliehala, že si ich vezme so sebou cez vianočné prázdniny a šifón vyšije drobnými ružovými púčikmi. Fil mala obratné prsty a výsledok jej práce boli šaty, ktoré závidelo Anne každé redmondské dievča. Dokonca aj Allie Boonová, ktorá si objednala šaty až z Paríža, túžobne sa dívala na zmes ružových púčikov, keď sa Anna uberala v šatách hore schodmi redmondskej budovy.

	Anna skúšala, ako jej pristane biela orchidea vo vlasoch. Roy Gardner jej na recepciu poslal biele orchidey a Anna vedela, že ani jedno dievča nebude mať v ten večer orchidey. Vtom vošla Fil a s obdivom na ňu pozrela.

	„Anna, budeš naozaj kráľovnou dnešného večera. Deväťkrát z desiatich ťa prekonám v kráse. Ale desiaty raz zrazu tak rozkvitneš, že ma úplne zatieniš. Ako to len robíš?“

	„To robia tie šaty, moja milá. Pekné perie.“

	„To nie. Naposledy si tak rozkvitla krásou, keď si mala na sebe tú starú belasú flanelovú blúzu, ktorú ti ušila pani Lyndová. Ak Roy dosiaľ pre teba nestratil hlavu a srdce, iste ho to čaká dnes večer. Ale orchidey sa mi na tebe nepáčia, Anna. Nie, nemysli si, že ti závidím. Orchidey k tebe nepatria. Sú príliš exotické, príliš nápadné. Aspoň si ich nedávaj do vlasov.“

	„Nuž dobre, nedám si ich. Priznávam sa, že ani mne sa nepáčia. Nie sú mi blízke. Roy mi ich neposiela často, vie, že najväčšmi ľúbim kvety, s ktorými žijem. Orchidey sú najlepšie, keď ich možno obdivovať v skleníku.“

	„Jonáš mi na dnes večer poslal chutnučké ružové púčiky, ale sám nepríde. Odkázal mi, že musí viesť bohoslužby kdesi v chudobnom predmestí. Pochybujem, že by bol mal vôľu prísť. Anna, mám hrozné obavy, že Jonáš ma vôbec nemá rád. A teraz váham, či sa mám usúžiť na smrť, alebo či mám pokračovať v štúdiu a získať viac rozumu a užitočných vedomostí.“

	„Ty a rozum alebo užitočné vedomosti, Fil! Lepšie urobíš, ak sa usúžiš na smrť,“ povedala jej Anna kruto. 

	„Ty bezcitná Anna!“

	„Ty hlúpa Fil! Dobre vieš, že ťa Jonáš ľúbi.“

	„Ale nikdy mi to nevraví. A nemôžem ho k tomu primať. No z očú mu to čítam. Ale keď ti niekto vyznáva lásku iba očami, ešte ťa to dostatočne nepovzbudzuje k vyšívaniu a k lemovaniu obrusov. A nechcem sa do takejto práce na výbave púšťať, kým nie som skutočne zasnúbená. Znamenalo by to pokúšať osud.“

	„Pán Blake sa ťa bojí požiadať o ruku, Fil. Je chudobný a nemôže ti poskytnúť taký domov, na aký si zvyknutá. Viem, že len preto sa už dávno nevyjadril.“

	„Nuž,“ dodala veselo, „ak ma nepožiada on, aby som sa zaňho vydala, požiadam ho ja. A hotovo. Aj tak sa to dobre skončí. Mimochodom, Gilbert Blythe vytrvalo chodí s Kristínou Stuartovou. Vieš o tom?“

	Anna sa pokúšala pripäť si na krk zlatú retiazku. Zrazu si nevedela poradiť so sponkou. Čože je s ňou – alebo čo je s jej prstami?

	„Nie,“ odpovedala bezstarostne. „Kto je Kristína Stuartová?“

	„Sestra Ronalda Stuarta. Túto zimu je v Kingsporte a študuje hudbu. Sama som ju nevidela, ale vravia o nej, že je veľmi pekná a že Gilbert sa do nej zbláznil. Ako som sa na teba hnevala, keď si odmietla Gilberta, Anna! Ale tebe bol predurčený Roy Gardner, teraz to vidím. Predsa si dobre urobila.“

	Anna sa nezačervenala, ako sa obyčajne červenala, keď dievčatá predpokladali, že jej eventuálny sobáš s Royom Gardnerom je hotová vec. Zrazu sa jej všetko videlo akési všedné. Filin hovor ju nezaujímal a recepcia sa jej zdala nudná. Aj úbohá Hrdzavka dostala poza uši.

	„Chod mi z vankúša, a to naskutku, ty mača! Čo nesedíš tam, kde patríš?“

	Anna vzala kyticu orchideí a zišla dolu do dennej izby, kde teta Jamesina vešala ku krbu rad kabátov, aby ich zohriala. Roy Gardner čakal na Annu, a aby si skrátil chvíľu, hral sa s mačkou Sárou. Sára sa k nemu správala odmietavo. Zakaždým sa k nemu obrátila chrbtom. Ale všetkým ostatným v Pattinom dome sa veľmi páčil. Teta Jamesina, uveličená jeho ustavičnou úctivou zdvorilosťou, prosebným tónom jeho krásneho hlasu, vyhlásila, že milšieho mládenca dosial nepoznala a že Anna má naozaj veľké šťastie. Takéto reči Annu znepokojovali. Bola síce pravda, že Royovo dvorenie bolo také romantické, ako si len dievčenské srdce môže želať – ale bolo by jej bývalo väčšmi po vôli, keby si teta Jamesina a dievčatá neboli v tom také isté. Keď jej Roy pomáhal do kabáta a pritom jej šepkal lichotivé verše, nezačervenala sa ako obyčajne, ani ju to nevzrušilo, a Roy zistil, že cestou do Redmondu je akási zamĺkla. Zdala sa mu trochu pribledá, keď vyšla z dievčenskej šatne, no keď vošli do prijímacej siene, farba sa jej opäť vrátila do líc a oči jej zasvietili. S veselou tvárou sa obrátila k Royovi. A on jej úsmev opätoval úsmevom, ktorý Fil nazývala „hlbokým, čiernym, zamatovým“. V skutočnosti však Roya vôbec nevidela; živo si uvedomovala, že na druhom konci sály pod palmami stojí Gilbert a zhovára sa s dievčaťom, ktoré je iste Kristína Stuartová.

	Bola veľmi pekná, no jej pevná postava naznačovala, že v stredných rokoch značne priberie na váhe. Bola to vysoká dievčina s veľkými tmavými očami, slonovinovo bielou pleťou a lesklými tmavými vlasmi.

	„Vyzerá presne tak, ako som vždy túžila vyzerať,“ smutne dumala Anna, „pleť ani ružový lístok, fialové oči ani hviezdy, havranie čierne vlasy – áno, to všetko ma. Div divúci, že sa nevolá Kordélia Fitzgeraldová! Ale nemyslím, že má takú peknú postavu ako ja, a nos už vonkoncom nie.“

	A tento záver Annu byľku potešil.

	
KAPITOLA XXVII

	Vzájomné dôvernosti

	V tú zimu prišiel marec ako najtichšie jahniatko a priniesol mierne mrazivé zlaté dni, po ktorých nasledoval mrazivý ružový večer, ktorý postupne mizol v rozprávkovej ríši krásneho mesačného svitu. Chmáry aprílových skúšok už začali sa vznášať nad dievčatami v Pattinom dome; usilovne sa učili, ba i Fil si sadla ku knihám a poznámkam s vytrvalosťou, akú by ste od nej neboli čakali.

	„Idem skúsiť šťastie, či sa mi podarí získať Jolinsonovo štipendium v matematike,“ oznámila Fil pokojne. „Štipendium gréčtiny by som hravo získala, ale radšej sa dám na matematiku, lebo chcem Jonášovi dokázať, aká som úžasne múdra.“

	„Jonáš ťa ma rad skôr pre tvoje veľké hnedé oči a tvoj krivý úsmev, než pre rozum, čo sa ti skrýva pod kaderami,“ povedala jej Anna.

	„Keď som ja bola dievčaťom, nepatrilo sa, aby sa dáma vyznala v matematike,“ poznamenala teta Jamesina. „Ale časy sa zmenili. A veru neviem, či je to lepšie. Viete variť, Fil?“

	„Nie, nikdy v živote som nič neuvarila, len raz som sa pokúšala upiecť zázvorový koláč, a ani ten sa mi nepodaril. Naprostriedku bol vpadnutý a na okrajoch kopcovitý. Viete si to predstaviť. Ale keď sa s chuťou začnem učiť variť, teta, nemyslíte, že mozog, ktorý mi dopomôže k štipendiu z matematiky, sa osvedčí aj pri učení kuchárčiny?“

	„Možno,“ pripustila teta Jamesina opatrne. „Nie som proti vyššiemu vzdelaniu u žien. Moja dcéra dosiahla titul majstra umení, a pritom vie naozaj dobre variť. Lenže naučila som ju variť ešte skôr, než som dala príležitosť vysokoškolskému profesorovi naučiť ju matematiku.“

	V polovici marca prišiel list od slečny Patty Spoffordovej, v ktorom im oznámila, že sa so slečnou Máriou rozhodli ostať ešte rok v cudzine.

	,Pattin dom bude teda váš na budúcu zimu,“ písala.

	,Budeme sa s Máriou túlať po Egypte. Prv ako zomriem, rada by som vidieť sfingy.‘

	„Predstav si tie dámy, ako sa túlajú po Egypte! Kto vie, či sa nebudú dívať na sfingy s pletením v rukách?“ smiala sa Priscilla.

	„Som veľmi rada, že si môžeme nechať Pattin dom o rok dlhšie,“ povedala Stella. „Už som sa bála, že sa vrátia a my budeme musieť opustiť svoje útulné hniezdečko a ako úbohé vtáčatá budeme sa opäť tiesniť v neľútostnom prostredí penziónov.“

	„Idem sa prejsť do parku,“ ohlásila sa Fil a odhodila knižku. „Myslím, že budem ako osemdesiatročná starena nesmierne rada, že som dnes večer išla do parku.“ 

	„Ako to myslíš!“ spýtala sa Anna.

	„Pod so mnou a poviem ti, moja drahá.“

	Na prechádzke spoznali tajomstvo a všetky čará marcového večera. Bol to tichý mierny večer, zahalený bielym dumavým mlčaním – mlčaním, ktorým prenikali jemné striebristé zvuky, ak ste ich vedeli zachytiť skôr dušou ako sluchom. Dievčatá šli dolu dlhou alejou, lemovanou ihličnatými stromami, ktorá akoby viedla rovno do srdca slnečného západu, prekypujúceho sýtou červeňou.

	„Hneď by som sa vrátila domov a napísala o tom báseň, keby som vedela, ako“, vyhlásila Fil, keď zastala na otvorenom priestranstve. „Pozri na tú obrovskú bielu tíšinu a na tmavé stromy, ktoré ti pripadajú ako zadumané.“

	„Lesy boli prvé božie chrámy,“ citovala Anna tíško. „Na takomto mieste príroda ťa priam núti k úcte a velebe. Keď sa prechádzam medzi ihličnatými stromami, vždy sa cítim tak blízko Neho.“

	„Anna, som najšťastnejšie dievča na svete,“ priznala sa zrazu Fil.

	„Pán Blake ťa konečne požiadal o ruku?“ poznamenala Anna pokojne.

	„Áno a predstav si, tri razy sa mi kýchlo, kým dohovoril. Hrozné, čo? Ale ešte ani nedopovedal a už som vyhŕkla áno, tak som sa bála, že si to rozmyslí a nedopovie otázku. Som bláznivo šťastná. Predtým sa mi ani veriť nechcelo, že by Jonáš vedel ľúbiť také ľahko myslené dievča, ako som ja.“

	„Veď ty nie si ľahkomyseľná, Fil,“ povedala Anna vážne. „Hlboko pod tvojím frivolným zovňajškom sa skrýva milá, verná ženská dušička. Ale prečo ju tak skrývaš?“

	„Ja za to nemôžem, kráľovná Anna. Más pravdu – vo svojom vnútri nie som frivolná, len mi ho pokrýva akási ľahkomyseľná kožtička a tej sa nemôžem zbaviť. Ako vraví pani Pycerová, musela by som sa znovu vyliahnuť, a vyliahnuť celkom ináč, keby som sa chcela zmeniť. Ale Jonáš ma pozná takú, aká som v skutočnosti, a ľúbi ma aj so všetkými mojimi chybami. Aj ja ho mám nesmierne rada. Nič ma v živote natoľko neprekvapilo, ako keď som zistila, že ho ľúbim. Nikdy som si nemyslela, že sa možno zaľúbiť do škaredého človeka. A predstav si, došla som tak ďaleko, že už mám len jediného pytača. A ten sa volá Jonáš! Ale ja ho budem volať Jo. Je to pekné, stručné meno. Zato pre Alonza som si nevedela vymyslieť zdrobnelinu.“

	„A čo bude s Alekom a Alonzom?“

	„Och, už na Vianoce som im povedala, že sa nebudem môcť vydať ani za jedného z nich. Teraz mi je až smiešne, keď si spomínam, že som to niekedy pokladala za možné. Tak ich to zronilo, že som nad oboma plakala – rozrevala som sa. Ale vedela som, že na svete je iba jediný človek, za ktorého sa môžem vydať. Raz v živote som sa vedela rozhodnúť, a bolo to celkom ľahké. Je to skvelý pocit mať v sebe takú istotu a uvedomiť si, že je to tvoja vlastná istota.“

	„A myslíš, že si ju budeš vedieť udržať?“

	„Myslíš to, či sa budem vedieť rozhodovať? Neviem, ale Jo mi dal dobrú radu. Poradil mi, že keď som v rozpakoch a neviem sa rozhodnúť, čo urobiť, aby som vždy urobila to, čo by som si priala, aby som urobila, keď budem mať osemdesiat. Jedno je isté – Jo sa vie veľmi rýchlo rozhodovať, a nebolo by príjemné, keby toľkí rozhodovali v jednom dome.“

	„A čo povedia tvoji rodičia?“

	„Otec veľa nepovie. Podľa neho všetko, čo robím, je správne. Ale mama, tá bude mať veľa rečí. Och, jej jazyk bude taký byrneyovský ako jej nos. Ale na koniec sa to dobre skončí.“

	„Budeš sa musieť zriecť mnohých vecí, na ktoré si bola zvyknutá, keď sa raz vydáš za pána Blaka, Fil.“ „Ale budem jeho. Ostatné mi nebude chýbať. Sobáš budeme mať od júna za rok. Jo totiž končí v St. Colombe teraz na jar. Potom bude spravovať malý kostolík v chudobnom predmestí na Pattersonovej ulici. Predstav si mňa na periférii! Ale s ním by som tam šla práve tak, ako do ľadových hôr Grónska.“

	„A toto je dievča, ktoré by sa nikdy nebolo vydalo za mládenca, čo by nebol bohatý,“ oslovila Anna mladý smrek.

	„Ach, nevyhadzuj mi na oči pochabosti mladosti. Budem znášať chudobu s takou radosťou, ako by som užívala bohatstvo. Uvidíš. Naučím sa variť, aj prešívať si šaty. Odvtedy, čo bývam v Pattinom dome, naučila som sa nakupovať. A raz som celé leto viedla triedu v nedeľnej škole. Teta Jamesina tvrdí, že Jonášovi zničím budúcnosť, ak sa zaňho vydám. Ale to nie je pravda. Viem, že nemám veľa rozumu a že som splašená, ale mám v sebe niečo oveľa lepšie – nadanie získať si lásku ľudí. V Bolingbroku je istý pán, čo šušle, a vždy predriekava pri modlení v kostole. A on vraví: Ach, keď nemôžeš švietiť ako električká hviežda, švieť ako švietnik. Nuž a ja budem Jonášovým malým svietničkom.“

	„Fil, si nenapraviteľná. No mám ťa tak rada, že sa nezmôžem teraz na suchý blahoprajný prejav, ale zo srdca sa teším tvojmu šťastiu.“

	„Ja to dobre viem. Tvoje veľké sivé oči prekypujú úprimným priateľstvom, Anna. Jedného dňa sa tak isto budem dívať ja na teba. Vydáš sa za Roya, všakže, Anna?“

	„Moja drahá Filipa, počula si niekedy o istej Betke? Nuž bola raz jedna malá Betka, stala sa z nej stará tetka. Keď k nej raz Janko náš zavítal, odmietla ho skôr, než ju on popýtal. Nechcem byť ako ona, a preto ani neodmietnem, ani neprijmem nikoho prv, než ma popýta o ruku.“

	„V Redmonde sa všeobecne vie, že Roy je do teba šialene zaľúbený,“ povedala Fil otvorene. „A ty ho máš rada, však, Anna?“

	„Nuž – dúfam, že áno,“ odpovedala Anna nevoľky. Cítila, že by sa jej patrilo začervenať sa pri takomto priznaní, ale nezačervenala sa. Zato jej líca vždy zahoreli, keď niekto pred ňou spomenul Gilberta Blytha alebo Kristínu Stuartovú. Gilbert Blythe a Kristína Stuartová pre ňu neznamenali – vôbec nič. Ale Anna sa už prestala pokúšať rozoberať dôvody, pre ktoré sa tak červenala. A čo sa Roya týkalo, pravdaže je doňho zaľúbená – šialene zaľúbená. Môže sa tomu ubrániť? Vari nie je ideálom? Kto by odolal jeho nádherným tmavým očiam a prosebnému hlasu? Vari jej polovica redmondských dievčat do krvi nezávidí jej šťastie? A aký krásny sonet jej poslal na narodeniny so škatuľou fialiek! Anna ho už vedela naspamäť. A bola to pekná báseň svojho druhu. Nebola síce taká, ako Keatsova alebo Sbakespearova – Anna nebola natoľko zaľúbená, aby si to neuvedomovala – ale ako bežná časopisová báseň bola celkom obstojná. A oslovoval ju osobne – nie Lauru alebo Beatricu, alebo aténsku pannu – ale ju, Annu Shirleyovú. Čítať v rytmických riadkoch, že jej oči sú rannými hviezdami, že červeň jej líčka pochádza priam z raja, že pery má červenšie ako rajské ruže, to všetko ju vzrušovalo a bolo romantické. Gilbertovi ani vo sne neprišlo na myseľ napísať sonet o jej obočí. Ale Gilbert zas vedel pochopiť žart. Raz rozprávala Royovi akýsi smiešny príbeh, ale pointu nepochopil. Spomenula si, ako srdečne a kamarátsky sa s Gilbertom smiali nad týmto príbehom a nepokojne sa pýtala sama seba, či by nebol napokon trochu málo zaujímavý život s človekom, ktorý nemá zmysel pre humor. Ale kto môže očakávať od melancholického, nevyspytateľného hrdinu, že sa vie dívať na smiešnu stránku vecí? To by bolo načisto nerozumné.

	
KAPITOLA XXVIII

	Júnový večer

	„Ktovie, ako by sa žilo na svete, v ktorom by bol večný jún,“ nadhodila Anna. Kráčala na súmraku vonnou ovocnou a kvetinovou záhradou k prednému vchodu, kde sedela Marilla s pani Rachel na schodoch a zhovárala sa o pohrebe pani Atossy Coatesovej, ktorú v ten deň popoludní pochovali. Medzi nimi sedela Dora a usilovne sa učila. Ale Davy sedel so skríženými nohami na tráve a tváril sa tak pochmúrne, ako mu to len jeho jediná jamka v líčku dovoľovala.

	„Zunoval by sa ti,“ povedala Marilla a vzdychla si. „Pravdepodobne, ale práve teraz cítim, že by mi dlho trvalo, kým by sa mi zunoval, keby to bolo vždy také pôvabné ako dnes. Všetko sa teší z tohto mesiaca. Davy, chlapče môj, čo znamená tvoja novembrová melancholická tvár, keď je všetko v kvete?“

	„Som znechutený a zunoval ma život,“ odvetil mladý pesimista.

	„V desiatich rokoch? Panebože, aké smutné!“

	„Ja nežartujem,“ bránil sa Davy dôstojne. „Som dede-de-primovaný,“ Davy sa statočne trápil s týmto dlhým slovom.

	„A prečo?“ spýtala sa Anna a sadla si k nemu. „Pretože nová pani učiteľka, ktorá nás prišla učiť, keď pán Holmes ochorel, dala mi na pondelok vypočítať desať príkladov. Celý zajtrajší deň budem sa s tým moriť. A človek by nemal pracovať v sobotu. Milty Boulter mi povedal, že tie príklady nebude počítať, ale Marilla vraví, že musím. Slečnu Carsonovú nemám ani trochu rád.“

	„Nevyjadruj sa takto o svojej učiteľke, Davy Keith,“ napomenula ho pani Rachel prísne. „Slečna Carsonová je skvelé dievča, lenže prácu berie vážne. S ňou nie sú žarty.“

	„Nuž, to neznie veľmi vábivo,“ smiala sa Anna. „Mne sú milší ľudia, ktorí majú radi žarty. Ale zdá sa mi, že mám lepšiu mienku o slečne Carsonovej ako vy. Všimla som si ju včera večer v kostole a z jej očí veru nežiari iba vážnosť. No tak, Davy, rozveseľ sa, zajtra bude nový deň. Pokiaľ to bude v mojich silách, pomôžem ti s príkladmi. Nemárni túto krásnu chvíľku medzi svetlom a tmou starosťami o matematiku.“

	„Ak mi s príkladmi pomôžete, budem ich mať raz-dva hotové a môžem ísť s Miltym lapať ryby,“ povedal Davy a tvár sa mu rozjasnila. „Škoda, že pohreb tety Atossy bol dnes, a nie zajtra. Chcel som sa ísť naň pozrieť. Milty mi povedal, vraj jeho mama povedala, že Atossa sa iste posadí v truhle a bude trúsiť sarkastické poznámky o ľuďoch, ktorí ju prišli pochovať. Ale Marilla vraví, že sa tak nestalo.“

	„Chudera Atossa, tá veru dnes ležala v truhle celkom tíško,“ povedala pani Lyndová vážne. „Nikdy predtým som na jej tvári nevidela taký príjemný výraz, veru nie. Nuž, veľa slz sa za ňu nevyronilo, chuderka. Wrightovci sú radi, že sa jej zbavili, a nemožno im to zazlievať.“

	„Ale zdá sa mi hrozné odísť z tohto sveta a nenechať tu nikoho, kto by za nami žialil,“ povedala Anna a zachvela sa.

	„Chuderu Atossu nikto nemal rád, okrem jej rodičov, to je isté. Ani vlastný muž ju neľúbil,“ pokračovala pani Lyndová. „Bola jeho štvrtou manželkou. Ženba sa mu stala obyčajou, ale po sobáši s ňou žil len niekoľko rokov. Lekár tvrdí, že zomrel na zažívaciu poruchu, ale ja vždy budem tvrdiť, že zomrel od Atossinho jazyka, tak veru. Úbohá duša, o susedoch vždy všetko vedela, ale seba samu nikdy dobre nepoznala. Nuž, už odišla spomedzi nás, a ak sa nemýlim, najbližší rozruch vyvolá Dianina svadba.“

	„Je to smiešne i hrozné, keď si pomyslím, že sa Diana bude vydávať,“ vzdychla si Anna. Objímala si kolená a hľadela priesvitom v Strašidelnom lese na svetlo, ktoré žmurkalo v Dianinej izbe.

	„Neviem, čo je na tom hrozné, keď si našla takú dobrú partiu,“ namietala pani Lyndová dôrazne. „Fred Wright má výborné gazdovstvo a je vzorný mládenec.“ „Isté je, že nie je tým divým, náruživým, zlým mládencom, za akého sa Diana kedysi chcela vydať,“ usmievala sa Anna. „Fred je veľmi, veľmi dobrý.“

	„Veď taký má byť. Chcela by si, aby sa Diana vydala za zlého muža? Alebo by si sa sama vydala za mrchavého chlapa?“

	„To nie. Nechcela by som sa vydať za zlého človeka. Ale hádam by sa mi páčil taký muž, ktorý by vedel byť aj zlý, lenže nebol by. Lenže Fred je beznádejne dobrý.“ „Dúfam, že raz aj ty budeš mať viac rozumu,“ povedala Marilla.

	Marilla hovorila dosť zatrpklo. Bola totiž žalostne sklamaná. Dozvedela sa, že Anna odmietla Gilberta Blytha. Avonleaské klebety pretriasali túto skutočnosť, ktorá vyšla na povrch, no nikto nevedel ako. Možno to Karol Sloane šípil a vyhlásil svoju domnienku za pravdu. Možno Diana to prezradila Fredovi a Fred nebol dosť diskrétny. Nech to bolo akokoľvek, vedelo sa o tom. Pani Blythová sa už Anny nevypytovala, verejne ani súkromne, či v poslednom čase dostala nejakú správu od Gilberta, len sa mrazivo uklonila, keď ju stretla. Annu to veľmi mrzelo, lebo mala rada Gilbertovu veselú, mladistvú mamku. Marilla nepovedala nič, ale pani Lyndová do omrzenia na to narážala, až napokon klebety doniesli aj tejto dôstojnej dáme správu, ktorú sprostredkovala matka Moodyho Spurgeona MacPhersona a podávala ju v tom zmysle, že Anna má v škole iného pytača, ktorý je bohatý, pekný, dobrý. Potom už pani Rachel zmĺkla, hoci v hĺbke srdca veľmi banovala, že Anna odmietla Gilberta. Bohatstvo je síce dobré, ale aj pani Rachel, nech bola hocako praktická duša, nepokladala ho za podstatné. Ak sa Anne pekný neznámy páčil väčšmi než Gilbert, škoda bolo o veci ďalej hovoriť. Ale pani Rachel sa hrozne obávala, že Anna sa dopustí chyby a vydá sa pre peniaze. Marilla zase Annu pridobre poznala, aby sa toho obávala, ale mala pocit, že v celkovom pláne vesmíru čosi tragicky zlyhalo.

	„Čo sa má stať, stane sa,“ povedala pani Rachel pochmúrne. „A niekedy sa stane aj to, čo sa stať nemá. Nemôžem si pomôcť, ale pomaly nadobúdam presvedčenie, že v Anninom prípade sa to stane, ak nezasiahne Prozreteľnosť, tak veru.“

	Pani Rachel si vzdychla. Obávala sa, že Prozreteľnosť predsa len nezasiahne. A sama si netrúfala zasahovať.

	Anna sa zatúlala dolu k Bubline lesnej víly a stúlila sa do klbka medzi papraď pri pni vysokej bielej brezy, kde v uplynulých rokoch s Gilbertom tak často sedávali. Teraz bol Gilbert opäť v redakcii denníka. Nastúpil tam hneď po skončení prednášok na vysokej škole, a bez neho zdalo sa jej Avonlea veľmi nudné. Nikdy jej nepísal a Anne veľmi chýbali listy, ktoré nikdy neprišli. Roy, pravda, písal dvakrát do týždňa. Jeho listy boli štylizované a vhodne by boli zapadli do nejakých memoárov alebo biografie. Keď ich Anna čítala, cítila, že ho ľúbi väčšmi ako hocikedy predtým. Ale srdce jej nikdy nezabúšilo tak čudne rýchlo, priam bolestne, ako jedného dňa, keď jej pani Sloanová podala obálku adresovanú Gilbertovým rovným písmom. Anna sa ponáhľala domov do východnej podkrovnej izby, dychtivo otvorila obálku a našla strojom písanú správu o akomsi školskom spolku – len to a nič viac. Anna hodila neškodný papier do kúta, sadla si a napísala nezvyčajne milý list Royovi.

	Len päť dní ostávalo do Dianinho sobáša. V sivom dome Na stráni bolo rušno: varilo sa, pieklo, každý mal plné ruky práce, lebo to mala byť veľká svadba podľa starých zvyklostí. Anna, pravda, mala byť družicou a Gilbert mal prísť z Kingstonu, aby bol družbom. . Anne sa páčilo vzrušenie, ktoré nachádzala v rôznych prípravách, ale pod povrchom týchto udalostí nosila v srdci bolesť. V istom zmysle strácala drahú, starú priateľku. Dianin domov bude na dve míle od Zeleného domu, a nikdy viac sa nebudú navštevovať ako doposiaľ. Anna pozrela na svetlo v Dianinom obloku a spomenula si, koľko rokov sa takto večer dorozumievali. Čoskoro už nebude na ňu žmurkať v letnom šere. Dve veľké slzy bolesti sa jej vyrinuli zo sivých očú.

	‘Ach,‘ myslela si, ,aké je to hrozné, že všetci musia dospieť a zmeniť sa!‘

	
KAPITOLA XXIX 

	Dianina svadba

	„Skutočné ruže sú napokon iba ružové,“ povedala Anna, keď zaväzovala bielou stužkou Dianinu kyticu v západnej podkrovnej izbe v dome Na stráni. „Sú to kvety lásky a vernosti.“

	Diana stála nepokojne uprostred svojej izby vo svadobnom bielom rúchu a jej čierne vlasy pokrýval sťa mráz biely svadobný závoj. Anna jej nasadila závoj podľa ich rojčivej zmluvy, ktorú pred mnohými rokmi uzavreli.

	„Všetko sa stalo tak, ako som si to kedysi predstavovala, keď som plakala, že sa vydáš, a preto sa rozídeme,“ smiala Anna. „Si nevesta mojich snov, Diana, pod krásnym hmlistým závojom. A ja som tvoja družica. Len škoda, preškoda, že nemám nazberkané rukávy, hoci tieto krátke čipkové sú ešte krajšie. Ani mi srdce nepuká, ba ani nemôžem povedať, že by som Freda nenávidela.“

	„Veď sa v skutočnosti nerozchádzame, Anna,“ namietala Diana. „Nepôjdem ďaleko od teba. Budeme sa mať rady práve tak, ako sme sa aj mávali. Vždy ostaneme verné prísahe priateľstva, ktorú sme si už dávno sľúbili, však?“

	„Áno. A verne sme ju dodržali. Prežili sme roky prekrásneho priateľstva, Diana. Nikdy sme ho nenarušovali ani zvadou, ani chladom, ani čo len jediným neláskavým slovom. A dúfam, že tak to bude medzi nami aj naďalej. No jednako to nemôže byť také isté. Iné ťa bude zaujímať. Ja akosi ostanem mimo tvojich záujmov. Ale život je už taký, ako vravieva pani Rachel. Pani Rachel ti darovala jednu zo svojich drahých prikrývok s tabakovou vzorkou a sľúbila mi, že aj mne jednu daruje, až sa budem vydávať.“

	„Najhoršie pri tvojom sobáši bude to, že ja ti nemôžem ísť za družicu,“ nariekala Diana.

	„A ja mám zase ísť na budúci rok v júni za družicu Filipe, keď sa bude vydávať za pána Blaka, a tým musím družbovanie skončiť, lebo poznáš porekadlo: Trikrát družica, ani raz nevesta,“ povedala Anna a hľadela z obloka na záhradu, ružovo a bielo kvitnúcu, ktorá pod nimi ležala. „Už prichádza pastor, Diana.“ 

	„Och, Anna,“ zhíkla Diana, zrazu zbledla a začala sa chvieť, „och, Anna, som veľmi rozčúlená a nemám dosť sily, aby som to prekonala. Anna, som presvedčená, že zamdliem.“

	„Ak zamdlieš, zavlečiem ťa dolu na dvor k sudu s dažďovou vodou a namočím ťa do nej,“ povedala Anna nesúcitne. „Rozveseľ sa, moja drahá. Vydaj nemôže byť taký hrozný, keď ho toľkí prežili. Pozri na mňa, aká som chladná a vyrovnaná, a nazbieraj odvahu.“

	„Len počkaj, až príde na teba rad, slečna Anna. Och, Anna, už počujem prichádzať otca hore schodmi. Podaj mi kyticu. Visí mi závoj dobre? Som veľmi bledá?“

	„Si rozkošná. Di, drahá moja, pobozkaj ma na rozlúčku. Diana Barryová ma už nikdy nepobozká.“

	„Ale Diana Wrightová ťa pobozká a veľmi často. Počuješ, mamka nás už volá. Poďme.“

	Podľa prostej starej obyčaje, vošla Anna do jedálne, vedúc sa pod pazuchu s Gilbertom. Hore na schodoch sa zišli prvý raz odvtedy, čo odišli z Kingsportu, lebo Gilbert len v ten deň pricestoval. Podal jej dvorne ruku. Vyzeral veľmi dobre, hoci, ako si Anna všimla, bol trochu pochudnutý. Bledý nebol. Rumenec na tvári ešte stmavel, keď Anna kráčala tmavou predizbičkou v bielych jemných šatách, s konvalinkami v záplave lesklých vlasov. Keď spolu vošli do preplnenej jedálne, ozval sa okolo nich obdivný a pochvalný šum. „Aký je to pekný párik,“ zašepkala citlivá pani Rachel Marille.

	Fred vošiel dnu sám, veľmi červený v tvári, a za ním dôstojne vstúpila Diana, opierajúc sa o otcovo rameno. Nezamdlela, ani sa nestalo nič nevhodná, čo by bolo narušilo obrady. Potom nasledovala hostina a veselica. A napokon, keď nadišiel večer, Fred s Dianou odišli na voze za mesačného svitu do nového domova a Gilbert odprevadil Annu do Zeleného domu.

	Niečo z ich starého priateľstva sa medzi nich vrátilo počas družnej zábavy, v ktorej strávili večer. Och, príjemné bolo kráčať opäť po známej ceste s Gilbertom po boku!

	Noc bola taká tichá, že by ste boli počuli, ako si rozkvitnuté ruže medzi sebou šepocú, ako sa margarétky smejú, ako steblá trávy šuchocú. Boli to nespočetné zvuky, všetky napospol zmiešané. Krása mesačného svitu na poliach osvetľovala svet.

	„Nemohli by sme sa prejsť Alejou milencov, než sa vrátiš domov?“ spýtal sa Gilbert, keď prešli po moste nad Trblietavým jazerom, v ktorom ležal mesiac ako veľký zlatý kvet.

	Anna ochotne súhlasila. Aleja milencov bola v ten večer ozajstnou rozprávkovou cestičkou, trblietavým tajomným kútikom, plným škriatkov a víl pod bielym pradivom čarovného mesačného svetla. Boli časy, keď takáto prechádzka s Gilbertom Alejou milencov bola by bývala príliš nebezpečná. Ale vďaka Royovi a Kristíne bola teraz neškodná. Anna zistila, že často myslí na Kristínu, keď takto bezstarostne šteboce s Gilbertom. Pred odchodom z Kingsportu sa s ňou viac ráz stretla a bola voči nej prívetivá a milá. Prívetivá a milá bola aj Kristína voči Anne. Naozaj, obidve dievčatá sa správali navzájom veľmi srdečne. No napriek tomu ich známosť nedozrela v priateľstvo. Zrejme Kristína nebola príbuzná duša.

	„Budeš celé leto v Avonlea?“ pýtal sa Gilbert.

	„Nie. Na druhý týždeň odchádzam do Valley Road. Ester Haythornová ma požiadala, aby som ju v júli a v auguste zastupovala. V jej škole sa vyučuje cez leto a Ester sa necíti dobre. Budem teda učiť namiesto nej. Po istej stránke ani veľmi nedbám. Vieš, že pomaly sa cítim v Avonlea ako cudzia? Mrzí ma to, ale je to pravda. Človek sa desí, koľko detí vyrástlo vo veľkých chlapcov a devy, lepšie povedané v mladých mužov a ženy. Polovica mojich žiakov už vyspela. Cítim sa hrozne stará, keď vidím, ako zaujali naše miesta – moje, tvoje a našich vrstovníkov.“

	Anna sa zasmiala a vzdychla si. Cítila sa veľmi stará, vyspelá a múdra, čo vlastne svedčilo o tom, aká je mladá. Povedala si, ako úžasne túži vrátiť sa do milých veselých čias, keď sa na život dívala ružovou hmlou nádejí a ilúzií, keď život mal v sebe čosi neurčité, čo naveky pominulo. Kdeže sa podela krása a nádhera jej sna?

	„Takto sa svet pomaly odkrúti,“ zacitoval Gilbert takticky a trochu aj neprítomne. Anna by bola rada vedela, či nemyslí náhodou na Kristínu. Och, ako jej bude teraz clivo v Avonlea, keď Diana odišla.

	
KAPITOLA XXX 

	Láska pani Skinnerovej

	Anna vystúpila z vlaku na stanici vo Valley Road a rozhliadla sa, či ju niekto prišiel čakať. Mala bývať u istej Janety Sweetovej, ale nevidela nikoho, kto by zodpovedal popisu, ktorý si zapamätala z Esterinho listu. Jediná osoba na okolí bola staršia žena, ktorá sedela na voze a okolo seba mala naložené vrecia. Keby jej váhu odhadla na dvesto funtov, bol by to mierny odhad. Tvár mala okrúhlu a červenú ako mesiac v žatve a takmer bezvýraznú. Mala na sebe tesné kašmírové šaty, ušité podľa módy, ktorá vládla pred desiatimi rokmi,, na hlave zaprášený čierny slamený klobúk, ozdobený širokou žltou stužkou a na rukách vyblednuté čierne čipkové rukavice.

	„Počujte,“ zvolala a zamávala bičom na Annu. „Nie ste nová učiteľka, čo má prísť do Valley Road?“

	„Áno.“

	„No to som si hneď myslela. Valley Road je chýrny peknými učiteľkami, tak ako Millersville sa vyznačuje škaredými. Janet Sweetová ma dnes ráno požiadala, či by som vás nepriviezla. Povedala som jej: ,Prečo nie, ak sa bude vedieť trochu utiahnuť. Môj voz je trochu primalý na poštové vrecia a ja som kúštik objemnejšia ako Tomáš! Počkajte chvíľu, slečna, nech poprehadzujem vrecia a urobím vám miesto. K Janete sú iba dve míle. Paholok jej suseda príde dnes večer po vaše kufre. Volám sa Skinnerová – Amélia Skinnerová.“

	Anna sa konečne vpratala na voz a veselo sa pritom sama pre seba usmievala.

	„Nuž, terigaj sa, vijó, kobyla,“ rozkázala pani Skinnerová a chytila opraty do tučných rúk. „To je moja prvá cesta s poštou. Tomáš chcel dnes okopať repu, a preto ma požiadal, aby som išla ja. Vystrojila som sa teda, narýchlo som niečo do seba nahádzala a vyrazila som. Ale akosi sa mi to páči, i keď je to dosť nudné. Začas sedím a rozmýšľam a potom len sedím a nerobím nič. Vijó, vraník! Chcem dôjsť skoro domov. Tomášovi je úžasne clivo, keď som preč. My sme sa totiž ešte len nedávno vzali.“

	„Áno?“ poznamenala Anna slušne.

	„Len pred mesiacom. Ale dvoril mi dosť dlho. Bolo to veľmi romantické.“

	Anna sa snažila predstaviť si pani Skinnerovú v situácii ženy, ktorej niekto dvorí, ale nepodarilo sa jej to.

	„Áno?“ ohlásila sa znova.

	„Áno. Za mnou totiž chodil iný chlap. Vijó, vijó kobyla! Bola som tak dlho vdovou, že sa ľudia nazdávali, že sa už nikdy viac nevydám. Ale keď moja dcéra – je učiteľkou ako vy – odišla učiť na západ, začalo sa mi cnieť a nebola by som dbala znova sa vydať. Po čase začal ku mne chodiť Tomáš a tak isto aj ten druhý chlap – volal sa William Obadiah Seaman. Dlho som sa nevedela rozhodnúť, za ktorého z nich sa vydať, len som sa trápila a trápila. W. O. je totiž bohatý, má pekný dom a je takto dosť štýlový. Bola to rozhodne lepšia partia. Vijó, vraník!“

	„A prečo ste sa zaňho nevydali?“ spýtala sa Anna.

	„Nuž, viete, ľúbil ma,“ odvetila pani Skinnerová vážne.

	Anna otvorila doširoka oči a pozerala na pani Skinnerovú. Ale na jej tvári nebolo ani záblesku po humore. Pani Skinnerová zrejme nevidela vo svojom prípade nič zábavné.

	„Tri roky bol vdovcom a zatiaľ mu sestra viedla domácnosť. Potom sa vydala a on potreboval novú gazdinú. A poviem vám, že v tej domácnosti bolo čo robiť, je to pekný veľký dom. Vijó, vraník! Čo sa Tomáša týka, bol chudobný, a ak mu za sucha netieklo do domu, nebolo na ňom čo chváliť, hoci treba uznať, že jeho dom je akýsi malebnejší. Ale aby ste vedeli, Tomáša som ľúbila a o W. O. som nedbala ani takto. A preto som takto uvažovala: ,Sára Croweová‘ vravím si – môj prvý manžel sa totiž volal Crowe – ,za toho bohatého sa môžeš vydať, ak chceš, ale šťastná nebudeš. Na tomto svete ľudia nemôžu žiť spolu, ak medzi nimi nie je aspoň trochu lásky. Radšej sa spriahni s Tomášom, lebo ťa ľúbi a ty jeho a nič iné sa pre teba nehodí.‘ Vijó, vraník! A tak som povedala Tomášovi, že sa zaňho vydám. Keď som sa chystala na svadbu, ani som sa neopovážila prejsť popri dome toho druhého, aby som si to nerozmyslela a nedala sa zlákať. Ale teraz na to už vôbec nemyslím. Mám sa dobre a som s Tomášom šťastná. Vijó, vraník!“

	„A ako to znáša William Obadiah?“ spýtala sa Anna.

	„Nuž, trochu zúril. Ale teraz chodí za tou kostnatou starou dievkou v Millersville a myslím, že si ho rada vezme. Bude mu lepšou ženou, než bola prvá. S tou sa W. O. vôbec nemienil oženiť. Požiadal ju o ruku len preto, že si to jeho otec želal, a bol si istý, že ho odmietne. A len si pomyslite, povedala mu áno. Čudná situácia! Vijó, vraník! Bola veľmi dobrá gazdiná, ale hrozne hlúpa. Osemnásť rokov nosila jeden čepiec. Potom si kúpila nový a W. O. ju nepoznal, keď ju stretol na ulici. Vijó, vraník! Mám pocit, že som len-len z toho vyviazla. Bola by som sa zaňho vydala a bola by som hrozne nešťastná, tak ako moja úbohá sesternica Jana Anna. Jana Anna sa vydala za bohatého muža, ktorého vôbec neľúbila, a teraz má psí život. Minulý týždeň prišla ku mne a vraví: ,Sára Skinnerová, závidím ti. Radšej by som žila v búde pri ceste s mužom, ktorého by som mala rada, ako žiť vo veľkom dome s týmto chlapom! Muž Jany Anny nie je zlý človek, ibaže jej robí všetko napriek a nosí kožuch, keď teplomer ukazuje tridsať stupňov. A iba tak ho možno primať k niečomu, ak ho nahovoríte na pravý opak. Ale nie je medzi nimi lásky, čo by všetko urovnala, a taký život je veľmi biedny. Vijó, vraník! Tu v tej jame je Janetin dom. Celkom malebný, však? Iste sa vám uľaví, keď konečne zosadnete spomedzi toľkých poštových vriec.“

	„Zaiste, no mala som ozajstný pôžitok z cesty s vami,“ povedala Anna úprimne.

	„Ale choďte!“ povedala pani Skinnerová krajne polichotená. „Počkajte, až to poviem Tomášovi. Vždy mu úžasne polichotí, keď mi niekto vystruhne poklonu. Vijó, vraník! Nuž, sme na mieste. Dúfam, slečna, že sa vám v škole bude dobre vodiť. Do Janetinho domu zavedie vás tá krátka cestička cez bariny. Ale dajte si veľký pozor, ak budete tadiaľ chodiť. Keby ste padli do toho blata, stiahlo by vás celkom dolu a nikdy viac by o vás nebolo ani chýru, ani slychu, ledaže na súdny deň, tak ako sa to stalo krave Adama Palmera. Vijó, vraník!

	
KAPITOLA XXXI 

	Anna píše Filipe

	Anna Shirleyová posiela Filipe Gordonovej pozdrav.

	Milovaná moja,

	je najvyšší čas, aby som Ti napísala. Hľa, už som zas v hodnosti vidieckej učiteľky, tentoraz vo Valley Road a bývam na adrese: Anna Shirleyová, „Pri ceste“, u Janety Sweetovej. Janeta je milá stará dušička, veľmi pekná. Je vysoká, ale nie priveľmi. Tučnučká, ale s akousi zdržanlivou líniou, ktorá pripomína starostlivú dušu, čo si nepripustí príliš veľkú váhu. Má mäkké brčkavé hnedé vlasy, tu i tam pretkané šedinami, tvár ako slniečko s ružovými lícami a veľké dobrácke oči, belasé ako nezábudky. Okrem toho patrí medzi rozkošné staromódne kuchárky, ktoré vôbec nedbajú, či ti pokazia žalúdok, len nech môžu denne hostiť mastnými jedlami.

	Mám ju rada a ona mňa, najmä preto, ako sa zdá, že mala kedysi mladšiu sestru, ktorá sa volala Anna a za mladi zomrela.

	„Ste mi veľmi vítaná,“ povedala veselo, keď som prišla na jej dvor. „Ale, vôbec nevyzeráte tak, ako som očakávala. Bola som presvedčená, že budete bruneta, moja sestra Anna totiž bola bruneta, a hľa, vy ste ryšavá.“

	Chvíľku som si myslela, že už nebudem mat Janetu rada, ako som sa sprvoti nazdávala, keď som ju uvidela. Potom som si pripomenula, že naozaj musím byt rozumnejšia a nesmiem byt zaujatá voči niekomu len preto, že hovorí o mojich vlasoch ako o ryšavých. Pravdepodobne slovo ,gaštanové‘ sa v Janetinom slovníku vôbec nevyskytuje.

	„Domček Pri ceste“ je chutnučký. Je malý, biely a stojí v rozkošnej dolinke, ktorá sa pozvoľna zvažuje od cesty. Medzi cestou a domom je ovocná záhrada, v ktorej pestujú aj kvety. Chodník pred predným vchodom lemujú lastúry, Janeta ich volá „kravie rohy“. Nad verandou sa tiahne virgínske divé hrozno a strecha je pokrytá machom. Moja izba je útulná kutica, do ktorej sa vchádza z jedálne, a je práve dosť veľká, aby sa do nej zmestila posteľ a ja. Nad posteľou visí obraz Robbyho Burnsa, stojaceho pri hrobe Vrchárskej Márie, ktorá leží pod obrovskou smútočnou vŕbou. Robby má smutnú tvár, až sa sama čudujem, že nemám od nej zlé sny. Veď si len predstav, prvú noc, čo som tu spala, sa mi snívalo, že sa nemôžem smiať.

	Jedáleň je malá, ale čistá. Jej jediný oblok je natoľko zatienený obrovskou vŕbou, že v izbe panuje zelené šero ako v jaskyni. Všade po stoličkách sú pekné prikrývky, na zemi pestrofarebné rohožky a po okrúhlom stole vkusne usporiadané knižky a pohľadnice. Nad kozubom sú vázy so suchou trávou. Medzi vázami sú veselé ozdôbky: zachované tabuľky z rakví, ako upomienky na Janetinho otca, matku, brata, sestru Annu a paholka, ktorý tu kedysi zomrel. Ak jedného dňa zošaliem, nech je týmto všetkým známe, že to zapríčinili tabuľky z rakví.

	Ale všetko je rozkošné a v tom zmysle som sa aj vyjadrila. Janete som sa tak zapáčila, ako chuderu Ester z nenávidela, pretože jej povedala, že taký tienistý byt je priam nezdravý, a nechcela spávať pod perinou. Ja zasa sa priam vyžívam v slasti byť pod perinou, a čím je väčšia a nehygienickejšia, tým väčší pôžitok. Janeta vraví, že je príjemne vidieť ma, ako jem, a povedala mi, že sa hrozne bála, či nebudem taká ako slečna Haythornová, ktorá na raňajky nechcela jesť nič. okrem ovocia a horúcej vody a nahovárala Janetu, aby prestala pripravovať vyprážané pokrmy. Ester je naozaj veľmi milé dievča, ale má všakové vrtochy. Najhoršie je, že nemá dosť predstavivosti a má sklon k zažívacím poruchám.

	Janeta mi dovolila používať jedáleň, keď ma prídu navštíviť nejakí mládenci. Zatiaľ som ich tu veľa nemala. Vo Valley Road som ešte mládenca nevidela, okrem susedovie paholka – Sama Tollivera, veľmi vysokého, chudého, so svetlými vlasmi ako ľan. Nedávno večer prišiel a celú hodinu vysedel na záhradnom plote blízko prednej verandy, kde sme s Janetou vyšívali. Jediné slová, na ktoré sa za celý čas zmohol, boli: „Nech sa páči mentolové cukríky! Sú dobré – pomáhajú proti hnačke, alebo: Skáče tu dnes večer hrozne veľa kobyliek, však?“

	Ale odohráva sa tu ľúbostná záležitosť. Akosi mám šťastie zapliesť sa viac či menej aktívne do všakových ľúbostných záležitostí medzi staršími kandidátmi. Pán Irving s manželkou vždy tvrdia, že som sprostredkovala ich sobáš. Manželka pána Štefana Clarka z Carrnody mi je ešte dnes nesmierne povďačná za návrh, ktorý som jej dala. No keby som jej nebola poradila ja, bol by sa na to zmohol niekto iný. A jednako si myslím, že Ľudovít Speed by vo svojom dvorení nebol pokročil oveľa ďalej, keby som jemu a Teodore Dixovej nebola pomohla.

	V tunajšej zápletke som len pasívnym svedkom. Raz som sa pokúsila pomôcť, a podarilo sa mi iba všetko pomotať. Preto sa teraz už nebudem do ničoho miešať. Porozprávam ti všetko, až sa stretneme.

	
KAPITOLA XXXII

	Čaj u pani Douglasovej

	Prvý štvrtok večer za Anninho pobytu vo Valley Road pozvala ju Janeta, aby šli na večernú pobožnosť. Janeta bola ako rozkvitnutá ruža. Mala belasé, sirôtkami posiate šaty tak bohato nazberané, že by to od šporovlivej Janety nikto nebol očakával. Na hlave mala biely slamený klobúk, zdobený ružovými ružami a troma pštrosími perami. Anna sa zdesila. Neskôr sa dozvedela, prečo sa Janeta takto vystrojila – príčina bola stará ako svet. Večerné pobožnosti vo Valley boli v podstate ženskými záležitosťami. Bolo tam dvaatridsať žien, dvaja chlapci a len jediný muž okrem pastora. Tohto muža pozorovala. Nebol ani pekný, ani mladý, ani pôvabný. Mal pozoruhodne dlhé nohy – také dlhé, že si ich musel poskladať pod stoličku, aby sa ta vôbec pomestili – plecia mal zhrbené, ruky veľké, vlasy ostrihané a fúzy neupravené. Ale Anna napodiv zistila, že sa jej jeho tvár páči. Bola dobrácka, poctivá a nežná, ale bolo v nej aj čosi iné – Anna sama nevedela povedať, čo to bolo.

	Napokon usúdila, že tento človek zaiste veľa trpel a že statočne znášal svoje utrpenie, ktoré zanechalo stopy na jeho tvári. Bola to povaha trpezlivá, ktorá naznačovala že by šiel aj na šibenicu, keby bolo treba, ale tváril by sa prívetivo dovtedy, kým by sa naozaj nemusel mračiť.

	Po pobožnosti tento človek pristúpil k Janete a povedal jej:

	„Môžem vás odprevadiť domov, Janeta?“

	Janeta mu podala ruku tak chutne a hanblivo, akoby mala len šestnásť rokov a keby ju prvý raz odprevádzal domov mládenec.

	„Slečna Shirleyová, dovoľte, aby som vám predstavila pána Douglasa,“ povedala Janeta strojene.

	Pán Douglas sa poklonil a povedal:

	„Díval som sa na vás počas pobožnosti, slečna, a povedal som si, že ste milé dievča.“

	Od deväťdesiatich deviatich ľudí zo sto by takáto poznámka bola Annu trpko zamrzela, ale pán Douglas ju vyslovil tak, že znamenala úprimnú pochvalu. Zhovievavo sa naňho usmiala a slušne zaostala na mesiacom osvetlenej ceste za zaľúbeným párikom.

	Teda Janeta má milého! Anna bola nadšená. Z Janety búde znamenitá manželka – veselá, šporovlivá, znášanlivá a priam kráľovná medzi kuchárkami. Bolo by plytvaním darov prírody, keby takáto žienka mala ostať naveky starou dievkou.

	„John Douglas ma požiadal, aby som vás zaviedla na návštevu k jeho matke,“ oznámila jej Janeta na druhý deň. „Zväčša je pripútaná na lôžko a nikdy nevychádza z domu. Ale veľmi túži po spoločnosti a vždy sa chce zoznámiť s mojimi podnájomníkmi. Mohli by ste ta zájsť dnes večer?“

	Anna pristala, ale v ten istý deň neskôr prišiel k nim aj pán Douglas a v matkinom mene ich pozval na čaj na sobotu popoludní.

	„Ach, prečo ste si neobliekli tie vaše pekné sirôtkové šaty?“ spýtala sa Anna, keď vyšli z domu. Bolo veľmi horúco a úbohá Janeta v ťažkých čiernych kašmírových šatách vyzerala, akoby sa mala za živa uvariť.

	„Stará pani Douglasová by to pokladala za hrozne frivolné a neslušné, a toho sa obávam. Ale Johnovi sa tie šaty páčia,“ dodala zamyslene.

	Starý Douglasovie dom bol na pol míle od domu Pri ceste a stál na temeni veterného kopca. Bol veľký a priestranný, starý, ale dôstojný, obkolesený hájom a ovocnou záhradou. Za ním stáli zachovalé stodoly a všetko hovorilo o blahobyte. Nech trpezlivý výraz na tvári pána Douglasa pochádza z hocičoho, myslela si Anna, iste ho nezapríčinili dlžoby a nedostatok. John Douglas ich privítal pri dverách a zaviedol do dennej izby, kde jeho matka trónila v kresle.

	Anna očakávala, že pani Douglasová bude vysoká, chudá, lebo pán Douglas bol taký. Ale bola to drobná žienka s jemnými ružovými lícami, milými, belasými očami a detskými ústami. V pekných, módne ušitých šatách s ľahkou štólou na pleciach a so snehobielymi vlasmi, zakrytými maličkým čipkovým čepčekom, mohla zahrať úlohu starej mamy, divadelnej bábiky.

	„Akože sa máš, drahá Janeta?“ spýtala sa prívetivo. „Tak rada ťa opäť vidím, moja milá.“ Nastavila peknú starú tvár a dala sa pobozkať. „A toto je naša nová pani učiteľka. Veľmi ma teší, že vás poznávam. Môj syn spieval o vás toľko chválospevov, že už pomaly žiarlim a Janeta by už mala naisto.“

	Úbohá Janeta sa začervenala, Anna povedala niekoľko zdvorilých formálnych slov, potom si všetci posadali a pokúsili sa nadviazať rozhovor. Bolo to ťažké aj pre Annu, lebo sa zdalo, že nik sa necíti dobre okrem starej pani Douglasovej, ktorej zrejme nepôsobilo ťažkosti udržať rozhovor. Janetu posadila vedľa seba a zavše ju pohladkala po ruke. Janeta sedela a usmievala sa. Vyzerala veľmi nesvoja vo svojich nepekných šatách a John Douglas sedel a ani sa neusmial.

	Keď neskôr sedeli pri stole, pani Douglasová milo požiadala Janetu, aby nalievala čaj. Janeta sa ešte väčšmi začervenala, ale vyhovela jej. Anna neskôr opísala v liste Stelie toto posedenie.

	„Podávali studený jazyk, vyprážané kurčatá, jahodový rôsol, citrónový nákyp, torty, čokoládové zákusky, hrozienková koláčiky, librový koláč a ovocný koláč, okrem toho ešte nejaké ďalšie lahôdky, medzi nimi nákyp – bol to, tuším, karamelový. Keď som zjedla asi dvakrát toľko, než bolo zdravé, pani Douglasová vzdychla a povedala, že bohužiaľ nemá už nič, čím by vzbudila môj apetít.

	„Obávam sa, že Janetina kuchyňa vás rozmaznala a nijaká iná vám už chutiť nebude,“ povedala prívetivo. „Pravda, nikto vo Valley Road netrúfa sa jej vyrovnať. Nedáte si ešte kúsok nákypu? Veď ste nič nejedli.“

	„Stella, zjedla som porciu studeného jazyka, porciu kurčaťa, tri sucháre, štedrú porciu kompótu, kúsok nákypu, kus torty a veľký čokoládový zákusok.“

	Po jedle sa pani Douglasová zhovievavo usmiala a povedala Johnovi, aby „drahú Janetu“ zaviedol do záhrady a natrhal jej ruže.

	„Slečna Shirleyova mi bude zatiaľ robiť spoločnicu, kým budete vonku, všakže?“ spýtala sa žalostivo. S povzdychom sa usadila do svojho kresla.

	„Som krehká stará žena, slečna Shirleyová. Vyše dvadsať rokov trpím. Dvadsať dlhých, únavných rokov postupne umieram.“

	„To je hrozné!“ zvolala Anna a snažila sa hovoriť súcitne, no cítila sa hlúpo.

	„Koľko nocí prešlo, čo si mysleli, Že sa už rána nedožijem,“ pokračovala pani Douglasovä vážne. „Nikto nevie, čo som prežila, nikto to nemôže vedieť, len ja. Nuž teraz to už dlho trvať nemôže. Moja únavná púť sa čoskoro skončí, slečna Shirleyová. Je mi veľkou útechou, že John bude mať takú dobrú Ženu, ktorá sa oňho bude starať, keď jeho matka tu už nebude – je mi to veľkou útechou, slečna Shirleyová.“

	„Janeta je skvelá žena,“ poznamenala Anna úprimne. „Skvelá! Nádherná povaha,“ prisvedčila pani Douglasová. „A aká gazdiná – taká som ja veru nikdy nebola. Zdravie mi to nedovolilo, slečna Shirleyová. Som naozaj nesmierne rada, že si John vybral také dievča. Dúfam, ba som presvedčená, že s ňou bude šťastný. Je to môj jediný syn, slečna Shirleyová, a jeho šťastie mi leží na srdci.“

	„Pravdaže,“ prisvedčila Anna hlúpo. Prvýkrát v živote bola hlúpa. No nevedela si vysvetliť prečo. Zdalo sa jej, že nemá čo povedať tejto milej, usmiatej, anjelskej starej panej, ktorá jej tak prívetivo hladkala ruku.

	„Príď zase a čoskoro, drahá Janeta,“ povedala pani Douglasová láskavo, keď odchádzali. „Nechodíš ku mne dosť často. Nuž ale predpokladám, že ťa John sem čoskoro privedie, a to natrvalo.“

	Anna náhodou pozrela na Johna Douglasa, kým jeho matka hovorila, a to, čo uvidela, ju zdesilo. Vyzeral ako mučený človek, keď jeho mučitelia do krajnosti napnú škripec, na ktorom je vystretý. Bola presvedčená, že je mu zle, a preto chytro viedla červenajúcu sa Janetu preč.

	„Však je stará pani Douglasová príjemná žena?“ spýtala sa Janeta, keď išli po ceste domov.

	„Hm,“ odvetila Anna neprítomne. Rozmýšľala, prečo mal John Douglas taký zmučený výraz v tvári.

	„Hrozne si vytrpela,“ povedala Janeta súcitne. „Máva strašné záchvaty. Chudáka Johna to veľmi trápi. Bojí sa odísť z domu, aby jeho matka nedostala záchvat a neostala doma iba so služobnou.“

	
Kapitola XXXIII 

	Iba chodil a chodil

	Keď sa o tri dni Anna vrátila zo školy, našla Janetu v slzách. Slzy a Janeta bolo čosi také nezlučiteľné, že sa Anna vážne naľakala.

	„Ach, čože sa stalo?“ zvolala ustarostene.

	„Dnes – dnes mám štyridsať rokov,“ vzdychla Janeta.

	„Nuž včera vám do štyridsiatky veľa nechýbalo a nebolelo vás to,“ tešila ju Anna a pokúsila sa potlačiť úsmev.

	„Ale – ale,“ pokračovala Janeta a zhlboka prehltla, „John Douglas ma nie a nie popýtať za ženu.“

	„Ale veď aj to bude,“ povedala Anna nešikovne. „Musíte mať trpezlivosť, Janeta.“

	„Trpezlivosť!“ odvrkla Janeta s neopísateľným pohŕdaním. „Veď už na to mal dvadsať rokov, koľko času ešte potrebuje?“

	„Chcete tým povedať, že John Douglas chodí za vami už dvadsať rokov?“

	„Tak veru, a sobáš dosiaľ nespomenul. Začínam veriť, že ho už ani nespomenie. Nikdy som o tom nikomu nepovedala ani slova, ale tuším s niekým o tom musím prehovoriť, lebo zošaliem. John Douglas začal chodiť za mnou pred dvadsiatimi rokmi, ešte prv, než mi zomrela matka. Nuž, chodil a chodil a po čase som si začala pliesť prikrývky a všeličo do výbavy. Ale nikdy ani slovom sa nezmienil o sobáši, len chodil a chodil. Nemohla som si pomôcť. Matka mi zomrela, keď sme spolu chodili už osem rokov. Vtedy som dúfala, že sa konečne vyjadrí, keď videl, že som ostala sama na svete. Bol ku mne veľmi milý, znášal so mnou môj žiaľ, robil pre mňa všetko, čo bolo v jeho silách, ale nikdy sa nezmienil, že by sme sa mali vziať. Tak to ide odvtedy ďalej. Ľudia vravia, že som ja na vine. Tvrdia, že sa nechcem zaňho vydať, pretože má chorú matku, a že by som ju nechcela opatrovať. Naopak, veľmi rada by som Johnovu matku opatrovala! Ale nech si ľudia vravia, čo chcú. Milšie mi je, keď ma obviňujú, než by ma mali ľutovať. Ale je hrozne ponižujúce, že ma John nepožiada o ruku. Ale prečo sa k tomu nemá? Zdá sa mi, že keby som vedela, prečo je to tak, nemrzelo by ma to natoľko.“

	„Možno jeho matka nechce, aby sa ženil,“ nadštrkla Anna.

	„Ba hej, ona chce. Neraz mi povedala, ako rada by videla Johna ženatého ešte prv, než nadíde jej čas. Ustavične na to naráža, sama ste to nedávno počuli. Myslela som si, že sa prepadnem.“

	„Nechápem ho,“ povedala Anna beznádejne. Pomyslela si na Ľudovíta Speeda, ale tento prípad nebol celkom rovnaký. John Douglas nebol ten istý typ ako Ľudovít.

	„Mali by ste byť rozhodnejšia, Janeta,“ pokračovala Anna rozvážne. „Prečo ste ho už dávno neposlali do čerta?“

	„To som nemohla urobiť,“ bránila sa chudera Janeta Žalostne. „Aby ste vedeli, Anna, ja Johna veľmi ľúbim. Či za mnou chodil alebo nechodil, to na veci veľmi nemení, lebo nikoho iného nechcem.“

	„Ale aspoň by ste ho tým prinútili, aby svoju mienku chlapsky vyjadril,“ nástojila Anna na svojom.

	Janeta pokrútila hlavou.

	„Pochybujem, že by to pomohlo. Bála som sa skúsiť to zo strachu, že by moje slová bral vážne a že by ma navždy nechal. Možno nie som dosť energická, ale taký je už môj názor. Pomôcť si nemôžem.“

	„Och, mohli by ste si pomôcť, Janeta. Ani teraz nie je neskoro. Buďte neoblomná. Dajte mu jasne vedieť, že jeho otáľanie nebudete dlhšie znášať. Ja vám pomôžem.“

	„Nuž neviem,“ povedala Janeta bezradne. „Neviem, či by som v sebe našla dosť odvahy. Tak dlho sa to už tiahne. Ale porozmýšľam nad tým.“

	Anna mala pocit, že sa v Johnovi Douglasovi sklamala. Tak sa jej zapáčil, že nechcela veriť tomu, že by si celých dvadsať rokov pohrával s devinými citmi. Iste bol najvyšší čas, aby sa mu dostalo poučenia, a Anna s uspokojením spoznala, že by bola rada svedkom tohto diania. Potešilo ju teda, keď jej cestou na večernú pobožnosť na druhý deň Janeta prezradila, že sa rozhodla byť odhodlanejšia.

	„Johnovi Douglasovi dám najavo, že dlhšie nedám po sebe šliapať.“

	„Máte celkom pravdu,“ prisvedčila Anna dôrazne.

	Po pobožnosti podišiel k nim John Douglas ako obyčajne a spýtal sa Janety, či ju môže odprevadiť domov, Janeta vyzerala ustrašená, ale odhodlaná.

	„Nie, ďakujem,“ odvetila mrazivo. „Cestu domov dobre poznám, zájdem aj sama. A nie div, veď chodím po nej už štyridsať rokov. Nemusíte sa teda ustávať, pán Douglas.“

	V jasnom mesačnom svetle zbadala, že škripec sa opäť natiahol. Bez slova sa obrátil a kráčal dolu po ceste.

	„Stojte! Stojte!“ zvolala Anna divo, nedbajúc na ostatných zdesených svedkov. „Pán Douglas, stojte! Vráťte sa!“

	John Douglas zastal, ale nevrátil sa. Anna bežala k nemu po ceste, chytila ho za ruku a takmer nasilu ho priviedla k Janete.

	Janeta mu bez slova vsunula ruku pod pazuchu a odišla s ním. Anna šla za nimi pokorne domov a vkradla sa do domu zadným vchodom.

	„Ste mi ale opora,“ povedala jej Janeta doma ironicky.

	„Nemohla som si pomôcť,“ ospravedlňovala sa Anna kajúcne. „Mala som pocit, akoby sa mi pred očami odohrávala vražda a ja som nezakročila. Musela som za ním utekať.“

	„Ale veď som rada, že ste to urobili. Keď som videla Johna Douglasa odchádzať dolu po ceste, mala som pocit, že mi s ním uniká každá radosť, všetko šťastie, ktoré mi v živote ostáva. Bol to hrozný pocit.“

	„Spýtal sa vás, prečo ste to urobili?“ vypytovala sa Anna.

	„Nie, nepovedal o tom ani slovo,“ odvetila Janeta mdlo.

	
Kapitola XXXIV 

	John Douglas konečne prehovorí

	Anna sa nevzdala celkom nádeje, že sa z toho predsa dačo vykľuje. No nevykľulo sa nič. John chodil ďalej, vozil sa s Janetou na voze, odprevádzal ju domov z večernej pobožnosti, ako robieval už dvadsať rokov, a podľa všetkého sa zdalo, že tak bude robiť ďalších dvadsať rokov. Leto sa pomaly míňalo. Anna učila v škole, písala listy a trochu aj študovala. Jej prechádzky do školy a späť domov boli celkom príjemné. Vždy chodievala chodníkom, ktorý viedol cez bariny. Bola to pekná cesta: pôda barinatá, posiata sýtozelenými zamachnatenými kopčekmi. Striebristý potôčik sa vinul barinami a na okraji stáli vysoké sosny s konármi tu i tam zarastenými sivozeleným machom, s koreňmi prerastenými všelijakými lesnými krásami.

	A predsa sa život vo Valiey Road zdal Anne trochu jednotvárny. No došlo k istej udalosti, ktorá jednotvárnosť porušila.

	Plavovlasého Samuela, chlapca, ktorý jej istý večer núkal mentolové cukríky, odvtedy nevidela, len sem-tam ho stretávala na ceste. Ale jedného teplého augustového večera sa zase zjavil a vážne sa posadil na drsnú lavicu na verande. Bol oblečený ako zvyčajne v pracovných šatách, to značí v nohaviciach s pestrými záplatami, v belasej lanovej košeli s roztrhanými lakťami a v ošúchanom slamenom klobúku na hlave. Prežúval slamu a prežúval ju dlho, vážne hladiac na Annu. Anna si vzdychla, odložila knihu a vzala do ruky vyšívanie. Na rozhovor so Samom nemohla ani pomyslieť. Po dlhom mlčaní konečne prehovoril.

	„Odchádzam stadiaľto,“ povedal strmo a slamou ukázal smerom k susednému domu.

	„Áno?“ spýtala sa Anna zo slušnosti.

	„Áno.“

	„A kam chcete odísť?“

	„Nuž, myslel som, že si založím vlastné gazdovstvo.

	V Millersville som našiel, čo by sa mi hodilo. Ale keby som si ho najal, potreboval by som aj ženu.“

	„Isteže,“ potvrdila Anna neurčito.

	„Áno.“

	Nasledovalo ďalšie dlhé mlčanie. Napokon si Sam sňal z hlavy slamený klobúk a povedal:

	„Chceli by ste ma?“

	„Čože???“ zhíkla Anna.

	„Chceli by ste ma?“

	„Myslíte, či by som sa za vás vydala?“ spýtala sa úbohá Anna mdlým hlasom.

	„Áno.“

	„Veď vás sotva poznám,“ zvolala Anna rozhorčene.

	„Veď sa so mnou môžete zoznámiť potom, keď sa vezmeme,“ odvetil Sam.

	Anna pozberala všetku svoju úbohú dôstojnosť.

	„Isté je, že sa za vás nevydám,“ povedala povýšene.

	„Nuž, mohli by ste aj horšie obísť,“ prihováral sa jej Sam. „Viem pracovať a mám niečo našetrené v banke.“

	„Nikdy viac o tom nehovorte. Ktože vám to vtĺkol do hlavy?“ spýtala sa Anna a jej zmysel pre humor zmiernil jej hnev. Bola to absurdná situácia.

	„Páčite sa mi a máte peknú chôdzu,“ povedal Sam. „Lenivú ženu by som nechcel. Rozmyslite si to, moja ponuka zatiaľ platí. Nuž, musím už ísť. Ešte mám dojiť kravy.“

	Annine ilúzie o tom, ako možno dievča požiadať o ruku, v posledných rokoch utrpeli toľko otrasov, že jej pomaly nijaké neostávali. Mohla sa teda zo srdca zasmiať tomuto zážitku a ani ju veľmi nemrzel. Večer všetko porozprávala Janete, napodobňujúc pritom Samuela.

	Obidve sa z chuti zasmiali tomu, ako jej vyjadril svoje city.

	Raz popoludní, keď Annin pobyt vo Valley Road sa blížil ku koncu, Alek Ward prišiel do ich domu „Pri ceste“ na voze a súril Janetu, aby sa ponáhľala.

	„Máte rýchlo prísť k Douglasovcom,“ povedal jej. „Zdá sa mi, že tentoraz stará pani Douglasová naozaj umrie po dvadsiatich rokoch predstierania, že umiera.“

	Keď Janeta utekala po klobúk, Anna sa ho pýtala, či pani Douglasovej je horšie ako obyčajne.

	„Ani zďaleka jej nie je horšie ako obyčajne,“ riekol Alek vážne, „ale práve preto si myslím, že tentoraz je to vážne. Inokedy kričala a zmietala sa po izbe. Tentoraz leží a nehovorí. A keď pani Douglasová onemie, je iste vážne chorá.“

	„Vy nemáte rád pani Douglasovú?“ spýtala sa Anna zvedavo.

	„Mám rád mačky, ktoré sú ozajstnými mačkami. Ale nemám rád mačky v ženskej podobe,“ odvetil Alek záhadne.

	Janeta sa vrátila domov až za šera.

	„Pani Douglasová zomrela,“ povedala unavene. „Zomrela skoro potom, čo som tam došla. Len raz ku mne prehovorila: ,Dúfam, že teraz sa už vydáš za Johna,‘ povedala. Veľmi nepríjemne mi to padlo, Anna. Predstavte si, že Johnova vlastná matka si myslela, že kvôli nej sa nevydám za Johna. Nezmohla som sa ani na slovo, boli tam totiž aj iné ženy. Bola som rada, že John práve niekam odišiel.“

	Janeta začala ustato plakať. Ale Anna jej uvarila ďumbierový čaj a dala jej ho vypiť ešte za horúca. Iba neskôr zistila, že namiesto ďumbiera nasypala do vody korenie a Janeta to vôbec nezbadala.

	Večer po pohrebe starej panej sedeli pri západe slnka Janeta a Anna na verande. Vietor už zaspal medzi ihličnatými stromami a na obzore sa mihali veľké blesky. Janeta mala na sebe nepekné čierne šaty, ktoré jej nepristali. Oči a nos mala červené od plaču. Nehovorili veľa. Zdalo sa, že Janeta trochu zazlieva Anne jej úsilie priviesť ju na veselšie myšlienky. Zrejme jej bolo milšie ostať smutnou.

	Zrazu cvakla kľučka na bránke a do záhrady vkročil John Douglas. Išiel rovno cez hriadku muškátov. Janeta vstala. Vstala aj Anna. Anna vyzerala vysoká v tých bielych šatách, ale John Douglas ju zrejme i tak nevidel.

	„Janeta,“ povedal, „vydáš sa za mňa?“

	Tieto slová z neho vyhŕkli, ako keby boli na to už dvadsať rokov čakali a teraz ich musel stoj čo stoj vysloviť.

	Janetina tvár bola červená od plaču, takže väčšmi sčervenieť nemohla, a preto zfialovela.

	„Prečo si ma nepožiadal skôr?“

	„Nemohol som. Vymohla odo mňa sľub – mamka vymohla odo mňa sľub, že ťa nepožiadam. Pred devätnástimi rokmi dostala hrozný záchvat. Mysleli sme, že ho neprežije. Prosila ma, aby som jej prisľúbil, že ťa nepožiadam o ruku, kým bude nažive. Nechcel som jej to sľúbiť, i keď sa všetci domnievali, že nebude dlho žiť a lekár jej dával iba šesť mesiacov života. Ale na kolenách ma o to prosila, bola chorá a ukrutne trpela. Musel som jej dať sľub.“

	„Čo mala tvoja matka proti mne?“ nariekala úbohá Janeta.

	„Nič – celkom nič. Proste nechcela mať inú ženu – hociktorú ženu – v dome, kým bola nažive. Vyhrážala sa mi, že na mieste zomrie, ak jej to neprisľúbim, a že potom budem mať jej smrť na svedomí. Nuž sľúbil som jej. A týmto sľubom ma viazala po celý čas, hoci aj ja som sa vrhol pred ňou na kolená a prosil som ju, aby ma od sľubu oslobodila.“

	„Prečo si mi to nepovedal?“ pýtala sa Janeta a hrdlo sa jej zvieralo. „Keby som to bola vedela! Prečo si mi to nepovedal?“

	„Vymohla odo mňa prísľub, že to živej duši nepoviem,“ vysvetľoval John zastretým hlasom. „Musel som jej to odprisahať na bibliu. Janeta, nikdy by som to neurobil, keby som bol tušil, že to bude trvať tak dlho. Janeta, nikdy nepochopíš, čo som za tých devätnásť rokov vytrpel. Viem, že aj tebe som spôsobil trápenie, ale napriek tomu sa predsa za mňa vydáš, však, Janeta? Všakže si ma vezmeš za muža, Janeta? Prišiel som ťa požiadať, len čo som mohol.“

	V tej chvíli ohúrená Anna prišla k sebe a uvedomila si, že tu nemá čo hľadať. Vytratila sa a Janetu uvidela opäť až na druhý deň ráno a dozvedela sa od nej, ako to bolo ďalej.

	„Tá krutá, neústupná, zákerná stará ženská!“ zvolala Anna.

	„Tíško – je už mŕtva,“ napomenula ju Janeta ticho. „I keby nebola – ale už je naozaj mŕtva. Nesmieme teda v zlom o nej hovoriť. Konečne som šťastná, Anna. A nebola by som dbala tak dlho čakať, keby som bola vedela prečo.“

	„Kedy budete mať sobáš?“

	„Na budúci mesiac. Bude to, pravda, tichá svadba a ľudia nás budú aj tak ohovárať. Budú o mne hovoriť, že sa rýchlo ponáhľam lapiť Johna, len čo mi matka nie je v ceste. John chcel, aby sa ľudia všetko dozvedeli, ale ja som mu to vyhovorila. ,Nie, John,‘ povedala som mu, ,bola to predsa tvoja matka. Zachováme si tajomstvo medzi sebou a ničím nezatienime jej pamiatku. Nedbám, čo budú ľudia hovoriť, keď som sa konečne dozvedela pravdu. Vôbec mi na tom nezáleží. Nech sa všetko pochová s mŕtvou,‘ vravela som Johnovi. A pomaly som ho aj prehovorila a on so mnou súhlasil.“

	„Odpúšťate oveľa ľahšie, než by som ja dokázala,“ povedala Anna trochu mrzuto.

	„O mnohých veciach budete mať inú mienku, až dorastiete do mojich rokov,“ povedala Janeta zmierlivo. „To je jedno z ponaučení, ktoré získavame postupom času. Keď starneme, naučíme sa odpúšťať. V štyridsiatich rokoch je to oveľa ľahšie než v dvadsiatich.“

	
KAPITOLA XXXV

	Začína sa posledný rok v Redmonde

	„Hľa, zase sme tu, všetky sme sa vrátili. Všetky sme pekne ohorené a tešíme sa ako mocný chlap, ktorý sa chystá na preteky,“ povedala Fil a so spokojným vzdychom si sadla na obrovský kufor. „Rada vidím opäť starý Pattin dom, rada vidím tetu aj s mačkami. Hrdzavke chýba ďalší kúsok ucha, však?“

	„Hrdzavka aj bez uší bola najkrajšia mačka na svete,“ vyhlásila Anna lojálne z kufra, na ktorom trónila a Hrdzavka sa jej stúlila na lone. Bolo to búrlivé privítanie.

	„Neteší vás, teta, že nás opäť vidíte?“ spýtala sa Fil nadšene.

	„Áno. Ale mohli by ste tu trochu urobiť poriadok,“ povedala teta Jamesina žalostne, keď videla kopy kufrov a tašiek, ktoré obkľučovali naše štyri usmiate rozhovorené dievčatá. „Neskôr sa môžete pozhovárať. Najprv práca, a potom zábava, bolo moje heslo, keď som bola dievča.“

	„Ale naša generácia si to už prehodila, teta. Naším heslom je hraj sa, vybúr sa a potom zarezávaj. Oveľa lepšie sa pracuje po dobrej zábave.“

	„Ak sa máte vydať za pastora,“ poznamenala teta Jamesina, zdvihla Jozefa, vzala do rúk pletenie a pokorne sa zmierila s nevyhnutnosťou, čo z nej robilo kráľovnú domácich pani, „budete sa musieť vzdať takých výrazov ako ,zarezávať‘.“

	„Prečo?“ nariekala Fil. „Prečo by mala pastorova žena používať len prísne spisovné výrazy? Ja veru taká nebudem. Každý na Pattersonovej ulici hovorí slangom, to znamená obraznou rečou, a keby som sa im neprispôsobila, pokladali by ma za neznesiteľne pyšnú a povýšenú.“

	„Povedala si to už doma rodičom?“ spýtala sa Priscilla, kŕmiac Sáru vyberanými kúskami z košíčka s jedlom.

	Fil prikývla.

	„Ako to prijali?“

	„Nuž, mamka zúrila. Ale ja som ostala neoblomná, ja, Filipa Gordonová, ktorá nikdy predtým nevedela nástojiť na svojom. Otecko bol pokojnejší. Oteckov otec bol totiž sám pastorom, a preto má porozumenie pre pastorské povolanie. Keď sa matka upokojila, pozvala som Jonáša na Slezový vrch a obom sa veľmi zapáčil. Ale v každom rozhovore mamka si neodpustila nadštrknúť, akého ženícha si pre mňa predstavovala. Nuž, priznám sa vám, dievčatá, že moja prázdninová cesta nebola posiata ružami. Ale zvíťazila som a mám Jonáša. Na inom mi nezáleží.“

	„To hovoríte o sebe,“ nadhodila teta Jamesina pochmúrne.

	„Ani Jonášovi na inom nezáleží,“ odvetila Fil. „Ustavične ho ľutujete. A prečo, prosím vás? Podľa mňa by ste mu mali závidieť. Veď dostáva múdru, krásnu ženu so zlatým srdcom.“

	„Dobré, že viem, ako prijímať tie vaše reči,“ povedala teta Jamesina trpezlivo. „Ale dúfam, že takéto reči nevediete pred cudzími. Čo by si o vás pomysleli?“

	„Ach, ani nechcem vedieť, čo si o mne myslia. Nechcem sa vidieť sama v tom svetle, v ktorom ma iní vidia. Som presvedčená, že by mi to bolo zväčša veľmi nemilé.“

	„Nuž, možno máte aj pravdu. Často v modlitbách prosíme o niečo, po čom ani tak veľmi netúžime, keď si dôkladne preskúmame srdcia,“ priznala sa teta Jamesina úprimne. „Zdá sa mi, že takéto modlitby ďaleko nepreniknú. kedysi som sa modlievala, aby som vedela odpustiť istej osobe, ale dnes viem istotne, že som jej odpustiť nechcela. keď som konečne dospela k tomu, že jej chcem odpustiť, odpustila som jej aj bez modlenia.“

	„Nemôžem si predstaviť, že by ste vedeli niekomu dlho neodpustiť,“ poznamenala Stella.

	„Ba veru hej, bola som taká. Keď však pribúdajú roky, uvedomujem si, že nehodno udržiavať v srdci nevraživosť voči blížnemu.“

	„To mi čosi pripomína,“ poznamenala Anna a vyrozprávala im príbeh Johna Douglasa a Janety.

	„A teraz nám porozprávaj ľúbostný zážitok, o ktorom si sa tak pochmúrne zmienila v liste,“ žiadala ju Fil.

	Anna im s oduševnením predviedla scénu, v ktorej ju Samuel požiadal o ruku. Dievčatá výskali od smiechu, ale teta Jamesina sa len jemne zasmiala.

	„Nepatrí sa robiť si posmech z pytačov,“ napomenula ich prísne. „Ale,“ dodala pokojne, „aj ja som bola taká.“

	„Povedzte nám niečo o svojich pytačoch,“ prosila ju Fil. „Iste ste ich mali celú kopu.“

	„Nemožno o nich hovoriť v minulom čase,“ odvetila teta Jamesina. „Ja ich ešte mám. Sú to traja starí vdovci, bývajú v mojom rodnom kraji, ktorí sa už istý čas za mnou obzerajú. Nemyslite si, deti, že všetka láska na svete patrí len vám.“

	„Ale vdovci – to neznie veľmi romanticky, teta.“ 

	„Nuž nie. Ale ani mládenci nie sú vždy romantickí. Niektorí moji pytači naozaj neboli. Úbohí chlapci, smiala som sa im, až to budilo pohoršenie. Bol medzi nimi istý Jim Elwood, ktorý chodil jednostaj zasnený, akoby si neuvedomoval, čo sa okolo neho deje. Len o rok neskôr si uvedomil, že som mu na jeho popýtanie o ruku povedala nie. Keď už bol konečne ženatý, raz večer cestou z kostola mu vypadla žena zo saní, a on to ani nezbadal. Ďalší bol Dan Winston. Bol príliš múdry. vedel všetko o tomto svete a vedel zväčša aj to, čo sa deje na druhom. Vedel nám odpovedať na každú otázku, aj keď ste sa ho pýtali, kedy bude posledný súd. Milton Edwards bol naozaj príjemný mládenec, aj sa mi páčil, no nevydala som sa zaňho. Jednak mu trvalo celý týždeň, kým zmysel nejakého vtipu pochopil, jednak ma o ruku nikdy nepožiadal. Horatio Reeve bol najzaujímavejší pytač, ktorého som kedy mala. Ale keď rozprával nejaký príbeh, zamiešal doňho toľko podrobností, že zakryl podstatu toho, čo chcel povedať. Nikdy som si nebola na čistom, či vraví pravdu, alebo či si len obraznosť nedrží na uzde.“

	„A čo ostatní, teta?“

	„Choďte si vybaliť kufre,“ vyzvala ich teta Jamesina a zahnala sa po dievčatách Jozefom namiesto ihlice. „Tí ostatní boli príliš slušní a milí, aby som si z nich robila žarty. Vždy si budem ctiť ich pamiatku. V izbe máte škatuľu kvetov, Anna, prišli asi pred hodinou.“

	Po prvom týždni sa dievčatá v Pattinom dome usadili a pribrali sa k usilovnej práci; bol to ich posledný rok v Redmonde a za úspech na konečných skúškach bolo treba ustavične bojovať. Anna sa venovala angličtine, Priscilla študovala klasické reči a Filipa si lámala hlavu s matematikou. Niekedy ich to už aj unavilo, niekedy strácali odvahu, niekedy sa im zdalo, že nič nie je hodné toľkej námahy. Jedného daždivého novembrového večera zatúlala sa Stella v takejto nálade do belasej izby. Anna sedela na dlážke v malom osvetlenom kruhu, ktorý vedľa nej vrhala lampa, a všade vôkol sa beleli popísané a pokrkvané papiere.

	„Čože to robíš?“

	„Prezerám si niektoré staré práce z Klubu rozprávkarov. Chcela som si prečítať niečo na rozveselenie.

	Učila som sa tak dlho, až sa mi napokon celý svet zdal modrý. Nuž prišla som sem hore a vylovila som toto z kufra. Všetko je to také presiaknuté slzami a tragédiou, že mi to pripadá nesmierne smiešne.“

	„Aj ja som akási bez vôle a začínam strácať odvahu,“ povedala Stella a vrhla sa na diván. „Všetko sa mi zdá márne. Aj myšlienky mi zostarli. Tie, čo sa mi roja v hlave, už dávno som tam mala. Aký význam má ďalej žiť?“

	„Drahá moja, to len od duševnej únavy a od tohto počasia sa cítiš taká bezduchá. Takýto daždivý večer po celodennej práci by porazil hocikoho okrem Marka Tappleyho. Vieš, že život má veľkú cenu.“

	„Nuž asi má, ale práve teraz sa o tom nemôžem presvedčiť.“

	„Len si pomysli na všetkých slávnych ľudí, na šľachetné duše, ktoré žili a pracovali na tomto svete,“ povedala Anna zasnene. „Či ich nehodno nasledovať a prijať od nich to, čo pre nás vydobyli a čomu nás naučili? A len si pomysli, koľko vznešených ľudí žije na svete! Nestojí za námahu uvedomiť si, že aj my môžeme mať podiel na ich inšpirácii? A pomysli si na všetkých vznešených ľudí v budúcnosti. Či sa nehodno trochu ponamáhať a pripraviť pre ne cestu – aspoň trochu im obľahčiť prácu?“

	„Och, v duši s tebou súhlasím, Anna, ale čosi vo mne ostáva smutné a bez inšpirácií. Keď prší, vždy som všedná.“

	„Niekedy sa mi podvečerný dážď páči. Rada ležím v posteli a počúvam, ako klopká na strechu a steká z ihličnatých stromov.“

	„Ja ho mam zasa rada, keď ostane na streche,“ povedala Stella. „Ale nie vždy. Minulého leta som strávila hroznú noc v starom sedliackom dome. Do strechy zatekalo a dážď mi kvapkal až do postele. To nebolo poetické. Musela som vstať v najhustejšej tme a s námahou odtiahnuť posteľ ďalej, kde nekvapkalo. Bola to staromódna ťažká posteľ, ktorá váži aspoň tonu. Dážď kvapkal celú noc, až mi napokon nervy vypovedali službu. Nevieš si predstaviť, aký to je príšerný zvuk, keď veľké dažďové kvapky padajú v noci na holú dlážku. Pripomína ti to mátoživé kroky a všakové príšery. Čomu sa smeješ, Anna?“

	„Týmto poviedkam. Fil by povedala, že sú to zabijaky – a zabijaky to sú, lebo všetky postavy v nich pomreli. Aké oslnivo krásne hrdinky sme si vymýšľali a ako sme ich vyobliekali! Samý hodváb, satén, zamat, šperky, čipky – nič iné nenosili. Mám tu poviedku od Jany Adrewsovej, v ktorej opisuje svoju hrdinku, ako spáva v krásnej bielej saténovej košeli, lemovanej perlami.“

	„Pokračuj,“ vyzvala ju Stella. „Začínam mať pocit, že pokiaľ je čomu sa smiať, život má zmysel.“

	„A tu je rozprávka, čo som napísala ja. Moja hrdinka sa na plese zabáva v šatách, ktoré sa od hlavy po päty trblietajú obrovskými vzácnymi diamantmi. Ale čo mala z krásy, čo mala z bohatého odevu? – Cesta vedie do hrobu. – Všetky naše hrdinky niekto zavraždil, alebo samy zomreli, srdce im puklo. Nemali iné východisko.“

	„Daj mi prečítať niektoré svoje rozprávky.“

	„Nuž, tu napríklad je moje majstrovské dielo. Všimni si, aký má veselý nadpis: Moje hroby. Vyronila som sudy sĺz, kým som ju napísala, a ostatné dievčatá ich vyronili ešte viac, keď som im ju predčitovala. Janu Andrewsovú mama veľmi vyhrešila, pretože ten týždeň musela prať primnoho vreckoviek. Bola to úžasná poviedka o putovaní manželky metodistického pastora. Urobila som ju metodistkou, lebo som ju musela nechať putovať. Na každom mieste, kde žila, pochovala jedno dieťa. Mala ich deväť a ich hroby boli rozosiate ďaleko od seba od Newfoundlandu až po Vancouver. Opísala som deti, porozprávala som o ich posledných chvíľach na smrteľnej posteli a podrobne som vylíčila ich náhrobky s nápismi. Mienila som pochovať všetkých deväť, ale keď som ôsmym skončila, vyčerpala sa mi zásoba hrôz, a preto som deviate nechala žiť ako úbohého mrzáčika.“

	Kým Stella čítala rozprávku Moje hroby, chichotajúc sa pri najtragickejších udalostiach, a kým Hrdzavka po celonočnom túlaní spala spánkom spravodlivej mačky, zvinutá na rozprávke od Jany Andrewsovej o krásnej pätnásťročnej dievčine, ktorá sa vybrala ošetrovať malomocných – a pravda, nakoniec sama zomrela na túto hroznú chorobu – Anna si prezerala ďalšie rukopisy a spomínala na staré časy v avonleaskej škole, keď ich členovia Klubu rozprávkarov písali pod borovicami alebo v papradí pri potoku. Aký to bol pôžitok! Teraz sa jej vracalo slnko a veselosť uplynulých liet! Ani sláva starého Grécka, ani vznešenosť Ríma nemohli vybájiť to, čo bolo napísané v poviedkach Klubu rozprávkarov. Medzi rukopismi našla Anna článoček, napísaný na baliacom papieri. Vlna smiechu prevalila sa jej sivými očami, keď si spomenula na čas a na miesto, kde sa tento príbeh zrodil. Bol to náčrtok, ktorý napísala vtedy, keď sa prepadla cez strechu v kuríne Coppovie dievok na Torryovskej ceste.

	Anna naň pozrela a potom ho začala sústredene čítať. Bol to krásny rozhovor medzi astrami, cukrovým hráškom, divými kanárikmi v orgovánovom kríku a ochranným duchom záhrady. Keď ho prečítala, ostala nehybne sedieť a zadívala sa do prázdna. A keď Stella odišla, uhladila pokrkvaný rukopis.

	„Myslím, že to spravím,“ povedala si rozhodne.

	
KAPITOLA XXXVI

	Návšteva Gardnerovcov

	„Prišiel vám list s indickou známkou, teta Jimsie,“ povedala Fil. „Stella dostala tri, Pris dva a jeden obrovský hrubý je pre mňa. Píše mi Jo. Ty nemáš nič, iba akési tlačivo.“

	Nikto si nevšimol, ako sa Anna začervenala, keď prijala tenkú obálku, ktorú jej Fil nedbanlivo hodila. Keď však o niekoľko minút Fil zdvihla oči, zazrela Annu celkom premenenú.

	„Srdiečko, čo milého ťa stretlo?“

	„ ‚Priateľ mládeže‘ prijal krátku poviedku, ktorú som im pred dvoma týždňami poslala,“ odpovedala Anna. Náramne sa snažila hovoriť ľahostajne, akoby jej poviedky prijímali v každodennej pošte, ale veľmi sa jej to nedarilo.

	„Anna Shirleyová! To je skvelé! A čo to bol za článok? kedy ho uverejnia? Zaplatili už zaň?“

	„Áno, poslali mi šek na desať dolárov a redakcia mi píše, že by rada dostala odo mňa ďalšie príspevky. Keď sú takí milí, veru im niečo pošlem. Bola to stará poviedka, ktorú som našla v škatuli. Prepísala som ju a poslala do redakcie, ale nikdy som neverila, že by ju prijali, lebo nemala dej,“ povedala Anna, ktorá si spomenula na trpkú skúsenosť s Averiliným víťazstvom a reklamou na prášok do pečiva.

	„Čo urobíš s tými desiatimi dolármi, Anna? Čo keby sme šli všetky do mesta a prepili ich?“ navrhla Fil.

	„Premárnim ich na dajakú bláznivú zábavu,“ vyhlásila Anna veselo. „V nijakom prípade to nie sú nepoctivé peniaze ako tie, čo som dostala za hroznú poviedku o spoľahlivom prášku do pečiva. Minula som ich užitočne a kúpila som si za ne šaty, ale vždy som si ich s nechuťou obliekala.“

	„Predstavte si, že máme v Pattinom dome skutočnú živú spisovateľku,“ nadštrkla Priscilla.

	„To je veľká zodpovednosť,“ vyhlásila teta Jamesina. „Tak veru,“ potvrdila Pris rovnako slávnostne. „Spisovatelia sú háklivé tvory. Nikdy neviete, kedy a ako sa prejavia. Anna môže písať o nás.“

	„Chcela som povedať, že písať pre verejnosť znamená aj veľkú zodpovednosť,“ povedala teta Jamesina prísne, „a dúfam, že Anna si to uvedomuje. Moja dcéra písala poviedky, prv než odišla do cudziny, ale teraz sa zameriava na vyššie ciele. ,Nikdy nenapíšem ani riadok, za ktorý by som sa hanbila, keby mi ho čítali pri pohrebe.‘ Mali by ste aj vy prijať za svoju túto zásadu, Anna, ak sa mienite venovať spisovateľskému povolaniu. Hoci,“ dodala teta Jamesina zamyslene, „Elizabeth sa vždy smiala, keď to rozprávala. Vždy bola taká, že neviem pochopiť, ako sa mohla rozhodnúť stať sa misionárkou. Nebola som proti jej rozhodnutiu, ale je mi ľúto, že sa na to dala.“

	A predsa sa teta Jamesina čudovala, prečo sa tieto roztopašné dievčatá toľko smejú.

	Annine oči žiarili celý deň. Literárne ambície rodili sa a bujneli v jej mozgu. Bola preto celá rozjarená ešte aj vtedy, keď išla na výlet, ktorý usporiadala Jenny Coorperová, ba ani pohľad na Gilberta a Kristínu, ktorí kráčali rovno pred ňou a Royom, nemohli celkom stlmiť jej nádeje, ktoré sa odrážali sťa hviezdy v jej očiach. No popri tom nebola natoľko povznesená nad veci pozemské, aby si nevšimla, že Kristínina chôdza rozhodne nie je pôvabná.

	,Ale Gilbert podľa všetkého hľadí iba na jej tvar. Čo iné možno od chlapca čakať?“ pomyslela si Anna opovržlivo.

	„Budete doma v sobotu popoludní?“ spýtal sa jej Roy.

	„Áno.“

	„Matka so sestrami vás prídu navštíviť,“ povedal Roy pokojne.

	Annu prejalo čosi podobné vzrušeniu, ale nebolo to príjemné. Nikdy sa nestretla s nikým z Royovej rodiny a uvedomovala si význam jeho oznámenia. Bolo v ňom čosi neodvolateľné, a to ju mrazilo.

	„Veľmi rada sa s nimi zoznámim,“ povedala bezvýrazne a rozmýšľala, či naozaj bola rada. Pravda, mala by byť rada. Ale či to nebude trápny zážitok? Klebety priniesli až k Anniným ušiam, ako Gardnerovci prijímajú synovu a bratovu ľúbostnú záležitosť. Roy iste nalieha, aby sa táto návšteva uskutočnila. Anna vedela, že ju budú šacovať. Keďže sa dali na návštevu nahovoriť, Anna si uvedomila, že voľky či nevoľky ju začali pokladať za možného člena svojho rodu.

	,Budem sa správať celkom prirodzene a nebudem sa snažiť urobiť dobrý dojem,‘ pomyslela si vznešene. Ale už rozmýšľala, ktoré šaty by si mala v sobotu popoludní obliecť a či by jej nový vysoký účes lepšie pristal ako starý. Výlet mala takmer skazený. Večer sa rozhodla, že si v sobotu oblečie hnedé šifónové šaty, ale vlasy si sčeše dolu.

	[image: Image]

	V piatok popoludní ani jedno dievča nemalo v Redmonde prednášky. Stella využila príležitosť, aby napísala referát pre filomatickú spoločnosť a sedela za stolom v kúte dennej izby a okolo seba po dlážke mala porozhadzované poznámky a popísané hárky. Stella vždy tvrdila, že nedokáže písať, ak každú popísanú stránku nehodí na zem. Anna vo flanelovej blúzke a sukni s rozstrapatenými vlasmi, ktoré jej rozfúkal vietor cestou domov, sedela s nohami pod sebou naprostriedku dlážky a šteklila Sáru vidlicovitou kosťou. Jozef a Hrdzavka schúlili sa jej na lone. Teplá vôňa slivák zalievala celý dom, lebo Priscilla v kuchyni varila. Práve vošla v ozrutnej pracovnej zástere, so zamúčeným nosom, ukázať tete Jamesine čokoládový koláč, na ktorý urobila polevu.

	V tejto príhodnej chvíli ktosi zaklopal. Nikto si to nevšimol okrem Fil. Vyskočila a otvorila dvere, lebo očakávala chlapca, ktorý jej mal priniesť klobúk, čo si ráno kúpila. Na schodíku stála pani Gardnerová s dcérami.

	Anna sa pozbierala zo zeme, pričom jej vypadli z lona dve pohoršené mačky a mechanicky preložila vidlicovitú kosť z pravej ruky do ľavej. Priscilla, ktorá by bola musela prejsť krížom cez izbu, aby mohla zmiznúť v kuchynských dverách, stratila hlavu, rezko strčila čokoládový koláč pod vankúš na pohovke v rohu a razom vybehla hore schodmi. Stella sa dala horúčkovité zberať svoj rukopis. Iba teta Jamesina a Fil ostali normálne. Vďaka im, o chvíľu každý pohodlne sedel. Aj Anna. Priscilla zišla dolu bez zástery a bez škvrny na nose, Stella poupratovala a Fil zachránila situáciu prúdom pohotových rečičiek.

	Pani Gardnerová bola vysoká, štíhla, pekná žena, veľmi vkusne oblečená, srdečná, ale jej srdečnosť bola trochu nútená. Alina Gardnerová vyzerala ako jej matka v mladšom vydaní, ale chýbala jej matkina srdečnosť. Snažila sa byť milá, ale podarilo sa jej byť iba namyslenou.

	Dorota Gardnerová bola štíhla, pekná dievčina s chlapčenskou postavou. Anna vedela, že je to Royova najmilšia sestra, a cítila k nej hrejivú náklonnosť. Bola veľmi podobná Royovi, ale namiesto jeho tmavých sivých očú mala šibalské orechovohnedé. Vďaka jej a Filipe návšteva prebiehala veľmi dobre, až na mierny pocit cudzoty v ovzduší a na dva dosť nepríjemné rušivé momenty. Hrdzavka a Jozef, ponechané samy na seba, začali sa naháňať a skočili v divom behu pani Gardnerovej na hodvábnu sukňu a zase zoskočili. Pani Gardnerová zdvihla cviker a hľadela za uháňajúcimi mačkami, akoby podobné zvieratá nikdy predtým nebola videla.

	Anna potlačovala nervózny smiech a čo najmilšie sa jej ospravedlňovala.

	„Máte rada mačky?“ spýtala sa jej pani Gardnerová so slabým náznakom zhovievavého údivu.

	Anna, hoci mala Hrdzavku rada, nenachádzala osobitnú záľubu v mačkách, ale tón pani Gardnerovej ju dráždil. S istou nedôslednosťou si spomenula, že pani Blythová má mačky veľmi rada a chovala ich toľko, koľko ich pán Blythe strpel.

	„Všakže sú to nesmierne milé tvory?“ poznamenala zlomyseľne.

	„Nikdy som nemala rada mačky,“ odvetila pani Gardnerová s odstupom.

	„Ja ich zbožňujem,“ zamiešala sa Dorota. „Sú také milé a sebecké. Psi sú príliš dobrí a nesebeckí. Necítim sa pri nich dobre. Ale mačky sú náramne ľudské.“

	„Máte tu dva krásne porcelánové psíky. Môžem si ich pozrieť zblízka?“ spýtala sa Alina, prešla cez izbu ku krbu, a tak sa nevoľky stala príčinou ďalšej nehody. Vzala do ruky Magoga a sadla si na vankúš, pod ktorým bol skrytý Priscillin čokoládový koláč. Priscilla si vymenili s Annou zdesené, úzkostlivé pohľady, ale nemohli zasiahnuť. Dôstojná Alina sedela ďalej na vankúši a debatovala o porcelánových psoch, kým nenadišiel čas odchodu.

	Dorota zaostala za ostatnými, stisla Anne ruku a impulzívne zašepkala:

	„Vidím, že my dve budeme kamarátky. Och, Roy mi o vás všetko porozprával! Mne jedinej z celej rodiny sa chudák so všetkým zdôverí – Aline alebo mame by sa nikto neopovážil zveriť s dôvernosťami. Vy si tu iste skvele žijete! Dovolíte mi prísť sem častejšie a zúčastniť sa na vašej zábave?“

	„Príďte tak často, ako sa vám bude páčiť,“ odpovedala Anna srdečne. Bola rada, že aspoň jedna z Royových sestier sa jej páči. Alinu nikdy nebude ľúbiť, tým si bola istá. A Alina ju nikdy nebude mať rada, hoci pani Gardnerovú by si časom získala. A predsa si Anna vzdychla uľahčením, keď bolo po návšteve.

	„Zo všetkých smutných slov, čo z jazyka či pera vyšli, najmilšie sú: hej, bolo by sa zišlo,“ citovala Priscilla dramaticky a zdvihla vankúš na pohovke. „Tento koláč teraz naozaj možno nazvať splošteným neúspechom. A vankúš je taký zničený ako koláč. Nech mi nik nevraví, že piatok nie je nešťastný deň.“

	„Keď sa niekto ohlási na sobotu, nemá chodiť na návštevu v piatok,“ vyhlásila teta Jamesina.

	„Chybu urobil Roy,“ rozhodla Fil. „Ten chlapec nezodpovedá za svoje slová, keď sa zhovára s Annou. A kde sa podela Anna?“

	Anna vyšla hore do svojej izby. Nevedela prečo, ale bolo jej čudne do plaču. No namiesto toho sa nútila do smiechu. Hrdzavka a Jozef sa príšerne zachovali! Ale zato Dorota je naozaj milé dievča.

	
KAPITOLA XXXVII

	Bakalárky umení

	„Želám si, aby som bola mŕtva alebo aby už bolo zajtra večer,“ nariekala Fil.

	„Ak nebudeš dlho živá, splnia sa ti obidve želania,“ povedala Anna pokojne.

	„Tebe je ľahko byť veselá, vo filozofii si ako doma. Ale ja nie som. A kolená sa mi trasú, keď si pomyslím na zajtrajšiu písomku. Čo povie Jonáš, ak prepadnem z filozofie?“

	„Neboj sa, neprepadneš. Ako ti dnes išla gréčtina?“ „Neviem. Možno som ju napísala dobre, ale možno som tam popísala také hlúposti, že Homér sa v hrobe obracal. Toľko som sa učila, toľko som vysedela nad poznámkami, že si neviem utvoriť vlastnú mienku. Malá Fil bude tak rada, keď bude mať všetky skúšačky za sebou.“

	„Skúšačky? To slovo som nikdy nepočula.“

	„Vari nemám právo tvoriť nové slová ako hocikto iný?“ spýtala sa Fil.

	„Slová sa netvoria, ale uchovávajú, prispôsobujú,“ namietala Anna.

	„Zato nič. V diaľke už nejasne vidím brehy čistej vody, v ktorej mi nehrozia príboje skúšok. Dievčatá, uvedomujete si, viete si vlastne uvedomiť, že náš život v Redmonde sa chýli ku koncu?“

	„Ja nie,“ povedala Anna smutne. „Zdá sa mi, akoby to bolo len včera, čo sme s Priss stáli v Redmonde medzi zástupom nováčikov. A teraz sme už absolventi a skladáme posledné skúšky.“

	„Mocní, múdri a ctihodní absolventi,“ citovala Fil. „A čo myslíte, sme naozaj múdrejšie, než keď sme prišli do Redmondu?“

	„Niekedy sa naozaj nesprávate, akoby ste boli múdrejšie,“ povedala teta Jamesina prísne.

	„Ach, teta Jimsie, keď to vezmete celkove, všakže sme boli pomerne dobré dievčatá za tie tri zimy, čo ste nás opatrovali ako mamka?“ modlikala Fil.

	„Boli ste najmilšie, najchutnejšie, najlepšie dievčatá, aké kedy spolu chodili na vysokú školu,“ vyhlásila teta Jamesina, ktorá pochvalu nikdy neskazila nemiestnym šetrením slov. „Ale obávam sa, že ani dnes nemáte dosť rozumu. Vlastne sa to ani nedá očakávať. Rozum sa nadobúda skúsenosťami. Vysokoškolské štúdium vám ho nedá. Vy ste chodili štyri roky na vysokú školu, a ja vôbec nie, ale viem všeličoho oveľa viac než vy, mladé dámy.“

	„Je toho veľa, čo pravidlá nemá, celá kopa znalostí, čo ti škola nedá, ani univerzita ti ich nevykúzli,“ zacitovala Stella.

	„Naučili ste sa v Redmonde aj iné okrem mŕtvych jazykov, geometrie a podobných hlúpostí?“ spýtala sa teta Jamesina.

	„Ale áno, myslím, že sme sa naučili, teta,“ ozvala sa Anna.

	„Overili sme si pravdivosť toho, čo nám Woodleigh povedal na filomatike,“ tvrdila Fil. „Povedal, ,že humor je najkorenistejšou prísadou na životnej hostine. Smejte sa svojim chybám, ale poučte sa z nich. Robte si žarty zo svojich ťažkostí, ale čerpajte z nich silu. Bagatelizujte prekážky, ale prekonávajte ich. Hodno sa to naučiť, však teta Jimsie?“

	„Áno, hodno, moja milá. Keď sa raz naučíte smiať sa tomu, čomu sa treba smiať, a nesmiať sa tomu, čomu sa smiať neslobodno, stali ste sa múdrymi a skúsenými.“

	„Čo si ty odnášaš zo štúdia v Redmonde, Anna?“ spýtala sa Priscilla šeptom.

	„Domnievam sa,“ odpovedala Anna pomaly, „že som sa naozaj naučila dívať na každú malú prekážku ako na žart a na každú veľkú ako na predzvesť víťazstva. Keď si všetko uvážim, zdá sa mi, že mi toto dalo vysokoškolské štúdium v Redmonde.“

	„No ja sa budem musieť oprieť o ďalší výrok profesora Woodleigha, ak mám vyjadriť, čo mi prinieslo vysokoškolské štúdium,“ povedala Priscilla. „Pamätáte sa, čo hovoril vo svojej reči: ,Vo svete nás všeličo čaká, potrebujeme len oči, aby sme to videli, srdce, aby sme to ľúbili, a ruku, aby sme si to vzali – v mužoch a v ženách možno veľa spoznávať a tak isto aj v umení a v literatúre. Z mnohých vecí sa možno tešiť a za všeličo možno mnohým ďakovať.‘ Myslím, že som sa tomu do istej miery naučila v Redmonde, Anna.“

	„Podľa toho, čo vravíte,“ poznamenala teta Jamesina, „ak máte dosť prirodzeného rozumu, môžete sa naučiť na vysokej škole toľko, čo by vám dalo dvadsať rokov normálneho života. Podľa mojej mienky toto je argument v prospech vyššieho vzdelania. A o tom som predtým vždy pochybovala.“

	„A čo ľudia, ktorí nie sú od prírody rozumní, teta Jimsie?“

	„Ľudia, ktorí nemajú prirodzený rozum, nikdy sa nič nenaučia,“ odpovedala prudko teta Jamesina. „Nenaučia sa ani na vysokej škole, ani v živote. Nech žijú hoci aj sto rokov, na konci života nebudú vedieť viac ako v deň svojho narodenia. Je to ich nešťastie, i keď to nie je ich vina, úbohé duše! Ale my, čo máme trochu odvahy, mali by sme za to ďakovať Pánu Bohu.“

	„Vedeli by ste nám definovať rozum, teta Jimsie?“ 

	„Nie, to by som nevedela, dievča moje. Kto má odvahu, vie, čo to je, kto ju nemá, nebude to nikdy vedieť. Preto ho netreba definovať.“

	Rušné dni sa míňali a skončili sa aj skúšky. Anna sa špecializovala na angličtinu, Priscilla na klasické reči a Fil na matematiku. Stella si zvolila všeobecnú kvalifikáciu bez špecializácie. Potom nasledovala promócia.

	„Kedysi by som toto bola nazvala epochou vo svojom živote,“ povedala Anna, keď vybrala zo škatule fialky a zamyslene na ne hľadela. Chcela si ich vziať so sebou, ale oči sa jej zatúlali na druhú škatuľu, ktorá ležala na stole. Bola plná konvaliniek, čerstvých a vonných ako tie, čo kvitli na dvore Zeleného domu, keď jún zavítal do Avonlea. vedľa škatuľky ležala vizitka Gilberta Blytha.

	Anna nevedela pochopiť, prečo by jej mal Gilbert posielať kvety na promóciu. Za poslednú zimu sa s ním veľmi málo stýkala. Od vianočných prázdnin prišiel na návštevu len raz a inde sa zriedkakedy stretávali. vedela, že veľmi usilovne študuje, lebo chce získať špecializáciu a Cooperovu cenu, a nezúčastňoval sa veľmi na spoločenských udalostiach, usporiadaných v Redmonde. Annina zima bola naproti tomu po spoločenskej stránke veľmi veselá. Často sa stretávala s Gardnerovcami, ba medzi ňou a Dorotou zrodilo sa dôverné priateľstvo. Vo vysokoškolských kruhoch sa očakávalo, že každú chvíľu oznámia jej zasnúbenie s Royom. Aj Anna sama čosi také očakávala. A predsa pred odchodom z Pattinho domu na promóciu odhodila Royove fialky a vzala si Gilbertove konvalinky. Sama by nevedela povedať, prečo to urobila. Teraz, keď dosiahla dávno vysnené ciele, zdalo sa jej, že sa k nej opäť priblížili bývalé časy v Avonlea so všetkými túžbami a priateľstvami. Raz si s Gilbertom veselo opisovali deň, keď si oblečú akademické taláre a nasadia akademické čiapky. Ten krásny deň im teraz svitol, ale Royove fialky nemajú čo v ňom hľadať. Zdalo sa jej, že len kvety starého priateľa patria k dozrievaniu plodov nádeje, ktoré tak dlho kvitli a o ktoré sa kedysi s ňou podieľal.

	Celé roky ju tento deň povzbudzoval a lákal. No keď konečne svitol, jediná živá, trvalá spomienka, ktorú v nej zanechal, nebola tá jedinečná chvíľa, keď dôstojný rektor redmondskej vysokej školy odovzdal jej akademickú čiapku a diplom a vyhlásil ju za bakalárku umení; ani na záblesku v Gilbertových očiach, keď zazrel konvalinky, ani na urazený Royov pohľad, keď popri nej prešiel na pódium, ani zhovievavé blahoželanie Aliny Gardnerovej, ani ohnivé, impulzívne gratulácie Doroty Gardnerovej, ale bola to spomienka na čudné nevysvetliteľné zovretie srdca, ktoré jej pokazilo dlho očakávaný deň a zanechalo v ňom istú slabú, ale trvalú zatrpklú príchuť.

	Potom v ten večer, usporiadali tanečnú zábavu na počesť promócie. Keď sa Anna obliekala na tanec, odhodila perlový náhrdelník, ktorý obyčajne nosievala, a vybrala si z kufra malú škatuľku, ktorá na Vianoce došla do Zeleného domu. Bola v nej zlatá retiazka, tenká ako niť, a na nej viselo drobnučké emajlové ružové srdce. Na sprievodnom lístku bola napísané: „Všetko najlepšie Ti praje Tvoj starý priateľ Gilbert.“ Anna sa zasmiala pri spomienke na príhodu, ktorú kedysi ružové srdiečko vyvolalo, na nešťastný deň v škole, keď ju Gilbert nazval Ryšavkou a márne sa ju snažil udobriť ružovým cukrovým srdiečkom. Vtedy sa mu poďakovala veľmi milým listom za jeho dar, ale ozdobu nikdy nenosila. Dnes večer so zasneným úsmevom na perách si ho pripla na biele hrdlo.

	Do Redmondu šli spolu s Fil. Anna kráčala mlčky, kým Fil jednostaj švitorila. Zrazu povedala:

	„Dnes som počula, že hneď po promócii majú oznámiť Gilbertovo zasnúbenie s Kristínou Stuartovou. Vieš niečo o tom?“

	„Nie,“ odvetila Anna.

	„Myslím, že je to pravda,“ povedala Fil ľahko.

	Anna neprehovorila. Cítila, ako jej vo tme horia líca. Vsunula si ruku pod golier a chytila zlatú retiazku. Mocne ňou trhla a retiazka povolila. Anna ju vsunula nenápadne do vrecka. Ruky sa jej triasli a oči ju pálili.

	Ale bola najveselšia zo všetkých, čo sa v ten večer zabávali a bez ľútosti povedala Gilbertovi, že má všetky tance zadané a že s ním už nemôže tancovať. Keď sa neskoro vrátili všetky dievčatá domov a zohrievali sa pri dohárajúcich uhlíkoch, aby z hodvábnej pokožky vyhnali jarný chlad, nikto nehovoril o udalostiach uplynulého dňa veselšie ako Anna.

	„Včera večer, keď ste odišli, prišiel sem Moody Spurgeon MacPherson,“ povedala teta Jamesina, ktorá takmer celú noc prebdela, aby udržiavala oheň. Nevedel o ,zábave promovaných‘. Ten chlapčisko by mal spávať s gumenou páskou okolo hlavy, aby mu uši lepšie priliehali. Mala som kedysi nápadníka, ktorý tak spával a veľmi mu to pomohlo. Sama som mu to raz navrhla a moju radu prijal, ale nikdy mi to neodpustil.“

	„Moody Spurgeon je veľmi vážny mladík,“ zívla Priscilla. „Má vážnejšie starosti ako svoje uši. Pôjde za pastora.“

	„Nuž Pan Bolí iste nehľadí na uši človeka,“ povedala teta Jamesina vážne a prestala ďalej kritizovať Moodyho Spurgeona. Teta Jamesina si pastorov vážila aj vtedy, keď sa ešte len pripravovali na svoje povolanie.

	
KAPITOLA XXXVIII

	Dvojaké svitanie

	„Predstavte si, že na dnes týždeň budem v Avonlea. Aspoň sa mám na čo tešiť!“ povedala Anna nad kufrom, do ktorého balila prikrývku Rachel Lyndovej. „Ale predstavte si aj to, že na dnes týždeň budem navždy preč z Pattinho domu. Hrozné pomyslieť!“

	„Ktovie, či náš smiech bude mátožiť v panenských snoch slečny Patty a slečny Márie,“ uvažovala Fil.

	Slečna Patty a slečna Mária sa mali konečne vrátiť domov. Precestovali už takmer celý obývaný svet.

	Vrátime sa na druhý týždeň v máji, písala slečna Patty.

	Pattin dom sa mi iste bude zdať malý po kráľovskej hale v Karnaku, ale nikdy som nebývala rada vo veľkých domoch. Vcelku budem rada, že sa zase ocitnem doma. Keď neskoro v živote začnete cestovať, trošku nadsadzujete, lebo viete, že vám neostáva veľa času. A prichádzate tomu aj na chuť. Obávam sa, že Mária úž nikdy nebude spokojná.

	„Zanechám tu svoje fantázie a sny na útechu tomu, kto príde po mne,“ povedala Anna a zamyslene si obzerala belasú izbu – peknú belasú izbu, v ktorej prežila šťastné tri roky. Kľakávala pri obloku, keď sa modlila, nakláňala sa z neho, keď hľadela na slnko, ktoré zapadalo za borovice. Počúvala, ako jesenný dážď švihá na okenné tabule, a na jar vítala za oknom zasa červienky.

	„Myslím,“ povedala Fil, „že izba, v ktorej snívate, prežívate žiaľ a radosti, kus života, ostáva neodlučne spojená s vašimi zážitkami a stáva sa sama osobnosťou. Som presvedčená, že keby som do tejto izby prišla o päťdesiat rokov, počula by som, ako volá: – Anna, Anna! Aké krásne časy sme spolu prežili, moja milá! Koľko rozhovorov, žartov a priateľských posedení! – Och, moja drahá! V júni sa mám vydať za Jonáša a viem, že budem nesmierne šťastná. Ale v tejto chvíli cítim, že by som nedbala, keby tento krásny život v Redmonde trval naveky.“

	„V tejto chvíli som i ja natoľko nerozumná, že si to želám,“ pripustila Anna. „Nech nás čakajú hocijaké, aj hlbšie radosti, nikdy už nebudeme žiť takýmto jedinečným bezstarostným životom. Ten sa navždy skončil, Fil.“

	„A čo urobíš s Hrdzavkou?“ spýtala sa Fil, keď Annina obľúbená mačka vošla do izby.

	„Vezmem si ju domov, spolu s Jozefom a Sárou,“ ohlásila sa teta Jamesina, ktorá vošla spolu s Hrdzavkou. „Bola by to hanba odlúčiť od seba tri mačky, keď si navykli žiť spolu. Ťažko je privyknúť na seba, či už ide o mačky alebo o ľudí.“

	„Veľmi ľutujem, že sa musím rozlúčiť s Hrdzavkou,“ banovala Anna, „ale nemalo by význam brať ju do Zeleného domu. Marilla mačky nenávidí a Davy by ju umoril na smrť. Okrem toho nemyslím, že budem dlho doma. Núkajú mi riaditeľstvo na Strednej škole v Summerside.“

	„A prijmeš ho?“ spýtala sa Fil.

	„Ešte – ešte som sa nerozhodla,“ odvetila Anna a rozpačité sa zapýrila. Fil jej s pochopením prikývla. Samozrejme, Anna si nemôže robiť plány, kým Roy, konečne neprehovorí. Nebolo pochybností, že prehovorí skoro. A nedalo sa pochybovať ani o tom, že Anna povie,, áno“, keď jej položí otázku „budete moja, prosím?“. Anna sama hľadela na túto situáciu s uspokojením, ktoré máločo rušilo. Bola náramne zaľúbená do Roya. Pravda, nebolo to také, ako si lásku predstavovala. Ale Anna sa unavene pýtala sama seba, či niečo v živote zodpovedá vždy úplne našim predstavám. Znovu prežívala sklamanie, ktoré v detstve zažila s diamantmi – to isté sklamanie, ktoré zakúsila, keď prvý raz uvidela chladný lesk skvostu namiesto ohnivej nádhery, ktorú očakávala. „Takto som si diamant nepredstavovala,“ vyjadrila sa vtedy. Ale Roy je milý chlapec a budú spolu šťastní, i keď ich životu bude chýbať akási neopísateľná príchuť. Keď v ten večer prišiel Roy a pozval Annu na prechádzku do parku, všetci v Pattinom dome vedeli, čo jej chce povedať, všetci vedeli, alebo aspoň si namýšľali, že vedia, aká bude Annina odpoveď.

	„Anna je veľmi šťastné dievča,“ povedala teta Jamesina.

	„Isteže,“ ozvala sa Stella a pokrčila plecami. „Roy je vskutku milý chlapec a tak ďalej, ale v skutočnosti v ňom viac niet.“

	„Znie to veľmi závistlivo, Stella Menardová,“ pokarhala ju teta Jamesina.

	„Áno, znie to tak, ale nie som závistlivá,“ povedala Stella Menardová pokojne. „Annu ľúbim, aj Roy sa mi páči. Každý tvrdí, že urobí výbornú partiu. Teraz sa Anna už pani Gardnerovej páči. Všetko poukazuje na to, akoby sa tento sobáš bol už uzavrel, ale ja ešte pochybujem. Pamätajte na moje slová, teta Jemesina.“

	V pavilóne neďaleko prístavu, kde sa prvý raz v daždi zhovárali, Roy požiadal Annu o ruku. Anna pokladala za veľmi romantické, že si vybral práve toto miesto. A jeho žiadosť bola tak krásne zoštylizovaná, ako keby ju bol odpísal, tak ako kedysi jeden z pytačov Ruby Gillisovej, z knihy o Správaní sa pri dvorení a ponuke na sobáš. Účinok bol absolútne bezchybný. A jeho slová boli úprimné. Nedalo sa pochybovať o tom, že Roy myslí naozaj to, čo vraví. Neozval sa ani jeden falošný zvuk, ktorý by rušil tento súlad. Anna cítila, že by mala byť vzrušená od hlavy po päty. Ale vzrušená nebola. Ostala hrozne chladná. Keď Roy zamĺkol a čakal na odpoveď, otvorila pery, aby vyslovila svoje áno.

	Nato ju pochytila triaška, ako keby ustupovala z okraja priepasti. Prišla na ňu chvíľa, v ktorej jedným oslepujúcim zábleskom si uvedomujeme viac, než všetko to, čo sme sa v predchádzajúcich rokoch naučili. Vytiahla si ruku z Royovej dlane.

	„Och, nemôžem sa za vás vydať – nemôžem – nemôžem!“ zvolala prudko.

	Roy zbledol a vyzeral pritom dosť pochabo. Nemožno mu to zazlievať, lebo sem prišiel celkom istý sám sebou.

	„Ako to myslíte?“ zajachtal.

	„Myslím si to tak, že sa za vás nemôžem vydať,“ opakovala Anna zúfalo. „Myslela som, že sa budem môcť – ale nemôžem.“

	„Prečo nemôžete?“ spýtal sa Roy pokojnejšie.

	„Pretože – pretože vás nemám dosť rada.“

	Červený rumenec sa votrel do Royovej tváre.

	„Teda celé dva roky ste sa so mnou zahrávali?“ spýtal sa pomaly.

	„Nie, nie, nezahrávala som sa,“ skríkla úbohá Anna. Och', ako mu to vysvetliť? Nemohla mu to vysvetliť. Sú veci, ktoré sa nedajú vysvetliť. „Naozaj som si myslela, že vás mám rada – skutočne som si to myslela, ale teraz vidím, že nie.“

	„Zničili ste mi život,“ povedal Roy trpko.

	„Odpusťte mi,“ prosila Anna pokorne. Líca jej horeli a oči štípali.

	Roy sa obrátil a chvíľu stal obrátený k moru. Keď opäť pristúpil k Anne, bol veľmi bledý.

	„Nedávate mi nijakú nádej?“ spýtal sa.

	Anna nemo pokrútila hlavou.

	„Teda zbohom,“ povedal Roy. „Neviem to pochopiť, nechce sa mi veriť, že nie ste taká, za akú som vás pokladal. Ale škoda si niečo vyčítať. Ste jediná žena, ktorú môžem ľúbiť. Ďakujem vám aspoň za vaše priateľstvo. Zbohom, Anna.“

	„Zbohom,“ povedala Anna neisto. Keď Roy odišiel, ostala sedieť v pavilóne a pozorovala, ako sa biela hmla pomaly a neľútostne valí z prístavu na pevninu. To bola hodina jej pokorenia, seba pohŕdania a hanby.

	Tieto pocity ju zaplavili sťa morské vlny, hoci pod povrchom si uvedomovala, že znovu získala slobodu.

	Za tmy sa tíško vkradla do Pattinho domu a utiahla sa do izby. Ale pri obloku sedela Fil.

	„Počkaj,“ povedala Anna s rozpálenými lícami, aby predišla scéne. „Počkaj, vypočuj najprv, čo ti chcem povedať. Fil, Roy ma požiadal o ruku a ja som ho odmietla.“

	„Ty – ty si ho odmietla?“ spýtala sa Fil nechápavo. „Áno.“

	„Anna Shirleyová, si pri zmysloch?“

	„Myslím, že som,“ odvetila Anna unavene. „Och, Fil, nehreš ma! Ty to nechápeš.“

	„Iste, že to nechápem. Celé dva roky si Royovi Gardnerovi všemožne dávala nádej a teraz mi hovoríš, že si ho odmietla. Teda si s ním len flirtovala na pohoršenie sveta? Anna, toto by som o tebe nikdy nebola verila.“

	„Neflirtovala som s ním. Do poslednej chvíle som si poctivo myslela, že ho mám rada, a nato som si zrazu uvedomila, že sa nemôžem zaňho vydať.“ 

	„Podozrievam ťa,“ povedala Fil kruto, „že si si ho chcela vziať iba pre peniaze. A potom sa v tebe prebudila tvoja lepšia nátura a prekazila ti to.“

	„To nie je pravda. Nikdy som nemyslela na jeho peniaze. Ach, neviem ti všetko vysvetliť, práve tak, ako som to nevedela vysvetliť jemu.“

	„Nuž, isté je, že si sa podľa mojej mienky hanebne zachovala voči Royovi,“ vyhlásila Fil. „je driečny, schopný, bohatý a dobrý. Čo ešte chceš?“

	„Chcem niekoho, kto patrí do môjho života. On doňho nepatrí. Od samého začiatku som stratila hlavu, keď som videla, aký je driečny a ako sa vie dvorne a pochvalne vyjadrovať. Neskôr som si myslela, že som iste zaľúbená, lebo zosobňoval môj čiernooký ideál.“

	„O mne hovorí, že neviem, čo chcem, ale ty si oveľa horšia,“ povedala Fil.

	„Ja dobre viem, čo chcem,“ bránila sa Anna. „Chyba je v tom, že sa mi mienka mení, a keď sa zmení, musím sa s ňou opäť oboznámiť.“

	„Nuž, zdá sa mi, že škoda ti niečo vravieť.“

	„Áno, škoda, Fil. Taká som skleslá! Dnešok mi skazil pohľad do minulosti. Ak budem niekedy spomínať na redmondské časy, vždy mi príde na um pokorenie dnešného večera. Roy mnou pohŕda, aj ty mnou pohŕdaš a ja pohŕdam sama sebou.“

	„Ty moje milé úbožiatko,“ povedala Fil, popúšťajúc zo svojej prísnosti. „Pod sem, nech ťa poteším. Nemám ťa prečo hrešiť. Keby som sa nebola stretla s Jonášom, bola by som sa vydala za Aleka alebo Alonza. Och, Anna, v skutočnom živote sa všetko tak úžasne mieša. Nie je v ňom všetko vykrojené a upravené, ako čítame v románoch.“

	„Dúfam, že pokiaľ budem žiť, nikto ma už nikdy nebude chcieť za ženu,“ vzlykala úbohá Anna, pevne presvedčená, že hovorí pravdu.

	
KAPITOLA XXXIX

	Precitnutie

	Anna cítila, že v prvých týždňoch po návrate do Zeleného domu sa jej život javil ako antiklimax. Chýbali jej veselé priateľky z Pattinho domu. Predošlej zimy si vysnívala ružové sny a teraz všetky ležali v prachu.

	V tejto nálade, keď sa hnusila sama sebe, nemohla si dovoliť opäť snívať. Uvedomovala si, že samota vyplnená snami je nekonečne pôvabná, samota bez snov je nekonečne všedná.

	Po bolestnej rozlúčke v pavilóne sa s Royom viacej nestretla, ale prišla ju navštíviť Dorota, ešte prv než odišla z Kingsportu.

	„Hrozne mi je ľúto, že sa nevydáš za Roya,“ povedala. „Veľmi som túžila, aby sme sa stali sestrami. Ale máš celkom pravdu. Bola by si sa unudila na smrť. Ľúbim Roya, je to milý, dobrý chlapec, ale nie je ani trochu zaujímavý. Vyzerá, akoby mal byť zaujímavý, ale v skutočnosti nie je.“

	„Ale naše priateľstvo tým nijako neutrpí, však, Dorota?“ spýtala sa Anna zamyslene.

	„Isteže nie. Si taká dobrá, že ťa nechcem stratiť. Ak nemôžeme byť sestrami, ostaňme aspoň priateľkami. A netráp sa kvôli Royovi. Teraz ho to síce veľmi mrzí, každý deň musím počúvať jeho výlevy, ale prejde ho to. Vždy ho to prejde.“

	„Vždy? Naozaj vždy?“ spýtala sa Anna zmeneným hlasom. „Teda ho to už viac ráz prešlo?“

	„Pravdaže, Anna,“ povedala úprimne. „Už dva razy. A v každom prípade sa mi toľko žaloval. Nie že by ho tie prvé boli naozaj odmietli – iba mu oznámili, že sa zasnúbili s iným. Pravda, keď sa zoznámil s tebou, prisahal mi, že predtým žiadnu inú neľúbil, lebo jeho predchádzajúce ľúbostné pletky boli iba chlapčenské vrtochy. Ale nemyslím, že sa máš prečo trápiť.“

	Anna sa rozhodla, že sa trápiť nebude. Uľavilo sa jej, no bola sklamaná. Veď Roy jej tvrdil, že je jedinou ženou, ktorú kedy ľúbil. Iste to sám veril. No utešovalo ju, že mu podľa všetkého život nezničila. Boli aj iné bohyne na svete a Roy sa musí vždy klaňať pri niektorom oltári. Život ochudobnel o niekoľko ďalších ilúzií a Anna si začínala smutne uvedomovať, že je akýsi prázdny.

	V ten deň, keď sa vrátila domov so smutnou tvárou, zišla večer z podkrovnej izby.

	„Čo sa stalo so Snežnou Kráľovnou, Marilla?“

	„Och, vedela som, že ťa to bude mrzieť,“ odvetila Marilla. „Aj mňa to mrzelo. Ten strom tam stál ešte za môjho detstva. Vyvrátila ho mocná víchrica, ktorá sa tu v marci prehnala. Vnútri bol už prehnitý.“

	„Veľmi mi bude chýbať,“ sťažovala sa Anna. „Podkrovná izba mi bez neho už nepripadá tá istá. Len čo vyzriem z obloka, vždy budem mať pocit straty. A po prvý raz, čo sa vraciam do Zeleného domu, nie je tu Diana, aby ma privítala.“

	„Nuž, Diana má teraz iné starosti,“ poznamenala pani Lyndová významne.

	„Porozprávajte mi, čo je v Avonlea nového,“ prosila Anna, sadla si na schody verandy a večerné slnko – ako zlatý dážď – jej padalo na vlasy.

	„Nie je tu veľa nového okrem toho, čo sme ti napísali,“ povedala pani Lyndová. „Istotne si nepočula o tom, že si Šimon Fletcher minulý týždeň zlomil nohu. Pre jeho rodinu je to úžasná udalosť.“

	„Je to taká neznášanlivá rodina,“ poznamenala Marilla.

	„Neznášanlivá? To veru je! Jeho matka vždy počas modlitieb stála v kostole, vykričala všetky chyby svojich detí a žiadala, aby sa za ne modlili. Pravda, deti sa na to rozzúrili a boli ešte horšie.“

	„Ešte si nepovedala Anne o Jane,“ nadhodila Marilla. „Peli, Jana!“ Pani Lyndová ohrnula nos. „Nuž,“ pokračovala neochotne, „Jana Andrewsová prišla domov zo západu – vrátila sa minulý týždeň – a ide sa vydávať za winnepegského milionára. Môžeš si byť istá, že pani Andrewsová nemeškala a roztrúbila to široko-ďaleko.“

	„Moja drahá Jana – som veľmi rada,“ povedala Anna srdečne. „Zaslúži si od života tiež čosi dobré.“

	„Och, veď ja nevravím nič proti Jane, je to milé dievča, ale nepatrí medzi milionárov a uvidíte, že ten chlap nemá iné odporúčanie okrem peňazí, veru tak. Pani Andrewsová síce tvrdí, že je Angličan a zbohatol na baniach, ale ja si myslím, že sa z neho predsa vykľuje Yankee. Je isté, že má peniaze, lebo Janu priam zaplavil šperkami. Jej snubný prsteň je zdobený toľkými diamantmi, že vyzerá na Janinej tučnej rúčke ako kus gypsu.“

	Pani Lyndová nemohla zatajiť istú trpkosť v hlase. Tu hľa, Jana Andrewsová, obyčajné robotné dievča, sa zasnúbi s milionárom, kým Annu, ako sa zdá, ešte nik nepožiadal o ruku, ani bohatý, ani chudobný. A okrem toho pani Andrewsová sa vedela neznesiteľne chvastať.

	„Čože sa stalo Gilbertovi Blythovi v škole?“ spýtala sa Marilla. „Videla som ho, keď sa pred týždňom vrátil domov. Je taký bledý a chudý, že som ho ledva poznala.“

	,Minulú zimu sa veľa učil,“ povedala Anna. „Viete, že sa špecializoval na klasické reči a úspešne sa uchádzal o Cooperovu cenu? Už päť rokov ju nikto nezískal! Preto myslím, že je taký unavený. Všetci sa potrebujeme trochu zotaviť.“

	„Nech je hocijako, ty si bakalárka umení a Jana Andrewsová ňou nie je a nikdy nebude,“ vyhlásila pani Lyndová s pochmúrnym uspokojením.

	O niekoľko dní šla Anna večer navštíviť Janu, ale nezastihla ju doma. Bola v Charlottetowne, kde „si dala šiť šaty“, ako jej hrdo zvestovala pani Andrewsová. Pravda, za týchto okolností avonleaská krajčírka by Jane naozaj nevyhovovala.

	„Počula som veľmi príjemnú správu o Jane,“ povedala Anna.

	„Áno, Janu stretlo šťastie, aj keď nemá titul bakalárky umení,“ povedala pani Andrewsová a mierne pohodila hlavou. „Pán Inglis je bohatý. Má milióny a na svadobnú cestu pôjdu do Európy. Keď sa vrátia, budú bývať vo Winnipegu vo veľkom dome zo samého mramoru. Len jedno Janu mrzí: vie veľmi dobre variť, ale muž jej to nechce dovoliť. Je taký bohatý, že má osobitnú kuchárku, dve ďalšie slúžky, kočiša a ešte jedného sluhu na ďalšie práce. Ale čo ty, Anna? Nepočujem, že by si sa vydávala, hoci si už skončila vysokú školu?“

	„Och,“ smiala sa Anna, „ja ostanem starou dievkou. Nemôžem nájsť nikoho, čo by mi vyhovoval.“

	Bolo to od pani Andrewsovej trochu zlomyseľné a Anna úmyselne chcela pripomenúť pani Andrewsovej, že ak ostane starou dievkou, nebude to preto, že sa jej nenaskytla ani jedna príležitosť na vydaj. Ale pani Andrewsová sa jej pohotové pomstila.

	„Nuž, príliš prieberčivé dievčatá obyčajne ostávajú na ocot. No čo počúvam o Gilbertovi Blythovi? Vraj sa zasnúbil s akousi slečnou Stuartovou? Karol Sloane mi vravel, že je to dokonalá krásavica. Je to pravda?“ „Neviem, či je pravda, že sa zasnúbil so slečnou Stuartovou,“ odpovedala so sparťanským pokojom, „ale je isté, že je veľmi krásna.“

	„Kedysi som si myslela, že sa s Gilbertom zoberiete,“ povedala rozhodne pani Andrewsová. „Ak si nedáš pozor, Anna, všetci pytači sa ti prešmyknú medzi prstami.“

	Anna sa rozhodla, že ukončí tento súboj s pani Andrewsovou. Nemožno šermovať s protivníkom, ktorý proti kordu útočí kyjakom.

	„Nuž, keď nie je Jana doma,“ povedala Anna a dôstojne vstala, „nezdržím sa dlhšie. Prídem, až bude doma.“

	„Len príď,“ pozývala ju pani Andrewsová preochotne. „Jana ani trochu nespyšnela. Chce sa stýkať so starými priateľkami tak ako predtým. Iste ťa rada uvidí.“ Janin milionár prišiel posledný deň v máji a odviezol si ju v žiare nádhery. Pani Lyndová sa škodoradostne uspokojila, keď sa dozvedela, že pán Inglis je malý, chudý a prešedivený štyridsiatnik. Môžete si byť istí, že ho pani Lyndová nešetrila, keď vyratúvala všetky jeho nedostatky.

	„Veru hej, potrebuje všetko svoje zlato na pozlátenie takej pilulky, ako je on,“ povedala pani Rachel vážne.

	„Vyzerá milý a dobrosrdečný,“ povedala Anna z vernosti k svojej priateľke. „A Janu si veľmi váži.“

	„Pch!“ odfrkla pani Rachel.

	Fil Gordonová mala sobáš nasledujúci týždeň a Anna odcestovala do Bolingbroku. Bola družicou. Fil ako nevesta bola útla ako víla a dôstojný pán Jonáš tak žiaril šťastím, že ho nikto nepokladal za nepekného.

	„Urobíme si svadobnú cestu cez Evangelínov kraj,“ povedala Fil, „a potom sa usadíme na Pattersonovej ulici. Mamičke sa to vidí hrozné. Vraví, že Jonáš by si mal vybrať kostol v nejakej slušnej štvrti. Ale pre mňa divočina Pattersonovho predmestia bude prekvitať ani ruža, ak budem mať pri sebe Jonáša. Och, Anna, som šťastná, že ma až srdce bolí.“

	Anna sa vždy radovala zo šťastia svojich priateliek, ale niekedy sa cítime osamotení, keď nás obkľučuje zovšadiaľ šťastie, ktoré nám nepatrí. A tak sa Anna cítila, aj keď sa vrátila do Avonlea. Tentoraz sa Diana slnila v radostnom vytržení, ktoré prežíva žena, keď k nej položia prvorodené dieťa. Anna sa dívala na bielu mladú matku s určitou úctou, ktorú vo svojich citoch voči Diane nikdy predtým nebadala. Je možné, že táto bledá žena, s radosťou a vytržením v očiach, je malá, čiernovlasá, Červenolíca Diana, s ktorou sa hrávala v školských' rokoch? Pocítila čudný pocit pustoty, že patrila k svojej priateľke iba v uplynulých rokoch a teraz nemá u nej čo hľadať.

	„Však je úžasne krásny?“ spýtala sa Diana hrdo.

	Malé tučné nemluvňa sa nezmyselne podobalo Fredovi. – Bolo práve také okrúhle, práve také červené. Anna naozaj nemohla s čistým svedomím tvrdiť, že sa jej zdá krásne, ale úprimne vyhlásila, že je milučké, že by ho rada vybozkávala a vôbec že je rozkošné.

	„Prv než sa narodil, túžila som po dievčatku, aby som mu mohla dať meno Anna,“ povedala Diana. „Ale teraz, keď je malý Fred na svete, nezamenila by som ho ani za milión dievčat. Nemôže mi byť ničím iným, iba tým vzácnym, milučkým tvorčekom, akým je.“

	„Každé malé dieťa je najmilšie a najlepšie,“ povedala pani Allanová veselo. „Keby bola na svet prišla malá Anna, cítila by si voči nej to isté.“

	Pani Allanová bola na návšteve v Avonlea prvý raz odvtedy, čo sa stadiaľ odsťahovali. Bola veselá, milá a plná porozumenia ako kedysi. Dievčatá, jej staré priateľky, ju nadšene vítali. Žena terajšieho pastora bola veľmi úctyhodná dáma, ale nedalo sa o nej povedať, že by bola príbuznou dušou.

	„Už sa nemôžem dočkať, až vyrastie a búde rozprávať,“ vzdychla si Diana. „Priam túžim po jeho prvom slovku mama. A pousilujem sa, aby jeho prvé spomienky na mňa boli čo najkrajšie. Prvé, čo sa na svoju mamu pamätám, je to, ako ma vybila, lebo som čosi vyparatila. Iste som si to zaslúžila a moja mama mi bola vždy dobrou matkou a mám ju veľmi rada. Ale radšej by som bola, keby moje prvé spomienky na ňu boli krajšie.“

	„Na moju mamu mám len jednu spomienku a je to najsladšia spomienka zo všetkých spomienok,“ povedala pani Allanová. „Mala som päť rokov a jedného dňa mi dovolili ísť do školy s dvoma staršími sestrami. Keď sa vyučovanie skončilo, sestry odišli domov, každá s inou skupinou, a obidve sa nazdávali, že som s tou druhou. Ale nebola som, lebo som odbehla s dievčatkom, s ktorým som sa hrala cez prestávku. Zatúlali sme sa až k ich domu, ktorý stál blízko školy, a robili sme koláče. Výborne sme sa zabávali, keď zrazu pribehla staršia sestra, zadychčaná a nahnevaná‘. ,Ty zlé dievčisko,“ zvolala, nasilu ma chytila za ruku a tiahla so sebou. ,Poď naskutku domov, lebo dostaneš, mama sa na teba veľmi hnevá. Uvidíš, ako ťa vybije.‘

	Nikdy predtým ma nebili. Strach a hrôza sa zmocnili môjho malého srdiečka. Nikdy v živote som nebola taká nešťastná ako vtedy, keď som takto cupkala domov. Nechcela som byť zlá. A teraz som za to mala dostať bitku. Keď sme prišli domov, sestra ma vliekla do kuchyne, kde mamička sedela v šere pri ohni. Nôžky sa mi tak triasli, že som ledva stála. A mamička – mamička ma iba vzala na ruky, bez jediného karhavého alebo nevľúdneho slova ma pobozkala a pritúlila si ma k srdcu.

	‘Zlato moje, tak som sa zľakla, že si sa nám stratila,‘ povedala nežne. Videla som, ako jej žiari láska z očú, keď sa na mňa dívala. Ani ma nevyhrešila, ani mi nevyčítala, čo som urobila, len mi povedala, že úž nikdy viac nesmiem odísť z domu bez jej dovolenia. Čoskoro na to zomrela. To je moja jediná spomienka na ňu. Povedzte, nie je pekná?“

	Anna bola ešte rozcitlivená, keď išla domov Brezovým chodníkom a popri Vŕbovom jazierku. Dlhé mesiace tadiaľ nešla. Bola tmavoružová rozkvitnutá noc. Vzduch bol presýtený ťažkou vôňou kvetov, priťažkou. Nasýtené zmysly sa od nej odvracali ako od preplnenej čase. Brezy pozdĺž chodníka vyrástli z rozprávkových stromčekov starých čias na veľké stromy. Všetko sa zmenilo. Anna cítila, že bude rada, keď prejde leto a keď sa opäť ocitne v práci. Možno potom sa jej život nebude zdať prázdny.

	,Skúsila som svet – už viac nenosí romantickú farbu, ktorou bol kedysi odetý,“ vzdychla si Anna a zrazu ju potešila romantičnosť myšlienky, že svet je chudobný na romantiku.

	
KAPITOLA XL

	Kniha zjavení

	Irvingovci sa vrátili na leto do Sídla ozveny a Anna tam v júli strávila tri šťastné týždne. Levanduľa sa nezmenila. Šarlota Štvrtá bola dospelá dáma, ale Annu ešte vždy úprimne zbožňovala.

	„Keď sa to tak vezme, slečna Shirleyová, nestretla som v Bostone nikoho, kto by sa vám vyrovnal,“ povedala jej úprimne.

	Z Paľka bol takmer hotový mládenec. Mal šestnásť rokov, jeho gaštanové kučery nahradili teraz nakrátko ostrihané hnedé vlasy a futbal ho zaujímal viac ako víly. Ale staré, úprimné putá medzi ním a bývalou učiteľkou ešte trvali. Príbuzné duše sú jediné, čo sa nemenia s meniacimi sa rokmi.

	Bol mokrý, neutešený, júlový večer, keď sa Anna vrátila do Zeleného domu. Prudká búrka, aká sa niekedy strhne nad zálivom, zúrila teraz morom. Keď sa Anna blížila domov, prvé kvapky dažďa začali plieskať o okenné tabule.

	„Paľko ťa odprevádzal, však?“ spýtala sa Marilla.

	„Prečo si ho tu nezadržala na noc? Dnes bude búrlivý večer.“

	„Myslím, že dôjde domov prv, než dážď zosilnie. Stoj čo stoj sa chcel ešte dnes večer vrátiť domov. Bola to veľmi príjemná návšteva, ale som rada, že vás všetkých opäť vidím. Všade dobre, doma najlepšie, Davy! Čože, vari si zase vyrástol?“

	„Vyrástol som o celý cól za ten čas, čo ste boli preč,“ odvetil Davy hrdo. „Som už taký vysoký ako Milty Boulter. Ech, či som len rád! Už mi nebude jednostaj kikiríkať, že je väčší ako ja. Počujte, Anna, viete, že Gilbert Blythe umiera?“

	Anna ostala meravo stáť bez slova a hľadela na Davyho. Tak zbledla v tvári, že sa Marilla nazdávala, že zamdlie.

	„Davy, drž jazyk za zubami!“ zahriakla ho pani Rachel zlostne. „Anna, nedívaj sa tak, nedívaj sa tak! Nechceli sme ti to oznámiť tak náhle.“

	„Je – je – je to pravda?“ spýtala sa Anna hlasom, ktorý nebol jej.

	„Gilbert je naozaj veľmi chorý,“ odvetila pani Lyndová vážne. „Ochorel na týfus, len čo si odišla k Irvingovcom. Nič si o tom nepočula?“

	„Nie,“ povedal neznámy hlas.

	„Od samého začiatku to bol veľmi vážny prípad. Lekár vravel, že bol veľmi zoslabnutý. Majú pri ňom ošetrovateľku a urobili všetko, čo bolo v ich silách. Nedívaj sa tak, Anna. Kým je živý, ostáva ešte nádej.“ Dnes večer tu bol pán Harrison a povedal, že sa vzdávajú nádeje,“ opakoval Davy.

	Marilla s výzorom starej, ustatej a zodratej ženy vstala a s vážnou tvárou vyhostila Davyho z kuchyne.

	„Och, nedívaj sa tak, moja milá,“ povedala pani Rachel a láskavo privinula bledú dievčinu k sebe. „Ešte som sa nevzdala nádeje, skutočne som sa nevzdala. Gilbert má zdravý blytliovský koreň, a ten ho drží pri živote.“

	Anna jemne odsunula od seba ruku pani Lyndovej, ako oslepená prešla cez kuchyňu a kráčala predizbou a hore schodmi do svojej starej izby. Pri obloku si kľakla. Hľadela do prázdna očami, ktoré nič nevideli. Bola úplná tma.

	Dážď šľahal ponad chvejúce sa polia.

	Strašidelný les sa ozýval stonom mohutných stromov, zmietaných búrkou, a vzduch sa chvel hromovými údermi morských vín na vzdialenom brehu. Gilbert umiera!

	Tak ako v biblii, aj život každého človeka je Knihou zjavení. V tú trpkú noc, keď Anna prebdela počas celej búrky mučivé hodiny v temnote, čítala svoju Knihu zjavení. Ľúbi Gilberta – vždy ho ľúbila! Teraz to vedela. Vedela, že ho nemôže vylúčiť zo svojho života bez smrteľnej bolesti, tak ako by si nemohla odtrhnúť pravú ruku a odhodiť ju. Ale toto poznanie prišlo príliš neskoro – príliš neskoro, i keď len pre trpkú útechu, že s ním môže byť v poslednej chvíli. Keby nebola bývala taká zaslepená, taká pochabá, mala by teraz právo ísť k nemu. Ale on sa nikdy nedozvie, že ho ľúbi; Odíde zo života v domnení, že oňho nedbá. Och, aké čierne roky prázdnoty sa týčia pred ňou! Neprežije ich – za nijakú cenu! Krčila sa pri obloku a želala si, prvý raz vo svojom živote, aby mohla tiež umrieť. Ak Gilbert od nej odíde a nezanechá jej ani slovo alebo znamenie na rozlúčku, nebude môcť žiť. Nič pre ňu nemá cenu. Patrí mu a on patrí jej. V hodine smrteľnej úzkosti ani v najmenšom o tom nepochybovala. Gilbert neľúbi Kristínu Stuartovú, nikdy ju neľúbil. Och, aká bola pochabá, keď si neuvedomila, aké puto ju tiahlo ku Gilbertovi, a nazdávala sa, že lichotivá, namýšľaná náklonnosť, čo cítila voči Royovi Gardnerovi, bola láskou. A teraz musí trpieť za svoju pochabosť ako za zločin.

	Prv než pani Lyndová a Marilla šli spať, tíško sa priblížili k Anniným dverám, potichu potriasli v obave hlavami a odišli. Búrka zúrila celú noc, avšak na svitaní stíchla. Anna zazrela pásik rozprávkového svetla na okraji temnoty. Čoskoro vrcholy východných hôr zaplavilo červené svetlo. Mraky odoplynuli ako veľké mäkké biele kopy k obzoru. Belasá a strieborná obloha zažiarila. Nad svetlom zavládlo ticho.

	Anna vstala a vykradla sa dolu schodmi. Po daždi vanul svieži vietor a ovial jej bledú tvár. Keď vyšla na dvor, ochladil jej suché rozpálené oči. Na cestičke sa ozvalo veselé bezstarostné pískanie. O chvíľu sa vynoril oproti nej Pacifique Buote.

	Zrazu Annu opustili sily. Keby sa nebola chytila nízkeho konára vŕby, bola by spadla. Pacifique Buote bol paholkom Georgea Fletchera a George Fletcher býval vedľa Blythovcov. Pani Fletcherová bola Gilbertova teta. Pacifique bude vedieť, či – či – Pacifique bude vedieť, čo sa vedieť dá.

	Pacifique pevne kráčal po červenom chodníku a veselo si pískal. Annu nevidel. Trikrát naňho volala. Už takmer prešiel, keď sa napokon spamätala a trasúcimi perami šepla: „Pacifique!“

	Pacifique sa obzrel, zasmial sa a veselo jej zaželal dobré ráno.

	„Pacifique!“ pýtala sa chabo. „Idete teraz od Georgea Fletchera?“

	„Pravdaže,“ odvetil Pacifique priateľsky. „Večer som dostal odkaz, že otec je chorý. Ale bola taká búrka, že som sa večer nemohol vybrať na cestu, a preto som vyrazil hneď zrána. Pôjdem cez les, tade je krajšia cesta.“

	„Počuli ste, ako je dnes ráno Gilbertovi Blythovi?“

	Annino zúfalstvo ju primalo k tejto otázke. Aj to najhoršie by bolo znesiteľnejšie ako hrozné napätie.

	„Už je mu lepšie,“ odpovedal Pacifique. „Včera večer nastal obrat. Lekár vraví, že teraz mu čoskoro bude dobre. Ale len-len že nešiel loj kopať! Ten chlapec sa v škole takmer zničil. Nuž ale ponáhľam sa, starkí ma iste netrpezlivo čakajú.“

	Pacifique pokračoval v ceste a opäť si pískal do kroku. Anna hľadela za ním očami, z ktorých radosť vyháňala napätú úzkosť, čo sa jej tam za noc usadila. Bol to veľmi chudý, otrhaný, nepekný mládenec. Ale v jej očiach bol taký pekný ako tí, čo prinášajú na horách dobré správy. Pokiaľ bude Anna žiť, nikdy nepozrie na Pacifiquovu hnedú, okrúhlu, čiernookú tvár bez toho, že by sa jej nevrátila hrejivá spomienka na chvíľu, keď jej vlial radosť do rozboľaveného srdca.

	Ešte dlho potom, čo Pacifiquovo veselé hvízdanie stíchlo v opojnej rannej hudbe a stratilo sa v nesmiernom rannom tichu pod javormi Aleje milencov, stála Anna pod vŕbami a vychutnávala ostrú sladkosť života, akú má život len vtedy, keď sa z neho vytratí veľký strach. Ráno bolo ako čaša plná hmly a svetla. Trilky a prúdy vtáčieho spevu vo veľkom strome nad Annou boli v plnom súlade s jej náladou. Prišla jej na um veta veľmi starej, veľmi pravdivej, úžasnej knižky:

	„Slzy môžu trvať celú noc, ale s ránom sa vracia radosť.“

	
KAPITOLA XLI 

	Čas sa meria láskou

	„Prišiel som sa spýtať, či by si sa nešla dnes popoludní prejsť cez les, ako sme kedysi chodievali,“ povedal Gilbert, ktorý sa zrazu zjavil za rohom verandy. „Čo keby sme sa išli pozrieť do záhrady Hester Grayovej?“

	Anna sedela na kamenných' schodoch a lono mala zaplavené bledozelenou priesvitnou látkou. Teraz pozrela trochu nechápavo na Gilberta.

	„Veľmi rada by som išla,“ odvetila pomaly, „ale naozaj nemôžem, Gilbert. Dnes večer totiž idem na svadbu Alice Penhallovej a musím si na šatách niečo opraviť. A keď budem hotová, treba sa mi začať chystať. Veľmi ma to mrzí. Ozaj rada by som išla.“

	„A zajtra popoludní by si nemohla?“ spýtal sa Gilbert, ktorý zrejme nebol veľmi sklamaný.

	„Myslím, že áno.“

	„Pôjdem teda hneď domov a urobím si prácu, ktorú som si nechal na zajtra. Teda Alica Penhallová sa dnes vydáva? Toto leto si bola na troch sobášoch, Anna, na Filipinej, na Janinej a na Alicinej. Jane nikdy neodpustím, že ma na svoju svadbu nepozvala.“

	„Nemôžeš jej to veľmi zazlievať, keď si pomyslíš, aké majú Andrewsovci príbuzenstvo, ktoré museli pozvať. Ledva sa pomestili do domu. Mne sa tej cti ušlo iba preto, že som Janina stará kamarátka – aspoň čo sa týka Jany. Myslím, že pani Andrewsová ma pozvala predovšetkým preto, aby som videla Janin prepych.“

	„Je to pravda, že mala na sebe toľko diamantov, že sa ani nedalo poznať, kde končia diamanty a kde začína Jana?“

	Anna sa zasmiala, „je isté, že ich mala veľa. A malá Jana sa naozaj úplne strácala medzi diamantmi, bielym saténom, tylom, čipkami, ružami a oranžovými kvetmi. Ale bola nesmierne šťastná a šťastný bol aj pán Inglis – a, pravda, aj pani Harmonová.“

	Tieto šaty si dnes večer oblečieš?“ spýtal sa Gilbert, hľadiac na volány a čipky.

	„Áno. Páčia sa ti? Vo vlasoch budem mať turicu. V Strašidelnom lese je ich tohto leta plno.“

	Gilbertovi sa zrazu pred očami zjavila Anna v zelených šatách zdobených čipkami, z ktorých sa pôvabne dvíhajú jej panensky zaoblené plecia a šija a biele kvety turice, ktoré žiaria na jej bohatých vlnivých vlasoch.

	Pri tomto videní takmer zatajil dych. Ale pomaly sa obrátil.

	„Nuž, prídem teda zajtra. Želám ti dnes večer veselú zábavu.“

	Anna hľadela za ním, keď odchádzal, a zľahka si vzdychla. Gilbert sa správal priateľsky, veľmi priateľsky, až priveľmi priateľsky. Odkedy sa zotavil po chorobe, chodil do Zeleného domu veľmi často a čosi sa vrátilo z ich starého priateľstva. Ale Annu to už neuspokojovalo. Popri ruži lásky kvietok priateľstva bol pribledý a málo vonný. Annu začali mučiť pochybnosti, či Gilbert voči nej cíti iné ako priateľstvo. Vo všednom svetle všedného dňa sa rozplynula žiarivá istota, ktorú pocítila v to šťastné ráno. Prenasledoval ju desivý strach, že jej chyba sa nikdy nenapraví. Pravdepodobne predmetom jeho lásky je predsa len Kristína. Možno sa s ňou aj zasnúbil. Anna sa pokúšala zbaviť všetkých týchto neistých nádejí a zmieriť sa s budúcnosťou, v ktorej práca a ambície nahradia lásku. Bude môcť vykonať dobrú, ak nie ušľachtilú prácu v učiteľskom povolaní. Jej literárne skeče si začínali prerážať cestu do redakčných kruhov a veštili úspešnú dráhu jej literárnych snov. Ale – ale – Anna opäť vzala do ruky zelené šaty a zase si vzdychla.

	Keď na druhý deň popoludní Gilbert prišiel, Anna už naňho čakala, čerstvá ako ranný úsvit, krásna ani hviezda, hoci mala za sebou veselú celonočnú zábavu. Mala na sebe zelené šaty – nie tie, v ktorých bola na svadbe, ale staršie, o ktorých jej Gilbert raz na recepcii v Redmonde povedal, že sa mu mimoriadne páčia. Bol to presne taký odtieň zelene, pri ktorom vynikala farba jej vlasov, jej sivé oči, žiarivé ako hviezdy, a jej jemná pleť, hebká ako kosatec. Keď Gilbert ukradomky na ňu pozrel, ako tak vedľa seba kráčali, usúdil, že nikdy predtým tak pekne nevyzerala. Anna občas bokom tiež pozrela na Gilberta a uvedomila si, o čo vyzerá starší po chorobe. Akoby navždy bol za sebou zanechal chlapčenský vek.

	Deň bol krásny a cesta nádherná. Anna takmer ľutovala, že už došli k záhrade Hester Grayovej, keď si konečne sadli na starú lavicu. Ale aj tam bolo pekne, tak pekne ako kedysi, v deň dávneho výletu, keď spoločne s Dianou, s Janou a Priscillou objavili toto prekrásne zákutie. Vtedy tu kvitli narcisy a fialky. Zlatoprútik akoby horel rozprávkovými farbami v kútoch záhrady a všade sa belaseli astry. Cez les k nim doliehal žblnkot potoka z brezového údolia svojím starým dávnym pôvabom. Lahodným vzduchom prenikalo vzdialené pradenie mora. A obďaleč sa tiahli polia, ohradené plotmi, ktoré už dávno obeleli pod slnkom nespočetných liet a ostali striebrosivé. V diaľke sa tiahli dlhé hrebene vrchov zahalených do tieňov jesenných mrákav.

	So závanom západného vetra sa im vrátili staré sny.

	„Myslím,“ poznamenala Anna tíško, „že krajina, kde sa sny uskutočňujú, leží tamto v diaľke nad dolinkou za tou modrastou hmlou.“

	„Máš nejaké nesplnené sny, Anna?“ spýtal sa Gilbert. Spodný tón v jeho hlase, ktorý nepočula od nešťastného večera v ovocnom sade Pattinho domu, jej prebudil srdce a divo ho rozbúšil. Ale odpovedala ľahkým tónom.

	„Pravdaže, každý ich má. Akože by nám bolo, keby sa nám všetky sny splnili? Boli by sme ako mŕtvi a nemali by sme už o čom snívať. Akú nádhernú vôňu vie zapadajúce slnko vylúdiť z astier, papradín. Rada by som vidieť vôňu, nielen ju cítiť. Som presvedčená, že takéto vône by boli prekrásne.“

	Ale Gilbert sa nedal zaviesť na vedľajšiu koľaj.

	„Ja mám svoj sen,“ povedal pomaly, „tvrdošijne sa mi vracia, hoci sa mi už často zdalo, že sa nikdy neuskutoční. Snívam o domove, v ktorom bude oheň v kozube, pri kozube mačka a pes, nablízku ozvena priateľských krokov – a ty, Anna.“

	Anne sa žiadalo prehovoriť, ale nezmohla sa na slová. Sťa obrovská vlna valilo sa na ňu šťastie. Takmer sa ho naľakala.

	„Pred vyše dvoma rokmi som sa ťa na čosi spýtal, Anna. Ak ti položím tú otázku dnes, odpovieš mi na ňu ináč?“

	Anna ešte vždy nevládala prehovoriť. Ale zdvihla oči, v ktorých jej svietilo vytrženie lásky nespočetných generácií a na chvíľku sa zadívala do jeho očú. Inú odpoveď nepotreboval.

	Túlali sa po starej záhrade, až sa do nej konečne vkradol súmrak, milý a sladký ako súmrak v zemskom raji.

	Mali si veľa rozprávať a na čo spomínať – na to, čo kedy povedali, čo počuli, čo robili, čo si mysleli, čo cítili a ako si nerozumeli.

	„Myslela som, že si zaľúbený do Kristíny Stuartovej,“ povedala mu Anna takým vyčítavým tónom, akoby mu nebola poskytla dosť dôkazov, že bola zaľúbená do Roya Gardnera.

	Gilbert sa chlapčenský usmial.

	„Kristína bola zasnúbená s kýmsi vo svojom rodisku. vedel som o tom a ona vedela, že to viem. Keď jej brat skončil štúdium na vysokej škole, povedal mi, že mu na druhý rok sestra príde študovať hudbu, a požiadal ma, aby som sa jej ujal, lebo tu nikoho nepozná a bude jej veľmi clivo. Nuž ujal som sa jej. A potom Kristína sama o sebe sa mi páčila. Je to jedno z najpríjemnejších dievčat, aké som kedy poznal. Viem, že na vysokej škole sa o nás klebetilo, že sme do seba zaľúbení. Nič som si z toho nerobil. Na ničom mi nezáležalo, aspoň začas, keď si mi vtedy povedala, že ma nikdy nebudeš môcť ľúbiť, Anna. Pre mňa nikto iný nejestvoval – nikto iný jestvovať nemohol okrem teba. Ale ja som ťa ľúbil už od toho dňa, čo si mi rozbila v škole tabuľku o hlavu.“

	„Nechápem, ako si ma mohol mať rád, keď som bola taká pochabí,“ povedala Anna.

	„Nuž, pokúšal som sa prestať ťa ľúbiť,“ povedal jej Gilbert úprimne, „nie preto, že som ťa pokladal za takú, ako si sa teraz označila, ale preto, lebo som nadobúdal istotu, Že mi neostáva nijaká nádej, keď sa Gardner objavil na scéne. Nevedel by som ti opísať, ani ti neviem povedať, čo pre mňa znamenali tie dva roky, keď som si myslel, že sa zaňho vydáš, a keď mi každý týždeň nejaký táraj prišiel povedať, Že každú chvíľu vyhlásia vaše zasnúbenie. Veril som tomu až do istého dňa, keď som sa prvý raz posadil po Horúčke. Dostal som list Fil Gordonovej – vlastne teraz úž Fil Blakovej. Písala mi, že medzi tebou a Royom nič nie je a radila mi, aby som sa znovu pokúsil. Nuž a predstav si, aj sám lekár sa čudoval, ako rýchlo som sa potom zotavil.“

	Anna sa zasmiala a potom sa zachvela.

	„Nikdy nezabudnem na tú noc, keď som si myslela, Gilbert, že umieraš. Och, uvedomila som si všetko, vtedy som všetko pochopila, ale myslela som si, že prineskoro.“

	„Ale nebolo prineskoro, miláčik. Och, Anna, týmto sa všetko urovná, však? Urobme si predsavzatie, že celý život tento deň budeme svätiť ako deň ozajstnej lásky, ktorú nám priniesol.“

	„Áno, to sú narodeniny nášho šťastia,“ povedala Anna tíško. „Vždy som mala rada starú záhradu Hester Grayovej, ale odo dneška mi bude ešte milšia.“

	„Ale musím ťa požiadať, aby si na mňa ešte dlho čakala, Anna,“ povedal Gilbert smutne. „Medicínu doštudujem až o tri roky. A ani vtedy ešte nemôžeš počítať so záplavou diamantov a sieňami vyloženými mramorom.“

	Anna sa zasmiala.

	„Netúžim po záplave diamantov, ani po sieňach vyložených mramorom. Chcem iba teba. Vidíš, v tom som práve taká ako Fil. Záplava diamantov a mramorom vyložené siene – to je všetko veľmi dobré, ale bez nich má obrazotvornosť väčšie možnosti. A čo sa týka čakania, na tom nezáleží. Budeme šťastní, budeme čakať jeden na druhého, pracovať jeden pre druhého – a snívať. Ale teraz to budú sladké sny.

	Gilbert ju privinul k sebe a pobozkal. Potom sa spolu vrátili domov vo večernom šere ako korunovaný kráľ s korunovanou kráľovnou. Poberali sa vinúcimi sa chodníčkami, lemovanými kvetmi, ktoré pestro kvitli, cez omamné lúky, nad ktorými povieval vietor nádejí a spomienok.

